
Alkusanat 


Tämä teos kuvaa suomalaista rakennemuutosta paikallisesta menneisyydestä kansain- 
väliseen tulevaisuuteen, sitä kuinka ihminen muuttuu kyläläisestä organisaatioihmiseksi ja 
lopulta tieteellis-teknisen maailmankulttuurin kansalaiseksi. Esimerkkinä on suomalainen 
yhteiskunta, mutta muutoksen näyttämö voi olla mikä tahansa tämän päivän kehitysvaltio. 

Kulttuurin muuttuessa eliittiryhmien tehtävänä on selittää sopeutumisen välttämättö- 
myys. Ekologiapelin voittajat ottavat haltuunsa kehityksen ja tulevaisuuden, he luovat 
uuden olemassaolon hierarkian, arvojärjestyksen. Ihmisyhteisöissä perimmäisen selityk- 
sen antaa uskonto, kultti. Kehityksen uskonnollistaminen tekee lopulta kaikki selitykset 
tarpeettomiksi. Oikea usko puhdistaa voittajien tavoitteet ja antaa perimmäisen vallan 
epäuskoisten alistamiseen. Muutos on vallan väline. 

Tämän päivän poliittinen taikasana on rakennemuutos. Kehityksen nimittäminen raken- 
nemuutokseksi tekee voittajien tulevaisuuden väistämättömäksi. Rakennemuutos on 
samanlainen termi kuin modernistuminen, jolla selitettiin teknologisen massakulttuurin 
välttämättömyys. Rakennemuutoksen vastustaja on yhtä takapajuinen kuin oli moder- 

nistumisen vastustaja, traditionaalinen kyläihminen, joka ei ymmärtänyt, että hänen 
kulttuurinsa tulee kaikessa seurata tieteellisteknistä kehitystä ja saavuttaa kansainvälinen 
taso. Kehitysjohtajien valtajärjestelmässä rakennemuutoksen torjuminen tai hidastaminen 
on yhtä epätoivoista kuin kankurien yritys särkeä Kehruu-Jenny. Oikea kulttuuri-idealisti 
voi olla huolissaan rakennemuutoksesta, muttei asettua sitä vastustamaan, johti muutos 
millaiseen olemassaolon järjestykseen tahansa. 

Kuitenkin, eivätkö teknologian vastustajat ole olleet oikeassa? Kone on syrjäyttänyt 
ihmistyön. Samoin tulevat rakennemuutoksen vastustajat olemaan oikeassa. Rakenne- 
muutos maailmanlaajuisiin teknokoneistoihin tulee hävittämään paikalliset ihmisyhteisöt ja 
ihmislajin sosiaalisen merkityksen. Mutta tavalliselle ihmiselle voidaan aina luoda uudet 
illuusiot, antaa uudet selitykset ja sopeuttaa hänet todellisuuteen. 

Kun jokin kansa halutaan lopullisesti tuhota ja alistaa, siltä viedään oma kieli ja kulttuuri. 
Kun paikallisyhteisöiltä - kyliltä, pitäjiltä ja maakunnilta, kokonaisilta kansoilta - otetaan 
pois niiden oma kieli ja oma kulttuuri, ihminen on kaikkialla lopullisesti alistettu keski- 
tettyjen koneistojen imperialismiin. Silloin ihmistä ei enää tarvitse kloonata geneettisesti 
samanlaiseksi, toinen toisensa kopioksi. Loppuun suunniteltu meritokratia toteuttaa kult- 
tuurin samankaltaisuuden paljon tehokkaammin ja luo massaihmisen, joka ei enää kapi- 
noi. Massaihmisen elämä on kokonaan yhteiskunnan hallinnassa. 

Maailmanlaajuinen metropolikulttuuri tuottaa maailman parhaat kirjat, iskelmät ja TV- 
ohjelmat, maailman laajimman tiedon ja hienoimman teknologian. Meritokraatit suun- 
nittelevat maailman ihmeellisemmät kulttuurikeskukset, avaruusasemat ja kontrol- 
likoneistot. Siinä järjestelmässä tavallinen ihminen on vain tilastoihin mahtuva mittaluku, 
numero työvoima-, kulutus- ja sosiaalitilastoissa, numero suunnitelmissa ja puolue- 
ohjelmissa. Nykyajan keskitetyt valtarakenteet ovat täynnä suurmeritokraattien selityksiä, 
kansainvälisten taloustieteilijöiden ja poliitikkojen selityksiä, tieto- ja taitoteknokraattien 
selityksiä, massaideologioiden selityksiä. Kaikki nojaavat loputtoman kasvun ja kansain- 
välisen kehityksen välttämättömyyteen. Länsimaiden historia on kirjoitettu meritokraattien 
selityksille. Paikallista ihmistä ei ole tarvinnut kuulla, valtiaat kulkevat yli pienyhteisöjen. 

Suunnilleen nämä alkusanat kirjoitin teokseen Neljä pohjoista yhteisöä (1985). Niihin on 
tiivistetty jotain tämänkin teoksen sanomasta. Mutta lainaus ilmaisee myös kirjan 
luonteen. Olen koonnut yhteen kirjoituksiani, joita 1970-luvulta lähtien olen julkaissut 
minkä itsenäisenä artikkelina, minkä osana laajempaa teosta. Kirjoitukset ovat toisin- 
ajattelijan näkemyksiä, joihin oikeat kehitystutkijat eivät viittaa. Kuitenkin kirjoituksiini sisäl- 
tyy kokonaisnäkemys kulttuurista ja sen rakennemuutoksista, sitä voi pitää myös 
todellisena kulttuuriteoriana. 


Perusnäkemyksiä. Minun kulttuurihistoriassani on vain kolme kautta: 1) Lokaalisen eli 
paikallisen, 2) delokaalisen eli keskitetyn ja 3) postlokaalisen, paikattoman kulttuurin aika. 
Ennen massateollisuutta suurin osa ihmiskuntaa on elänyt paikallisyhteisöissä, maailma 
oli jakautunut tuhansiin ja taas tuhansiin pienkulttuureihin. Massateollisuuden aikakau- 
della yhteiskunnat ovat keskittyneet valtiokulttuureiksi ja tulevaisuuden postlokaalisessa 
olemassaolon järjestelmässä globaalit teknosysteemit hävittävät myös valtiolliset 
kulttuurirajat. Jako tuntuu ehkä yksinkertaiselta, eihän meritokraattien historia tunne 
hamasta muinaisuudesta lähtien muita kuin keskitettyjä valtajärjestelmiä, dynastioita ja 
imperiumeja. Mutta tavallisten ihmisten ja kansojen elämä on aina ollut jotain muuta kuin 
länsimainen historia. 

Teollisen kehityksen aikana, lopullisesti toisen maailmansodan jälkeen teollistuneet 
maat ovat siirtyneet maailmantalouteen, kaikkialta maailmasta tuotettavien luonnon- 
varojen häikäilemättömään hyödyntämiseen, maksimaalisen kasvun yhteiskuntaan. 
Samalla ihminen on siirtynyt paikallisesta elämänmuodosta organisaatiokulttuuriin. Se on 
suurin rakennemuutos, jonka ihminen lajina on maailmanhistorian aikana kokenut. Mitä 
tulee organisaatiokulttuurin jälkeen? Muuttuvatko keskitetyt koneistot yhä suuremmiksi, 
maailmanlaajuisiksi teknojärjestelmiksi? Syntyykö tieteellis-tekninen yhtenäiskulttuuri, 
maailmanmassojen elämänmuoto, jonka rakenteet ovat kaikkialla samanlaisia? Ja mikä 
on yksityisen ihmisen asema maailmankulttuurissa? Minkälainen on postlokaalisen mas- 


saihmisen perustyyppi? Onko enää mahdollista, että kansat palaavat takaisin taloudel- 
lisesti ja kulttuurisesti itsenäisiin paikallisyhteisöihinsä? Onko mahdollista, että kasvu- ja 
kehityskultti kaadetaan? Mutta voidaanko uskonto hävittää? 

Kulttuurilla ei oikeastaan ole historiallista jatkuvuutta. Kun kulttuurijärjestelmä muuttuu, 
sen jokainen rakenne muuttuu toisenlaiseksi, jäljelle jäävät vain ne rakenteet, jotka 
toimivat uudessa järjestelmässä. Muutos koskee kaikkia elämänaloja: taloutta, tekniikkaa, 
kieltä, yhteiskunnan sosiaalista hierarkiaa, ihmisen ajattelua, sitä kuinka tavallinen 
ihminen kokee olemassaolonsa. Jokaisessa rakennemuutoksessa katkeaa menneisyys. 

Teoksen käsikirjoituksen on lukenut opettajani, ikuinen kriitikko, elämäntähyäjä ja 
akateemikko Matti Kuusi. Hänen vastalauseitaan en ole ottanut huomioon, mutta olen 
kirjoittanut moneenkin kertaan uudestaan ne sivut, joiden reunukset olivat kasautuneet 
täyteen hänen käsialakoukeroitaan ja pisteliäitä huomautuksiaan. Ne osoittivat pettämät- 
tömästi, että ajatus oli jäänyt hämäräksi. Käsikirjoitus on muutenkin korjattu lukuisaan 
kertaan. Puhtaaksikirjoituksista ovat voitokkaasti selviytyneet Leena Keinänen ja Arja 
Haapakorpi Helsingin yliopiston Sosiologian laitokselta sekä Kaarina Jalonen Kansa- 
tieteen laitokselta. Heitä kaikkia kiitän siitä, että teos lopultakin tuli valmiiksi. 


Helsingissä 6. pnä huhtikuuta 1988 
Matti Sarmela 


Nettipainoksen saatesanat 


Tämä teos on kirjoitettu 1980-luvulla, jolloin Suomessa vallitsi rajaton kansainvälinen 
kehitys. Teosta arvioitiin monissa lehdissä ja monet kirjoittajat kysyivät epäuskoisena, 
voiko tällainen tulevaisuus olla mahdollinen? Tutkijana minun sivuutettiin ripustamalla 
kaulaani nimikyltti pessimisti. En ole huomannut, että kukaan tutkija tai kulttuurikirjoittaja 
olisi viitannut tähän teokseen. 

Viime vuosikymmeninä yhteiskunnallista keskustelua on hallinnut ympäristön saas- 
tuminen, sukupuutot ja ilmastonmuutos. On muodikasta tuottaa yhä värikkäämpiä 
kauhukuvia siitä, kuinka luonto tuhoutuu. Kaikki ovat nyt huolissaan ympäristöstä, ja 
niistä, jotka ovat luoneet synkimpiä kauhukuvia luonnon tulevaisuudesta, on tullut 
aikamme suuria profeettoja. Paikallisten kulttuurien häviämisestä ei enää keskustella. 
Kansainvälistyminen on yhä eliittiluokan tulevaisuuden utopia eikä ole trendikästä muis- 
tuttaa siitä, ettei luonnon pelastaminen ole mahdollista, ellei haluta edes nähdä niitä 
globaalin kehityskulttuurin rakenteita, jotka johtavat väistämättä ympäristön tuhoutu- 
miseen. Luonto jää jäljelle, ihmisen kulttuurit tulevat ja menevät. 

Tämän kirjan kuvaama todellisuus on nyt läsnä myös suomalaisten jokapäiväisessä 
elämässä. Nykyisin on paljon hienompia termejä ilmaista sama asia ja keskustella nyky- 
päivän kulttuurista. Mutta laitan tämän teoksen internetiin, siinä on joka tapauksessa 
kaikki se oleellinen, jonka tähänastisen elämäni aikana olen halunnut sanoa. 

Kuulun siihen sukupolveen, joka on kokenut maailman suurimman rakennemuutoksen 
ja kuluttanut maailman fossiiliset luonnonvarat. Kun öljy loppuu alkaa uusi rakenne- 
muutos, ehkä se on vielä suurempi kuin edellinen, ja jotain muuta kuin meritokratian 
luoma modernisaatio, globalisaatio ja planetarisaatio. 


Helsinki 28. pnä helmikuuta 2007 


M. S. 


I. KUINKA RAKENNEMUUTOS TAPAHTUU 


Muutoksen mekanismi 


Mikä on ihmisen ekosysteemi 


Kulttuuriekologia tarkastelee ihmisyhteisöjä ympäristöönsä sopeutuvina, sisäisesti 
johdonmukaisina järjestelminä, ekosysteemeinä. Ihminen ei ole sopeutunut elinympäris- 
töönsä fyysisesti niin kuin luonnon eläin- ja kasvilajit, vaan kulttuurisesti. Luomalla erilaisia 
kulttuurijärjestelmiä ihminen on lajina levinnyt lähes kaikkiin maapallon ilmasto-olosuh- 
teisiin, päiväntasaajalta aina arktisten merien rannoille. Ihmisen ekologien erityisomi- 
naisuus on kulttuurinen sopeutumiskyky. Vaikka kansojen tai rotujen välillä on fyysisiä 
eroja, jotka johtuva ilmastosta ja muista luonnonoloista, ihmisen geneettinen mukautu- 
minen on kuitenkin vähäistä. Paljon moninaisempia ovat olleet erilaisiin luonnonoloihin 
sopeutuneet inhimilliset kulttuurit. 

Kulttuuriekologian mukaan yhteiskuntien tärkeimmät taloudelliset, sosiaaliset ja aatteel- 
liset ydinrakenteet saavat peruspiirteensä ekosysteemin sopeutuessa ympäristöönsä, 
ympärillä olevaan maailmaan. Myös yhteiskunnalliset laitokset, jopa yhteisöjen 
arvojärjestelmät heijastavat ympäristöään. Henkinenkin kulttuuri: uskonnot, ideologiat ja 
yhteiskunnalliset symbolit vahvistavat ympäristösysteemiä, olemassaolon järjestystä. 
Kulttuuri sopeuttaa yksilöt elämän tosiasioihin. Kaikissa inhimillisissä ekosysteemeissä on 
oma pyramidinsa, ekologinen järjestyksensä, ja ravintoketjunsa, joka säätelee resurssien 
jakoa yhteisön jäsenten kesken. 

Ekologinen pyramidi määrittelee, mikä on eri yhteiskuntaryhmien asema suhteessa kult- 
tuurisesti merkittäviin ympäristöresursseihin, voimavaroihin. Pyramidin huipulla oleva eliitti 
hallitsee kulttuurisesti merkityksellisiä voimavaroja, mitä ne sitten ihmiskunnan historian 
aikana ovat olleetkin. Siinä kulttuuriekologiassa, jota tässä kirjassa hahmottelen, ympäris- 
töresurssi ei ole pelkästään aineellista, ravintolähteitä, pääomia tai lisäarvoja. Resurssi on 
ihmislajin ekologiapelin väline, aineeton tai aineellinen arvo, joka toimii kulloisessakin 
ekosysteemissä ja määrää, minkälainen on yhteiskunnan ekologinen järjestys. 

Maapallon valtiaana ihmisellä on aina ollut taipumus luoda lajinsisäisiä pyramideja, 
jossa kullakin ihmisryhmällä (kansalla, sosiaalisella luokalla) on oma paikkansa eli 
lokeronsa. Ihmiset eivät käy ekologista kamppailua luonnossa, biosfäärissä, vaan keske- 
nään. Ihmisen ekologinen kilpailija on ihminen itse. 

Sen vuoksi ihmisyhteisöjen vaikuttava ympäristö ei käsitä yksinomaan niiden maantie- 
teellistä elintilaa, vaan fyysisen ympäristön lisäksi sen historiallisen ympäristön, jossa 
yhteisö joutuu kilpailemaan muiden kansojen tai ihmisryhmien kanssa. Kansojen sopeutu- 
mista säätelevät enemmän toiset kulttuurit kuin luonto. Joka tapauksessa ihmisyhteisöjä, 
kokonaisia kulttuureita voidaan tarkastella ympäristöönsä kulttuurisesti sopeutuneina 
ekosysteemeinä ja käyttää osittain samoja termejä kuin luonnontieteissäkin. Ihmisyhtei- 
söissä käydään ekologiapeliä olemassaolon pyramidin jokaisella portaalla, pyritään 
valtaamaan alaa muilta, etsimään omia kasvualustoja ja sopeutumaan ympäristön 
elinehtoihin. 

Historiallinen ympäristö ja sen mukana kulttuurisesti merkittävät resurssit ovat vaihdel- 
leet eri puolilla maailmaa ja eri aikakausina. Kaskiviljelijälle itäsuomalaiset vaarat, metsät 


ja suot olivat erilainen luonnonvara kuin nykyajan maan- ja metsänomistajille; koko- 
naisuudessaankin on luonnossa eläneiden ihmisten ympäristö ollut toisenlainen kuin 
jälkiteollisen ajan urbaanin kaupunkilaisen maailma. Ns. etnoekologian piirissä on 
nimitetty vaikuttavaksi ympäristöksi sitä, minkä tietty ihmisyhteisö on ottanut haltuunsa. 
Oman etnoympäristönsä kulttuurit jäsentävät tarkoin, se on taloudellisesti ja sosiaalisesti 
elintärkeä. Vaikuttavan ympäristön ulkopuolelle jäävää luontoa kulttuurin jäsenet eivät 
pidä arvossa eivätkä aina edes tunne. Asian voi ilmaista esimerkillä. Ennen konetekno- 
logian (auton) aikakautta maaöljy tai kumipuun kautsu eivät olleet taloudellisesti eivätkä 
kulttuurisesti tärkeitä raaka-aineita, ekologisia resursseja. Ne eivät vaikuttaneet luon- 
toiskulttuurien etnoympäristössä. Tänään öljy on koko maailman teollisen kulttuurin 
elinneste, sen haltuunotto on nostanut esiin maailman menestyksekkäimmät kansat, rik- 
kaimmat ihmiset ja suurimmat taloudelliset mahdit; ehkä öljyn mukana tulee palamaan 
loppuun ja häviämään koko länsimainen kulttuurikausi. Mutta resurssit tulevat muuttu- 
maan myös tulevaisuudessa. Ne jotka keksivät, mikä on kulttuurisesti merkittävä tulevai- 
suuden resurssi, nousevat ekologisen pyramidin ylimmille portaille. He luovat uuden 
etnoympäristön, johon yhteiskunnan on sopeuduttava. 

Kulttuuriekologisessa lokerossaan ihmiset yksilöinä ja ryhminä tekevät omia ympäristö- 
valintojaan, luovat olemassaolonsa strategiaa. Yksityinen ihminenkin toimii suhteessa 
ympäristöönsä. Fyysinen ja historiallinen ympäristö määrittelevät, mitä voimavaroja - kult- 
tuurisia mahdollisuuksia - kullakin ihmisellä tai kokonaisella kansalla on ja mitä ekologisia 
valintoja on mahdollista tehdä. Yksilöiden valinnoista syntyy ekosysteemi, kokonaisuus, 
tietyssä ympäristössä ja tiettynä aikana toiminut kulttuurijärjestelmä. 

Kulttuuriekologisissa teorioissa on katsottu, että luontaistaloudessa ihmisen ekosys- 
teemi pyrkii tasapainotilaan suhteessa ympäristöönsä, elinoloihinsa ja luonnon kierto- 
kulkuun (homeostaasis-mekanismi. Luontoiskulttuurit olisivat kuluttaneet ja muuttaneet 
luontoa mahdollisimman vähän ja pyrkineet säilyttämään ympäristöresurssinsa ehtymät- 
töminä; muuta tulevaisuutta tai pysyvyyttä ei ollut olemassa. Vasta teollinen talousmuoto 
perustuu luonnonkäytön maksimoimiseen, kaikkien raaka-aineiden mahdollisimman 
tehokkaaseen hyödyntämiseen. Modernin teollisuuskulttuurin tulevaisuusongelmat 
ratkaistaan toisella tavalla. Jonkin ns. uudistumattoman luonnonvaran loppuessa tiede ja 
teknologia luovat korvaavia raaka-aineita. Ekologinen turvallisuus perustuu kehitykseen. 

Ihminen kykenisi siis korjaamaan tasapainohäiriönsä teknologiallaan ja luomaan yhä 
uudestaan ja uudestaan sopusoinnun kulttuurin ja ympäristön välille. Pysyvyydellä ei ole 
merkitystä. Sitä paitsi ihmisen ekosysteemit ovat aina olleet hitaammassa tai nopeam- 
massa muutostilassa. Historian näkökulmasta ihmiskunnan vaiheet voidaan jakaa peräk- 
käisiin ekosysteemeihin. Varhaisin olisi keräily-metsästys -kulttuuri, josta on siirrytty 
eriasteisiin viljelytalouden ja karjanhoidon muotoihin. Toistaiseksi viimeinen on teollinen 
ekosysteemi. Jokaisella kulttuurijärjestelmällä on omat rakennepiirteensä, jotka ekosys- 
teemin muuttuessa häviävät tai menettävät merkityksensä. Tuhoutuneet ekosysteemit 
ovat kuin menneisyyden raunioita, niitä on hyvin vaikea rakentaa uudelleen. 


Kuinka rakennemuutos etenee 


Kulttuurin muutos on näkemykseni mukaan ekosysteemin rakenteellista sopeutumista 
uusiin ympäristöolosuhteisiin. Sopeutumisen lopputuloksena syntyy uusi kokonais- 
järjestelmä, jossa entisillä kulttuurirakenteilla ei ole todellista asemaa (funktiota). Raken- 
nemuutos on kuin ketjureaktio, sen sysää liikkeelle fyysisessä tai historiallisessa ym- 
päristössä tapahtunut muutos. Ympäristömuutoksen syyt ovat historiallisia. Ihmisyhtei- 
söjen ympäristöä voi ratkaisevasti muuttaa resurssien loppuminen tai tekninen keksintö 
(polttomoottori, tietokone), joka antaa mahdollisuuden hyödyntää ympäristöä uudella 
tavalla. Myös uusi teknologia ja tuotantotapa muuttavat yhteiskuntien vaikuttavan 
ympäristön, sen käyttöarvon. 

Olennaista on siis ympäristön muuttuminen. Kulttuuriset ekosysteemit pyrkivät 
jatkuvuuteen eivätkä muutu ellei niiden ympäristö ensin muutu ratkaisevasti toisenlaiseksi. 
Teollinenkin kulttuurijärjestelmä tulee jatkamaan olemassaoloaan, kunnes nykyinen 
vaikuttava ympäristö ratkaisevasti muuttuu, esimerkiksi silloin kun öljy loppuu. Vasta sen 
jälkeen alkaa uusi sopeutumisprosessi, jonka tuloksena muotoutuu uusi kulttuuri- 
järjestelmä. Ja toisinpäin. Kun ekosysteemin rakennemuutos käynnistyy, se etenee 
väistämättä kulttuurijärjestelmän kaikkiin rakenteisiin. Ekosysteemi alkaa elää omaa 
sisäistä elämäänsä eikä muutokseen voida ulkoapäin paljoakaan vaikuttaa. Kun 
paikallinen kulttuurijärjestelmä muuttuu ei-paikalliseksi, kaikki uuden ekosysteemin 
yksityiset elementit muuttuvat ei-paikallisiksi; jos delokaalinen järjestelmä muuttuu glo- 
baaliksi, syntyy kokonaan uusi ekosysteemi, jonka funktionaaliset rakenteet ovat 
maailmanlaajuisia. 

Kulttuurijärjestelmän muutosta tarkasteltaessa on oletettu sen rakenteiden muuttuvan 
eri tavoin ikään kuin toisistaan riippumatta. Hitaasti muuttuvia olisivat taloudelliset 
perusrakenteet (ydinelementit, infrastruktuuri) ja niitä tukevat uskonnolliset tai ideologiset 
perusarvot. Nopeammin muuttuisivat pintarakenteet, sellaiset aineelliset, sosiaaliset ja 
henkiset ilmiöt kuin taide, rakennustyylit ja henkinen perinne. Ihmisen kulttuurijärjes- 
telmissä olisi historiallisesti muuttuvia leviämisilmiöitä tai muotivirtauksia, jotka tulisivat ja 
menisivät aiheuttamatta paljoakaan muutoksia ekosysteemin ytimeen. Näkemykseni 
mukaan tämä ei pidä paikkaansa. Myös pintailmiöiden leviäminen kytkeytyy aina muiden 
rakenteiden muutoksiin. On toissijaista edeltävätkö uudet tavat tai muodit taloudellisia ja 
teknologisia muutoksia vai päinvastoin. Kansainvälinen rockmusiikki on osa delokaalista 
ekosysteemiä; se ei synny eikä leviä ilman tiettyjä teknisiä, taloudellisia ja sosiaalisia ra- 
kenteita. Taloudellisten ydinrakenteiden muutokset, uusi teknologia ja henkinen uuspe- 
rinne seuraavat toinen toistaan ja muotoutuvat johdonmukaiseksi kulttuurijärjestelmäksi. 

Kulttuuriekologinen sopeutuminen on kulttuurijärjestelmän rakenteellisia vastauksia 
ympäristön ärsykkeisiin, muuttuneisiin tilanteisiin tai totaalisiin ympäristömuutoksiin. 
Tämän näkemykseni taustalla on Niklas Luhmannin systeemiteoria, joka kuvaa systeemin 
muutosten periaatteita, muutoksen rakennetta. Luhmannin teorian perusajatus on, että 
systeemin vastaus ympäristömuutoksiin on uusi kokonaisrakenne. Järjestelmä ei korjaa 
yksityisiä osatoimintojaan, vaan muuttaa kokonaisrakennettaan. Ympäristön (Umwelt) 
muutos on uusi haaste, tehtävä tai funktio, jonka rakennemuutos ratkaisee. Muutos 
kulkee rakenne rakenteelta läpi koko systeemin ja lopullisena vastauksena, funktion rat- 
kaisuna syntyy uusi kokonaisjärjestelmä. Muutostilanteessa on aina olemassa lukuisa 
määrä vaihtoehtoisia, ekvivalentteja rakenneratkaisuja. Ne voivat korvata toinen toisensa, 
mutta muutosketjun lopputuloksena syntyy kokonaisuus, joka ratkaisee alkuperäisen 
"ympäristöongelman". 

Rakennemuutosta voidaan havainnollistaa esimerkillä. Oma systeeminsä on vaikkapa 
jonkin tehtaan tuotantoprosessi, sen ympäristön muodostavat markkinataloudelliset, poliit- 
tiset ja sosiaaliset tekijät, joihin tuotantolaitoksen on sopeuduttava. Tuotantoprosessi 
koostuu monista osarakenteista: suunnittelusta, kokotonpanovaiheista, myyntiorga- 
nisaatiosta jne. Jos ympäristön (kansainvälisen kysynnän) muuttuessa tuotanto on 
uudelleen sopeutettava esim. siten että tuotteen hintaa on saatava pudotetuksi (funktio), 
ratkaisu (tuotantoprosessin rakennemuutos) koskee kaikkia tuotannon vaiheita. 
Jokaisessa vaiheessa on valittavana toisiaan korvaavia vaihtoehtoja. On mahdollista 
suunnitella tuote niin, että siihen kuluu vähemmän raaka-aineita tai voidaan käyttää 
halvempia materiaaleja. Nämä ratkaisut vaikuttavat kokoonpanovaiheen ekvivalenttisten 
ratkaisujen määrään, ja myös kokoon-panovaiheen rakennemuutoksissa on monia 
vaihtoehtoja: lisätään automatiikkaa ja vähennetään työvoimaa, suunnitellaan työjärjestys 
(liukuhihna) uudestaan jne. Kustannuksia voidaan alentaa myös tehostamalla myyntiä. 
Optimaalisen kokonaisratkaisun pitäisi löytyä sovittamalla yhteen kaikkien tuotan- 
tovaiheiden optimaaliset ratkaisut. Vastaus ongelmaan on tuotantoprosessin uusi raken- 
ne, josta ympäristöön sopeutumattomat rakenteet karsiutuvat pois. 

Teollinen kulttuuri on sekin kaikkien rakenteittensa kokonaisstruktuuri. Optimaalinen 
ratkaisu on ollut sellainen rakenne, joka sopeutuu kansainväliseen tuotantoympäristöön, 

taloudellisen tehokkuuden ja pakkokasvun ideologiaan. Ekvivalentteja ratkaisuja etsit- 
täessä ihminen on helpoimmin ollut korvattavissa muilla vaihtoehdoilla, koneilla, 
automaatiolla ja uusilla materiaaleilla. Rakennemuutoksen perusmallit leviävät kaikkialle 
yhteiskuntaan, palveluelinkeinoihin, tieteen ja taiteen tuotantokoneistoihin. Ihmisen 
ekosysteemissä olisi lukuisia ratkaisuvaihtoehtoja, yhteisöt voisivat jopa valita ympä- 
ristönsä. Delokaalinen länsimainen kulttuuri on kuitenkin yhdenmukaistanut ympäristönsä 
ja tuottaa kaikkialla yhä yhdenmukaisempia rakenneratkaisuja. Eikä teollinen ekosysteemi 
ehkä koskaan voi saavuttaa tasapainoa, se on kuin syöpäkasvain, joka alkaa tuhota 
ympäristöään. 


Muutokseen sopeutuminen 


Pysyäkseen mukana ihmisten joukossa - ekosysteemissä - jokaisen yksilön on 
sopeuduttava vallitsevaan ympäristöönsä ja ennakoitava oma, jopa omien lastensa 
tulevaisuus. Jokaisen on haettava oma ekolokeronsa tai jättäydyttävä syrjään, mutta yhtä 
tärkeää on, että ihminen kykenee selittämään itselleen elämänsä mielekkyyden, että 
ihminen yksilönä voi identifioitua kulttuuriinsa ja hyväksyä sen antamat olemassaolon 
selitykset. Luontoiskulttuureissa yhteisö ja sen traditiot antoivat elämälle sisällön. Kun 
paikalliskulttuurit kuolevat, kuolee myös paikallinen ihmislaji. Keskitetyn kulttuurin jäsenen 
on rakennettava oma pienoismaailmansa uusista henkisistä aineksista. 

Keskittyvässä yhteiskunnassa yksilöllä ei enää ole syntymäpaikkaa, ei kotipaikkaa eikä 
hautausmaata. Paikallisuus korvataan jollakin muulla. Yksilön elämälle voi antaa sisältöä 
samastuminen omaan intressi-, ammatti- tai aateryhmään ja sen edustamaan ryhmäkult- 
tuuriin. Monille olemassaolon keskipiste on materiaalinen tai ideologinen tavoite. Yksilö 
voi identifioitua päämääräänsä, joka on kulttuurisesti riittävän arvokas ja tavoitteena kyllin 
pitkäjänteinen. Mutta kenties paljon useammalle työvoimayksilölle elämän sisältö on 
sulautumista kuluttavaan massaan, identifioitumista kulttuurin välineisiin, palveluihin, viih- 
teeseen. Erilaisten identiteettien olennaisinta sisältöä voidaan kuvata seuraavasti: 


Kuvio 1 
Kulttuuri-identiteetin rakennemuutos 


Paikallisidentiteetti Suorittajanidentiteetti 

- yhteisön jäsentäminen - tavoitteen asettaminen 

- jatkuvuuden kokeminen - motivaation kokeminen 

- paikallisuus, omaehtoisuus - suorituskeskisyys 
Jäsenidentiteetti Kokijanidentiteetti 

- jäsenryhmän rajaaminen - kulutus- ja virikemahdollisuuksien 
- jäsenyyden kokeminen tiedostaminen 

- ryhmäkeskisyys - uutuuksien kokeminen 


- eksistentiaalisuus 


Paikallisidentiteetti tarkoittaa yhteisöihmisen minäkuvaa. Hänen elämänsä sisällön 
muodostavat oma yhteisö ja sen tapahtumat, naapurisuhteet - koko paikallinen kult- 
tuuriperintö. Kyläihminen on arvostanut jatkuvuutta ja pysyvyyttä, perinteiden säilymistä 
sukupolvesta toiseen. Hänen valintojaan ja käyttäytymistään ohjaa yhteisöllisyys, hänellä 
itsellään on merkitystä oman yhteisön jäsenenä. 

Jäsenidentiteetti on samastumista jäsen- ja intressiryhmiin. Eriytyneessä yhteis- 
kunnassa jäsenyys on useimmiten kuulumista omaan yhteiskunnalliseen lokeroon. 

Intressiryhmän jäseniä yhdistää enemmän ammatillinen, poliittinen ja ideologinen 
eturyhmätaistelu tai etujen menettämisen pelko kuin todellinen yhteisöllisyys. Toisaalta 
sosiaalinen vieraantuminen on johtanut jäsenryhmäkokemusten etsintään: eks- 
pressiivisten, ideologisten tai uskonnollisten ryhmähurmosten tavoitteluun. Jäsen- 
identiteetti on karsinoitumista, yhteisötietoisuuden sijaan tulee oma ryhmä ja yhteisökult- 
tuuri muuttuu alakulttuuriksi. Yksilö alkaa etsiä viitekehyksiä paikallisuuden ulkopuolelta, 
henkisistä vertaisryhmistään. 

Suorittajanidentiteetti on uskoa luovan, kehittävän ja tulevaisuuteen katsovan ihmisen 
illuusioihin. Se on kulttuurijohtajien ja kehitysmeritokraattien elämän sisältö, työnteon ja 
suoritusten asettamista olemassaolon tarkoitukseksi. Tällaista päämääräidentiteettiä 
voidaan kuvata samastumiseksi suorittajan, kansanvalistajan tai uudistajan rooliin. Se on 
johtajien käsitys kulttuurisesti merkittävästä elämästä. Suorittajien arvomaailmassa 
olemassaolon täyttymys on muuttamista ja uudistamista. Todellinen kulttuuri on 
"kehitystä". 

Kokijanidentiteetti on samastumista teolliseen massatuotantoyhteiskuntaan sen 
palvelujen ja tuotteiden kuluttajana. Ihmisen olemassaolon mielekkyys on uusien 
elämysten hankkimista, olkoonkin, että kokeminen on ulkoa ohjattujen ammattimaisten 
virike- ja viihdepalvelujen hyväksikäyttämistä, samastumista kirjallisuuden, TV:n ja 
elokuvien maailmaan. Yleisesti määritellen kokijanidentiteetti tarkoittaa, että ihmisen 
kulttuurisen olemassaolon ytimenä ovat hänen omat eksistentiaaliset kokemuksensa, 
joiden sisältö tuotetaan teollisen massakulttuurin erikoiskoneistoissa. Kuluttajaihminen 
etsii vaihtelua, nauttii uusista ostetun itseilmaisun muodoista. Omaa elämäntapaansa tai 
itsenäisyyttään hän voi toteuttaa muotivaatteilla, vaalimalla terveyttään, suorittamalla itse- 
hoitoa, harrastamalla bodausta, laskettelua tai purjehdusta. Kokijan elämässä tärkeitä 
ovat välineet ja niiden hankkiminen, matkat ostoskeskuksiin, oman harrastusalansa 
uuden tekniikan seuraaminen; kuluttaja elää kulttuuriaan selaamalla myyntiluetteloita, 
käymällä tavaramessuilla, suunnittelemalla omaa kotia ja kesämökkiä. 

Luontoistalouden aikana ihminen samastui ensisijaisesti omaan yhteisöönsä, sukuunsa 
tai kyläänsä. Teollisessa yhteiskunnassa kuluttaminen on tullut ihmissuhteiden tilalle, 
yhteisö on muuttunut välineiksi ja palveluiksi. Länsimaisessa kilpailuyhteiskunnassa ihmi- 
sellä on yhä enemmän mahdollisuuksia toteuttaa itseään voittamalla muut, nousemalla 
ylöspäin ekologisessa pyramidissa. Kilpailu on jo sisäänrakennettu kaikkien tehokkuus- 
organisaatioiden toimintaan. Yhteiskunta tuottaa yhä enemmän yksilöitä, joiden elämän 
sisältönä ovat kulttuuriset saavutukset. Länsimaisen kehityskulttuurin ihminen tuskin 
kokee elävänsä täyttä elämää jonkin paikallisen yhteisön jäsenenä, vaan suorittajana ja 
vaikuttajana, tai kenties jonkin kapea-alaisen vertaisryhmän osallistujana. Ekologiapelissä 
yhteisöllisyydellä ei enää ole merkitystä. Yhteisöihmisen tilalle tulee minäihminen. 


Voittajat ja häviäjät 


Kehitysteorioiden valtakaudella uutuuksien eli innovaatioiden katsottiin leviävän 
periferiaan, paikallisyhteisöihin tai kehitysmaihin erityisten vaikuttajayksilöiden, uudistajien 
välityksellä. Uudistajilla oli erityisiä ominaisuuksia, kuten empatiakykyä, kaukokatsei- 
suutta, yleistä älykkyyttä tai aktiviteettia. Uudistajat olivat modernisti suuntautuneita, 
kosmopoliittisia persoonallisuuksia vastakohtinaan paikalliset ihmiset, paikallisten kulttuu- 
riesteiden, barrieerien taakse juuttuneet säilyttäjät, vanhoilliset. Innovaatioteorioissa 
muuttajien ryhmä on väistämättä saanut positiivisia, säilyttäjien ryhmä negatiivisia omi- 
naisuuksia. Valistusidealisteille ja kehitysteknokraateille koko etninen paikalliskulttuuri oli 
edistyksen jarru. 

Kulttuuriekologisen systeemiteorian näkökulmasta rakennemuutos ulottuu kaikkialle ja 
sen seuraukset jokainen yhteisön jäsen joutuu kokemaan. Jokainen joutuu myös 
sopeutumaan ympäristönsä muutoksiin. Innovaattori on kaupunkiin muuttanut piika tai 

renki yhtä hyvin kuin traktorin ostanut varakas maanviljelijä. Yksilönä ihmisen mahdolli- 
suudet riippuvat eniten siitä ekologisesta lokerosta, jossa hän on muutoksen aikana. 
Yksilö ei voi paljonkaan luoda tilaisuuksia, ainoastaan käyttää hyväkseen mahdolli- 
suuksia, pelata korteilla, jotka resurssien uusjaossa hänelle sattuvat. 

Yhteisön kokonaisrakenteen muuttuessa aineelliset ja sosiaaliset resurssit jaetaan 
uudella tavalla. Muutos uudistaa usein yhteiskunnan koko luokkajaon; syntyy voittajia ja 
menettäjiä, joiden voitot tai tappiot kasautuvat jälkeen tulevien sukupolvien aikana. 
Kulttuuriekologiselta kannalta voidaan puhua sopeutujista ja sopeutumattomista: niistä, 
jotka käyttävät tai eivät käytä hyväkseen muutoksen tuomia uusia tilaisuuksia. Jaottelu 
vastaisi elitististä innovaatioluokittelua, jakoa moderneihin ja traditionaalisiin ihmisryhmiin. 
Voittajayksilöt ovat kuitenkin vain poikkeuksia miljoonien muiden sopeutujien joukossa. 
Rakennemuutoksessa syntyy aina kokonaan uusia yhteiskunnallisia ammatti- ja valta- 
ryhmiä, joita entisessä systeemissä, esim. agraariyhteiskunnassa ei ole esiintynyt. 

Useimmiten nämä uusekologiset ryhmät ovat sopeutuneet uuteen ympäristöön parem- 
min kuin mitkään muut, niistä nousee ekologinen eliitti. Industrialismin murroksessa 
yhteiskunta lokeroitui kokonaan uudelleen; uusekologisten ryhmien syntyminen on ollut 
kaikkein syvällisin kulttuuriprosessi. Uusia luokkia tai muuttuneessa ekosysteemissä 
uusiin resurssiketjun asemiin joutuneita ryhmiä voidaan luonnehtia seuraavasti. 

1. Ekologisia voittajia ovat uudet tai sopeutuneemmat yhteiskuntaluokat, rakenne- 
muutoksen aikana niiden hallitsemat resurssit joko syntyvät tai tulevat kulttuurisesti 
tärkeämmiksi kuin vanhassa ekosysteemissä. 

2. Ekologisia siirtyjiä ovat ryhmät, jotka jäävät suunnilleen samalle tasolle, samaan 
ekolokeroon myös uudessa resurssiverkostossa. 

3. Ekologisia häviäjiä ovat ne, joiden aineelliset ja sosiaaliset voimavarat vähenevät 
muutoksen aikana. Häviäjät putoavat ekologisen pyramidin portailla tai häviävät kokonaan 
kulttuurijärjestelmästä. 

Muutoksen jälkeen voittajat luovat uudet ylärakenteet, superstruktuurit, uudet vallan 
manifestaatiot — uuden kulttuurin. Heidän mukaansa määritellään, mitä on kehitys, edistys 
tai sivilisaatio. Teollisessa yhteiskunnassa voittajia ovat olleet ammatilliset eliittiryhmät, 
teknokraatit ja meritokraatit. Niinkö tulee jatkumaan? Nykyisen ekosysteemin järkkyessä 
emme onneksi tiedä, jatkuuko teollisuusmaiden superkehitys, voittaako lopullisesti 
avaruusteknologia vai jokin uusi sopeutumisen vaihtoehto, ja minkälaisia ovat uudet 
voittajat. 


Sopeutumisen ylivalta 


Teolliset yhteiskunnat ovat ekosysteemeinä superkulttuureita, jotka ylittävät luonnon- 
resurssinsa ja maantieteelliset rajansa. Teollinen yhteiskunta ei enää pyri tulemaan 
omillaan toimeen niin kuin luonnonkansat, vaan tuottamaan yli oman kulutuksen. Kulttuuri 
on tuotannon maksimointia, paikallisuuden ylittämistä. Rakenteellisesti superkulttuuri on 
etnisten, paikallisten pienkulttuurien vastakohta, ja sen on jatkuvasti lisättävä resurssiensa 
käyttöä. Teollisesta superkulttuurista on tullut imperialistinen, laajeneva ja progres- 
siivisesti kasvava organismi, globaali ekosysteemi, joka käyttää luonnonvaroja maail- 
manlaajuisesti ja johtaa maailmanlaajuiseen yhtenäiskulttuuriin, kulttuuri-imperialismiin. 

Kulttuuri-imperialismi on superkulttuurin taloudellista, teknologista ja tiedollista ylivaltaa. 
Superkulttuuria johtavat teollistuneet suurvallat, jotka määräävät maailman taloudellisen 
ja yhteiskunnallisen kehityksen. Teollisuusmaiden tieteellis-tekninen ylivalta, tiedonvälitys- 
teollisuus yhtä hyvin kuin ns. länsimainen maailmanmuoti ja maailmanviihde alkavat yhä 
enemmän ohjata tulevaisuutta ja vaikuttaa käsityksiin siitä, mikä on tavoiteltava kulttuuri- 
ympäristö, elintaso tai elämänmuoto. 

Nykyajan kulttuuri-imperialismi ei ole tuotanto-, omistus- tai valtasuhteiden keskit- 
tymistä, vaan koko inhimillisen ekosysteemin rakenteellista yhdenmukaistumista. Tie- 

teellis-tekninen tuotanto toimii yhä enemmän superkulttuurin ehdoilla — tuotannon 
välineiden omistussuhteista riippumatta. Teollistunut tuotantojärjestelmä on ideologi- 
altaan ei-paikallista. Yhteiskuntarakenteet ja tuotantotavat saavat kaikkialla yhdenmu- 
kaiset mallit, tuotantoa rationalisoidaan ja suureksi osaksi myös automatisoidaan 
yhdenmukaisin periaattein. Teollisuuden massatuote on tarkoitettu vastaamaan mah- 
dollisimman suuren ostajajoukon yhdenmukaisia odotuksia ja kulutustottumuksia. 
Massatuotannossa on vain harvoin todellisia etnisiä eroja tai paikallisia sovellutuksia. 

Tieteellis-tekninen kulttuuri yhdenmukaistaa kaikkien maailman kansojen vaikuttavan 
ympäristön. Globaali tuotantomuoto määrää, mikä on kulttuurisesti merkityksellinen 
ympäristöresurssi. Silloin myös kaikkien kansojen sopeutumisstrategia muuttuu yhä 
yhdenmukaisemmaksi. Nykyajan imperialismi on ekosysteemin hallintaa, kulttuurin ja 
ihmisen alistamista globaalin järjestelmään. 

Kulttuuri-imperialismi on jotain samanlaista kuin kulttuuridominaatio, josta antropologi 
David Kaplan on kirjoittanut. Kulttuuridominantteja ovat sellaiset ihmiskunnan historian 
ilmiöt, jotka eivät ole riippuvaisia ekologisista tosiasioista. Tyypillinen kulttuureita 
dominoiva järjestelmä on maailmankauppa. Se ei hallitse sotilaallisesti eikä poliittisesti 
vaan tarjoamalla sellaisia ekologisen kilpailun mahdollisuuksia, ettei mikään kansa uskalla 
jäädä ulkopuolelle. Valtiot alistuvat kulttuuridominanssille, koska ne muuten pelkäävät 
jäävänsä tappiolle olemassaolo- tai elintasokilpailussa. Kulttuuridominaatiossa vaikuttaa 
sama pelon mekanismi kuin loputtomassa asevarustelussa. Tappion pelko pakottaa 
sopeutumaan ja vastaamaan uhkaan luomalla kilpailijoiden kanssa yhä yhdenmukaisem- 
pia taloudellisia ja yhteiskunnallisia rakenteita. 

Kuinka kehitysimperialismi syntyy ja kuinka pelko siivittää sopeutumista globaaliin 
maailmankulttuuriin? Suomessa on itse asiassa jo vuosisatoja vallinnut eliittiryhmien liet- 
soma pelko, että maa putoaa pois eurooppalaisten sivistyskansojen joukosta. Pelolla 
hallitaan massoja. Tämän hetken vaikuttavin ase on elintason menettämisen ja työt- 
tömyyden pelko, se voidaan painaa jokaisen yksityisen ihmisen rintaa vasten. Työttömyys 
tekee ihmisen yksilönä voimattomaksi, se uhkaa hänen koko sosiaalista merkitystään. 
Kulttuuridominanssin varjossa Suomen on silmittömästi sopeuduttava maailmantalouteen, 
seurattava tieteellis-teknistä kehitystä automatisoitava ja fuusioitava tuotantonsa, kansain- 
välistettävä koko kulttuurinsa. 

Suomea niin kuin kaikkia kehitysvaltioita hallitsevat rakennemuutoksen imperialistit, 
talous- ja kulttuurijohtajat, joille kansainvälisyys tai kansainvälisen kulttuurin markkinoi- 
minen antaa eliittiaseman uudessa ekologisessa pyramidissa. Suomalaisuuden hävittä- 
minen ja kansainvälinen matkiminen on tullut uusekologisille voittajille välttämättömäksi. 
Eliittiryhmien hyöty ja kansalaisten pelko karsivat pois valinnan mahdollisuudet. Suomi 
niin kuin muutkin kehitysvaltiot juoksevat kilpaa maailman kulttuuriolympialaisissa ja 
ponnistelevat kaikkensa luodakseen samanlaisia suorituskoneistoja kuin muutkin 
kansakunnat. Ekologisten voittajien selitykset ovat jo muuttuneet institutionaalisiksi uskon- 
opeiksi. 

Länsimainen kulttuuri on kokonaisuudessaan ollut ekologinen voittaja. Se on työntänyt 
syrjään muut kulttuurimuodot ja sanelee kaikkialla ihmislajin elinehdot. Mutta mikä on 
länsimaisuuden lopullinen päätepiste? 


Kehityskultti - meritokratian uskonto 


Kehityksen dogmatiikka 

Uskonto antaa lopullisia vastauksia siitä, mikä on elämän päämäärä, aineellinen hyvä tai 
miten yhteiskunta suhtautuu ympäristöönsä, luontoon. Ihmisen ekologiapelissä uskonto 
on välttämätön, se pyhittää muutoksen, riiston ja alistamisen. Ns. korkeauskonnot, kuten 
kristinusko, islam ja buddhalaisuus, ovat olleet maataviljelevien kyläihmisten uskontoja, 
ne ylläpitivät talonpojan ekosysteemiä ja antoivat oikeutuksen agraarikulttuurin 
voittokululle. Vanhat korkeauskonnot ovat olleet paikallisuuden uskontoja. Organisaatio- 
kulttuurin uskonto on kehityskultti. 

Kehityskultti on antanut länsimaiselle kulttuurille oikeuden muuttaa luontoa, hallita 
eläimiä, jalostaa ja tuottaa tieteellisteknisiä täydellisyyshybridejä, nykyajan supra- 
normaaleita uskomusolentoja, joiden tärkein ominaisuus on kasvukyky, tuottavuus, 
mammuttimaisuus. Koko kehitys käsitetään useimmiten luonnon ja ympäristön muuttami- 
seksi. Meritokratiassa historiallisia saavutuksia ovat maailman suurin patoallas tai 
tekojärvi, joen siirtäminen toiseen paikkaan ja tietenkin myös maailman suurimmat 
metropolit ja arkeologiset rauniot, ihmisen kloonaaminen, robotit, tieteelliset tulevaisuuden 
illuusiot. 

Kehityskultti on oikeuttanut "hyödyntämään" eli riistämään kaikki luonnonvarat, joihin 
päästään käsiksi. Keskitetyt talousjärjestelmät kilpailevat maapallon tyhjentämisestä. 
Luonnonkäytön ekonomia on perustunut itsekkääseen kansantaloudelliseen hyötyyn ja 
lyhytnäköiseen uskoon, että kehitys ratkaisee myös tulevien polvien ongelmat. Mitään 
tiedossa olevista luonnonvaroista ei ole säästetty tulevaisuutta varten muuta kuin siinä 
tapauksessa, ettei niiden hyödyntäminen senhetkisen maailmankaupan suhdanteissa ole 
ollut kansantaloudellisesti kannattavaa. Teollistuneiden maiden luonnonkäyttöä ohjaavat 
toinen toisensa kanssa kilpailevat keskitetyt tuotantojärjestelmät, joiden toiminnan siunaa 
kehityskultti. 

Aineellisesta kasvusta ja tieteellis-teknisestä kehityksestä on teollisuusmaissa tullut 
keskeisempi uskon instituutio kuin kristillisestä kirkosta. Kehityskultin ympärillä käydään 
sotaa kansojen herruudesta niin kuin on käyty muidenkin maailmanuskontojen piirissä, 
kilpailua paikallisen ihmisen alistamisesta ja keskitetyn kulttuurin pystyttämisestä. 
Teolliset luonnonvarat ovat tämän uskonsodan käyttövoima ja kohtalonkysymys. Energian 
uskotaan yhä olevan kehityksen avain. Teknokratia on saanut yhteiskunnat vakuuttuneik- 
si, että loputon kehitys ja hyvinvointi on mahdollinen, kunhan käytettävissä on riittävästi 
energiaa. Kun teknologia kerran löytää loputtoman energian lähteen, avautuu ihmis- 
kunnalle ikuinen kasvu ja aineellinen kehitys. Siinä kiteytyy teknologisen kehitysuskon 
koko eskatologia, lopullinen pelastusoppi. 

Kehitys on jumalallista, se oikeuttaa alistamaan kaiken koneiston valtaan, hävittämään 
perinteet ja paikalliskulttuurit. Kehityskultin ovat ottaneet käyttöönsä poliittiset massa- 
ideologiat ja väkivaltaopit. Kehitysuskon vallankumous on väline, jolla valta on otettu pois 
kansoilta niiden itsensä avulla. Ihminen on alistettu kehitykselle ja ihmisjumalille. Poliittiset 
kehityskultit ovat luoneet maallisia paratiiseja, joissa ihminen on kokonaan poliittisen 
valtakoneiston hallinnassa. Ja kuten muutkin uskonnot kehityskultti pyhittää profeettansa 
järjestelmän perimmäisiksi auktoriteeteiksi, ylläpitää sovittamattomia ristiriitoja kehitys- 
uskovaisten ja muiden välillä, palkitsee uskonsankarinsa, ja julistaa yhä uusia ja uusia 
todistuksia kehitysihmeistä. 


Kehitysmytologia 


Meritokraattiseen kehityskulttiin kuuluu omat myyttinsä ja riittinsä niin kuin kaikkiin 
uskontoihin. Maailman historian ovat kirjoittaneet länsimaiset meritokraatit. Se henkinen 
perintö, jonka ns. sivistysvaltiot siirtävät uusille sukupolville, tukee uskoa rajattomaan 
kehitykseen ja suuruuskulttuuriin. Teollisissa valtioissa kulttuuri mitataan määrällisenä 
kehityksenä: tuotannon volyymeina, bruttokansantuotteina ja kasvutilastoina. Kasvun, 
muutoksen ja uutuuden pakko määrää koko sivistyskäsityksen, länsimaisten yhteiskuntien 
suhteen ympäristöönsä ja myös yksityisen länsimaisen ihmisen maailmankatsomuksen. 

Tieteellistekniset kehitysrituaalit nojaavat kehitysmytologiaan. Eräs kehitysmytologian 
rakenteellinen pohjakaava on paikallisuuden negaatio: luontoiskulttuurien, paikallistason 
tai ylipäätään menneisyyden dehumanisaatio. Erityisesti Suomessa elää meritokraattien 
ylläpitämä kansanvalistusmentaliteetti ja herraskirjailijoiden luoma kuva ryysyrannoista. 
Paikalliskulttuurit olivat pettuleipäyhteiskuntia ennen kuin moderni kehitys toi niihin pe- 
lastuksen. Nykyiset ns. kehitysmaat leimataan kehitysmytologiassa totaalisesti nälkä- 
kulttuureiksi; se antaa tekniikan lähettiläille ja kansainvälisen kasvun järjestelmille 
oikeuden alistaa kaikki kansat teolliseen uuskolonialismiin. Kristillinen siirtomaaoppi ja 
löytöretkiromantiikka pelasti villit (barbaarit) sivistykselle, nykyinen länsimainen kulttuuri- 
imperialismi vapauttaa kehitysmaat nälästä, alikehityksestä. 

Kehityskultin myyteissä etniset kulttuurit ovat täynnä feodalismia ja primitiivistä 
väkivaltaa, naisten orjuuttamista, köyhien sortoa. Kaiken sen ovat uuden kehitysuskon 
sankarit ja vallankumousjohtajat luvanneet poistaa; myyttinen antikehitys muutetaan yhtä 
myyttiseksi tulevaisuudeksi, pelastussanomaksi. 

Toisen kehitysmytologian perusaineiston muodostavat varoitustarinat kehityksen 
vastustamisesta ja ihmisistä, jotka uskalsivat särkeä kehruujennyn. Nämä kertomukset 
sanktioivat kehitystabun rikkomukset. Länsimainen kulttuurihistoria on täynnä liikuttavia 
tarinoina kehitysuskon sankareista, jotka voittivat kehityksen vastustajat. Länsimaisen 
mytologian antisankari on aina meritokraattisen kehityksen vastustaja. 

Negaatioiden ja varoitustarinoiden vastapuolella on positiivinen kehitysmytologia, 
tulevaisuudenilluusiot tieteellisteknisen kehityksen tuomasta onnesta ja pelastuksesta. 
Kehityskultin evankeliumi on kannattavuuslaskelmia ja suurprojekteja, kulutusennusteita 
ja kehitystrendejä, joilla jatkuva kasvu ja luonnon alistaminen sakraalistetaan välttä- 
mättömäksi. Kehitysuskon kulmakivi on tutkimus. Se pyhittää pelastussanoman. Uskonto 
muuttaa laitostetun tiedon yhteiskunnalliseksi totuudeksi, valtajärjestelmäksi. 

Myyttien tapaan institutionaalistettu kehitystarustokin vahvistaa vallitsevaa ekologista 
järjestystä ja ylläpitää ennalta määrättyjä käsityksiä perustavaa laatua olevista asioista. 
Myytit ylläpitävät kehitysriittejä. Ne kertovat alkuaikojen sankariteoista, historiallisen 
kehityksen käännekohdista ja aikansa alkuheeroksista: suurista löytäjistä ja keksijöistä, 
poliittisen kehitysajattelun perustajista ja taiteilijoista, jotka uudestisynnyttivät kehityksen. 

Kehitysriittien alttareita ovat tietokoneiden näyttöpäätteet ja valvontapaneelit, todellinen 
tekniikan pyhäkkö on suurtehtaan tai atomivoimalan mittarihuone. Yhä uudelleen ja 
uudelleen syötetään massoille kuvia valvontakeskuksista, supertietokoneista, avaruus- 
aluksista, niissä kansa kohtaa kehityksen jumalalliset saavutukset. Meritokratian rituaa- 
leilla on sama tarkoitus kuin kaikilla uskonnollisilla kulttimenoilla: oikean tiedon haltuunotto 
ja uskovaisten tekeminen riippuvaisiksi järjestelmästä. Kehitysriiteissä tekninen tieto saa 
salaperäisen, maallisella järjellä käsittämättömän pyhyyden. 

Jokainen valvontapöytä ja mittaritaulu kätkee sisäänsä kehityskultin perimmäisen 
sanoman. Niillä valvotaan täydellisyyttä: automaattista tuotantoprosessia, robottia, satel- 
liittia, joka toimii ihmiskäden koskematta. Mittarirituaalit antavat uskonvarmuuden siitä, 
että kehityskulttuurin ihmisellä on hallinnassaan teknisesti täydellinen, täsmällinen toimiva 
kone, auto, stereovastaanotin tai muu "huipputekniikan" väline. Päivittäiset mittarirituaalit 
vastaavat samoihin perustarpeisiin kuin kaikki kulttimenot. Ne lujittavat uskoa, että 
ihminen hallitsee ympäristöään, luonnon järjestystä, että hänellä on käsissään elämää 
ylläpitäviä näkymättömiä voimia, tuonpuoleista energiaa. Ettei ihmisen tarvitse enää 
pelätä, ei kohtaloa eikä tulevaisuutta. 


Ihmisjumalat 


Ihminen on laji, joka on tehnyt ihmisestä jumalan. Delokaalinen kulttuurijärjestelmä ei voi 
toimia ilman johtajuutta ja ehdottomia alistussuhteita. Länsimaisen organisaatiokulttuurin 
korkeimpia saavutuksia ovat armeija ja sen esikuvia seuraavat totalitaariset puolue- 
koneistot. Keskitetyissä koneistoissa johtajuus kasvaa lopulta jumaluudeksi, ihmisjumala 

pyhittää myös kehityksen. Toisaalta jumalat tarvitsevat aina koneiston. Tieteellis-tekninen 
kehitysuskonto on kehittänyt täydellisiksi myös johtajakultit ja alistussuhteet. Länsimainen 
kulttuuri on muuttunut kokonaisuudessaan johtajien kulttuuriksi. Johtajakoneistot ovat 
ottaneet haltuunsa kaikki elämänalat; kehitys, menneisyys ja tulevaisuus on johtajuutta, 
yksilösuorituksia, kehitysjumalien ihmetekoja. 

Länsimainen sivistyshistoria palvoo loputtomasti kehitysheeroksia: poliittisia jumal- 
hahmoja, tieteellisiä ja taiteellisia neroja, huippu-urheilijoita, yksilöitä, jotka löivät eko- 
logiset kilpailijansa. Kehityskultti on kovan yhteiskunnallisen kilpailun käyttövoima ja 
kehitysidolien ylläpitäjä. 

Länsimaisessa organisaatiokulttuurissa vastakkain ovat johtajat ja kansa. Paikallis- 
yhteisöjen kansanjuhlat ovat vielä vailla rituaalista täsmällisyyttä, jopa usein vailla 
hierarkioita ja vallan kaavoja. Kansa laulaa, marssii itse kulkueissa, esiintyy itse itselleen. 
Länsimaisuus on muuttanut kansankulttuurin mobilisaatioksi, organisoinut järjestyksen. 
Se on nykyaikaisen kehityksen ensimmäisiä tuntomerkkejä. Kansanjuhlat aletaan näytellä 
johtajille, he ottavat vastaan alamaisten esitykset, palvontariitit. Lopulta kultti-idolin 
paikalle asettuu poliittinen jumala. Länsimainen armeija on vienyt kaikkialle myös marssi- 
kulttuurin. Lapset pannaan marssimaan lastentarhoissa, kouluissa, urheilukilpailujen 
avajaisissa; poliisi ja armeija marssivat. Se osa uutta järjestyksen organisaatiota. Länsi- 
mainen kulttuuri on pohjimmiltaan johtajia ja yhtä jalkaa marssivia massoja. 

Keskitettyjen kulttuurien ensimmäisiä tehtäviä on vallan aukioiden ja kulttipalatsien 
rakentaminen hierarkian keskukseen. Ne ovat valtariittien näyttämöitä. Kulttiaukioilla 
kansa marssii johtajien edessä, suorittaa yhtäaikaisia, täsmällisiä liikkeitä. Ilmismassat 
on muutettu marssikoneeksi, alistettu palvomaan kehityssaavutuksia ja kehityksen 
ihmispäistä jumaluutta. 

Organisaatiokulttuureissa johtaja puhuu massoille. Peruskuvio toistuu lukemattomissa 
kehityskulttuurien valta- ja hierarkiariiteissä, valtiollisista kulttimenoista olympialaisten 
avajaisiin. Tiedotusyhteiskunnan aikana palvontariitit tunkeutuvat jokaiseen kotiin, johtajat 
voivat tavoittaa kaikki kansalaiset. Rakenteiden alistussuhteet ovat ennallaan: esiintyjät ja 
vastapäätä kuuntelijat. Tiedon kulku tapahtuu enimmäkseen ylhäältä alaspäin, esiinty- 
misoikeutetuilta johtajilta kansalle. 

Organisaation toiminta keskittyy johtajan ympärille; häneen personoidaan koneiston 
saavutukset. Kaikki mitä organisaatio tuottaa, mitä työläiset ja virkamiehet omassa 
loukossaan tekevät, liitetään johtajan elämäntyöhön, hänen vastuulleen. Johtaja muuttuu 
myyttiseksi kantaisäksi, toteemiksi, josta oikea kehitys sai alkunsa. Johtajakultti saa 
oikeutuksensa saavutuksista, kehityksen muistomerkeistä; mitä suurempi johtaja, sitä 
suurempia kehityksen monumentteja hän pystyttää. Teollistuneissa yhteiskunnissa 
johtajakultti nojaa tieteellisteknisiin kehitysihmeisiin, suurprojekteihin, mammuttiteoksiin tai 
keksintöihin, jotka muuttavat koko ekosysteemin. 

Suurjohtajat ovat muuttuneet tiedotusvälineiden pysyviksi kulttihahmoiksi, kiintopisteiksi 
informaatiotulvassa. Heihin ankkuroidutaan kuin tuonpuoleiseen auktoriteettiin. Heidän 
jokaista sanaansa tutkii, selittää ja tulkitsee yhä laajempi joukko tiedottajia, informaatio- 
pappeja, mediaprofeettoja. Johtajan puhe kansalle muuttuu mystiseksi viestiksi, aukto- 
riteetiksi pikkupoliitikkojen valtataistelussa. Ne jotka lainaavat johtajan sanaa, kuuluvat 
oikeauskoisiin, heidät pelastetaan. Raja-aitaidoleita tarvitaan kaikkialla toinen toistensa 
kanssa kilpailevien organisaatioiden maailmassa, ne erottavat omat ja viholliset, funda- 
mentalistit ja revisionistit. 

Keskitetyssä kulttuurissa keskittyy myös todellinen valta. Kun johtaja on saanut ehdotto- 
man valta-aseman, hänestä tulee kulttijumala, jonka ympärillä pyörivät oikean kehityksen 
riitttimenot. Johtajakulttien ympärillä käydään myös poliittiset tapporiitit, eliminoidaan 
toisinajattelevat vastustajat. Kehityskultinkin jumalia ja heidän profeettojaan tarvitaan 
reviirien merkeiksi, omien ja vastustajien välisille rajoille erottamaan kilpailijat, vääräoppi- 
set. Poliittisen kehityskultin tapporiiteissä on monia peruskaavoja. Niihin kuuluu kiihtyvä 
monumenttien pystyttäminen ja saavutusten nimeäminen ihmisjumalille, hänen nimeensä. 
Joka ei hänen nimeään tunnusta on vastustaja, kerettiläinen, hänet tulee eliminoida 
sopeutujien joukosta. Tapporiiteissä ihmisjumala kanonisoidaan, hänestä tehdään pysyvä 

auktoriteetti, jonka sanoja ja käskyjä voidaan toistaa ja tulkita loputtomasti. Johtajamo- 
numentit ovat veristen valtataisteluiden muistomerkkejä, palsamoituja ihmisjumalia 
ruumiskasojen päällä. Organisaatiokulttuurissa on aina löydettävä vastustaja, ilman 
vastustajia ei ole ideologioita, ei joukkojen solidaarisuutta. Vastavallankumoukselliset, 
myös pakkokehityksen vastustajat pitää luoda, dehumaanistaa ja eliminoida. Kehi- 
tysuskosta jää siitäkin jäljelle vain valta, järjestelmä. 

Kehitysuskontojen syntykausi on tuottanut maailmanhistorian suurimmat koneis- 
tojumalat, fohrerit, toveri puhemiehet, diktaattorit, joiden jumaluus on vaatinut satojen 
miljoonien ihmisten kuoleman. Mitä tapahtuu kansallisten järjestelmien muututtua glo- 
baaleiksi teknokoneistoiksi. Kuinka suuriksi kasvavat maailmanjumalat ja kuinka monta 
miljardia uhria vaatii uusi avaruususkonto? Kokonaisten maanosien tuhoutumista? 


Laitostettu kasvu 


Maailmassa on ollut oikeastaan vain kahdenlaisia ihmisiä: niitä, jotka ovat eläneet 
yhteisöissä ja niitä, jotka ovat luoneet organisaatioita. Yhteisöihmisten aikakausi päättyy 
luontoiskulttuurien tuhoutuessa. Paikalliset ihmiset elivät kylissään hyvyys-uskontoineen 
Lähimmäisineen ja naapureineen. Heitä vastassa ovat jo ammoin olleet organisaatio- 
Ihmiset, jotka ovat luoneet alistususkontoja, kirkkokuntia ja sotajoukkoja. Kyläuskonnot 
jakoivat maailman yhteisöihmisen näkökulmasta. Jumalan sana erotti ne, jotka rakensivat 
yhteisön harmoniaa niistä, jotka sitä repivät; ihminen oli saava palkintonsa tai tuomionsa 
ikuisuudessa. Tieteellis-tekninen kehitysuskonto lupaa rakentaa paratiisin jo maan päälle. 
Uusi usko antaa selityksiä koneistoihmiselle ja hänen eettisille ongelmilleen. Organisaatio- 
jumalat ovat voittaneet paikallisjumalat. 

Keskitetyt koneistot uskonnollistavat omat kehitystotuutensa ja kielellistävät hyvän 
sanomansa. Kehitysyhteiskunta on täynnä uskonnollista peitekieltä: kansandemokratiaa, 
kansainvälistä tasoa, nykyaikaista kehitystä, luovuutta ja omaehtoista ihmistä. Mitä 
kovempi kehityskoneisto sitä institutionaalisempia ovat uskonnolliset selitykset. 

Institutionaalisia totuuksia tarvitaan ekologisessa taistelussa toisia organisaatioita 
vastaan. Totuudesta on tehty oman vallan väline, sen arvon mittaa käyttökelpoisuus kehi- 
tyssodassa. Teollistuneen kulttuurijärjestelmän ihminen on jo kauan sitten oppinut, että 
totuus on suhteellista, se voidaan aina rakentaa, muokata ja kehittää valtapelin tarpeita 
varten, moniarvoistaa, jopa automatisoida. Yhä vielä kehityskultti ja johtajakultti ylläpi- 
tävät mammutti-illuusioita. Ne ovat meritokratian saavutusten, moottoriteiden, virkamies- 
palatsien ja kulttuurikeskusten taustalla. 

Monumentaalirakentaminen ja ylimitoitetut kehityssuunnitelmat ovat kasvukoneistojen 
kehityssotaa, kilpailuyhteiskunnan kulttuuria, kansankulttuurin vastakohta. Julkisen ja 
yksityisen vallan monumentit vahvistavat uskoa jatkuvaan kasvuun, ne on tehty ihmiskul- 
teille — ei ihmiselle itselleen. Kehitysuskon idolit rikkovat luonnon järjestyksen, auktori- 
soivat yhä vanhat kehitysmyytit ja käsitykset siitä, että kulttuurihistoriallisesti tärkeintä on 
luonnon ja ihmisen alistaminen, teknojärjestelmä. 

Vanhat korkeauskonnot hengellistivät ihmiselämän tarkoituksen, kehityskultti aineel- 
listaa kaiken todellisen, "tosiolevaisen". Kehitys on luonnon hallintaa, määrällisesti 
mitattavaa kasvua. Kehitysprofetioissa yhteisöllisyys tai inhimillisyys on lopultakin 
toissijaista, sitä ei voi mitata kehitysuskon tilastoilla. Antikehitys on aineellista kadotusta, 
kasvun pysähtymistä, kuolemansynti, joka kostautuu tulevaisuudessa. Hyväksytty kehitys 
on oman ekolokeron puolustamista, oman hyödyn maksimointia. Länsimainen kehitys- 
poliitikko luo uransa lietsomalla eturistiriitoja ja tyytymättömyyttä, jonka kohteena on 
vallitseva tila, ekosysteemin homeostasis. Poliittinen kehityssota on kannattajien ruokki- 
mista aineellisen kasvun illuusioilla, omien etujen vartiointia. Kehityssodat niin kuin uskon- 
sodatkin tuottavat yhä uusia ja uusia "luokkarajoja". Kehittymättömyydellä manipulointi on 

ulotettu jo miesten ja naisten välisiin suhteisiin, vastakkain asetetaan sukupuolet, 
ikäryhmät, yhä kapea-alaisemmat organisaatiot ja ammattiryhmät. 

Samastuminen omaan kehityslokeroon synnyttää koneistoihmisiä, pikkuteknokraatteja, 
joille koneisto ja sen uskonnollistetut päämäärät antavat identiteetin, koko persoo- 
nallisuuden. Luontoistalouden paikallisyhteisöissä ovat olleet omat eturistiriitansa, 
keskenään kilpailivat suvut tai muut paikalliset ryhmät, mutta kokonaisuutena omavarai- 
nen kylä muodosti yhtenäisen reviirin suhteessa ulkopuolisiin. Delokaalinen kulttuurijär- 
jestelmä jakaa paikallisyhteisöt - elinympäristön - yhä pienempiin lokeroihin, ekologiapelin 
voimana on yhä selvemmin oman osuuden kasvattaminen muista ryhmistä tai yhteisön 
jäsenistä piittaamatta. Keskitetyn kulttuurijärjestelmän sisäinen kilpailu ruokkii jatkuvaa 
pakkokehitystä, ja pakottaa organisaatiot yhä tiukemmin ottamaan haltuunsa elinalueensa 
kaikki resurssit, myös oikean tiedon ja oikeat selitykset. 

Kehityskultti on johtamassa samanlaiseen keskitettyyn, epäinhimilliseen valeuskonnon 
järjestelmään kuin katolinen kirkko ennen uskonpuhdistusta ja sisäisiä reformeja. Tie- 
teellis-tekninen kehityskultti pystyttää teknologista feodalismia, keskiajan yhteiskunnan 
kopiota. Siitä on tulossa ekologisten voittajien filosofiaa, nykyajan aateliston valtakoneisto, 
joka jättää talonpojat - tavalliset ihmiset, kansan, ihmiskunnan suuren enemmistön - 
samanlaiseen yksitoikkoisuuteen ja henkisiin kahleisiin kuin maaorjuus. Kehityskultti 
kohoaa yli muiden uskontojen. Länsimaisille kristinuskon eri suunnille kehityskultti näyttää 
antavan samanlaisen ylemmyyden kuin tieto-, taito- ja kulttuurimeritokraateille. Kehitys- 
kultti on jättänyt varjoonsa uskonnon sanoman vähään tyytyvästä ihmisestä, joka rakastaa 
lähimmäistään eikä jatkuvasti kilpaile, alista ja luo kehityshierarkioita. 

Kun teollinen kasvu loppuu, kehityskultti alkaa tukea valtaeliittiä liturgioihin kangis- 
tuneena uskonnollisena instituutiona. Ns. sosialistisissa maissa jää jäljelle pelkästään 
keskitetty valta, poliittiset kulttimenot ja johtajanpalvonta. Silloin paljastuu keskitettyjen 
järjestelmien todellinen olemus niin idässä kuin lännessä. Kehityksen pakkovalta on 
vallankumouksissa, sodissa ja ideologisissa vainoissa tuhonnut ihmiselämää enemmän 
kuin mikään muu uskonto. Kehityskultin uhreja ovat myös rattaista pudonneet, epäon- 
nistuneet, nurkkiin sysätyt. Keskitetyissä järjestelmissä tuotannosta on tullut tärkeämpi 
kuin ihmisestä. Keskitetty kapitalismi ja keskitetty sosialismi kilpailevat lyödäkseen 
toisensa niin sotateollisuudessa kuin tavaratuotannossakin. Sotakoneistot ja tuotantoko- 
neistot alkavat yhä enemmän muistuttaa toisiaan. 


II. PAIKALLINEN MENNEISYYS 


Menneisyys - kuinka syntyi erilaisuus 

Kulttuuriekologinen itsenäisyys 


Luontoiskulttuurien aikana ihmisen ympäristö on käsittänyt sen välittömän luonnon- 
ympäristön, jossa yhteisö on elänyt. Ekosysteemeinä ihmisyhteisöt ovat sopeuttaneet 
tuotantomuotonsa ja tekniikkansa paikallisiin elinoloihin ja käyttäneet pääasiassa vain 
oman luonnonympäristönsä resursseja. Vuosituhansia ihminen on elänyt luonnon- 
ympäristönsä ehdoilla. 

Paikallisille luontoiskulttuureille on erityisen tunnusomaista, että ne ovat energian 
käytössään omavaraisia. Vaikka tekniikka on tietyllä tavalla ollut aina yhteistä, 
paikalliskulttuureissa sovellutukset ja tuotantotekniset valinnat ovat olleet paikallisia; 
esikuvina eivät ole olleet yleispätevät, kansainvälisesti standardoidut ratkaisut. 
Luontoiskulttuurien aikana ihminen on elänyt itse tekemässään elinympäristössä ja voinut 
hallita oman ikä- ja sukupuoliryhmänsä tekniset tiedot ja taidot. Suhtautuminen 
ympäristöön, ihmisen koko maailmankatsomus on ollut toisenlainen kuin teollisessa 
tuotantoyhteiskunnassa. Tekninen tieto ja taito toimivat yhteisöjen paikallisessa 
ekosysteemissä, tiedon syvin tehtävä oli auttaa ihmistä tulemaan toimeen luonnossa. 

Pehmeän teknologian yhteisöt eivät ole pyrkineet maksimaaliseen kasvuun, tehok- 
kuuteen tai luonnon alistamiseen vaan paikallisen toimeentulon turvaamiseen, ekolo- 
gisten riskien ja epävarmuuden minimoimiseen. Luontoiskulttuurit ovat pyrkineet 
mukautumaan poikkeuksellisiin sääsuhteisiin ja luonnon epävarmuuteen. Ekologisten 
kriisien mahdollisuus sisältyy jo entisajan kylänviljelijöiden teknisiin valintoihin, eikä 
omavarainen yhteisö kulttuurina voi asettaa esim. sadon jatkuvaa lisäämistä ekologisen 
itsenäisyyden edelle. 

Lokaalisissa ekosysteemeissä tuotanto jaettiin ja kulutettiin pääosin yhteisön sisällä. 
Paikalliskulttuureissa on lukuisia tuotannon uudelleenjaon muotoja, juhlia ja seremonioita, 
jotka tasoittivat perheiden tai sukujen välisiä varallisuuseroja. Omavaraistalouden aikana 
yhteisöjen ei tarvinnut tuottaa enempää, kuin mitä perustoimeentulon kannalta oli 
tarpeen, ei viljellä maata enempää kuin perhe tarvitsi ravinnokseen. Sosiaalista prestiisiä 
tuotti yhteisten seremonioiden järjestäminen, ei oman egosentrisen kulutuksen lisää- 
minen. Pääomien kokoamisella ei luontoistaloudessa ole ollut kovin suurta sosiaalista 
merkitystä, tärkeämpää oli työvoima, naapurisuhteiden ja vastavuoroisten avunannon 
verkostojen ylläpitäminen. Pehmeän teknologian yhteisöissä ekologiset kriisit oli torjuttava 
yhteistyöllä, ei koneilla. 

Luontoiskulttuureissa ihmisen ekologinen lokero on ollut paikallinen yhteisö tai yhdessä 
elävä suku. Metsästäjä-keräilijöiden leiripiirit toimivat kollektiivisesti ja jakoivat saaliin niin 
kuin muutkin ravintovarat silloin, kun se oli tarpeen. Myös luontaiset viljely-yhteisöt kaski- 
tai tarhakulttuureista aina agraarikyliin asti ovat monin tavoin toimineet yhdessä. 
Vastavuoroinen suku- ja naapuriapu on kaikissa viljelykylissä kuulunut ekosysteemiin, se 
on tuotantomuodon perusrakenteita. 


Paikalliset instituutiot 


Paikalliskulttuurien aikakaudella instituutiot toimivat oman yhteisön sisällä, sosiaaliset 
asemat, yksilöiden välinen hierarkia ja valtasuhteetkin rajoittuvat omaan yhteisöön. 
Omavaraisessa taloudessa on ollut vähän statussymboleita, yhteisön jäsenillä oli usein 
jopa sama toimeentulo ja elämäntapa. Institutionaalista kulttuuria olivat vuotuiset juhlat, 
työkausien alkajaiset ja lopettajaiset, uskonnolliset riitit ja yhteisön jäsenten elämänkausi- 
juhlat: syntymä, initiaatio, häät ja hautajaiset. Elämänkausiriiteissään jokainen oli 
vuorollaan tapahtumien keskipiste. Sosiaalista arvostusta (prestiisiä) saivat perheet ja su- 
vut, jotka järjestivät näyttävimmät juhlat, joiden häissä ja hautajaisissa kestittiin koko kylä. 
Arvokasta oli vieraanvaraisuus, yhteisökulttuurin ylläpitäminen, hyvä naapuruus. 

Talonpoikaiskylissä temppeli oli yhteisön keskus. Kylätemppelit ovat olleet ensimmäisiä 
paikalliskouluja. Buddhalaisissa maissa ne tarjosivat turvapaikan niille, jotka vetäytyivät 
pois maallisesta elämästä. Uskonto antoi perustavaa laatua olevia vastauksia hyvästä ja 
pahasta, oikeasta ja tavoiteltavasta elämänmuodosta. Kaikkien korkeauskontojen eettinen 
sanoma on hyvin samanlainen, ne ovat ylläpitäneet moraalinormeja, jotka ovat tarpeen 
ihmisten yhteiselämässä, paikallisyhteisöissä. Inhimillinen etiikka on kasvanut kyläyhtei- 
söissä. 

Luontoiskulttuurit eivät ole olleet ristiriidattomia, mutta paikallisyhteisöissä ongelmat oli 
ratkaistava henkilöiden kesken, kasvotusten. Yhteisön jäsenten itsensä on ollut otettava 
eettisesti ja moraalisesti vastuu siitä, mitä kylässä tai suvun piirissä tapahtui. Ongel- 
matkin ovat olleet yhteisiä. Kukaan ei ole voinut paeta ihmiselämän varjopuolia eikä jättää 
naapuruussuhteita yhdentekeviksi. Kylässä ihminen yksilönä ja sukunsa jäsenenä on 
joutunut vastaamaan teoistaan yhteisön edessä. 

Monet kulttuuriantropologit, jotka itse ovat eläneet metsästäjä-keräilijöiden mukana, 
pitävät heidän yhteisöjään erittäin tasa-arvoisina. Ihmisen alistamisella ei ollut ekologista 
merkitystä, kollektiivisuus oli tehokkaampi toimeentulostrategia. Paikalliskulttuurien 
aikakaudella keskitetyt hallintomuodot - kuninkuus tai päällikkyys — koskettivat varsin 
vähän kyläyhteisöjä, eivätkä edes toimeenpanovallan koneistot, poliisi, armeija tai vankilat 
olleet jokapäiväisessä elämässä alati läsnä. Kylä- ja sukuinstituutiot eivät toimineet 
sellaisten alistussuhteiden varassa kuin keskitetyt organisaatiot. 

Vasta agraariyhteiskunnissa syntynyt yksityinen maanomistus toi Euroopan ja Aasian 
kyliin pysyvän, laitostetun eriarvoisuuden, kuten jo valistusfilosofi Jean-Jacgues Rous- 
seau aikoinaan esitti. Ekologisten resurssien yksityinen haltuunotto on länsimaisen 
kulttuurin syvin rakennepiirre. Se on synnyttänyt luonnonvalloittajan ja kolonialistin, 
kaikkialla kilpailevan ja kaiken anastavan kehitysihmisen, joka organisoi ympäristönsä ja 
luo pysyviä ekologisia pyramideja. Organisaatio merkitsee aina peruuttamatonta eriar- 
voisuutta ihmisten kesken. 


Paikallinen tieto ja omaehtoinen ihminen 


Luontoiskulttuurien aikakaudella myös yhteisöjen tiedon järjestelmä sopeutui niiden 
omaan elinympäristöön. Kulttuuri oli paikallista traditiota, tietoa ja taitoa, joka opittiin 
kasvamalla eli enkulturoitumalla yhteisöön, eri sukupuolten ja ikäryhmien rooleihin ja 
työsuorituksiin. Tieto säilyi ihmisen muistissa, se siirtyi sukupolvelta toiselle kertomuksina, 
sananlaskuina, runoina, sukuluetteloina. Muisti hioi kielen, loi eri tiedonlajeihin oman 
rytminsä, esitystapansa ja sävelensä. Tiedon rakenteet, mitta ja tyylikeinot tukivat 
muistamista. Ympäristö kuvattiin sanoilla, nimityksillä ja kielikuvilla (kognitioilla). Mitä 
tärkeämpi jokin elämänalue oli, sitä monipuolisemmaksi kehittyi kuvaileva ja yksilöivä 
ilmaisu. Esimerkkinä mainitaan usein karjanhoitokulttuurit, joiden karjaa, yksityisiä eläimiä 
erotteleva sanasto on käsittänyt satoja nimityksiä ja ilmaisuja. 

Muistitiedon aikana suullinen perinne palveli myös sosiaalista viestintää. Sananparsilla 
ja vertauksilla ilmaistiin normeja ja arvoja; kuinka tuli käyttäytyä, kuinka tehdä jokin työ, 
kuinka päättää asioista. Ohjeet, neuvot ja jopa moitteet voitiin kätkeä sananparsiin, 
kaskuihin tai kertomuksiin. Suullinen perinne oli viisautta, jota voitiin joustavasti käyttää 
mitä erilaisimmissa tilanteissa. Sillä voitiin vaikuttaa yhteisön jäseniin, ylläpitää yhteisiksi 
koettuja arvoja ja vakiintunutta elämäntapaa. Folkloren avulla siirrettiin kulttuuria 
sukupolvelta toiselle ja ylläpidettiin sosiaalista järjestystä. 


Kuvio 2 


Suomalaisen kulttuurin rakennemuutokset 

KUUSI KULTTUURIA 

Suomen kansan kulttuurihistoria voidaan jakaa kuuteen kauteen, joilla on omat 
kulttuuriekologiset perusrakenteensa. Kunakin aikana kulttuuri on ollut kokonaisuus, 
järjestelmä. Se on taloudellisesti ja yhteiskunnallisesti sopeutunut vaikuttavaan ympä- 
ristöönsä. Perusrakenteet toimivat vain omassa ekosysteemissään eivätkä periydy 
kulttuurikaudesta toiseen. Kun rakennemuutos käynnistyy, syntyy lopulta kokonaan uusi 
kulttuurijärjestelmä. 

Aina toiseen teolliseen vallankumoukseen (Il maailmansotaan asti) suomalainen 
elämänmuoto sopeutui ensisijaisesti paikalliseen ympäristöönsä, kulttuurijärjestelmä oli 
lokaalinen. Toinen teollinen vallankumous merkitsi kulttuurin keskittymistä, delokaalis- 
tumista. Seuraavan kulttuurikauden aikana ihminen todennäköisesti siirtyy postlokaali- 
seen järjestelmään, josta puuttuu kokonaan yksi ulottuvuus, paikallisuus. 

Eri aikakausien ekosysteemissä on toiminut myös oma tiedon ja uskon järjestelmänsä. 
Paleoarktisissa eräyhteisöissä perimmäisiin kysymyksiin vastasi samaani, esikristillisen 
ajan alkavissa viljely-yhteisöissä yhteiskuntajärjestystä ylläpitivät sukuinstituutiot, uskon- 
nolliset selitykset antoi vainajakultti ja tietäjyys. Kristinusko on tukenut erityisesti talon- 
poikaista (agraarista) kyläkulttuuria ja sen yhteisöllisiä rakenteita. Kristinuskon valtakausi 
on Suomessakin ollut kyläkulttuurin kukoistusaikaa 1750-luvulta suunnilleen 1870-luvulle. 
Tuolloin syntyi mm. monia kansanomaisia herätysliikkeitä. Kristinusko vastasi talonpojan 
maailmankatsomusta. 

Ensimmäisen teollisen vallankumouksen aikana korkeauskontojen rinnalle tulivat 
poliittiset uskonnot, kapitalismi, kommunismi ja fasismi. Ne vastasivat organisaatioihmisen 
maailmankatsomusta ja antoivat keskitetyille järjestelmille moraalisen oikeuden ihmisen 
alistamiseen. Mooseksen laki vaihtui poliittisiin dogmeihin, tuonpuoleisuuden odotus 
tämänpuoleisiksi kehitysilluusioiksi. 

Teollistumisen aikana ekologinen turvallisuus on perustunut tieteellis-tekniseen 

kehitykseen ja kehityskultista on tullut maailmanuskonto. Siihen nojaa kehitysihmisen 
(meritokraatin) tulevaisuuden toivo, utopia. Kehityskultti julistaa uskoa ihmisen tekniseen 
kykyyn poistaa itse niin taloudelliset kuin henkisetkin ongelmat. Olemassaolon perus- 
kysymyksiin vastaa tiede ja tuleva tekninen kehitys. 

Postlokaalisessa mediayhteiskunnassa kehityskultti joutuu sekin todennäköisesti 
sopeutumaan uuden ympäristön haasteisiin ja muuttuu tajuntakultiksi, joka antaa seli- 
tyksiä globaalissa informaatiotulvassa elävän ihmisen henkilökohtaisiin olemassaolon 
ongelmiin. Kehitys-kultti mystisoituu pankulttuuriseksi maailmankaikkeuden selitykseksi ja 
pitää pystyssä avaruusajan globaaleja, maapallonlaajuisia rakenteita. 


Luontoiskulttuureissa ihminen puhui paikallista kieltään, murrettaan, jäsensi ympä- 
ristönsä paikallisilla käsitteillä ja uskoi perinteisiin selityksiin olemassaolon järjestyksestä. 
Kieli (murre), ajattelu ja tieto tukivat yhteisön ekosysteemiä, kulttuurijärjestelmän 
sopeutumista maantieteellisiin oloihin. Paikalliskulttuurien aikana maailmaan syntyi 
jatkuvasti uusia kieliä ja murteita, tuhansien kielten, erilaisten ilmaisujen ja ajattelutapojen 
moninaisuus. 

Paikallisissa elinoloissa ihminen oppi kulttuurinsa osallistumalla lapsesta lähtien 
yhteisön elämään, olemalla mukana työssä, juhlissa ja riiteissä. Tiedon ja taidon hankki- 
minen oli sekin kasvamista paikallisuuteen. Yksilönä ihminen on jäsentänyt itsensä osaksi 
yhteisöään, hänellä oli ikään kuin syntymästään asti oma paikkansa sukunsa ja ikäryh- 
mänsä jäsenenä. Yhteisön jäsenet voivat ansaita kunnioitusta hyvänä naapurina ja 
kyläläisenä, elämällä kunniallisesti, auttamalla sukulaisiaan ja naapureitaan. Keskinäinen 
naapuriapu ja yhteistyö oli toimeentulon edellytys. Ihmisten keskeinen kilpailu jäi sekin 
kylätasolle. Paikallinen elämänjärjestys oli säilynyt suunnilleen muuttumattomana kenties 
sukupolvia eikä odotettu, että tulevaisuuskaan muuttaisi kaikkea sitä, mikä oli koettu 
turvalliseksi. Perinteisissä oloissa yhteisön jäsenillä oli mahdollisuus hallita omaa 
etnomaailmaansa, sen menneisyyttä ja nykyisyyttä. 


Suomalaisuuden juuret 


Suomalais-karjalainen moninaisuus 


Luontaistalouden aikakaudella syntyivät Suomen historialliset maakunnat ja niiden 
omaleimainen kansankulttuuri. Paikallisia kulttuuripiirteitä voidaan erotella melkeinpä 
pitäjä pitäjältä. Jokaisessa maakunnassa asui ikään kuin oma ihmistyyppinsä, joka erottui 
naapurimaakuntien väestöstä puheenparreltaan, pukeutumiseltaan, koko olemukseltaan. 
Maakuntiin oli muodostunut niille ominainen kulttuurimaisemansa. Pohjalainen kylä 
ympäristöineen oli ulkonaisesti toisenlainen kuin Savon vaara-asutus tai kaukokarjalainen 
talorykelmä Vienan järvien rannoilla. Eri puolilla Suomea 1800-luvun matkakuvaajat ja 
perinteentutkijat ovat kokeneet erilaisen sosiaalisen ilmapiirin, nähneet erilaista kansan- 
elämää. Suomalais-karjalaisella kulttuurialueella oli 1800-luvun loppupuolella vielä jäljellä 
rakenteita luontoistalouden ekosysteemeistä ja niiden paikallisista muunteluista alkaen 
erätaloudesta ja päättyen teollistuvan yhteiskunnan agraariseen kyläkulttuuriin. 

Selkein kulttuuriraja kulkee Länsi- ja Itä-Suomen välillä, sen taustalla ovat kauas histo- 
riaan ulottuvat ekologiset perussyyt. Länsi-suomalaisen (hämäläisen) ja itäsuomalaisen 
(savolais-karjalaisen) kulttuurialueen raja alkaa Kannakselta, kulkee vinosti Suomen 
poikki Pohjanmaalle ja edelleen ylös Peräpohjolan suuriin jokilaaksoihin. Se on Pelto- 
Suomen ja Kaski-Suomen, agraaritalouden ja kaskiviljelyn välinen raja, länsi- ja 

itämurteiden välinen raja; itse asiassa länsi ja itä edustavat kahta kokonaan erilaista 
kulttuurijärjestelmää. Tyypillisintä Länsi-Suomea ovat vanhat talonpoikaismaakunnat, 
kuten Pohjanmaa, Satakunta, Varsinais-Suomi ja Häme; 1800-luvun lopulle tultaessa 
näihin maakuntiin —- Lounais-Suomeen - oli syntynyt maataomistavan luokan hallitsema 
yhteiskunta, jota voidaan nimittää talolliskulttuuriksi. 

Tasapainoisin talonpoikaiskulttuuri syntyi Pohjanmaalle ja lahjoitusmaakauden loputtua 
eteläiseen Karjalaan (Kannakselle) sekä Inkeriin nykyisessä Neuvostoliitossa. Savolaisen 
— koko itä- ja pohjoissuomalaisen - kansankulttuurin perusta on kaskitalous. Ortodok- 
sisen Karjalan järvialueilla, erityisesti Vienassa ja Laatokan Karjalassa tulee vielä vastaan 
eräkulttuuri, ne ovat pyyntitalouden viimeisiä elinalueita. 

Historiallisesti Suomessa on ollut 6-7 kulttuuriekologista perusjärjestelmää: eräkulttuuri 
(pyyntikulttuuri), kaskikulttuuri, agraarinen talonpoikaiskulttuuri, talolliskulttuuri (sääty- 
läiskulttuuri) ja teollisen kulttuurin kaksi vaihetta. Erä-, kaski- ja agraarikulttuurit ovat olleet 
paikallisia ja alkuaikoina paljolti myös ensimmäinen teollinen ekosysteemi 1870-luvulta 
1940-luvulle asti. Delokaalinen aikakausi alkoi toisen maailmansodan jälkeen 1950- 
luvulla, jolloin läntinen maailma koki toisen teollisen vallankumouksen ja siirtyi massa- 
tuotantoyhteiskuntaan. Tällä hetkellä elämme uuden postindustriaalisen kulttuurikauden, 
kolmannen teollisen vallankumouksen murroksessa. Ihmisen ekosysteemit eivät seuraa 
ajallisesti toisiaan niin kuin evoluutioteorioissa. Lapissa ihminen on elänyt vielä kauan 
luontoistaloutta (pyynti- ja porotaloutta), kun muualla Suomessa oli jo siirrytty teolliseen 
kulttuuriin. Suurin osa kolmatta maailmaa elää vielä erimuotoista paikallistaloutta super- 
valtojen ollessa jo siirtymässä avaruusaikakauteen. 

Jääkausi on omalta osaltaan järjestellyt Suomen heimojen elinehtoja. Silloisissa 
luonnonmullistuksissa syntyi länsi- ja eteläsuomalainen luonnonympäristö: alavat tasan- 
got ja jokilaaksot, joita reunustavat jyrkkäseinäiset mäntyä kasvavat kalliot, kankareet. 
Länsi-Suomen kallioilla ei voi polttaa kaskia, sen sijaan tasangot ja jokilaaksot soveltuvat 
luontaisesti peltoviljelyyn. Viljelevä kyläasutus alkoi rautakaudella Suomenlahden ja 
Laatokan rannikkopiirissä ja muuttui kristinuskon vakiintuessa keskiajan talonpoikais- 
taloudeksi. Omassa luonnonympäristössään peltoviljely sai vähitellen agraariset 
tuotantorakenteensa, jonka ulkonaisena perusmuotona on tiheään rakennettu kylä ja sitä 
ympäröivät peltovainiot. Kuten laajalti koko euraasialaisella auraviljelyalueella, myös 
Suomessa pellot kuuluivat aikoinaan kollektiivisesti koko kylälle ja niitä viljeltiin yhdessä. 
Näin muodostui talonpoikainen kyläkulttuuri, jonka syvällisin ominaispiirre on yhteisöl- 
lisyys. 

Savo-Karjala on itäsuomalaista vaaramaisemaa, sitä hallitsevat metsää kasvavat harjut 
ja mäet; vaarojen juurella aukeavat suot ja järvenselät. Itä-Suomen vaaroilta irtain, 
rapautunut maa ei ole huuhtoutunut laaksoihin. Metsäiset vaarojen rinteet ovat sovel- 
tuneet kaskiviljelyyn, se on siellä ainoa luontainen viljelytekniikka. Kaikkialla maailmassa 
kaskiviljelijät ovat liikkuneet vuoristoissa ja mäkien rinteillä. Kaski- eli polttoviljely noudatti 
metsän luontaista uudistumista. Kaskiviljelijät ovat rikastuttaneet Savo-Karjalan luontoa, 
sen havumetsävaltaista korpimaisemaa. Heidän jäljiltään ovat yhä Itä-Suomen ja Karjalan 
koivikot ja lehtomaisemat, niiden monipuolinen eläin- ja kasvilajisto. Eräviljelijän 
ympäristössä ekologisia resursseja olivat kaskivaarat, kalavedet ja marjasuot; elämä 
sopeutui savolais-karjalaisen luonnon tarjoamiin elinehtoihin. 

Ensimmäiset teknokoneistot: masuunit, sahat ja lopulta paperiteollisuus alkoivat 1700- 
1800-luvulla kilpailla kaskiviljelijöiden kanssa metsien käytöstä. Kaskiviljelijöistä tuli 
ekoloogisia häviäjiä niin kuin pyyntitaloutta harjoittaneista yhteisöistä (saamelaisista) 
ennen heitä. Keskitetty hallintovalta pyrki rajoittamaan kaskenpolttoa; kehitysteknokratian 
kielessä kaskiviljelystä tuli metsän haaskausta. Näin tapahtui myös Venäjän puolella 
Vienassa. Karjala ja koko Itä-Suomi köyhtyi. Eräviljelijä menetti luonnonympäristönsä ja 
joutui etsimään toimeen-tulonsa ulkoa ohjatun kehityksen ehdoilla. 

Itä-Suomi jäi ensimmäistä kertaa »kehitysalueeksi» ja koki saman kohtalon kuin 
nykyisten kehitysmaiden luontoiskulttuurit teollisen rakennemuutoksen jaloissa. Peltojen 
raivaaminen kivikkoisille vaarojen rinteille, pohjoisilla maanviljelyn marginaalialueilla, on 
ollut pakkosopeutumista ulkoa ohjattuun kehitykseen. Siirtyminen peltoviljelyyn oli 

mahdollista vain kuivaamalla soita ja järviä. Omavarainen kaskitalous oli 1800-luvun 
lopulla jo murtunut, mutta ekstensiiviselle viljelykulttuurille ominaisia rakenteita säilyi Itä- 
Suomessa aina teollisen yhteiskunnan kaudelle saakka; kaskiakin poltettiin aina 1920- 
1930-luvulle asti. 

Valtion asuttaessa erämaita 1600-luvulla kaskiviljelijät ottivat vastahakoisesti haltuunsa 
verotiloja, monet jäivät mieluimmin vapaiksi eräviljelijöiksi. Laajojen erämaiden asukkaat 
eivät tienneet, kuinka tärkeäksi muodostuisi maanomistus, pellot ja metsät, jotka isossa 
jaossa jaettaisiin verotaloille. Peltoviljelijäin yhteiskunnassa 1800-luvun lopulla heidän 
jälkeläisensä tulivat elämään loisina maataomistavien pirteissä viljellen vähäisiä osuus- 
kaskia isäntänsä metsässä, tai joutuivat muuttamaan etelän teollisuuskeskuksiin. Ihmis- 
lajina eräviljelijä joutui väistymään talonpojan kulttuurijärjestelmästä. Saama kohtalo odotti 
talonpoikaisia kyläviljelijöitä 1950-1960-luvulla siirryttäessä tieteellistekniseen maata- 
louteen. 


Eräkauden rakenteet 


Varhaisimpia suomalaisia ovat olleet ne väestöryhmät, jotka jääkauden jälkeen, n. 9000 
vuotta sitten vaelsivat silloisen Itämeren rannikoita kalastellen ja merinisäkkäitä pyydys- 
täen, kuten eskimot ja muut arktiset kansat. Pyyntikulttuureissa on samoja perusraken- 
teita kaikkialla pohjoisilla alueilla Skandinaviasta aina Pohjois-Amerikan havumetsä- 
vyöhykkeelle saakka. Eräkauden väestö liikkui pyyntikunnittain harjoittaen kausipyyntiä 
sekä meren rannikoilla että sisämaan vesistöjen varsilla. On todennäköistä, että 
pyyntikunnat elivät samantapaista elämää kuin Kuolan niemimaan kolttasaamelaiset vielä 
1900-luvun alussa. Keväällä pyyntiyhteisöt hajaantuivat kukin perhe tai sukuryhmä omille 
kalastuspaikoilleen, syksyllä kokoonnuttiin talvikyliin, joissa koko (totemistinen) sukukunta 
asui yhdessä. Talven mittaan harjoitettiin mm. peurojen yhteispyyntiä ja rituaalista 
karhunmetsästystä. Elintavat ovat eri puolilla ja eri aikoinakin — ilmasto-olojen muuttuessa 
— vaihdelleet, mutta tuon ajan ihminen hyödynsi vielä suoraan luontoa, sopeutui ympä- 
ristönsä olosuhteisiin ja vuodenaikojen kiertokulkuun. Ihminen eli luonnon reaaliajassa. 

Pyyntikulttuurien ekosysteemissä tarkka luonnon tuntemus on ollut elinehto. Keräilijä- 
metsästäjä -yhteisöissä ihminen on käyttänyt ravinnokseen jopa satoja ympäristönsä 
kasvi- ja eläinlajeja; metsästäjät ovat tunteneet monimutkaisia myrkkyjä, joiden valmistus 
periytyy tuhansien vuosien takaa. Menestyäkseen ympäristössään ihmisen on täytynyt 
hankkia yksityiskohtaista tietoa, kasveista, eläinten käyttäytymisestä ja asuinalueensa 
luonnon tarjoamista mahdollisuuksista. Keräilijä - metsästäjien todellinen, vaikuttava tieto 
ei ole ollut riittejä ja uskomuksia, niin kuin meritokratian menneisyysmyyteissä yhä esite- 
tään. 

Keräilijä -metsästäjät eivät monopolisoineet luontoa. Ympäristön resurssit kuuluivat 
kaikille, niitä ei kukaan voinut ottaa pysyvästi haltuunsa. Maata ei voinut kukaan 
yksityinen omistaa, enempää kuin ilmaakaan, jota ihminen hengittää. Ympäristöresurssit 
ovat olleet yhteisöjen tai leiripiirien kollektiivisessa käytössä. Pyyntiyhteisöissä on ollut - 
ennen kaupallista turkismetsästystä — runsaasti saaliinjakosääntöjä. Suurriista, mutta 
usein myös kaikki kerätty ruoka, on jaettu vakiintuneiden sääntöjen mukaan leiripiirin 
kesken. 

Saaliin kaataja on usein saanut esikoisosan, mutta ruoanjaossa etuoikeutettuja ovat yhtä 
hyvin voineet olla vanhukset, yhteisön henkiset johtajat. Ruoanjakosäännöt ovat 
ylläpitäneet yhteisön ekologista turvallisuutta. Metsästys, kalastus tai keräily ei aiheuttanut 
yksityiselle yhteisön jäsenelle epäonnistumisen pelkoa. Monet kulttuuriantropologit ovat 
todenneet, ettei keräilijäyhteisöissä ole tunnettu nälkäfrustraatiota, pelkoa ravinnon 
riittävyydestä. Ympäristönsä luonnonvarat tuntevalla yhteisöllä on aina ollut jokin ravinnon 
lähde tiedossaan. On myös väitetty, ettei ihminen ole minkään elinkeinomuodon piirissä 
voinut hankkia ruokaansa yhtä vähällä vaivalla ja tuntematta huolta tulevaisuudesta kuin 
alkuperäisissä keräilijä-metsästäjäyhteisöissä. Keräilijä-metsästäjät eivät tehneet työtä, he 

sananmukaisesti elivät luonnossa. 

Pyyntikulttuureissa toinen ihminen ei vielä hallinnut toista. Tasa-arvoisten leiripiirien 
hierarkia oli arvovaltaa, joka perustui ikään tai henkilökohtaiseen kyvykkyyteen .- ei 
pyysyviin valtarakenteisiin. Keräilijäyhteisöt eivät ole olleet gorillamaisten urosten johtamia 
laumoja, vaan pikemminkin naisten yhteisöjä, joissa naisten keräily on ollut jokapäiväisen 
toimeentulon kannalta yhtä tärkeää, jopa tärkeämpääkin kuin miesten metsästys pohjoisia 
kansoja lukuun ottamatta. Trooppiset keräily-yhteisöt ovat usein naisten hallitsemia ja 
myös suoma-laisessa eräkulttuurissa on matriaattisia piirteitä, kuten vielä kaskikaudenkin 
yhteiskunnassa. Vasta raskas maanviljelytyö on antanut miehille valta-aseman, samoin 
kuin laitostettu sota tai muu ulkopuolisen vaaran uhka. 

Keräilijä-metsästäjät ovat ihmisinä olleet kaikkein epäaggressiivisimpia, lempeimpiä ja 
yhteisöinä kyvyttömiä puolustamaan itseään organisatorisen väkivallan edessä. Luotois- 
kulttuurit ovat kaikkialla olleet tuomittuja tuhoutumaan, viimeistään silloin, kun kaiken 
ahnehtiva länsimainen (valkoinen) ekspansio on ulottunut heidän elinalueilleen. Pyynti- 
yhteisöissä on epäilemättä ollut omat ekologiset voittajansa, ihmistyyppinsä, jotka 
sopeutuivat elämään luonnossa, jotka olivat kasvaneet saalistajan loputtomaan kärsi- 
vällisyyteen, kestäneet elinympäristönsä vaivat, kylmyyden, kuumuuden, hyönteiset, 
leirielämän ahtauden, tilapäisyyden ja intimiteetin puutteen. Ihmisen varhaisimmat fyysiset 
ja psyykkiset rotuominaisuudet ovat peräisin pyyntiyhteisöjen ajoilta, jolloin ihminen lajina 
sopeutui ehkä enemmän fyysisesti kuin kulttuurisesti omaan maantieteelliseen ympä- 
ristöönsä. 


Samaanien maailma 


Vanhimpia pohjoisten metsästäjäyhteisöjen uskonnollisia instituutioita ovat karhukultti, 
totemismi ja samanismi. Pohjoiset metsästäjäkansat ovat uskoneet ihmisen ja saalis- 
eläinten reinkarnaatioon, jälleensyntymiseen. Yleismaailmallisia uskonnollisia rakenteita 
on ollut myös haltiausko, käsitys että kaikilla luonnonpaikoilla jopa eri eläinlajeilla oli oma 
haltiansa, paikan kanta-asukas, eläinten kantaemo, lajinsa ensimmäinen. Eräyhteisöjen 
uskonnollinen roolinhaltija on ollut samaani, jollainen oli myös suomalaisten ja 
saamelaisten noita, ennen kuin sanan merkitys kristillisenä aikana muuttui. Samaani 
manipuloi sieluja, hän kykeni »lankeamaan loveen», lähettämään oman sielunsa matkalle 
tuonpuoleiseen maailmaan. Matkallaan samaani hankki tietoa asioista, jotka olivat 
pyyntiyhteisön ihmiselle tärkeitä. Hän kykeni ohjaamaan saaliseläimiä, saattamaan 
kuolleiden sielut vainajien valtakuntaan tai etsimään sairaan sielun takaisin ja kiinnit- 
tämään sen uudelleen ruumiiseen. Sairaus ja kuolema oli sielun eroa ruumiista. 

Hengen voimin samaani kykeni hallitsemaan ihmisen niin kuin eläintenkin sieluja, sitä 
elämän pysyvää ainesosaa, joka ruumiillistui yhä uudestaan ja uudestaan luonnon 
ikuisessa kiertokulussa. Samaani vangitsi myös kuulijansa mielen. Oinen näytelmä, 
nuotion varjot kodan seinillä, kiihkeä rummutus ja laulu, jotka myötäilivät samaanin 
matkaa, toivat tuonpuoleisen maailman läsnä olevaksi ikään kuin samaani olisi poistanut 
rajan ihmiseltä salatun ja näkyvän tiedon väliltä. 

Samanistisen kertomusperinteen perusrakenteita on sielunmatka, samaanin sielun 
seikkailut milloin tähtitaivaalla, milloin maan alla Tuonelan valtakunnassa, vedenta- 
kaisessa maailmassa. Sielunmatkan tapahtumat sijoitetaan ikään kuin unitilaan, jossa 
tämänpuoleiset luonnonlait voidaan ylittää. Samaani liikkuu milloin minkin eläimen 
hahmossa, eri yhteisöjen samaanit taistelevat keskenään hengen asein muuttaen 
loputtomasti olomuotoaan. Olomuodon muutos on kerronnan perusaineksia. Hengen 
asein taistelevia samaaneja ovat pohjimmiltaan olleet Väinämöinen ja Joukahainen ja 
samanistinen lienee visioiltaan myös Louhen ja Väinämöisen taistelu Sammosta. 

Paleoarktisten kansojen luonnonselityksissä tähtitaivas oli maanpäällisen luonnon 
kansi, sen eri kerroksissa asuivat korkeammat olennot, jumalat. Maan alla oli oma 
maailmansa. Se kuviteltiin usein maanpäällisen maailman peilikuvaksi, käänteis- 

maailmaksi tai varjojen maaksi, joka kuvastuu veteen; vesien alla oli vainajien valtakunta, 
Tuonela. Myyttien ja kertomusten tapahtumat sijoitettiin tähti-taivaalle, se oli leiripiirin 
ihmisen valkokangas. Alkuaikojen samaanien matkat näkyivät vielä tähti taivaalla, tähtien 
nimissä. Tähtien liikkeet kuvattiin metsästysnäytelmäksi, kuten suomalaisissa hirvi- 
myyteissä. Kerronnan tapahtumat ovat metsästäjien elinympäristöstä. Juonikuvioina 
toistuvat sielunmatka, myyttinen saalistus, pako ja takaa-ajo. Monikerroksinen maailman- 
kuva, sielu-usko ja reinkarnaatio-oppi ylläpitivät samanistista olemassaolon järjestystä ja 
perustelivat ihmisen toimet ympäristössään, ne myös ylläpitivät samaanin valtaa 
vaikuttavan tiedon haltijana. Samaani oli tämänpuoleisen ja tuonpuoleisen maailman 
välinen tulkki, hän tunsi aikansa tietotekniikan, osasi herättää kuulijansa mielenkiinnon ja 
vastasi eräkauden ihmisen perimmäisiin kysymyksiin. 


Karhu-uskonto 


Pyyntiyhteisöjen ihmiselle luonto ei ole pelottava eivätkä metsän pedot uhanneet 
toimeentuloa. Luonto on ollut kiertokulkua, ihmisen saalis niin kuin ihminen itsekin oli 
mukana loputtomassa olomuodon muutoksessa, elävien puolelta siirryttiin kuolleiden 
asuinsijoille odottamaan paluuta maan päälle. Menestyäkseen metsästäjän tuli tietää, 
kuinka tultiin toimeen elinympäristön yliluonnollisten haltioiden kanssa. Pyyntipaikan tai 
saaliseläimen haltialle tuli antaa osuus saaliista, ihminen ei voinut ottaa luonnosta 
antamatta vastavuoroisesti takaisin; ihmiselle kuului vain oma 'onni', samanlainen 
elämänosa kuin muillekin tämänpuoleisen ja tuonpuoleisen maailman asukkaille. 

Pohjoisten metsästäjäkansojen ekosysteemissä keskeinen ylärakenne on ollut 
karhukultti; sitä eräät tutkijat pitävät jopa pohjoisen pallonpuoliskon kivikautisena valtaus- 
kontona, tuhansien vuosien takaa. Karhukultissa kiteytyy pyyntiyhteisöjen selitys olemas- 
saolon järjestyksestä. Vanhamittaisten (kalevalamittaisten) runojen mukaan Suomessakin 
karhunmetsästys muodosti yhtäjaksoisen näytelmän, johon kuului karhun surmaaminen 
talvipesältä, peijaiset eli karhun hautajaiset ja lopuksi karhun palauttaminen. Karhun luut 
ja kallo kuljetettiin takaisin metsään, luut haudattiin maahan ja kallo ripustettiin puuhun, 
karhunkallohonkaan. Paleoarktisten kansojen karhunsyntymyytin mukaan karhu oli 
peräisin taivaasta ja laskettu maan päälle; kalloriitissä karhun sielu palautettiin takaisin 
taivaalliseen alkukotiinsa. Rituaalisesti surmattu karhu ruumiillistui uudestaan ja palasi 
luonnon kiertokulkuun. 

Karhunmetsästystä ja peijaisia johti saamaani; hän kykeni ottamaan haltuunsa karhun 
sielun ja johdattamaan sen takaisin. Karhun synty -myytti kuuluu samanistiseen maail- 
mankuvaan. Obinugrilaisten mukaan karhu oli tehnyt taivaassa taburikoksen ja laskettu 
alas maan päälle, ihmisten valtaan. Pohjoisille kansoille, myös suomalaisille, karhu edusti 
koko metsää, saalisriitissä karhulle oli annettu esikoisen asema luomakunnassa. Samalla 
tavalla kuin ylösnoussut karhu, myös muut suuret saaliseläimet ruumiillistuivat uudestaan 
ja luonto säilytti tasapainonsa. 

Mutta karhukultilla on ollut muunlainenkin, ekologinen tehtävänsä. Talviunta nukkuva 
karhu, jonka pesä oli jo syksyllä kierretty ja merkitty, oli kevättalven elävä lihavarasto. 
Talviunesta herätetyn karhun tappaminen oli helppoa, karhua ei tarvinnut metsästää, se 
kaadettiin. Rituaalistamalla karhun kaato estettiin saalisanarkia ja karhun liha voitiin jakaa 
koko pyyntiyhteisön kesken. Kulttieläimenä karhusta tuli kollektiivinen, sakraali luonnon- 
vara. Omavaltainen karhun tappaminen ilman saaliinpalautusriittejä oli rikos koko luon- 
nonjärjestystä kohtaan. 

Samanistinen maailmanselitys, sielu usko ja saalisriitit oikeuttivat ihmisen toimimaan 
ympäristössään. Olemassaolo oli kiertokulkua, saaliseläinten ja ihmisenkin poismenoa ja 
paluuta takaisin. Uskonto ylläpiti ekologista järjestystä. Ihminen oli vielä osa luonnon 
kokonaisuutta, näkyvää ja näkymätöntä maailmaa. Pyynti- ja keräilykulttuurit eivät muutta- 
neet ympäristöään eivätkä alistaneet luontoa; metsästäjät eivät ole hävittäneet mammut- 
teja tai riistaeläimiä niin kuin kehitysmeritokratian myyteissä yhä vielä uskotellaan. 

Luonnossa elävälle ihmiselle elämän tuhoaminen ei ollut rationaalista. Pohjoisten 
pyyntikansojen kulttuurijärjestelmä jatkui turvallisena niin kauan, kuin ihminen aiheutti 
mahdollisimman vähän muutoksia luonnon omaan ekosysteemiin. Vasta »länsimaisen 
kehityksen», kaupallisen turkismetsästyksen tunkeutuminen pohjoisiin erämaihin muutti 
pyyntikulttuurien maailmankuvan. Kansainvälisen turkiskaupan imperialismi hävitti 
Suomesta tärkeimmät riistaeläimet 1600-luvulle tultaessa, sen jälkeen olivat vuorossa 
Pohjois-Amerikan ja Siperian alkuperäiskansat. Paleoarktisten pyyntiyhteisöjen 
omaehtoinen kulttuuri alkoi tuhoutua. 


Eräviljelijän ekosysteemi 


Kaskikauden rakennemuutos 


Ensimmäinen suomalainen rakennemuutos tapahtui rautakaudella pyyntikulttuurin 
vaihtuessa viljelevään talouteen. Kaski- ja kuokka-viljely alkoi Suomenlahden rannik- 
kopiirissä paikoin jo pronssikaudella. Uuden kulttuurin alue ulottui Baltiasta Laatokan 
kautta Varsinais-Suomeen ja aina Satakunnan ja Pohjanmaan jokivarsille. Uralilainen 
kulttuurikausi päättyi. Rautakauden lopulla kiinteä asutus ulottui jo lähes kaikkialle Länsi- 
ja Etelä-Suomeen, myöhemmän agraarisen viljelykulttuurin ydinalueille. Itä- ja Pohjois- 
Suomeen uusi talousmuoto levisi n. 1000-luvulta lähtien, etenkin 1500-1600-luvulla kaski- 
viljelijät valloittivat erämaat tunkeutuen pohjoisen havumetsävyöhykkeen syrjäisimpiinkin 
osiin niin Suomessa kuin Pohjois- Venäjällä. Metsästäjäkansat, ne jotka eivät muuttaneet 
ekosysteemiään, työnnettiin yhä kauemmaksi pohjoiseen. 

Savolaisten kaskiviljelijöiden ekspansio ulottui aina Pohjois-Ruotsiin saakka, siirrettiinpä 
heitä kauas Keski-Ruotsin ja Norjankin metsäseuduille, jonne peltoviljelijät eivät enää 
levittäytyneet. Kaskiviljely vaati monimutkaista tekniikkaa, koska pohjoisissa havumetsissä 
maa on liian hapanta viljan viljelyyn. Havumetsät oli muutettava ensin lehtimetsiksi. 
Varhaisempi kaskiviljely perustui ilmeisesti pykälikkötekniikkaa. Havupuut kolottiin ja 
kuivattiin pystyyn, jolloin metsäpohjalle alkoi kasvaa lehtipuita ja pensaita. Menetelmä oli 
hidas ja vaivaloinen. Savolais-karjalaisen asutusliikkeen taustalla oli uusi ekologinen ase: 
korpiruis, jota voitiin viljellä suoraan havumetsään hakatussa kaskessa eli huuhdassa. 

Korpiruis teki mahdolliseksi havumetsän muuttamisen viljaksi 2-3 vuodessa, kun 
pykälikkömenetelmä vaati 6-7 vuotta, jopa yli kymmenenkin vuotta, ennen kuin ensim- 
mäinen sato voitiin korjata. Pensastuva, monta olkea kasvattava korpiruis on ollut kaikkein 
satoisimpia viljalajikkeita, mitä maanviljelyssä on milloinkaan käytetty, hyvässä maassa se 
tuotti jopa satakertaisen sadon. Korpiruis muutti ihmisen ekologiset mahdollisuudet 
sopeutua pohjoisiin metsiin. 

Pronssi- ja rautakaudella Suomenlahden ja Laatokan eräviljelijät olivat kaukopyytäjiä ja 
seikkailijoita, kuten viikingit. Kiinteiden kylien ohella suvuilla oli kalastus- ja pyyntipaikkoja 
- ehkä kaskimaitakin - kaukana sisämaan järvireittien varsilla. Varhaisimpina aikoina 
Baltian kaukopyytäjät kävivät kalakentillään ja riistamaillaan Suomen puolella, mm. Turun 
ja Ahvenanmaan saaristossa. Myöhemmin suomenpuoleisen rannikon ja Hämeen erävil- 
jelijät hankkivat pyyntimaita yhä pohjoisempaa. Pirkkalaisten Lapin verotus ja Novgorodin 
karjalaisten eräretket aina Peräpohjolaan asti olivat osa kaukopyytäjien ja turkisten- 
hankkijain kulttuurimuotoa. Kaukopyynti ja turkiskauppa, niin kuin viikinkiretketkin olivat 
miehistä kulttuuria, tuon ajan ekologisten voittajien tapa hyödyntää ympäristöään. 
Viljelevässä taloudessa miehille ja naisille muodostui oma elinpiirinsä ja perinteensä. 
Naiset pitivät pystyssä taloa. 

Vanhamittainen sankarirunous on ilmeisesti ollut kaukopyytäjien epiikkaa, sitä esitettiin 

pitkillä soutumatkoilla ja valvottaessa kalakentillä; sankarilaulujen rytmi myötäili souta- 
mista. Ns. Kalevala-epiikka kuului saamaan kauteen kuin viikinkirunouskin ja, vaikka 
suomalaisessa perinteessä on myös pyyntikulttuurin samanistisia aineksia, vanhamit- 
taisen lauluperinteen ydinkerrostumat ovat peräisin eräviljelijöiden ja kaukopyytäjien 
yhteiskunnasta. 

Savolais-karjalaisen asutuskauden aikana eräviljelijä eli itsenäisten kaskenpolttajien ja 
eränkävijäin maailmassa, jossa ihminen kuului sukuunsa ja laajat erämaat olivat 
yritteliään pyytäjän ja kaskenkaatajan käytettävissä. Kaskiviljelyn ohella toimeentulo 
perustui vähäiseen karjanhoitoon sekä intensiiviseen kalastukseen ja metsästykseen. 

Itsenäinen kaskiviljely oli pienimuotoista moninaistaloutta, joka itäsuomalaisilla vaaroilla 
sopeutui metsän uudistumiseen. Pysyvässä viljelykierrossa olevat kasket hakattiin 
entisille kaskiahoille, jotka luontaisesti kasvoivat ensin koivua, leppää ja muita lehti- 
puulajeja. Ellei kaskia hakattu metsä muuttui vähitellen havupuuvaltaiseksi ja lopulta 
palautui takaisin kasvustoltaan ja eläimistöltään yksipuolistuvaksi korpimetsäksi. 
Metsittymään jätetyt kasket eli ahot, olivat hyviä laidunmaita, niiltä tehtiin lehdeksiä 
eläinten talviravinnoksi, kerättiin marjoja, pyydettiin lintuja ja muuta metsärrriistaa. 

Kaskitaloudessa ihmisen elinympäristö monipuolistui. Kaskiviljelijällä oli ympärillään 
eriasteisia kaskiraivioita mitkä kelottumassa, mitkä odottamassa polttamista, mitkä 
kasvamassa viljaa. Kaskiviljelijät raivasivat myös luonnonniittyjä heinän tekoa varten. 
Keväisin ja syksyisin harjoitettiin kausipyyntiä. Taloilla oli yhä ansapolkunsa, joilla 
pyydettiin metsälintuja syksyisin aina talven tuloon asti. Keväällä asuttiin jopa viikkokausia 
kalamajoilla kevätkalassa. Moninaistalous on ollut vaihteleva elinkeinomuoto, se noudatti 
sekä eräkauden että viljelevän talouden luonnonkalenteria. 

Kun eränkävijä ja kaskenkaataja rakensi metsäsaunansa, se sulautui ympäröivään 
luontoon. Pirtin nurkat oli katkaistu suurpiirteisesti, joku hirsi jäi pitemmäksi kuin toinen, 
mutta rakennus ei rikkonut metsän rajaa tai noussut esiin taustastaan. Luonnonrytmiä on 
vielä savolais-karjalaisissa rakennuksissa ja pihapiirissä. Kaskiviljelijän ympäristöstä 
puuttui tiukka järjestys, asemakaava ja suunnitelma, joka on organisaatiokulttuurin 
perusta. Savolainen ja karjalainen ihminen rajasi luonnosta vain oman välittömän asumis- 
ympäristönsä, aukean talopiirin. Itäisessä karjalantalossa perhe eli ja asui saman katon 
alla karjoineen, kaikkine olemisineen ja varastoineen. Sen asukkaat olivat varustautuneet 
talven varalle selviytyäkseen luonnossa, eivät vielä ihmisten rakentamassa ympäristössä. 

Karjanhoidon ja kaskitalouden vakiintuessa eräkauden rakenteet hävisivät tai saivat 
uuden sisällön. Kaskenpolttaja ja karjanhoitaja suhtautui luontoon toisella tavalla kuin 
metsästäjä-kalastaja. Karjanhoitajalle karhusta tuli »petoeläin». Vaikka luonto säilyi 
suurelta osin samanlaisena, eräviljelijälle se oli kulttuuriekologisena ympäristönä 
toisenlainen ja pakotti etsimään uusia sopeutumisen muotoja, luomaan uuden kulttuuri- 
järjestelmän. 


Suku ja suvun yhteys 


Vainajakultilla on erityinen asema rautakauden alkavissa viljely-yhteisöissä. Kuolleet 
haudattiin hiisi-metsiköihin lähelle taloa tai peltoraiviota, jonka vainaja kenties oli itse 
eläessään raivannut; hiisimetsikkö oli esim. Virossa usein kivinen metsäsaareke peltojen 
keskellä. Omalta asuinpaikaltaan vainajat vartioivat taloa ja viljapeltoja vielä kuoltuaankin. 
He jäivät talon yliluonnollisiksi haltijoiksi ja antoivat jälkeen tuleville oikeuden viljeltyyn 
maahan. Vainajauhrien ja viljelyriittien alttareita ja peltojen haltuunottomerkkejä ovat 
ilmeisesti olleet ns. kuppikivet, jotka Suomessa ja Virossa ajoitetaan rautakaudelle. 
Vainajien haudat niin kuin pyyntiyhteisöjenkin kulttipaikat olivat samalla omistusmerkkejä, 
maa oli esi-isien maata, se kuului koko suvulle tai riittiyhteisölle. 

Kyläkalmistoihin vietiin vainajille ensimmäinen osuus kaikesta maan ja veden tuotosta. 
Ensimmäiset uutisjyvät, ensimmäiset maitotipat lehmien poi'ittua, ensimmäiset kalat 

kalansaaliista kuuluivat vainajille. Satokauden lopussa syksyllä kekrinä eli »jakoaikana» 
jaettiin vuoden tulo elävien ja kuolleiden kesken. Vainajat kutsuttiin taloon vierailulle, 
kesteihin, tai perheet menivät kyläkalmistoihin syömään yhdessä vainajiensa kanssa. 
Tuolloin myös maan kasvuvoima, hedelmällisyys, siirrettiin tulevaan vuoteen. Omat 
vainajat suojasivat taloa, pitivät yhä huolta elävistä niin kuin elossa olevat puolestaan esi- 
isistään. Maan kasvuvoima oli uusi voimavara, jolla pyynti yhteisöissä ei ollut merkitystä. 
Rautakauden alkavissa viljely- ja karjanhoitoyhteisöissä saalisriitit vaihtuivat yhteisöjen 
uhrijuhliksi, vakkoveriiteiksi, joilla hankittiin sadetta, vilja- ja karjaonnea. Riitit alkoivat 
tukea viljelevän talouden ekosysteemiä. 

Rautakauden viljely-yhteisöissä vainajakultti ja hedelmällisyysriitit vahvistivat ekologisen 
järjestyksen ja turvasivat maan raivaajalle hänen oikeutensa työnsä tuloksiin. Vainajakultti 
oli kristinuskon voimakkain kilpailija. Roomalaiskatolinen ja myöhemmin luterilainen kirkko 
tekivät kaikkensa hävittääkseen vainajakultin ja rautakauden koko yhteiskuntajärjestyksen 
uhripuineen ja tietäjineen. Länsi- ja Etelä-Suomen keskiaikaiset kirkot olivat uuden vallan 
ja kulttuurijärjestelmän peruspilareita. Niiden tieltä hakattiin maahan pyhät puut ja hiisi- 
metsiköt; hedelmällisyysriittien haltiat vaihtuivat kirkon pyhimyksiin, luonnonkalenteri 
pyhimyskalenteriin. Katolinen kirkko oli ensimmäinen keskitetty järjestelmä, joka otti 
haltuunsa ihmisen koko elämän. Vähitellen kristinuskon tukema eliitti otti itselleen keskei- 
simmät voimavarat, viljellyn maan, teknologian, tiedon ja uskon. Länsi-Suomeen, syntyi 
uusi ekoloogisten voittajien kulttuuri kivikirkkoineen, talonpoikaistaloineen ja kartanoineen. 

Sen sijaan Itä-Suomen ja Karjalan vaaroilla jatkui kaski- ja eräkulttuuri aina 1800-luvulle, 
syrjäseuduilla jopa 1900-luvun alkuun asti. Kaskitalous on savolais-karjalaisen kansan- 
kulttuurin perusta. Sen keskeisimmät rakenteet olivat suku, suurperhe, uskonnollisista 
instituutioista vainajakultti ja tietäjyys. Eräviljelyn aikana oli syntynyt myös ns. kalevala- 
mittainen ilmaisutapa, vanhamittainen laulu- ja loitsurunous. Se eli ja kuoli kaskikulttuurin 
mukana. 

Savolaisten ja karjalaisten suurperheiden kukoistuskausi oli 1700- ja 1800-luvun vaihde 
aina 1840-luvulle asti. Suurperhe eli yhteistaloudessa, johon saattoi kuulua veljesten 
perheet, mutta myös muita sukulaisia — niin naimisissa olevia kuin naimattomiakin — ja 
jopa vieraita ns. yhtiömiehiä perheineen. Laajimpien suurperheiden jäsenmäärä nousi 
useihin kymmeniin, jopa sataan henkeen. Suurperhe oli tarkoituksenmukainen 
sosiaalinen instituutio vielä silloinkin, kun savolais-karjalainen yhteiskunta siirtyi vähitellen 
peltoviljelyyn. Siirtymävaiheen aikana perheet laajensivat talouttaan, kaskenpolton ohella 
viljeltiin suopeltoja ja raivattiin uutta viljelysmaata, hoidettiin karjaa ja harjoitettiin yhä 
voimaperäistä kalastusta ja metsästystä. 

Kaskikauden moninaistalous oli elinkeinomuoto, jossa kaikki perheenjäsenet lapsista 
vanhuksiin kykenivät olemaan työnteossa mukana. Kasket raivattiin ja poltettiin yhdessä, 
samoin kerättiin heinät luonnonniiityiltä ja taitettiin lehdekset karjanrehuksi, ansapolusta 
huolehtivat syksyisin pojat tai vanhat miehet. Lapset paimensivat karjaa kesäisin 
metsälaitumilla, kaskiahoilla. Suomen itäosissa ja Karjalassa ei tuolloin vielä tunnettu 
palkollisjärjestelmää, tasa-arvoisessa yhteiskunnassa työvoimakysymykset hoidettiin 
ottamalla vieraatkin perheeseen ja sukuun. 

Suurperhe toteutti itsenäisyyden ja omavaraisuuden ihannetta savolais-karjalaisen 
kaskitalonpojan maailmassa. Monijäseninen suurperhe oli itsenäinen kaikissa asioissaan, 
sen keskuudesta löytyi työvoimaa kaskille ja pelloille, eräpoluille, talonrakennukseen ja 
tarvittaessa lähetettäväksi savotoille metsätöihin. Yhteistyö takasi toimeentulon ja 
turvallisuuden, moninaistaloutta elävä suurperhe käytti monipuolisesti hyväksi luontoa, 
omaa asuinympäristöään. Suurperheessä toteutui ehkä myös sukuyhteisön ihmisen 
käsitys ihmis-suhteista. Tällaisessa taloudessa yksilö sai asua sukunsa parissa; mitä 
suurempi oli oma perhe ja suku, sitä enemmän sillä oli arvovaltaa muiden silmissä. Tuolta 
ajalta ovat peräisin suuret karjalantalot ja savolaiset pirtit, joihin talvisin mahtuvat 
asumaan, syömään ja nukkumaan monikymmenpäisten suurperheiden kaikki jäsenet. 

Maan yksityinen omistus, perintöriidat, siirtyminen rahatalouteen ja palkkatöihin hajot- 
tivat suurperheet 1800-luvun lopulla. Suuret asuinpirtit hajotettiin ja pellot jaettiin, talokes- 
kinen ajattelutapa alkoi levitä myös Karjalaan. Tosin omavaraisuuden ideologia säilyi 

kauan Itä-Suomessa, erityisesti Karjalassa. Vielä 1930-luvulla ja myöhemminkin talot 
pyrkivät säilyttämään moninaistaloutensa ja siirtyivät erittäin hitaasti erikoistuneeseen, 
monoliittiseen tuotantoviljelyyn. 

Savo-Karjalassa yhteiskunta on ollut individualistinen ja tasa-arvoinen verrattuna länsi 
suomalaiseen talollisten luokkayhteiskuntaan. Sukuryhmissä ihmisen arvo perustui 
henkilökohtaisiin ominaisuuksiin ja iän tuomaan arvoasemaan; jokainen saattoi nousta 
oman elämänkaarensa mukana. Sukuhierarkiassa ei ole ollut selvää jakoa isäntiin ja 
palkollisiin tai maanomistajiin ja maattomiin. Olennaista on ollut se, mihin sukuun kukin 
kuului, kuinka suuri suku hänellä oli takanaan. Kaskikaudella ihminen on vielä voinut 
kohdata toinen toisensa tasavertaisena ilman hierarkkisia luokkakulttuurin rooleja ja 
käyttäytymissääntöjä. 


Kaskiviljelijän uskonto 


Karjalaisissa kylissä ortodoksisuus oli kauan paikallisuskonto, jonka keskuksena toimi 
kylän kappeli, tsasouna kyläkalmistoineen. Ihminen syntyi sukuun ja kuoltuaan hänet 
haudattiin omaan kyläkalmistoon sukulaisten joukkoon. Ortodoksisella alueella perheen ja 
suvun vainajia muisteltiin säännöllisesti. Tiettyinä vainajien muistopäivinä kyläkalmistoon 
vietiin ruokaa vainajille, haudoilla muisteltiin kuolleita sukulaisia, naiset itkivät heille 
itkuvirsiä ja perheet söivät yhdessä vainajien kanssa. Usein vainajille rakennettiin matala, 
hirsistä salvettu hautarakennus eli kropu, joka ikkunoineen ja räystäskoristeineen muistutti 
oikeaa taloa pienoiskoossa. Vainajat asuivat ja elivät omalla puolellaan ja seurasivat 
sieltä suvun jäsenten maallista vaellusta. Ihmisen juuret olivat suvun piirissä ja suvun 
elinalueilla. 

Karjalan ortodoksinen uskonto on Euroopan viimeisiä kyläuskontoja. Länsi-Suomessa 
niin kuin koko luterilaisella alueella keskitettiin kirkollinen elämä, jopa kirkot ja hautaus- 
maatkin pitäjän keskukseen, kirkonkylään. Vainajakultti kuten muutkin kansanuskon 
muodot on »puhdistettu» luterilaisen kirkon alueelta viimeistään talonpoikaisen purita- 
nismin (fundamentalismin) kausina 1600- ja 1700-luvulla. Karjalaiseen kyläuskontoon 
verrattuna luterilainen kirkko on jo vuosisatoja ollut keskitetty johtajaorganisaatio, joka tuki 
jäykän säätyjakoisen yhteiskunnan rakenteita ja kehittyvää virkamieskulttuuria. Kirkolliset 
virkamiehet kilpailivat hurskaudessa tuhoamalla kansanperinnettä ja luomalla tilalle omaa 
uskonnollista kansankulttuuria. 

Mutta uhripuut ja -kivet säilyivät kaikkialla Itä-Suomen kaskiviljelyalueella, myös tietäjien 
loitsuja on Savo-Karjalasta kerätty talteen enemmän kuin mistään muualta maailmassa. 
Luterilaisen kirkon vaikutuspiirissä pyhät puut korvasivat kyläkalmistot. Ne sijaitsivat pelto- 
jen liepeillä tai talojen läheisyydessä. Talojen pyhille puille ja uhrikiville (kuppikiville) 
vietiin yhä 1800-luvulla ja myöhemminkin ensimmäinen osuus kaikesta vuoden tulosta, 
ilmoitettiin lasten syntyminen ja kuolemantapaukset, haettiin apua sairauksiin. Vainajien 
tuli yhä saada oma osansa ja heidän uskottiin pitävän huolta suvustaan. Kulttia suojasivat 
monet uskomukset. Vainajien puut olivat tabuja, pyhiä, niistä ei saanut katkaista 
oksaakaan. Uhraamisen laiminlyönti tai puun vahingoittaminen tiesi talon häviötä, sen 
isäntäväen sairastumista ja kuolemaa, onnettomuutta koko suvulle. Vainajien uskottiin 
yhä pitävän yllä talonväen yhteyttä ja suvun jatkuvuutta. 

Viljelevän kulttuurin alkaessa samanismi väistyi ja sen tilalle tuli tietäjäusko. Tietäjä 
hallitsi ympäristöään riittitekniikalla, hän kykeni saamaan tietoonsa uhkaavan vaaran 
alkuperän ja tunsi vastakeinot: oikeat sanat, loitsun. Kaskiviljelijän perinnettä ovat olleet 
synty-, torjunta- ja karkotusloitsut. Alkavissa viljely- ja karjanhoitoyhteisöissä uskon- 
nollisen roolinhaltijan oli manipuloitava ympäröivää luontoa — ei enää sieluja. Kaskivil- 
jelijälle ja karjanhoitajalle luonnosta oli tullut monella tavoin hallitsematon ja uhkaava. 
Tullakseen toimeen ympäristössään eräviljelijän oli opeteltava myös ns. maaginen tieto, 
riittitekniikka, jolla torjuttiin petoja ja suojeltiin kaskia; estettiin vieraita koskemasta 
hajallaan oleviin viljelyksiin, kalanpyydyksiin ja varastoihin. Riittitaitoinen eränviljelijä 

kykeni kostamaan ansoillaan tai kaskimaillaan käyneille ulkopuolisille, pakotti saalis- 
varkaat tuomaan takaisin varastamansa. Tietäjyyttä tarvittiin jokapäiväisessä elämässä. 
Suuria loitsutaitoisia tietäjiä ja parantajia kunnioitettiin, heillä oli hyväksytty asema 
yhteisössään. 

Tietäjäuskossa on jo valkoinen ja musta vaikutusmekanisminsa, hyvän ja pahan 
ongelma. Uuden ympäristökäsityksen mukaan paha oli jonkin ulkopuolisen aiheuttama, 
nostettu tai lähetetty. Se voitiin torjua, kun tiedettiin pahan aiheuttaja. Tietäjä oli se, joka 
kykeni selvittämään uhkaavan vaaran alkuperän, sen synnyn ja tunsi vastariitit, kuinka 
uhka torjuttiin ja lähetettiin takaisin. Sairauden aiheuttivat pahat voimat tai ihmiset, ei 
sielun pakeneminen ruumiista. Äkillinen sairaus saattoi olla ”amputauti”, sen oli ampunut 
vihamielinen tietäjä, kuolemaa tuottava pahuuden edustaja, kristinuskon sävyttämässä 
ajattelussa itse paholainen. Talojen lähellä karjan kimppuun käynyt karhu oli nostokarhu, 
sen oli joku kateellinen ihminen lähettänyt. Henkisesti väkevä tietäjä kykeni pysäyttämään 
nostokarhun ja lähettämään sen takaisin nostajansa päälle. Tietäjä löysi ”noidannuolen”, 
joka oli ammuttu sairaaseen ihmiseen tai eläimeen. Kaskikauden tietäjyys on ollut 
vaikuttamisriittejä ja vastariittejä, yliluonnollisessa ympäristössä vaikutti yhä enemmän 
pelko ja huoli omista resursseista ja tulevaisuudesta. 

Suomalaiseenkin tietäjäuskoon muodostuivat omat oppinsa ympäristössä vaikuttavista 
yliluonnollisista voimista. Riittejä tehosti maagisesti vaikuttavien aineiden käsittely. 
Euraasian kulttuuripiirissä niitä olivat mm. maailmankaikkeuden neljä pääelementtiä: tuli, 
vesi, maa ja ilma. Tietäjät turvautuivat maagisesti vaikuttavaan voimaan, väkeen 
(manaan), joka oli sitoutunut eri tavoin eri aineisiin. Tietäjyys muuttui yhä enemmän 
tiedoksi vaikuttavista aineista. Riitin suorittaja ei enää hallinnut yliluonnollisia syysuhteita 
hengellään, niin kuin samaani, vaan käytti hyväkseen tietäjätiedettä, symbolista tai 
todellista luonnonaineiden tuntemusta. Magia oli aikansa vaikuttamisoppia se toimi 
kaskikauden tietäjien valtajärjestelmässä. Tietäjät vaikuttivat jo yhteisössä eivät enää 
tuonpuoleisessa maailmassa. 

Kaskiyhteisön riitit keskittyivät yhä enemmän torjumaan ulkopuolista uhkaa, petoja, 
sairautta, epäonnea ja pahansuopia, kateellisia ihmisiä. Elinkeinoriiteistä yleisimmiksi 
tulivat karjanhoitoriitit, joilla torjuttiin karhun tekemät vahinoot ja estettiin eläimiä jäämästä 
metsään, ”metsänpeittoon” eli metsänhaltian valtaan. Kaskikaudella karhuriiteissäkin 
tapahtui totaalinen rakennemuutos. Niitä vanhoja eräkauden karhulauluja, jotka rituaa- 
lisesta karhunkaadosta jäivät elämään, alettiin käyttää karjansuojeluloitsuina. Karhun 
syntyä tarvittiin laskettaessa karja metsälaitumille. Karhusta oli tullut ekologinen kilpailija, 
joka oli hävitettävä ihmisen elinpiiristä. 


Sukuyhteisön perinteet 


Määräaikoina kerran tai kaksi kertaa vuodessa ortodoksisissa karjalaiskylissä pidettiin 
erityisiä kyläjuhlia, praasniekkoja. Juhla oli kylän tsasounan suojeluspyhimyksen muisto- 
päivänä, mutta instituutiona praasniekkojen pitäminen juontaa varmaankin jo esikris- 
tilliseltä ajalta. Praasniekat olivat alkuaan sukulaisten ja kestiystävien vuosittaisia 
tapaamistilaisuuksia, myöhemmin niistä tuli yleisiä kansanjuhlia. Etenkin nuoret pyrkivät 
vierailemaan praasniekoilla kaikissa niissä kylissä, joissa tiedettiin sukulaisia asuvan. 
Naapurikyliin mentäessä majoituttiin sukulaisten luokse, ja nuoret tytöt lähetettiin usein jo 
viikko pari aikaisemmin sukulaistaloon vieraaksi eli ”ativoihin”, jolloin hän saattoi tutustua 
kylän poikiin. 

Praasniekkojen ohjelmaan kuului jumalanpalvelus ja haudoilla käynti sekä sen jälkeen 
suuri juhla-ateria sukulaisten kesken, illalla nuoret järjestivät tansseja tai kuljeskelivat 
kylänkujilla. Praasniekkojen yhteydessä on säilynyt erittäin arkaaisia »tansseja», joiden 
aikana tytöt ja pojat saattoivat tuntikausia keskustella parinsa kanssa. Karjalaisessa 
sukuyhteisössä praasniekat olivat tärkein yhdessäolotilaisuus, niiden aikana neuvoteltiin 
avioliitoista, suoritettiin kosintoja ja päätettiin häiden pidosta. Joidenkin praasniekkojen 

yhteydessä on säilynyt eläinuhreja, jotka kenties viittaavat kaukaisiin sukukulttien ja 
vainajauskon aikoihin. 

Karjalaisen yhteiskunnan sukukeskisyys näkyy myös häätavoissa. Erityisesti Vienan 
Karjalassa häämenot säilyivät sellaisina kuin vanhat "kalevalaiset" sukuhäät ovat olleet ja 
ne antavat kuvan myös todellisesta ikivanhasta eräkauden suomalaisesta kulttuurista. 
Sukuhäiden tapahtumat keskittyvät morsiamen siirtämisen ympärille. Häissä morsian 
irrotettiin omasta suvustaan ja siirrettiin sulhasen sukuun. Siirtymäriitti jakaantui kahteen 
päänäytökseen: läksiäisiin morsiamen kotona ja tuliaisiin sulhasen talossa, sinne morsian 
kuljetettiin sukulaisten muodostamassa hääkulkueessa. Häiden kaikkiin jaksoihin kuului- 
vat omat vanhamittaiset häälaulunsa, ortodoksisella alueella morsian itki läksiäisissä 
seremoniallisia kiitos-, erojais- ja jäähyväisitkuja avustajanaan itkuvirsiä taitavat vanhat 
naiset. Vanhassa suomalais-karjalaisessa kulttuurissa häälaulut muodostavat kaikkein 
runsaimman muinaisrunojen kerrostuman. 

Häänäytelmän keskipisteenä olivat suvun tyttö ja suvun poika, heidän elämänkaarensa 
ja tulevaisuutensa. Seremoniat alkoivat sulhasen kotona hänen sukunsa edustajien 
valmistautuessa lähtemään morsiustaloon; tähänkin jaksoon kuuluivat omat arkaaiset 
seremonialaulunsa. Läksiäisten aamuna morsian jätti jäähyväiset lapsuuden kodilleen, 
itki seremoniaitkuja kotiväelleen, ystävättärilleen, nuoruudelleen ja koko tyttöaikaiselle 
elämälleen. Sulhasväen eli sulhasen suvun edustajien tultua taloon alkoivat morsiamen 
luovutusmenot. Morsiustalon emäntä vastaanotti sulhasväen talon pihalla esittämällä 
tulolaulun. Morsian tuotiin sulhasväen katsottavaksi (”katsotus”), ja sukujen liitto, uudet 
sukulaisuussuhteet vahvistettiin vaihtamalla vastavuoroiset sukulaislahjat. Lopuksi 
morsian »puettiin» nuorikoksi ja luovutettiin sulhasen suvulle. Sen jälkeen seurasi morsia- 
men kuljettaminen sulhasen taloon. 

Morsiussaaton mukana meni joukko morsiamen suvun edustajia; hääsaaton eli ”juohto- 
kansan” saavuttua sulhasen kotiin pidettiin tuliaiset. Nekin alkoivat tulolauluilla, joissa 
soolo-osan esitti sulhasen (naimaton) sisar. Tuliaisissa sulhasen suku vastaanotti 
morsiamen, otti hänet suurperheeseen uudeksi miniäksi. Tuliaiset päättyivät sukujen 
yhteisateriaan, jonka aikana esitettiin kiitoslaulu sulhasen ja morsiamen avustajille ja 
”neuvokki”- eli opetuslauluja nuorelle parille. 

Vanhat häärunot etenivät vuorolauluna ja häiden roolinhaltijoilla, kuten sulhasen ja 
morsiamen äidillä, nuoren parin avustajilla ja muilla sukujen edustajilla oli omat laulu- 
numeronsa. Kalevalaiset häät olivat sukujen välinen laulunäytelmä, sen aikana morsian, 
”antilas”, noudettiin ja luovutettiin sulhasen suvulle. Samalla siirrettiin vastuu uudesta 
miniästä sulhasen suurperheelle, jonka piirissä hän tuli siitä lähtien elämään. Kyläläiset 
olivat häissä sivustakatsojia. 

Häiden näkyvimmät toimihenkilöt olivat morsiamen ja sulhasen avustajat sekä 
puhemies ja tietäjä. Kaskikaudella tietäjä, jota Vienan Karjalassa nimitettiin patvaskaksi, 
sai yhä tärkeämmän aseman, hän johti seremonioita ja suoritti hääriitit. Tietäjä suojasi 
morsiamen kateilta ja pahoilta voimilta, hankki nuorelle parille ja heidän suvuilleen 
lapsionnea ja menestystä. Karjalaisissa sukuhäissä häämenot korostivat sukujen 
asemaa, suvun ja suurperheen sosiaalista turvallisuutta, mutta vähitellen tärkeämmäksi 
nousivat viljelytalouden arvot, morsiamen ja sulhasen työkyky, lapsionni ja talon rikkaus. 


Suvun ihminen 


Savossa, mutta erityisesti Karjalassa ihminen eli vielä sukunsa jäsenenä, hänen 
käyttäytymiseensä kohdistuivat sukulaisten odotukset. Yksilönä jokainen toi kunniaa 
suvulleen; kunniaton ihminen häpäisi koko perheen nimen. Sukuyhteisöissä ihminen ei 
vielä ole saamalla tavoin vastuussa toimeentulostaan, epäonnestaan tai onnistu- 
misestaan kuin työläisten ja toimihenkilöiden yhteiskunnassa. Sosiaalinen turvallisuus 
perustui suvun kollektiivisuuteen, sukuapuun ja suurperheeseen. Karjalainen »huolet- 
tomuus» on eräyhteisöjen perintöä, se on kasvanut siitä turvallisuudesta, jonka suku ja 

moninaistalous on ihmiselle antanut. Eräviljelijän ympäristössä on ollut vähän status- 
symboleita ja perittyjä sosiaalisia asemia. Yksilön ei ole tarvinnut kilpailla ihmistä vaan 
korkeintaan luontoa vastaan. 

Karjalaisen miehen idoli on ollut metsämies ja kaskenkaataja, jolla oli häälaulujen 
mukaan aitta joka mäellä. Kaskiviljelijän tuli olla toimelias, liikkuva, hänen oli nähtävä 
laajemmalle kuin omille pelloilleen tai naapuriin. Moninaistaloudessa vuoden työt ja 
työpaikat vaihtelivat paljon enemmän kuin peltotaloudessa. Karjaalaisen miehen niin kuin 
naisenkin oli oltava valmis lähtemään milloin kausipyyntiin kalamajoille, milloin kaskille, 
milloin etäisille luonnonniityille heinäntekoon, markkinoille. Kun kaskenpoltto kiellettiin 
vienalaiset miehet lähtivät etsimään toimeentuloa eri suunnilta, laukkukaupasta Suo- 
messa, kausipyynnistä Jäämerellä, Vienanlahden kaupungeista. Karjalainen toimeliaisuus 
ei ole erityinen luonteenpiirre, heimo-ominaisuus, vaan kasvamista eränkävijän, kaski- 
viljelijäin ja kauppamiesten elinolosuhteisiin. 

Eräkauden karhunkaatoriitissä talon emäntä otti vastaan kaadettua karhua tuovat 
metsästäjät, vuorolaulut esitettiin emännän ja metsästäjien välillä. Samalla tavoin emäntä 
on tuliaisissa vastaanottanut sulhasväen, taloa hallitsi emäntä. Suurperheen päämieheksi 
on usein valittu nainen, häntä oli kaikkien toteltava. Karjalaisessa tuvassa naisten puoli on 
kodin sydän, siellä sijaitsi myös uuni; miehillä ei oikeastaan ole ollut asiaa naisten 
alueelle, asuintuvassa he oleskelivat samalla puolella kuin vieraat. 

Naisten elinpiiriin kuuluivat siirtymäriitit, kuten häät, hautajaiset, eroaminen matkalle 
lähdettäessä, samoin karjanhoitoriitit ja ehkä alkuaan kaikki muutkin viljelyriitit vaina- 
jakulttia myöten. Naiset ovat itse edustaneet hedelmällisyyttä ja kasvuvoimaa. Naisten 
perinnettä ovat olleet kalevalamittaiset työ- ja tunnelmalaulut, ne ilmaisivat heidän 
huoliaan ja toiveitaan. Tytöt ovat esittäneet nuorten piirileikki- ja tanssilaulut, pojat ovat 
olleet sivusta katsojia. Erämiesten sankariepiikkaa lukuun ottamatta vanhamittainen 
lauluperinne on ollut pääosin naisten kulttuuria. Alkavissa viljelysöissä naisilla oli sosiaa- 
linen valta-asema. 

Sukujen odotuksen kohdistuvat erityisesti tyttöihin. Suurperheille uusi miniä merkitsi 
työvoimaa ja lasten synnyttäjänä hänen hartioillaan oli suvun tulevaisuus. Tyttöjen 
elämässä tärkeintä oli saada kosija, löytää aviomies, ja täyttää ne vaatimukset, joita 
miehen suku hänelle asetti. Sukuyhteisön kanssakäymistilaisuuksissa tytöt olivat erikoi- 
sesti näyttämöllä. Heitä tarkkailtiin praasniekoilla, häissä ja väenkokouksissa. Tyttöjen tuli 
esiintyä edukseen, niin praasniekoilla kuin kotonaankin. Karjalassa oli myös tapana, että 
vanhempi väki, tytön kummit ja tädit tulivat nuorten tansseihin ja leikkipaikoille katsomaan 
nuoria ja etsimään sukuun sopivia sulhasia tai morsiamia. Tyttöjä katsottiin miniä- 
ehdokkaina myös kaikissa töissä. Praasniekoilla vierailla oli mahdollisuus seurata, kuinka 
joutuisasti ja taitavasti kestitalon tyttäret selviytyivät askareistaan, piirakan teosta ja ruoan 
laitosta, kuinka he osasivat tarjoilla ja käyttäytyä. Karjalaisessa yhteisössä ei vielä 
tunnettu maan perimistä eikä perintöä sanan länsi-suomalaisessa merkityksessä, mutta 
suku varusti tyttärensä miniäksi, perheen naisen asemaan. Tytöille annettiin taloustavarat 
ja työvälineet, jotka kuuluivat naisten töihin; antilaan tuli olla tasaveroinen muiden miniöi- 
den joukossa. 

Kalevalaisissa häämenoissa morsian on näytelmän keskushenkilö, häntä itketetään, 
nöyryytetään, alistetaan anopin käskyvaltaan. Agraaristumisen edetessä morsiamen 
sopeuttamisriitit ovat lisääntymistään lisääntyneet, mutta nekin ovat olleet naisten 
perinnettä. Häänäytelmää itkuvirsineen ja eroriitteineen ylläpitivät naiset, se oli heidän 
elämänpiirinsä painottamista. Häälaulut ja perheriitit korostivat sukuarvoja, sukujen 
vastuuta, perheenjäsenenä olemista, äitiyttä ja yksilön sopeutumista suurperheeseen. 
Ihmistä katsottiin ennen muuta sukulaisena, ei talon tyttärenä, piikana tai renkinä. 
Sukuhierarkiassa nainen oli neitsyt, sitten antilas, miniä, anoppi ja matriarkka. Vasta 
myöhemmin 1900-luvulla karjalaisen naisen tuli olla ensisijassa talon emäntä, yhteis- 
kunnallisen roolin haltija. 

Eräkautta, kaskikauden karjalaisuutta tai savolaisuutta voisi luonnehtia muillakin tavoilla. 
Moninaistaloudessa eläneellä ihmisellä on erilainen aikakäsitys kuin peltoviljelijällä. 
Itäsuomalaiset ja karjalaiset eivät 1800-luvun lopulla erottaneet työaikaa ja vapaa-aikaa, 

he eivät olleet tottuneet vellikellon sanelemaan työrytmiin. Kaskikulttuurin ihminen ei 
säädellyt aikaa eikä organisoinut tulevaisuutta. Yhteiskunnallisten statusryhmien puuttu- 
minen on tehnyt karjalaisen yhteiskunnan tasa-arvoiseksi ja yksilölliseksi termien 
todellisessa merkityksessä. Luonnollinen seuranpito ja yhdessäolo olivat arvo sinänsä, ei 
sosiaalinen näyttäminen, aseman ja suoritusten esillepano. Karjalaisuus on ollut hyvän 
ruoan, iloisen seuran ja uskonnollisen kauneuden asettamista tärkeämmäksi aineellista 
pysyvyyttä. 

Kaskikulttuurissa on ollut myös omat ekologiset ryöstöviljelijänsä, toimeliaat metsän- 
kaatajat ja eränkävijät, jotka kaupallisen turkismetsästyksen ja kaskenpolton aikana 
käyttivät yhä häikäilemättömämmin luontoa hyväkseen. Kaupallinen kaskenpoltto nosti 
esiin »huuhtakuninkaita», suurten yhtiökaskien puuhamiehiä, jotka kaatoivat jopa 
kymmenien hehtaarien suurkaskia viljamyyntiä varten. Aikansa äkkirikkaat kaskikuninkaat 
ovat jääneet merkkihenkilöinä kulttuurivirkamiesten kotiseutuhistorioihin, vaikka he todelli- 
suudessa tuhosivat sekä ympäristönsä että kulttuurinsa. 


Talonpoikaiskulttuurin rakenteet 


Länsisuomalainen talonpoikaiskylä 


Maanviljelijä - talonpoika - on sidoksissa oman kyläympäristönsä resursseihin eikä voi 
enää etsiä uusia metsästys- tai kaskimaita. Ihmisen ekologinen turvallisuus alkoi perus- 
tua työhön ja elinympäristön pysyvään muuttamiseen. Viljelytekniikka, sosiaaliset suhteet 
ja ihmisen ajattelutapa muuttuivat, syntyi uusi kulttuurijärjestelmä. Kiinteiden peltojen 
viljelyssä on tarvittu raskaita työkaluja, vetoeläimiä ja karjaa, jotta peltojen kasvuvoima 
olisi saatu säilymään. Peltoviljely ja karjanhoito yhdistyivät tuotantomuodoksi, jonka 
ympärille rakentui esineistöltään, rakennuksiltaan ja ilmapiiriltäänkin yhä pysyvämpi 
talonpoikainen ekosysteemi. 

Talonpoikaistalouden syntyessä viljelty maa on ollut suvun tai kylän yhteistä niin kuin 
vielä monissa luontoiskulttuureissa. Myös Länsi-Suomessa tanko- eli sarkajaon aikana 
pellot ja niittyvainiot kuuluivat kyläyhteisölle ja niiden jaosta päätettiin talojen kesken. 
Kollektiivinen omistus säilyi kauimmin Vienassa, jossa vielä 1800-luvun lopulla pellot oli 
mahdollista jakaa määräajoin uudestaan sen mukaan, kuinka paljon taloissa oli viljelyyn 
kykeneviä miehiä. Kaikilla yhteisön jäsenillä tuli olla oikeus viljellä maata. Viljely-yhteisöt 
ovat kuitenkin kaikkialla vakiinnuttaneet pellonraivaajan erityisoikeudet. Eurooppalaisten 
esikuvien mukaan Länsi-Suomessa aloitettiin 1750-luvulla isojako, siinä viljelty maa ja 
lopulta myös kylien yhteismetsät jaettiin verotaloille perinnölliseen yksityisomistukseen. 
Maan yksityisomistus merkitsi syvällistä ympäristösuhteiden muuttumista. Pelto-Suomeen 
muodostui talonpoikainen kulttuurijärjestelmä, joka vähitellen sai samoja rakennepiirteitä 
kuin Manner-Euroopan agraariyhteisöt. Suomi liitettiin länsimaiseen kulttuuriin. 

Maanviljelysyhteiskunnissa talo on elämän keskus. Ihmisen mahdollisuudet riippuivat 
lähes kokonaan siitä, saiko hän perintönä tai naimakaupan kautta talon ja viljeltyä maata. 
Maanomistuksen ongelmaa on Suomessa lieventänyt torpparilaitos, se antoi toimeen- 
tulomahdollisuuksia niille sisaruksille, jotka eivät perineet taloa. Alkuaan talonpoi- 
kaistalojen torpparit olivat useimmiten sukulaisia, ja torpat muodostivat päätalon kanssa 
työyhteisön ja keskinäisen avunannon verkoston. Mutta ennemmin tai myöhemmin yksi- 
tyinen maanomistus on vienyt luokkayhteiskunnan rakenteet jokaiseen kylään. Länsi- ja 
Etelä-Suomen kyläyhteisöihin syntyivät omat sosiaaliset ryhmänsä suurtalonpojista (rust- 
hollareista) maattomiin maatyöläisiin eli piikoihin ja renkeihin. Sosiaalisesti eriarvoisten 
ihmisryhmien läsnäolo näkyi kaikkialla jokapäiväisessä elämässä. Agraaristumisen 

mukana sukukulttuuri muuttui lopulta luokkakulttuuriksi, sääty-yhteiskunnaksi, jonka 
sisällä kasvoivat taloudellisen sidonnaisuuden verkostot, ekologinen pyramidi. Yhteistyö 
vaihtui riippuvuudeksi, vasallisuhteiksi. 

Länsi- ja Etelä-Suomen agraarialueilla vakiintui ns. porvarillinen (puritaaninen, vikto- 
riaaninen) sivistyskäsitys, jota voidaan nimittää myös alkavaksi organisaatiokulttuuriksi. 
Kulttuuri oli järjestystä ja sellaista säännönmukaisuutta, jota ei esiinny luonnossa. Järjes- 
tyksen organisaatio ulottui vähitellen kaikille elämänaloille, ympäristön jäsentämiseen, 
sosiaalisiin rakenteisiin ja käsityksiin oikeasta kulttuurista. Hyödyn aikakaudesta lähtien 
(1600-luvulta) korkeampi kulttuuri oli luonnon muuttamista ja hallitsemista, ei luontoon 
sopeutumista. Uusi ympäristökäsitys levisi etenkin talollisluokan keskuuteen. Länsisuo- 
malaisessa agraariyhteiskunnassa ympäristön tuli olla järjestyksessä, talon rakennuk- 
sineen ja peltoineen, ihmisten omassa luokassaan. Talon elämän tuli olla järjestyksessä, 
työt tehty ajallaan ja yhä tarkentuvien suoritusnormien mukaan. Jokaisella esineellä oli 
oma paikkansa tuvassa, kamarissa ja varastosuojissa. 

Sosiaalinen erottelu ulottui myös asuintilojen jäsentämiseen. Länsisuomalaisissa 
taloissa oli arvokkaita vieraita varten eri ulko-ovi - vieraskuisti - ja eri huoneet, sali tai 
kamari huonekaluineen. Alempien yhteiskuntaluokkien ihminen ei milloinkaan saanut 
pyrkiä taloon vierasrapusta, vaan heitä varten oli keittiön ovi. Taloissa isäntäväki ja 
palveluskunta alkoivat erottua yhä jyrkemmin toisistaan. Isäntä ja emäntä siirtyivät 
asumaan kamarin puolelle, talolliskulttuurin alueella jopa syömään eri pöydässä. Uutta 
olemassaolon järjestystä ilmensi neliön muotoon rakennettu pihapiiri - satakuntalainen 
umpikartano. Se rajasi talon oman elinalueen ja sulki pois muun ympäristön. Satakunnan 
ja Hämeen talollinen ei rakentanut umpikartanoa suojautuakseen metsän pedoilta, vaan 
ympäröidäkseen oman lokeronsa. Umpikartano on ollut itsenäisen talonpoikaistalouden 
symboli, se julisti sosiaalista turvallisuutta, joka perustui maan omistamiseen. Kun karja- 
lantalon suuruus ilmaisi, kuinka monilukuinen suurperhe siellä asui, länsisuomalainen talo 
viestitti jotain muuta: peltojen pinta-alan, karjan määrän, talonväen yhteiskunnallisen ase- 
man. 


Talonpoikainen yhteisökulttuuri 


Länsi- ja Etelä-Suomessa sukukulttuurin tilalle tuli yhteisökulttuuri. Uusia ekologisia 
rakenteita olivat kylänsisäiset talkoot, kylähäät ja -hautajaiset, kollektiivinen yhteisö- 
perinne. Omavarainen talonpoikaiskylä on tuottanut yhdessä ja kuluttanut ylijäämän 
yhteisissä juhlissa ja riiteissä. Suomalaistenkin kylien yhteisöllisyys säilyi monella tavoin 
aina uusjakoon saakka 1900-luvun alkuun, jolloin kylät hajosivat ja kyläkulttuuri alkoi 
Suomessa kuolla. Yhteisölliset rakenteet kuuluivat talonpoikaiseen kulttuurijärjestelmään. 

Tyypillisiä kyläjuhlia ovat olleet ns. kruunuhäät, joissa morsian kantoi päässään 
korkeaa, koristeellista vihkikruunua. Ne olivat pitojuhla, johon kyläläiset kokoontuivat syö- 
mään, juomaan ja tanssimaan. Vihkimisnäytelmä, hääateria ja tanssi syrjäyttivät kalevala- 
mittaiset häälaulut ja morsiamen siirtämistriitit; talollisyhteiskunnan häissä näytelmän 
keskipisteenä oli kunniallinen, säätynsä mukaan nainut aviopari. Erityisesti pohjalaiset 
kruunuhäät säilyttivät alkuperäisiä kyläjuhlan piirteitä. Häätalo ja vihkinäyttämö koristettiin 
talkoilla, naapurit toivat häihin ruokatarvikkeita ja hääateriakin valmistettiin usein yhdessä. 
Häihin saapui koko kylän väki, kuokkavieraita olivat vieraskyläläiset. Häissä naapurit 
avustivat nuorta paria antamalla heille rahaa mm. juotaessa häämaljoja; sukulahjojen 
tilalle tulivat häälahjat ja ns. morsiusapu, jota morsian keräsi kylän taloissa ennen häitä. 

Yhteisön jäsenten elämänkausiriiteistä häät ovat vanhimpia kollektiivisia kyläjuhlia. 
Mutta samalla tavoin ovat hautajaiset muuttuneet sukuriitistä kyläjuhlaksi, johon pai- 
kallisyhteisö kokoontui hyvästelemään poismennyttä. Kylähautajaisten kaava oli 
samantapainen kuin kylähäiden. Sukulaiset, naapurit ja pienillä paikkakunnilla koko 
kyläyhteisö kokoontuivat hautajaistaloon "muistelemaan" vainajaa, syömään yhdessä 
hautajaisaterian ja lopulta saattamaan kuolleen jäsenensä kirkkomaalle, rajan taakse. 

Vainajan sielunmatkasta ei enää huolehtinut samaani vaan kirkko ja yhteisö. 

Organisaatiokulttuuri on saanut lähes poikkeuksetta ensimmäisenä jalansijaa talonpoi- 
kaisyhteisöissä. Suomessa etenkin Etelä-Pohjanmaa on ollut agraarisen organisaatiokult- 
tuurin ydinalue, jossa jo 1750-luvulla otettiin käytäntöön kylähallinto, ns. oltermannilaitos. 
Pohjanmaalla perustettiin ensimmäiset maamiesseurat 1800-luvun alussa ja nuo- 
risoseurat 1880-luvulla. Osuustoiminnan alkaessa pohjalaiset ovat olleet edelläkävijöitä. 
Talonpoikaiskylissä, etenkin Pohjanmaalla, nuoriso alkoi erottautua omaksi ryhmäkseen, 
jolla oli omat jäseneksiottomenonsa, johtajansa ja keskinäiset toimintamuotonsa. Nuoret 
järjestivät kylätansseja, leikkihäitä, jopa kylien välisiä ns. isoja tansseja, rakensivat 
kyläkeinuja. 

Pohjanmaalla vakiintui organisatorinen yöstely eli ns. ryhmäyöstely. Sen piirissä 
poikajoukot tekivät yhdessä vierailumatkoja tyttöjen aittoihin ja makuukammareihin. 
Nuorisoryhmien yöllisiin seurustelutapoihin kuului seremoniallisia pyrkimis-, tarjoilu- ja 
yökosintamenoja, samoin riisuuntumis- ja moraalinormeja. Pohjanmaalla nuoret sepittivät 
omia tanssi- ja piirileikkilauluja, sinne levisivät yleensä ensimmäisenä uudet tanssit ja 
musiikkikappaleet. Pohjanmaalla nuorilla oli omat viiteryhmänsä ja he ylläpitivät kyläkuria, 
jollaista ei tavata muualla Suomessa. Pojat valvoivat yöllistä seurustelua, karkottivat 
vieraan kylän pojat pois alueeltaan ja rankaisivat yöstelynormeja rikkoneita. Kylien väliset 
tappelut kiinteyttivät yhteenkuuluvuuden tunnetta, jopa estivät kylien välisiä avioliittoja. 
Uusi nuorisokulttuuri alkoi levitä 1700-luvulla ja vähitellen 1800-luvulle tultaessa nuorten 
omat seurustelutavat syrjäyttivät sukujenväliset kosintamenot. 

Paikallistalouden aikana ihmiselämän kiinnekohta oli oma yhteisö, kylä. Länsisuo- 
malainen talonpoikaiskyläkin eli peltojensa keskellä itsenäistä elämäänsä. Oma kylä ero- 
tettiin toisista, muiden kylien väki kuului toiseen elinpiiriin. Kylillä niin kuin ihmisilläkin oli 
oma nimensä, jopa pilkkanimensäkin, puheenpartensa ja sosiaalinen luonteensa. 
Kylätappeluiden aikakaudella kotikylä oli tuon ajan nuorisojengien oma reviiri, poikien 
hurjuus ja tappelijan maine oli kunniaksi koko kylälle; nuorten kokoontumispaikoissa 
liikuttiin aina samankyläläiset yhdessä. Jos ihminen joutui lähtemään kotikylästään, hän 
oli vieras, poissa omiensa joukosta. 

Myöhemmin kylän voimamiesten ja tappelusankarien tilalle tulivat urheilijat, mutta 
paikalliset kilpailut ja voimainkoitokset käytiin yhä kylien välillä. Kun koululaitos 1800- 
luvulla alkoi levitä, pidettiin itsestään selvänä, että jokaisen kylän tuli saada oma koulunsa 
ja kirjastonsa. Monet paikalliset yhdistykset pitivät kunnia-asianaan, että juuri heidän 
kyläänsä rakennettiin nuorisoseurantalo, työväentalo tai urheilukenttä. Teollistumisen 
alkuaikoina taloudellinen ajattelukin oli paikallista. Kyliin perustettiin osuusmyllyjä ja 
osuusmeijereitä, höyrysahoja, verstaita jopa teollisuusyrityksiä. Jokaisessa kylässä oli 
oma kyläkauppansa. Uuden taloudellisen kehityksen alueellisena yksikkönä oli 
paikallisyhteisö ja uusien tuotantomuotojen tuli vahvistaa agraarikylän omaehtoisuutta, 
sen itsenäistä toimeentuloa. 


Kyläihmisen perinne 


Agraarikulttuureissa ihminen alkoi katsoa tulevaisuuteen, seuraavaan satokauteen; 
aikakäsityskin muuttui toisenlaiseksi kuin eräkauden yhteisöissä. Talonpoika organisoi 
luontoa ja rekrytoi tulevaisuutta; raivasi, säästi, varastoi ja rakensi seuraavien sukupolvien 
perintöä. Talonpoikainen maailmankatsomus synnytti puritaanisen uskonnon, luterilai- 
suuden ja kalvinilaisuuden, se heijastui aikansa filosofiaan ja taloudelliseen hyötyajat- 
teluun. Yhteisöihmisen ja maanviljelijän elinehdot muokkasivat myös talonpoikaisen 
kansanperinteen. 

Agraarikulttuureissa keskeistä hyötyperinnettä ovat hedelmällisyysriitit, säiden ja 
vuodentulon ennustaminen, kalendaariperinne. Maanviljelijälle on ollut elintärkeää 
peltojen sato ja karjaonni, vuodentulon suojeleminen. Talonpoika on riippuvainen luontoa 
hallitsevista korkeammista voimista, jumalasta. 

Suomen talonpoikaiskylien uskonto oli luterilaisuus ja sen kansanomaiset herätys- 
liikkeet. Seurakuntiin syntyi kristillistä paikallis-kulttuuria ja yhteisöllistä kirkkoperinnettä. 
Sukujuhlat vaihtuivat kirkkopyhiksi, sosiaalinen kanssakäyminen keskittyi jokapyhäiseen 
kirkossakäyntiin. Uskonto antoi käyttäytymissäännöt, henkisen turvan. Agraariyhteisössä 
vaihtuivat uskonnollisen ajattelun rakenteet. Tietäjästä tuli noita, vastauskon edustaja, 
joka hankki maallista valtaa antikristuksen avulla. Noitausko huipentui kirkonsisäisissä 
vainoissa 1600-luvulla, mutta myös talonpoikaiskylä tarvitsi noitansa, oikean uskon ja 
uskonvallan rajamerkkeinä. Noita dehumaanistettiin. Hankkiakseen menestystä tai 
pikemminkin anastaessaan kristityille kuuluvaa maallista hyvää noita oli luvannut sielunsa 
paholaiselle, antanut pois taivasosansa. Noita oli aikansa ”kansanvihollinen”. 

Noitaoikeudenkäyntejä on Suomessa esiintynyt lähinnä vain läntisillä ja eteläisillä 
agraariyhteiskunnan alueilla. Länsi- ja Etelä-Suomeen rajoittuvat uskomukset trulleista 
(ruots. trol!) eli noidista, jotka kävivät pääsiäisyönä naapurinsa navetassa varastamassa 
karjaonnea. Läntistä on Suomessa yleensäkin varallisuusmagia, käsitykset, että ihminen 
voi yliluonnollisin (antikristillisin) keinoin hankkia rikkautta. Talonpoikaiskulttuurin piiriin 
rajoittuvat uskomukset varallisuutta, so. kermaa, jyviä tai rahaa kantavasta yliluonnol- 
lisesta olennosta, parasta, jonka noitaemännät saattoivat synnyttää itselleen. Myös 
haltiaperinne kiinnittyi lännessä taloihin. Luonnonhaltioiden tilalle tulivat kyläympäristön 
haltiat. Talonhaltia suojeli taloa, teki työtä, lämmitti riihtä, karkotti varkaat; se hyödytti 
taloa, jopa kantoi taloon erilaista tavaraa, varallisuutta. Toisaalta talonhaltia valvoi isän- 
täväen elämää. Se vaati ahkeruutta, raittiutta ja siveellistä käytöstä. Yliluonnollinen talon- 
haltia ylläpiti talonpojan maailmankatsomusta. 

Agraariyhteisöissä kansanusko ja tarinaperinne vahvistivat ekosysteemiä, sitä todel- 
lisuutta, jossa ihmiselämän kulmakivinä olivat vankka isältä peritty talo, pellot ja karja ja 
elämisen arvo määriteltiin sananmukaisesti jyvälaarin suuruudesta, voin ja rasvaisen 
kerman määrästä - aikansa elintason mittapuista. 

Pääasiassa läntisiä ovat Suomessa moraalitarinat, joissa juonena on normirikos, 
kristillisten perusarvojen loukkaaminen ja sitä seurannut rangaistus. Sakraali-rikoksia 
olivat pyhänä tehty työ, alkuaan sapatin rikkominen noituustarkoituksessa, jumalanpilkka 
ja huono elämä, kuten juopottelu, kortinpeluu, tanssi tai muu siveettömyys, jopa kevyt- 
mielinen viheltely; rangaistavaa oli kaikki mikä viittasi leivän häpäisemiseen ja tietenkin 
myös naapurisopua rikkova käyttäytyminen, riitely ja kateus. Moraalitarinoissa metsään 
surmattu avioton lapsi, äpärä paljastaa kummittelullaan äitinsä, tai tanssinhaluinen tyttö 
tanssii sukkansa rikki vielä kuoltuaankin. Kristilliseen varoitusperinteeseen voidaan lukea 
suuri joukko vainaja- ja hautausmaatarinoita, joissa vainajista on tehty kauhuolentoja. 
Näillä tarinoilla on dehumaanistettu vainajakultti ja muut suku-uskonnon muodot, kirkol- 
lisen organisaation vastavoimat. Onnen menetys tai paha on seurannut myös työnormien 
rikkomisesta, huonosti tehdystä työstä. Agraariyhteisöt ovat tarvinneet normeja, jotka 
suuret maailmanuskonnot ovat julistaneet moraalisiksi käskyiksi. Kyläkulttuurissa ihmi- 
sellä oli todellisia lähimmäisiä, naapureita, joiden kanssa tuli elää yhdessä. Lähimmäisyys 
ei kestä epämoraalisuutta. Talonpoikainen tuotantomuoto oli yhteiselämää ja eettistä 
vastavuoroisuutta, siihen perustui paikallinen itsenäisyys. 

Länsi- ja Etelä-Suomen talollisalueella juhlista — häistä, hautajaisista ja kinkereistä — tuli 
säätyjen välisen luokkaeron näytelmiä, statusriittejä. Talot kilpailivat siitä, kuka piti 
komeimmat häät, ja myös yhteiskunnallista asemaa ilmaisevat seremoniat saivat yhä 
näkyvämmän sijan. Suomalaisiin talonpoikaishäihinkin levisi eurooppalaisen sääty- 
läiskulttuurin etiketti ja länsimaiselle yhteisölle ominaiset hierarkiariitit. 

Vieraita varten häätalon pihalle pystytettiin kunniaportteja, arvokkaimpien vieraiden, 
kuten pitäjän kirkkoherran, aatelisten kartanonomistajien ja virkamiesten tullessa peli- 
mannit soittivat erityisen tulomarssin. Vieraat vastaanotettiin talon pihalla ja heidän 
odotettiin käyvän sisään vierasrapuista arvojärjestyksessä. Hämeessä sulhasen puoleiset 
vieraat saapuivat kulkueena morsiustaloon, arvokkaimmat henkilöt kulkueen etupäässä. 
Pitopöytään vieraat sijoitettiin arvojärjestyksessä, arvojärjestystä noudatettiin tarjoiltaessa 
ja pöytäpuheita pidettäessä, arvon jälkeen kohoteltiin maljoja ja mentiin tanssimaan. 
Yksinpä hääsaattokin, jossa alkuaan kuljetettiin morsian omasta kodistaan sulhasen ko- 

tiin, muuttui vieraiden hierarkiariitiksi. Hääkulkueissa pelimannien ja morsiusparin jälkeen 
ajoi kirkkoherra, sitten muut säätyläiset vaunuissaan, sen jälkeen suurtalolliset kieseis- 
sään ja lopuksi köyhä kansa ja kuokkavieraat jalkaisin. 

Talollisluokan häät synnyttivät ympärilleen pitoperinnettä ja palvelukulttuuria. Häät 
tarjosivat osittain ammattimaisen toimeentulon lähteen monille puolisäätyisille, puhemie- 
hille, jotka välittivät aviokauppoja, morsiamen pukijoille, pitokokeille, tarjoilijoille ja peli- 
manneille. Seremonioiden roolinhaltijat eivät enää olleet sukujen edustajia, vaan ammat- 
tilaisia tai nuoren parin ikätovereita, morsiustyttöjä ja sulhaspoikia. Pitojuhlat manifestoivat 
kaikkea sitä, mikä agraarikylässä oli sosiaalisesti arvokasta: maanomistukseen ja sääty- 
läisyyteen perustuvia valtarakenteita, pysyvää aineellista turvallisuutta, isännyyttä ja 
emännyyttä. Häät nostivat esille ekologiset voittajat ja yhteiskunnan johtajat. Kun häihin 
ja muihin pitoihin alettiin kutsua, kyläyhteisö jakaantui eri piireihin, jotka yhä enemmän 
seurustelivat vain keskenään. Juhliin saivat osallistua ne, jotka oli kutsuttu. Läntiset tavat 
erottelivat ihmiset yhä tarkemmin. Alemmat yhteiskuntaluokat eivät enää 1800-luvulla 
pitäneet häitä ollenkaan vaan ainoastaan kuuliaistanssit tai ns. rahahäät, joissa yleisö sai 
ostaa viinaryyppyjä, tanssia ja tanssittaa morsiantakin maksua vastaan. Kun vanhoissa 
kalevalaisissa lauluhäissä morsian siirrettiin suvusta toiseen, länsisuomalaisissa kylä- 
häissä nuoripari siirrettiin aviosäätyyn, ja siihen yhteiskunnalliseen asemaan, johon he 
avioparina tulivat kuulumaan. 

Eurooppalaisen luokkakulttuurin rakenteet levisivät jopa hautausmaille. Ortodoksien 
Karjalan kyläkalmistoissa vanhat puut, ristit ja vainajientalot lahosivat paikoilleen, vaina- 
jien asuinsijoilta ei saanut taittaa oksaakaan. Luterilaisen agraariyhteiskunnan keski- 
tetyissä, hyvin hoidetuissa kirkkopuistoissa yhä komeammat kivimonumentit erottelivat 
vainajat omiin luokkiinsa vielä kuoleman jälkeenkin. Länsimainen hautausmaa vahvistaa 
sekin oman yhteiskuntansa kulttuurista järjestystä ja olemassaolon hierarkiaa. 


Kova ja pehmeä yhteiskunta 


Talollisyhteiskunnan sääty- ja luokkaerot tunkeutuvat kaikkialle jokapäiväiseen elämään. 
Yhteiskunnallinen lokero määritteli ihmisen aseman, koko sosiaalisen olemuksen, hänen 
roolinsa, pukunsa, esiintymistapansa ja senkin miltä etäisyydeltä ja millä tavalla hän 
puhutteli muita. Persoonallisuutena agraarikulttuurin ihminen alkoi olla oman ekoloke- 
ronsa tuote, jonka ajattelu ja omakuva sopeutuivat hänen ihmisympäristöönsä, sosiaa- 
listen suhteiden verkostoon. 

Ns. sääty-yhteiskunnan sivistyskäsitys tuki uusia ekologisia voittajia, uutta porvarillista 
kulttuurieliittiä. Sivistys oli oikeita käytöstapoja ja ruokailutapoja, haarukoita ja veitsiä, 
oikeaa kieltä, pukeutumista, puhtautta, hygieenistä ruumiinkulttuuria. Sivistynyt ihminen oli 
kasvatettu, keinotekoisesti luotu; sivistymätön ihminen oli luonnollinen tai luonnon kasvat- 
tama kuten "villit". Porvarillinen kulttuuri pystytti rajan myös säätyläisen ja talonpojan 
välille, myöhemmin porvarillisen luokan ja työläisten välille. Sivistymätöntä oli kansan- 
omainen, rahvaanomainen luonnollisuus, omatekoisuus, hierarkkisten käyttäytymis- 
sääntöjen puuttuminen. Säätyläisiä matkiessaan länsisuomalainen talonpoika matki uutta 
kulttuurikäsitystä ja alkoi luoda samanlaisia rajoja omassa ympäristössään maataomis- 
tavien ja maattomien välille. Köyhyys oli likaista, epäjärjestystä, sosiaalisesti saastaista, 
jopa tuomittavaa. Järjestys oli hyvän talonpidon ja korkeamman ihmisyyden tunnusmerkki. 
Talollinen oli omassa ympäristössään ekologinen voittaja ja määritteli, mikä on oikeaa 
kulttuuria, edistystä. 

Karjalan ja Länsi-Suomen välillä on ollut eroa lasten kasvatuksessa, koko siinä kohte- 
lussa, joka ympäröi lapsia jo syntymästään lähtien. Karjala on ollut pehmeä yhteiskunta, 
jossa lapsia hellittiin eikä heidän vielä leikki-iässä tarvinnut osallistua säännölliseen työ- 
hön. Aikoinaan miniä on suurperheissä saanut omistautua lastensa hoitoon, ainakin niin 
kauan kuin lapset olivat imeväisiässä. Karjalan suurperheissä lapsia on ympäröinyt suuri 
joukko sukulaisia. Heistä pitivät huolta isovanhemmat, tädit jopa serkut; sedillä ja tädeillä 

oli vastuu omista kummilapsistaan. Lapsuudessa on epäilemättä istutettu kyky osoittaa 
tunteitaan tai se vilkkaus ja välittömyys, jota vakiintuneissa käsityksissä yhä pidetään 
karjalaiselle kansanluonteelle ominaisena. 

Lännestä on Suomeen levinnyt kehto ja reikätuoli, niitä tarvittiin talonpoikaisessa lasten- 
kasvatuksessa. Kehto vapautti äidit hoitamasta sylilapsiaan, antoi emännille ja miniöille 
mahdollisuuden tehdä talon töitä. Kehto on ollut inhimillisesti kylmä ja kova ympäristö, 
oikeastaan kehto, tiukat kapalot ja kova syöttösarvi ovat tehneet länsimaisen agraari- 
yhteisön lastenkäsittelystä kaikkein julmimman, mitä kulttuurien historiassa tiedetään. 
Länsi-Suomessa on arvostettu sankariäitejä, jotka synnyttivät työn lomassa ruispellon 
ojaan ja nousivat mahdollisimman pian lapsivuoteesta suorittamaan kotitöitään. Vain 
imetysaikoina lapsi sai olla fyysisessä kosketuksessa äitiinsä, mutta on myös kertomuksia 
emännistä, jotka imettivätkin lapsensa kehtoon, hätäisesti kehdon päällä maata 
röhöttäen. 

Länsi-Suomessa, ja etenkin Pohjanmaalla kylä alkoi olla myös todellinen kilpailu- 
ympäristö. Agraariyhteisö asetti yhä suurempia vaatimuksia isännän ja emännän 
roolisuorituksille. Emäntien tuli nousta ylös aikaisin aamulla eikä mitään hetkeä voinut 
jättää käyttämättä hyödylliseen työhön; vapaa-aikana naisten tuli tehdä käsitöitä jopa kul- 
kiessaan kylällä. Talkoista muodostui raivokkaita työkilpailuja niin miesten kuin naistenkin 
kesken. Työkuntoisuuden ja ahkeruuden näyttäminen oli nuorille avioitumiskelpoisuuden 
ehto. Nuoret miehet kilpailivat väkikiven nostossa tai tappelijoina tanssipaikoilla ja häissä. 
Tytöt kävivät kilpailua vaatevarastoillaan, makuuaittansa "pukemisessa", mutta myös 
muissa naisten töissä; Pohjanmaalla tytöille on ollut kunniaksi selviytyä raskaistakin 
peltotöistä, jopa kyntämisestä ja ojan kaivamisesta. 

Kyläyhteisössä kysyttiin jo yksilösuorituksia, haettiin mainetta. Nuorisoidoleista tehtiin 
Pohjanmaalla lauluja, heistä puhuttiin kylällä. Kilpailu ja kylähenki kietoutuvat toisiinsa; 
suoritusyksilöt, jopa tappelusankarit olivat kylän kunnia. Maanviljelykylässä yksilön resurs- 
sit kävivät rajallisiksi. Menestyäkseen ihmisen tuli raivata muita pois tieltään, hankkia 
itselleen maata, omaisuutta, "onnea ja menestystä". Kansanperinne kuvastaa yhteiskun- 
nan ristiriitoja. Jopa noituus oli sosiaalista manipulaatiota ei enää luonnon hallintaa. 
Henkinen perinne yhteiskunnallistui ekologisen kilpailun välineeksi. 

Länsi- ja Etelä-Suomen vauraissa talonpoikaistaloissa tuli 1800-luvulla tavaksi leipoa 
ruokaleipää kaksi kertaa vuodessa, syksyllä ennen joulua ja keväällä. Leipominen saattoi 
kestää viikon pari ja suurissa taloissa tehtiin satoja, jopa tuhansia leipiä, jotka ripustettiin 
tuvan katossa oleviin orsiin tai säilöttiin aittaan viljalaariin. Leipävartaat julistivat nekin 
talon varallisuutta, varastojen määrää. Jokapäiväisenä särpimenä Länsi-Suomessa oli 
suolainen silakka. Kova ruisleipä ja suolainen silakka symbolisoivat talonpoikaista eteen- 
päin katsomista, varustautumista tulevaisuuteen. Mutta samalla se ilmensi puritaanista 
elämänasennetta, Raamatusta tuttua "syö otsasi hiessä" -ajattelutapaa, säästäväisyyttä ja 
säästäväisyyteen perustuvaa vaurauden ideologiaa. Hyvä ruoka kuului juhliin, häihin ja 
hautajaisiin, jolloin talossa ruokittiin koko kylä ja pantiin näytteille se varallisuus, joka 
vuosien mittaan oli ihmistyöllä saatu kootuksi. 

Itä-Suomen ja Karjalan pirteissä hallitsi suuri umpinainen leivinuuni, jota lämmitettiin 
joka päivä. Uuni oli pirtin sydän, uunissa valmistettiin piirakat ja kalakukot, haudutettiin 
lihat ja maidot; lämmintä pehmeää leipääkin leivottiin melkein joka päivä. Uuniruoat, 
tietynlainen leivinuunikulttuuri on yhteistä pohjoisvenäläisille kansoille ja koko pohjoiselle 
kaskikulttuurille. Ruoka syötiin tuoreena. Pehmeä leipä, tuoreet kalakukot, rasvaiset 
piirakat kuuluivat pehmeään savolais-karjalaiseen elämäntyyliin ja sukuyhteiskunnan 
sosiaalisesti turvalliseen ilmapiiriin. 

Länsi- ja Etelä-Suomessa elämänrytmin alkoi sanella kartanon vellikello, täsmälliset 
työajat, työtingit ja urakat. Päivä jakautui yhä selvemmin kahtia, niin kuin koko yhteis- 
kuntakin: oli olemassa työaika ja kirkon pyhittämät lepopäivät, rengit ja isännät, työt ja 
huvitukset. Länsisuomalaista yhteiskuntaa leimasi toisaalta puritanismi, työnteon ja 
talonpoikaisen säästäväisyyden ihannointi, kristillinen vaatimattomuus, toisaalta jyrkkä ja 
peruuttamaton säätyjako. Ihmisen ekologinen asema oli kuin kristillinen penkkijärjestys. 
Ihmisen tuli elää, avioitua ja kuolla lokeronsa mukaan, omalla paikallaan pellolla ja kirkon- 

penkissä, omalla paikallaan hääpöydässä ja hautajaisaatossa. Ankarat muotokristilliset 
herätysliikkeet, ankara yhteiskunnallinen säätyjako, mahtavat talonpoikaiset umpikartanot 
ja viivasuorat pellonojat kuuluvat samaan henkiseen ilmapiiriin kuin kova reikäleipä. 

Agraariyhteiskunnat säätyläisineen, talonpoikineen ja käsityöläisineen toteuttivat 
aikansa ekologista järjestystä. Mitä rajallisemmiksi kävivät ympäristön resurssit, viljelty 
maa ja metsät, sitä tiukemmin jäsentyi ravintoketju ja sitä korkeammaksi alkoi nousta 
olemassaolon pyramidi. Talonpoikaisuus oli normeja, päämääriä ja kurinalaisuutta, 
jollainen on vielä vierasta individualistiselle sukuyhteisölle. Länsi-Euroopan agraarisista 
kyläyhteisöistä on enää lyhyt matka teolliseen organisaatiokulttuuriin ja aineellisen kehi- 
tyksen yhteiskuntaan, natsismiin, sosialismiin ja kommunismiin. 


Talonpojat ja tulevaisuus 


Eräyhteisöissä ihminen ei ole tuntenut huolta sadon menettämisestä ja toimeentulon 
jatkumisesta seuraavaan satokauteen. Luontoa ei uhannut halla. Eräkulttuurien elämän- 
filosofiaa on ollut jäljellä savolais-karjalaisen kaskiviljelijän moninaistaloudessa, se on sitä 
huolettomuutta, jota organisaatioyhteiskunnan ihminen piti epärationaalisena jopa 
moraalittomana. Agraariyhteiskunnassa ihmiselämän turvallisuus oli aineellisen omai- 
suuden ja ekologisten resurssien hankkimista. Omistuksesta tuli elämän sisältö. Työte- 
liäisyys, säästäväisyys ja suunnitelmallisuus olivat tulevaisuuden järjestämistä, olemassa- 
olon parantamista, kehittämistä. Talonpoika linnoittautui tulevaisuutta varten, rakensi 
tuparivinsä ja kivinavettansa kestämään vielä seuraaville sukupolville. Agraariyhteiskunta 
oli jo päämääräihmisten kulttuuri. 

Eurooppalaisessa sääty-yhteiskunnassa vaikutti organisatorinen etiikka. Ne jotka eivät 
kuuluneet omaan yhteisöön tai luokkaan, pitolahkoon, voitiin luokitella vastustajiin, anti- 
ihmisiin, saastaisiin ja työntää yhteiskunnallisten rajojen taakse. Erityisesti talolliskulttuurin 
alueella on Suomessakin syntynyt uusi yhteiskunnallinen moralismi, alistettujen luokkien 
”epäihmistäminen”. Se oli uutta sosiaalisen järjestyksen ideologiaa. Moraalituomiot 
kohdistuivat tiettyihin ihmistyyppeihin, moraaliesimerkkeihin, eivät niihin olosuhteisiin, 
joissa köyhät, noidat tai aviottoman lapsensa surmanneet epätoivoiset piikatytöt elivät. 
Organisaatiot tarvitsevat vastaihmisiä, syntipukkeja ja ideologisia rajamerkkejä. 

Länsisuomalainen talollisyhteiskunta oli valmis ottamaan vastaan uudet eurooppalaisen 
organisaatio- ja kehitysyhteiskunnan rakenteet. Ankara autoritaarinen kasvatus ja koulu- 
tus, kylmä lasten kohtelu ja sosiaalinen kilpailu ovat muokanneet länsimaisen suori- 
tusihmisen, joka alistuu yhteisiin päämääriin ja luovuttaa henkilökohtaisen vastuunsa 
järjestelmille, johtajille. Uuden kulttuurin ilmenemismuotoja ovat länsimainen armeija ja 
poliittiset massaliikkeet, kapitalismi, natsismi ja kommunismi. Jo agraariyhteiskunnassa 
versoivat 1900-luvun poliittisten suurinstituutioiden toiminnalliset peruskatsomukset. Teol- 
linen vallankumous ja uusevolutionismi vain jatkoivat talonpoikais-porvarismille ominaista 
tulevaisuuden rakentamista. 

Länsimainen kehityskultti ja organisatorinen johtajien palvonta sai alkuvoimansa 
luokkautuneista agraariyhteisöistä. Siellä kasvoivat kaupunkien työläisten joukot. Sieltä 
tulivat miljoona-armeijoina marssivat massat, uudet eturyhmät ja kansanarmeijat. 
Agraariyhteiskunta enteili jo uutta teollista yhteiskuntaa, jossa kulttuuri kokonaisuu- 
dessaan on tuotantojärjestelmiä ja ympäristön muuttamista. Talollisluokka toi maaseu- 
dulle koneteknologian ja tavarakulttuurin. Talonpoikainen rakentaja, körttiläinen niin kuin 
kylätappelijakin ovat olleet uuden kulttuurijärjestelmän edelläkävijöitä. Sukuyhteisön ihmi- 
seen verrattuna talonpoika oli jo järjestöihminen, länsimainen rationalisti, joka muutti 
siirtomaihin, alisti monien maanosien alkuperäiskansat, sopeutui keskitettyihin kasvu- 
organisaatioihin. Länsieurooppalaisessa agraariyhteisössä kasvoi ihminen, joka toteutti 
länsimaisen kulttuuri-imperialismin. 

Keskitetty kehityskulttuuri on johtajia ja yhtä jalkaa marssivia massoja, 
alamaisuusnäytöksiä, yhteisliikkeitä, ryhmäkuria, sisäistettyä orjuutta. Mitä alistetumpi 
kansa, sitä suuremmat kehityskoneistot. 


Paikallinen 
kulttuuri on N 
yhteisöllisyyttä, 
omaehtoista 

«(3 osallistumista 


Länsimainen kulttuuri ei enää sopeudu 


elinympäristöönsä, vaan ympäristö 
sopeutetaan tieteellistekniseen 
kehitykseen. 


Teknoluonto on 
kehityskoneiston 
hallinnassa. 


Maailmassa on elänyt kaksi ihmislajia: 
paikallisia ihmisiä kyläyhteisöissään ja 
organisaatioihmisiä koneistoissaan. 
Paikallisuus on ollut omaehtoisuutta, 
kulttuuria oli tavallisen ihmisen 
elämänkaari, yhteisön tapahtumat, 
sukulaisuus ja naapuruus. 

Paikallinen 

— talous on 

+ ekologista 
on. itsenäisyyttä 


Paikalliskulttuureissa ihminen hallitsi elämänmuotonsa tiedon, tekniikan ja sosiaaliset 
suhteet. Talous oli sopeutettu luonnonympäristön resursseihin ja toimi paikallisen 
energian varassa. 

Liukuhihnayhteiskunnassa tuotanto ja kulutus saavat yhdenmukaiset rakenteet. 
Automatisoitu kulttuuri on luonnon ja ihmisen täydellistä hallintaa. Delokaalinen tuotanto 
toimii ulkopuolisen tekniikan ja energian varassa. Myös paikallinen ihminen on pantu 
koneistoon, liukuhihnalle. Yhteisöt ovat menettäneet kulttuurisen merkityksensä. 


Postlokaalinen ; 


Keskitettyjen koneistojen rakenteet hallitsevat kaikkia elämänaloja, koko olemassaoloa. 
Tuottavuus saavuttaa täydellisyyden, kun ihminen voidaan korvata kokonaan koneella 
ja tuotantokilpailua alkavat käydä automaattitehtaat. 


Paikalliskulttuuri muuttuu keskitetyksi kulttuuriteollisuudeksi, jonka arvo mitataan 
kasvu- ja kulutustilastoilla. Ilminen on numero koneistossa. 


Keskitetyn yhteiskunnan ansarilähiöissä tiivistyy yhdenmukaistettu palvelukulttuuri. 
Maailmantason asuinkennossaan postlokaalista ihmistä ympäröi täydellinen mukavuus, 
viihde ja elintaso. Ihmiselämä on otettu palvelukoneistojen haltuun. Ihminen tulee 
olemaan tajuntateollisuuden tuote, itseensä keskittynyt kokija, jonka elämän 
synnyttävät kulttuurikoneistot. Massaihminen vapautetaan ajasta, paikasta ja oman 
kulttuurinsa taakasta. 

Sielunmatkalla. Tajuntakultti. 
ill Tajunta- i Tulevaisuuden 
E teollisuus E ihminen 


== tuottaa 3 tulkitsee vain mus 
W kuluttajaihmisen (02 itseään 

4 sielun ; 

kokemukset 


Tajuntakultin samaani vie massat sielunmatkalle. Samaani oli yhteisönsä sielunhoitaja 
niin kuin kyläuskontojen papit hänen jälkeensä. Postlokaalisessa maailmassa 
ihmismieliä hallitsee tajuntakultti. 


Rockkonsertissa toteutuu keskitetyn kulttuurin peruskaava: suorittaja ympärillään kansa 
vaatimassa yhä suurempia annoksia kehitystä, uusia psyyken kokemuksia, huumetta. 


z ä ä ää Ihmiselämän autioituminen on oman 
Paikallinen asuminen on elämistä luonnossa kulttuurin kadottamista 

Luontoiskulttuurin ihminen eli itse tekemässään asuin ympäristössä ja sopeutti 
rakennuksensa niin kuin elintasonsakin paikallisiin oloihin, toimeentuloon. 


Kyläihmisen 
usko on uskoa 
ihmisyyteen 


Kirkot ja temppelit ovat olleet paikallisuskonnon keskuksia, ne tukivat yhteisöllisyyttä. 
Kyläläisten usko palkitsi hyvän ihmisen, naapurin, lähimmäisen; antoi vastauksia hyvän 
ja pahan ongelmiin, paikallisen ihmisen perimmäisiin kysymyksiin. 


Koneistokulttuurin valtarakenteet siunaa tieteellis-tekninen kehityskultti. Se palkitsee 
voittajat, ihmisjumalat, jotka alistivat luonnon ja paikallisen ihmisen, rakensivat 
keskitetyn valtakunnan, kehityskoneistojen paratiisin. 


Tulevaisuutta hallitsevat globaalit teknovallat, jotka monopolisoivat oman alueensa 
tiedon, tekniikan ja tulevaisuuden. Koneistojen kasvulle ei enää ole suuruusrajoja. 
Valtiokulttuurien kuoltua jää jäljelle täydellisesti keskitetty maailmankulttuuri. 

Tulevaisuuden yhteisön utopia on avaruussiirtokunta. 

Ill" KESKITTYVÄ SUOMI 


Nykyisyys - kuinka kehittyi meritokratia 


Ekologinen riippuvuus 


Teollisen kulttuurin aikana valtiot, yhteisöt ja yksityiset ihmiset sopeutuvat maailman- 
kaupan hallitsemaan kansainväliseen kehitykseen. Ympäristö on ulkopuolinen maailma, 
abstrakti järjestelmä, jonka kiinnekohtia ovat yhä mahtavammat keskukset, metropolit. 
Kansainvälisessä kulttuurijärjestelmässä toimii kansainvälinen teknologia, tieteellis- 
tekninen tieto ja taito. Teknologia luodaan globaaliin kulutukseen, kulttuurin perusvälineet, 
kuten autot, kodinkoneet, kommunikaatiotekniikka ovat kaikkialla samanlaisia. Tuotanto 
nojaa ulkopuolisiin resursseihin, öljyyn, mineraaleihin tai muihin luonnontuotteisiin, jotka 
kuuluvat osana taloudelliseen vaihtoon. Delokaalisessa kulttuurijärjestelmässä luonnon- 
varojen ja teknologian siirto on taloudellisen toiminnan itsestään selvä periaate, raken- 
nepiirre. Kulttuurin voimavarat ovat muuttuneet delokaalisiksi. 

Teollinen tuotanto toimii maailmankaupan ehdoilla, ja päinvastoin kuin luontoiskulttuurit, 
massatuotantoyhteiskunta ei kulttuuriekologisesti sopeudu eikä voikaan sopeutua omaan 
luonnonympäristöönsä. Kolonialismin ajoista lähtien resursseja on keskitetty läntisten 
teollisuusmaiden metropoleihin, jotka kiihtyvällä vauhdilla kuluttavat maapallon kaikkia 
luonnonvaroja. Korkean teknologian maat ovat lähes kokonaan riippuvaisia ulkopuolisista 
raaka-aineista, öljystä ja mineraaleista. Kulttuuriekologisena järjestelmänä ei Suomikaan 
enää pitkään aikaan ole ollut itsenäinen, vaan taloudellisesti, teknologisesti ja kulttuu- 
risesti täysin riippuvainen ulkopuolisista resursseista, maailmantalouteen perustuvasta 
kulttuurijärjestelmästä. 

Toisen teollisen vallankumouksen - massateollisuuden kauden — aikana ihmisen 
kulttuuriekologisen sopeutumisen suunta kääntyi päinvastaiseksi kuin niinä vuositu- 
hansina, jolloin paikalliskulttuurit syntyivät. Sopeutumista säätelevät delokaalisen 
kehityksen lait: keskittyminen, kilpailu ja yhdenmukaistuminen. Kaikkialla tuotanto, yh- 
teiskunta ja kulttuuri vastaavat samoihin haasteisiin ja vastausmekanismitkin ovat 
rakenteellisesti yhdenmukaiset. Talous sopeutuu kiihtyvään kilpailuun keskittymällä, 
fuusioitumalla, luomalla ylikansallisia markkina-alueita, tehostamalla ja rationalisoimalla. 
Kehityskaava ulottuu kaikille kulttuurin alueille. Yhteiskuntia johtavat jatkuvasti keskittyvät 
tuotanto-, hallinto- ja kulttuurikoneistot. 

Maailman mahtavimmat monopolit ovat syntyneet voimalaitos-, öljy- ja autoteol- 
lisuuteen. Se on luonnollista. Teollisuusmaiden nousu perustuu öljyyn ja keskitettyihin 
energiaverkostoihin, auto puolestaan on teknologisen kulttuurin välineellinen symboli. 
Keskitetyt järjestelmät ovat myös Suomessa ottaneet omistukseensa energian, raaka- 
aineet, niin kuin metsäluonnon, ja hyödyntäneet maksimaalisella teholla alueensa 
resurssit. Hyvin harva talousjohtaja uskaltaa sanoa, että teollinen hyvinvointi on nojannut 
sellaisiin raaka-ainelähteisiin, jollaisia ei enää tulevaisuudessa ole, tai että tuotanto tulisi 
saattaa tasapainoon maan omien raaka-ainevarojen kanssa. 

Maailmantalouden aikana teolliset maat ovat kirjaimellisesti kasvaneet kuin syöpä ja 
tuhoavat vähitellen ympäristönsä. Teollinen vallankumous, delokaalisen talousjär- 
jestelmän aika on kestänyt suunnilleen sata vuotta. Seuraavien sadan vuoden aikana 

teollisuusmaat tulevat kuluttamaan loppuun fossiiliset polttoaineet ja useimmat niistä 
maaperän raaka-aineista, joihin nykyinen tavarantuotanto perustuu. Ja kuten syöpää, 
teollistakin kasvua on vaikea pysähdyttää. Kiihtyvä kasvu kuuluu järjestelmään. 

Ympäristön hyödyntämisen ideologia, ekologinen ajattelu on kokonaan toisenlaista kuin 
paikallistaloudessa. Maailmankaupan ympäristö on kaikkialla samanlainen ja siihen 
sopeutuminen tuottaa kaikkialla samanlaisia kulttuurirakenteita, yhdenmukaista tietoa, 
taitoa ja teknologiaa, samanlaisia kansainvälisiä ratkaisuja. Teollisuusvaltiossa talou- 
dellinen vaihto ei tapahdu paikallisyhteisön sisällä vaan yhteiskuntien välillä, kulutus- 
järjestelmätkään eivät enää ole paikallisia vaan kansainvälisiä. Teollisuusmaiden talous 
on rakenteellisesti delokaalista tuotantotekniikkaa, tuotesuunnittelua ja tavaratuotantoa, 
jossa niin teknologisten kuin organisatoristenkin ratkaisujen tulee sopeutua kansain- 
väliseen ympäristöön. 

Postlokaalisessa maailmassa länsimainen mammuttikulttuuri kasvaa ja keskittyy 
luomaan yhä mahtavampia kansainvälisiä suuruusmalleja, joita suomalainen yhteiskunta 
seuraa samoin kuin muutkin kehitysvaltiot. Luonnonlain vääjäämättömyydellä suomalaiset 
kasvukoneistot tulevat tuottamaan suunnitelmia yhä suuremmista ja suuremmista atomi- 
voimaloista, tekoaltaista ja mammuttitehtaista, ehdottamaan yhä mahtavampia ja 
mahtavampia ratkaisuja, kehitysjohtajien vallan kulisseja. Organisaatiot, jotka on perus- 
tettu suunnittelemaan ja rakentamaan moottoriteitä, virastopalatseja, vesistönsään- 
nöstelyprojekteja tai vaikkapa kuivaamaan soita, eivät voi katkaista kasvuaan joutumatta 
sisäisiin ristiriitoihin, olemassaolokatastrofiin. Meritokratia on luotu kasvun ja kilpailun 
varaan eikä suuruuskulttuurin tuotantoprosessi voi pysähtyä. Se merkitsisi järjestelmän 
tuhoa. 


Keskitetyt organisaatiot 


Ei-paikallinen kulttuuri on kansainvälisen meritokratian valtajärjestelmä, jota hallitsevat 
eri alojen tieteellistekniset asiantuntijat, tieto-, taito- ja kulttuuriteknokraatit. Sen perusins- 
tituutio on keskitetty tuotannollinen, ammatillinen, poliittinen tai ideologinen organisaatio, 
ei enää paikallisyhteisö. 

Länsimaisen sivistyksen voima perustuu organisaatioihin, jotka alistavat yksilöt. 
Erikoistunut teknokraattinen yhteiskunta on keskitettyjä laitoksia, virastoja ja valtakoneis- 
toja. Tehokkuusorganisaation piilomalli on yhä armeija. Se on teknologisesti tehokkain jär- 
jestelmä, minkä ihmiskunta on luonut, ja kykenee milloin hyvänsä tuhoamaan koko 
inhimillisen kulttuurin. Käskyvalta, alistaminen, kuri ja täsmällisyys leimaavat kaikkia län- 
simaisia instituutioita, koko kulttuuria. Täsmällisyys ja kurinalaisuus kuuluvat koululaitok- 
seen, liikenteeseen, jumalanpalvelukseen ja virrenveisuuseen. Organisatorinen hier- 
arkiakulttuuri on kaikkialla maailmassa luonut oman kielensä ja käyttäytymissääntönsä, 
etikettinsä. Yhteiskunnalliset näytelmät muuttuivat valtariiteiksi, jotka karsinoivat yhteisön 
johtajiin ja tavallisiin ihmisiin, suorittajiin ja katsojiin. Riitit vahvistavat sosiaalisia rajoja. 
Kulttuurin tulee olla suorittamista, joka antaa tietyille ryhmille tai luokille niiden ekologisen 
aseman. 

Länsimainen yhteiskunta on täynnä keskitettyjä laitoksia, keskusvirastoja, keskus- 
järjestöjä, keskuskouluja, kulttuurikeskuksia, urheilukeskuksia. Valta samoin kuin tuotanto 
keskittyvät yhä kasvaville koneistoille, jotka monopolisoivat alansa tiedon, taidon ja tu- 
levaisuuden. Keskittyminen kuten jatkuva kasvukin ovat kulttuurin rakennepiirteitä, 
oleellinen osa ekologista sopeutumisstrategiaa ja taistelua delokaalisista resursseista. 

Meritokraattien palveluyhteiskunnassa kansalaisia hallitsee virasto syntymästä 
vanhuuteen; synnytyslaitos, koululaitos, työvoimavirasto. Eläkkeelle siirtymisen jälkeen 
ovat edessä vanhustenhuolto, teho-osasto ja hautauskoneisto. Työläisistä huolehtii 
ammattiyhdistys, työturvallisuusvirasto ja ergonomiatoimisto. Jos ihminen putoaa tuo- 
tantoprosessista, hänet kuntoutetaan ja uudelleen koulutetaan, sopeutetaan tekniseen 
koneistoon. Sosiaalinen jätevesi puhdistetaan ja palautetaan - jos mahdollista uudelleen- 

käyttöä varten, niin kuin jätevesi luonnosta. Viimeiseksi, kun muut vastamekanismit eivät 
enää auta, tulevat sosiaalihuolto ja vankeinhoito, poliisi. Keskitetyssä meritokratiassa 
kasvavat yhä tehokkaammat ja yhä mahtavammat laitokset, jotka huoltavat, sopeuttavat 
ja valvovat. Koneisto tarvitsee yhä enemmän palveltavia massoja, tuloksia, suunnitelmia 
ja ohjelmia, jotka vastaavat kansainvälisiä vaatimuksia. 

Meritokraattisissa yhteiskunnissa kehitys alkaa muuttua ylikeskittyneeksi. Järjestelmät 
kasvavat suuremmiksi kuin niiden resurssit ja jatkavat kasvuaan omalla painollaan, 
vaikkei todellisia kasvun mahdollisuuksia enää olisikaan. Koneistoja ohjaavat sisäiset 
valtarakenteet ja pakkokehityksen laki. Alkaa asemien säilyttämisen kausi. Esiin nousevat 
yhä kovemman linjan kehitysjohtajat ja luonnon hyödyntäjät, jotka kykenevät jatkamaan 
kasvua ja vastaamaan keskitettyjen koneistojen kiihtyvään kilpailuun. Suomeakin 
kehittävät uuden polven puhdistusjohtajat, he fuusioivat, automatisoivat, saneeraavat. 
Heidän järjestelmänsä tarvitsee yhä enemmän energiaa ja yhä vähemmän ihmisiä. 


Delokaalinen tieto 


Kansainvälinen tieteellis-tekninen tieto on vähitellen hävittänyt tai tulee hävittämään 
paikallisen tiedon. Oman tietojärjestelmän mukana paikalliskulttuurilta katoaa lopullisesti 
niiden kognitiivinen ydin, itsenäinen ajattelu. Siirtyminen uuteen tietojärjestelmään on 
merkinnyt autonomisen ihmisen loppua ja ulkoa ohjautuvan organisaatioihmisen tuloa 
kulttuurin näyttämölle. Uusi valtalaji on kirjoitettuun, teoreettiseen koulutukseen sopeu- 
tunut meritokraatti, oppi-ihminen, joka alistuu organisatoriseen kuriin ja suorituskes- 
keiseen arvomaailmaan. Meritokratian syntyessä paikallinen muistitieto vaihtui kirja- 
tiedoksi, jota hallitsevat ja tuottavat kansainvälisen koulutuksen saaneet tieto- ja 
taitoteknokraatit. Muistin sijalla on kirjasto, murteiden tilalla yleiskieli. 

Delokaalisessa järjestelmässä tieto ja taito ovat yhä enemmän ulkopuolista, kansain- 
välistä standardisivistystä ja oman ammatin kapea-alaista tieteellis-teknistä tietämystä. 
Yhteisöllisyys on muuttunut ulkopuolisten organisaatioiden palveluiksi, ammattitoiminnaksi 
ja kulttuuriteollisuudeksi. 

Yhteiskunnan jäsenenä yksilö samastuu omaan koulutus-, ammatti- ja sosiaali- 
ryhmäänsä, ei paikalliseen yhteisöönsä. Yksilön määrittelee hänen ammattinsa, se on 
hänen lokeronsa, paikkansa ekologisessa pyramidissa. Tuotantoyhteiskunnassa on 
oikeastaan olemassa vain luokkakulttuuria, erilaisia intressi- ja valtaryhmiä, jotka kil- 
pailevat tuotannon kasvusta ja asemastaan yhteiskunnan ammattihierarkiassa. Menes- 
tyäkseen yksilön tulee kokea ja jäsentää todellisuus - kulttuuriympäristönsä - oman 
ammatti- tai intressiryhmänsä näkökulmasta, puhua kieltä tai järjestöfraseologiaa, jonka 
ryhmä hyväksyy ja pyrkiä kaikessa vahvistamaan oman organisaationsa kehitystä. Se on 
oleellinen osa kulttuuriekologista strategiaa, taistelua olemassaolon resursseista. 


Kuvio 3 
Kolme kulttuurijärjestelmää. Paikallisuudesta maailmankulttuuriin. 


Kulttuurijärjestelmien muuttuessa on paikallisista lokaalisista ekosysteemeistä (sisin 
rengas) siirrytty nykyiseen keskitettyyn, delokaaliseen järjestelmään. Seuraava vaihe on 
postlokaalinen maailmankulttuuri (uloin kehä), jonka kaikki olennaiset rakenteet ovat 
maailmantasoa, ne toimivat kaikkien ns. kansallisten kulttuurien yläpuolella. Globaalin 
yhtenäiskulttuurin rakenteita ovat supertietokoneiden maailmantiedostot ja kontrol- 
limekanismit sekä satelliitti- ja kaapeliverkoston välittämä maailmaninformaatio. Kult- 
tuurijärjestelmää johtavat keskitetyt koneistot, jotka hallitsevat tuotantoalueensa super- 
teknologiaa, tietoa ja markkinaosuuksia. Kaikki kulttuurin tuotanto-, valvonta- ja ohjaus- 

järjestelmät ovat tieteellis-teknisesti täydellisiä, universaaleja. Kansalliset, jopa maanosien 
väliset kulttuurierot ovat tasoittuneet, kulttuurin rakenteet ja itse ihminen on kaikkialla 
samanlainen. 


3. KOLME KULTTUURIJÄRJESTELMÄÄ 


Ympäristö 
Resurssit 
Teknologia 
Tuotantotapa 
Tuotannonjako 
Kontrolli 


Sopeutuminen 


Rakenne 
Osallisuus 
Hierarkia 
Jäsenyys 
Tavoitteet 


Toiminta 


ldentiteetti 
Samastuminen 
Kokeminen 
Elämän 
Selitykset 
Ajattelutapa 


Arvostukset 


LOKAALINEN 
1. Ekologinen itsenäisyys 


paikallinen ympäristö 
paikallinen tuotantomuoto 
paikalliset resurssit 
paikallinen energia 
paikallinen teknologia 
paikallinen tieto 
kokonaisvaltainen tuotanto 
kokonaisvaltainen työ 
yhteisönsisäinen 
yhteisöjen välinen 
paikallinen kontrolli 
paikalliset lokerot 
paikallinen sopeutuminen 
paikalliset valinnat 


2. Paikalliset instituutiot 


yhteisönsisäiset rakenteet 
yhteisöllinen toiminta 
paikallinen osanotto 
paikallinen yhteistyö 
paikallinen hierarkia 
henkilökohtaiset suhteet 
yhteisösolidaarisuus 
yhteisöllinen integraatio 
paikalliset tavoitteet 
paikalliset standardit 
paikalliset toimintatavat 
paikalliset riitit ja 
seremoniat 


3, Paikallinen ihminen 


paikallinen identiteetti 
yhteisöllinen itseys 
paikalliset idolit 
paikalliset illuusiot 
omaehtoiset kokemukset 
paikallinen todellisuus 
paikallinen elämänjärjestys 
paikalliset selitykset 
paikalliset käsitteet 
paikallinen kieli 
paikalliset arvostukset 
omavaraisideologia 


DELOKAALINEN 
1. Ekologinen riippuvuus 


kansainvälinen ympäristö 


POSTLOKAALINEN 
1. Ekologinen yhdentyminen 


avaruusympäristö 


kansainvälinen tuotantomuoto maailmantalous 


kansalliset resurssit 
ei-paikallinen energia 
ylikansallinen teknologia 
kansainvälinen tieto 
massatuotanto 

sarjatyö, vaihetyö 
kansallinen 

valtioiden välinen 
keskitetty kontrolli 
organisatoriset lokerot 


globaalit resurssit 
avaruusenergia 
avaruusteknologia 
universaali tieto 
automaattinen tuotanto 
robottityö 
teknokoneistojen sisäinen 
teknokoneistojen välinen 
globaali kontrolli 
tieteellis-tekniset lokerot 


organisatorinen sopeutuminen globaali sopeutuminen 


kansainväliset valinnat 


2. Keskitetyt organisaatiot 


universaalit valinnat 


2. Globaalit 


teknokoneistot 


kansalliset rakenteet 
organisatorinen toiminta 
ammattiasemat -roolit 
organisatorinen yhteistyö 
kansainvälinen hierarkia 
viralliset asemat -roolit 
ideologinen solidaarisuus 
luokkaintegraatio 
organisatoriset tavoitteet 
kansainväliset standardit 
organisatoriset toimintatavat 
keskitetyt valtariitit 

ja seremoniat 


3. Keskitetty ihminen 


organisatorinen identiteetti 
organisatorinen itseys 
kansalliset idolit 

aatteelliset illuusiot 
mobilisoidut kokemukset 
ideologinen todellisuus 
organisoitu elämänjärjestys 
institutionaalistetut selitykset 
ammatti-, luokkakäsitteet 
metropolikieli 
organisatoriset arvostukset 
massaideologiat 


Paikallisuudesta maailmankulttuuriin 


globaalit rakenteet 
systeeminsisäinen toiminta 
teknologinen osanotto 
koneistoyhteistyö 
avaruushierarkia 

tekniset suoritusasemat 
teknologinen solidaarisuus 
egosentrinen integraatio 
teknokoneiston sisäiset tavoitteet 
globaalit standardit 
koneistonsisäiset toimintatavat 
teknokoneisto. sisäiset riitit 

ja seremoniat 


3. Koneistoihminen 


maailmanihmisen identiteetti 
egosentrinen itseys 
globaalit idolit 

alobaalit illuusiot 

ulkoa ohjatut kokemukset 
välineellinen todellisuus 
ulkoa ohjattu elämänjärjestys 
koneistonsisäis. selitykset 
koneistonsisäis. käsitteet 
globaali kieli 

universaalit arvostukset 

Meritokraatti on koulutettu kansainväliseen tieteellistekniseen järjestelmään ja luo 
omassa ympäristössään ei-paikallista tieteellisteknistä kehitystä, rakentaa standardoituja 
teknoympäristöjä, liukuhihna-, huoltoasema-, palvelu- ja virastokulttuuria, jonka tulee vas- 
tata kansainvälisiä vaatimuksia. 

Muistitiedon aikakautena ympäristö jäsennettiin sanoilla. Ihmisellä niin kuin luonnon- 
paikoillakin oli oma yksilöivä tai erottava nimensä. Tämän päivän meritokratia jäsentää 
ympäristön numeroilla. Ympäristö on numeroituja koulu- ja postipiirejä, osastoja ja tasoja. 
Ihmiset erotetaan toisistaan numeroilla, henkilötunnuksilla. Yksilö on numero työvoima-, 
sosiaali- ja kulttuuritilastoissa. Numeroilla meritokratia hallitsee ympäristönsä teknokult- 
tuurin, luo järjestyksen keskitettyyn todellisuuteen. Kulttuuri ja kehitys mitataan luvuilla, 
tilastoilla. 

Tulevaisuudessa kulttuuri siirretään tietokoneiden koodikielelle. Uudessa ns. tietoyhteis- 
kunnassa ympäristötieto on koodi- ja ohjailumerkkejä: elektronisia tai digitaalisia viestejä, 
kielto-, käsky- ja palvelutauluja, automaattien kuvitettuja käyttöohjeita. 

Kehityksessä ei ole olennaista pelkästään se, että tietoa hallittaisiin yhä suuremmilla ja 
suuremmilla keskustietokoneilla. Tulevaisuudessa kulttuurisesti merkityksellinen tieto ja 
taito on tietokoneille jäsenneltyä tietoa. Muu tieto on epätietoa, alikehitystä, taka- 
pajuisuutta. Kun mekaanisen teknologian yhteiskunta rakennettiin koneille, tulevaisuuden 

yhteiskunta rakennetaan elektroniikalle, digitaalitekniikalle. Kun tämän päivän met- 
ropolikulttuuria hallitsevat koneellinen työ, liukuhihna, auto, tulevaisuuden ympäristöä hal- 
litsee automaattiset, elektroniset prosessit. Kun tämän päivän yhteiskunta on taajamia, 
moottoriteitä, virkamiespalatseja ja palvelukeskuksia, tulevaisuuden yhteiskunta suunni- 
tellaan tietokoneverkostoksi - roboteille ja näyttöpäätteille. 

Tietokonemeritokratian avainsanoja on turvallisuus. Se antaa tietoeliitille oikeuden 
suojautua, luoda turvallisuusyhteiskunnan. Koneiston oma tieto on suojattava, laitos- 
tettava, siihen perustuu tietoeliitin valta. Keskitetyt järjestelmät vaativat yhä lisää 
tietolakeja ja -asetuksia, suunnittelijoita ja valvojia. Tiedon ympärille syntyy keskitetty 
tietoteknokratia, tietoteknokratian ympärille keskitetty tietobyrokratia ja tietobyrokratian 
ympärille hyvin valvottu globaali koneistokulttuuri. Keskitetyt tietojärjestelmät eivät tule 
poistamaan laitostettua eriarvoisuutta, olemassaolon hierarkia on sisäänrakennettu 
kaikkiin delokaalisiin teknokoneistoihin. 

Keskitetyn kehitystiedon olemukseen kuuluu, ettei sitä voida kontrolloida eikä sen 
totuudellisuudesta kukaan joudu vastuuseen, kunhan tieto vain läpäisee järjestelmän 
sisäisen valvontakoneiston. Hyödyn käsite määräytyy aina keskitetyn järjestelmän 
tuotantotavoitteiden mukaan. Meritokraattisessa järjestelmässä tiedon niin kuin ideolo- 
gioidenkin tulee palvella keskitettyjen järjestelmien päämääriä. Puolue- ja eturyhmäpolitii- 
kan hallitsemassa todellisuudessa asiantuntijatotuuskin on muuttunut yhä kyynisemmäksi 
vaikuttamiseksi, massojen manipuloinniksi. 

Keskitetty ja institutionaalistettu totuus saa helposti verhokseen myyttisiä auktoriteetteja. 
Tieto haetaan jostain tuonpuoleisesta maailmasta, ei paikallisyhteisöistä. Lopullinen 
asiantuntemus syntyy johtajatasolla, kansainvälisissä tutkimuslaitoksissa, yläpuolella 
maallikoiden ja tuolla puolella todellisuuden. Tieto nojaa usein pelkästään kehitysmy- 
tologiaan, supranormaaliin kasvun välttämättömyyteen. Ihmisyhteisöjen ekologiapelissä 
keskitetyt järjestelmät tuottavat luontaisesti kiihtyvän kasvun prognooseja, ennusteita, 
joiden takana on järjestelmän sisäinen pakkokehitys. 

Meritokraattinen asiantuntija ottaa mielellään vanhatestamentillisen profeetan roolin. 
Hän puhuu koko kansalle, tilastollisesti, maailmanlaajuisen asiantuntemuksen edustajana, 
joka on huolissaan alansa kasvusta ja vaatii kuuliaisuutta kehitykselle niin kuin Israelin 
jumalalle. Kehityskulttuurissa vallitsee usko keskitettyihin ohjelmiin. Suurmeritokraatti 
vaatii aina valtakunnallisia kokonaisohjelmia, ne tuottavat ratkaisun, joka on keskitettyjen 
järjestelmien hallinnassa. Ohjelma on tietokoneyhteiskunnassa toiminnan avain, niilläkin 
on suuret esikuvansa. Luomalla ohjelman supervallat ovat rakentaneet atomipommin ja 
toteuttaneet avaruuslennot, rakentaneet suuruus-kulttuurin korkeimmat saavutukset. 
Luomalla energiaohjelma ratkaistaan kansakunnan energiaongelma. 

Ohjelmat, kampanjat ja suunnitelmat ovat nykyaikaisen hallinnan tärkeimpiä välineitä, 
niillä ohjataan mielipiteitä ja viedään päätösvalta pois paikallisen väestön tai muiden 
hallintokoneistojen ulottuvilta. Kehitysohjelmilla luodaan keskusjohtoisia tulevaisuus- 
myyttejä. Nykyaikaisissa kehitysvaltioissa kasvava määrä suunnittelijoita ja suunnit- 
telukoneistoja tuottaa ohjelmia, joilla ympäristön resurssit otetaan maksimaaliseen 
hyötykäyttöön, kasvatetaan energiahuollon, maankäytön, rakentamisen ja liikenteen 
loputtomia tarpeita. 1980-luvun Suomessa ei enää suunnitella virastojen tai laitosten 
hajasijoittamista, ei maakuntahallinnon kehittämistä eikä vallan hajauttamista. Keskitetyt 
puolue- ja hallintokoneistot eivät puhu paikallistaloudesta, metropolien purkamisesta tai 
siirtymisestä ekologisesti tai kulttuurisesti itsenäisiin talousmaakuntiin. Ekologisesti kes- 
tävä paikallistalous on vastoin delokaalisen kulttuurijärjestelmän valtarakenteita. Kes- 
kitetyssä teknokratiassa energiahuolto on "palvelua", suurkuluttajien yhä kasvavan "ener- 
giantarpeen tyydyttämistä". Kehitysmallien taustalla on metropoli, huollettavat ihmis- 
massat hyvin suunnitellussa elintasoverkostossa, kehitysjohtajien valvonnassa. 


Ulkoa ohjattu ihminen 

Maailman kaikille lapsille opetetaan lähes sama luonnontieteellinen standardisivistys, 
tieteellis-tekninen käsitys luonnosta ja ympäristöstä. Samoin kuvitelmat siitä mikä on 
oikeaa, kehittynyttä kulttuuria, taidetta, ja minkälainen on "ihmisarvoinen elinympäristö". 
Kaikkialla ihmiset käyttävät samoja kulttuurin tuotteita, katsovat samoja televisio-ohjelmia, 
kuuntelevat samaa muotimusiikkia ja seuraavat samoja maailmantapahtumia. Kulttuuri on 
yhä enemmän kansainvälistä jäljittelyä, muotivaatteita, yhteiskunnallisia muotiajatuksia ja 
ihmisenä olemisen illuusioita. Yhdenmukaiset keskusorganisaatiot syöttävät kansain- 
väliset mitat täyttäviä kulttuuripalveluja, viihdepalveluja ja informaatiopalveluja. Ihminen 
kasvaa keskitettyyn kulttuuriin, ulkoa ohjattuun toimintaan, ottamaan vastaan laitostetun 
tiedon, oikeat uskomukset ja massaihmisen yhteiset kokemukset. 

Tehokkuusyhteiskunnassa ihmisen on sopeuduttava organisaatioon, liukuhihnalle, 
keskitettyyn koneistoon, jonka hierarkia ulottuu sekin kansainväliselle tasolle. Kehitys- 
kulttuurissa merkitystä on vain ekologisilla voittajilla. Suorituskilpailu pyörittää tieteellis- 
teknisen ihmis-trimmauksen kasvavia koneistoja ja suuruuskulttuuria, maailman suurimpia 
sosiodraamoja ja kansainvälisten idolien palvontaa. Kehityskultti palkitsee kilvoittelijat, 
jotka ovat lyöneet maahan lähimmäisensä. Suurten kulttuurijohtajien ja voittajien varjossa 
kutistuu tavallinen elämä ja koko kansankulttuuri. Pienyhteisön elämänpiiri menettää 
mielenkiintonsa, yksilön elämänkausiriiteillä ei ole merkitystä eikä kulutuksen jakaminen 
yhteisön kesken enää ole sosiaalisesti edes arvokasta. 

Keskitetyssä kulttuurissa ihmistä ympäröivät laitostetut totuudet ja organisoidut illuusiot. 
Meritokratian kulttuurikäsityksen mukaan ihminen kehittyy, omaehtoistuu ja jalostuu 
kuluttaessaan kansainvälistä taidetta ja ohjattuja kulttuuripalveluja. Yhteiskunta alkaa yhä 
järjestelmällisemmin kouluttaa ja kasvattaa niin jäsenensä kuin suoritusyksilönsäkin. 
Kansalaistuotantoakin ohjaa kehityskultti. Koulutuksen tulee olla yhä tehokkaampaa ja 
tehokkaampaa, ulottua yhä laajemmille elämänalueille ja vastata yhä yhdenmukaisempia 
kansainvälisiä vaatimuksia. Kehitysmyyteissä sivistys on jotain kansainvälistä ja primitii- 
visyys paikallista. 

Meritokratian virallinen edistysusko ylläpitää käsitystä, että kansainvälistä kulttuuria seu- 
raavat keskitetyt koulutus- ja taidelaitokset tuottavat itsenäisiä, omaehtoisia ja luovia 
ihmisiä, tai omintakeista kansallista sivistystä. Koulutusyhteiskunnan päämäärät ovat 
joutuneet ristiriitaan todellisuuden kanssa. Delokaalisesta kulttuurikaudesta lähtien valta- 
osa ihmisistä on lakannut olemasta kulttuurinsa luojia. Kansalaisista tuli ihmismateriaalia, 
josta yhteiskunnan koneistot tuottavat työvoimaa, kuluttajia, organisaatioiden uskollisia 
jäseniä. Omaan kulttuuriin kasvaminen (enkulturaatio) on muuttunut sosiaalistamiseksi. 
Kulttuurin tavoitteena on tuottaa yhteiskuntakelpoisia kansalaisia, jotka uskovat kehitys- 
kulttiin. 

Todellinen kulttuuri on kauppatavaraa; sen markkinointia säätelevät samat lait kuin 
muutakin kansainvälistä tuotantoa. Länsimaisessa kulttuurijärjestelmässä on myytävänä 
kaikki: taide, viihde, seksi — koko ihminen. Keskitetyt koneistot markkinoivat kuluttajille 
persoonallisuuden, massamuodit, ideologiat, uskonnot ja maailmankatsomusopit. Persoo- 
nallisuus ja omaehtoisuus ovat kulttuurin myyntiä kohderyhmille, taidekasvatusta, 
kuluttajan massaidentiteetin luomista. Kansainvälinen tietoteollisuus tuottaa tihenevään 
tahtiin uusia minuuksia, terveyttä, terapiaa ja ihmissuhteita. Urbaanissa lokerokulttuurissa 
kasvaa loputon rakkauden ja tunteiden kysyntä. Samaanit tulevat takaisin. Ihmiset, joilla 
ei ole merkitystä koneistossa, etsivät lohtua ylimaallisilta voimilta, pystyttävät uusia vaina- 
jakultteja ja etsivät illuusioita olotilasta, jossa ihmishenki vapautuu todellisuudesta. Ulkoa 
ohjatuille ihmisille myydään kasvavina annoksina vierasta todellisuutta, seksiä, väkivaltaa 
ja informaatiosokkeja. 

Kulttuurikehityksessä olennaista on ihmisen henkinen sitoutuminen ulkoa tulevaan 
viestintään ja sen mukana keskitettyyn kulttuurijärjestelmään. Teollisen tuotannon raken- 
teet siirtyvät kaikkialle ihmisen ekosysteemiin. Myös henkinen kulttuuri on kansainvälistä 
kulttuuriteollisuutta, se on tarkoitettu massojen kulutettavaksi, kuten tekniikan tuotteet. 
Kulttuurin jäsenten omaehtoisuus tai itsenäisyys rajoittuu muualla tuotettujen kulttuuri- 
palvelujen valitsemiseen, radio- ja TV-ohjelmien seuraamiseen, sanoma- ja viikkolehtien 
ostamiseen. Itse tekevän ihmisen tilalle tulee valitseva ihminen. Kulttuuria ei enää tuoteta 

yhdessäoloon, vaan ulkopuolisten kokemusten ja elämysten tarjoamiseksi kuluttajille. 
Kulttuuri on elämysten myymistä massoille. 

Radion, TV:n ja muiden viestintävälineiden ympärille on kaikkialla maailmassa syntynyt 
rakenteellisesti yhdenmukaisia kulttuurikoneistoja, joiden vaikutuspiirissä ihmisten arkito- 
dellisuus muuttuu yhä samanlaisemmaksi. Joukkoviestinnän hallitsemissa yhteiskunnissa 
yhdenmukaistuu kansalaisten elämänrytmi ja ajankäyttö, asumistavat, tieto- ja infor- 
maatiotodellisuus, virikemaailma. Massaviestintä luo myös uuden tiedon ja tiedottamisen 
hierarkian. Todellinen, merkittävä informaatio ja henkinen kokemus on kansainvälistä, 
maailmantietoutta, suurkoneistojen tuottamia elämänvisioita. Paikallisuus muuttuu infor- 
maatiokanavissa toisarvoiseksi, esimerkiksi omituisuudesta tai naurettavaksi jäänteeksi 
modernien city-ihmisten maailmassa. 

Tulevaisuuden tietoyhteiskunnassa kulttuurikokemukset saadaan yhä vallitsevammin 
tiedotusvälineistä. Omaehtoisuuden kaventuessa tiedonvälitys luo yksityisten ihmisten 
kulttuuri-identiteetin, käsitykset olemassaolosta ja olemassaolon tarkoituksesta, suhteista 
muihin ihmisiin. Lapsesta lähtien ihminen samaistuu kiinteämmin tajuntatekniikan 
tarjoamaan todellisuuteen kuin elinympäristöönsä ja alkaa kenties elää läheisemmin TV- 
ja videoesiintyjien kuviteltua elämää kuin omaansa. Massaviestintä säätelee delokaalisen 
ihmisen elämäntapaa, koko hänen henkilökohtaista kulttuuriaan. Ihminen delokaalistuu 
sisäisesti niin kuin hänen kulttuurijärjestelmänsä ja sopeutuu myös psyykkisesti ei- 
paikalliseen ympäristöönsä. 


Ei-paikallinen maalaiskylä 


Ensimmäinen ja toinen vallankumous 


Ensimmäinen, koneteknologinen vallankumous ei vielä aiheuttanut talonpoikaiskulttuurin 
delokaalistumista. Hevosvetoiset viljelyvälineet: niittokoneet ja haravakoneet, joita Länsi- 
ja Etelä-Suomen talolliset alkoivat hankkia 1800-luvun lopulta lähtien, toimivat yhä 
paikallisen energian varassa. Vielä 1930-luvun koneteknologiakin palveli kyläviljelyä. Niin 
kauan kuin moottori oli harvinainen ja ulkopuolista energiaa käytettiin harvalukuisissa 
työvaiheissa — lähinnä puimakoneen pyörittämiseen. Tuotantomuodon perusrakenteet 
säilyivät lähes ennallaan, talonpoika vain muuttui maanviljelijäksi. 

Varhaisella teollisella vallankumouksella oli silti monenlaisia yhteiskunnallisia seu- 
rauksia. Uudet kulttuurin välineet siirsivät maa-seudunkin rahatalouteen ja omavaraisuus 
alkoi leimautua köyhyydeksi. Metsien myynnistä saadut tulot nostivat talolliset yhtäkkisesti 
maaseudun yläluokkaan. Ekologisessa pyramidissa suurtalolliset ohittivat jopa alemmat 
säätyläiset, pikkuvirkamiehet, ja heistä tuli kunnallispolitiikan johtava ryhmä. Talollisten 
piirissä saivat jalansijaa uudet keskitetyt valtaliikkeet, maanomistajien poliittiset ideologiat 
ja armeija-tyyppiset johtajaorganisaatiot (suojeluskunta-liike). Jo koneteknologinen vallan- 
kumous hävitti sen ajan työtä ja siirsi uuden työn toisenlaiseen ympäristöön, uusiin teh- 
dasyhteisöihin. Koneet vähensivät myös maataloustyötä ja tekivät maattomat yhä riippu- 
vaisemmaksi omistavan luokan sanelemista elinehdoista. 

Talonpoikainen ekofilosofia oli asettanut eri yhteiskuntaryhmät omalla paikalleen 
ravintoketjussa ja ne erot, jotka luontoistaloudessa syntyivät, voitiin uskonnollisesti ja 
sosiaalisesti perustella. Talonpoikainen kristillisyys selitti omavaraisen yhteisön 
sosiaalisen järjestyksen. Isäntäväki ja palkolliset tekivät samaa työtä ja söivät samassa 
pöydässä; piiat ja rengit kuuluivat omaan väkeen, samaan taloyhteisöön. Isäntäväen tuli 
huolehtia palkollisistaan ja kristillisten kasvatusvelvollisuuksien mukaan pitää huolta jopa 
siitä, että nuoret piikatytöt ja renkipojat saivat säädyllisen kasvatuksen. 

Rahatalouteen siirtyminen mursi koko olemassaolon hierarkian, käsitykset elämän 
laadusta ja sosiaalisista suhteista. Muutos heijastui käsityksiin työstä, ajan käytöstä ja 
ihmisten välisistä suhteista. Rahatalous on kaikkialla hajottanut yhteisöllisyyttä ja lopulta 
hävittänyt koko paikalliseen yhteistyöhön perustuvan tuotantomuodon. Rakennemuu- 
toksessa ylivoimaisia voittajia olivat talolliset, häviäjiä maattomat mökkiläiset ja maa- 
työläiset. Suurtalollisen ekolokero, hänen asuinkartanonsa, kivinavettansa ja muu 
olemisensa oli suhteettoman paljon turvallisempaa kuin mökkiläisen elämä. Kyläyhteisö 
pysyi koossa niin kauan kuin patriarkaalinen suhde isäntien ja työmiesten välillä säilyi ja 
talolliset — ylläpitivät uudelleenjakavaa vaihtoa, yhteisöjuhlia ja kyläkulttuuria. Kun 
ekologiset voittajat siirtyivät omaan kulttuuriinsa, alkoi yläyhteisöjen lopullinen hajoa- 
minen. Yhä suurempi osa paikallisyhteisöjen jäsenistä jakaantui eri ekolokeroihin. 
Jakaantumista on kiihdyttänyt "täydellinen työnjako", joka on teollisen kasvukulttuurin 
olennaisin rakennepiirre. 

Talonpoikaisyhteiskunnan rakennemuutos päätyi Länsi- ja Etelä-Suomessa köyhälistön 
kapinaan, veljessotaan, jossa resurssikilpailijat dehumaanistettiin, tapettiin tai vietiin kes- 
kitysleirille. Vastustajien fyysinen tuhoaminen oli sisäistetty uuden, organisatorisen vallan 
rakenteisiin; lokaalinen aika alkoi päättyä. Talolliskulttuurin muotoutumista ja loppua 
sääteli sitäkin osaltaan fyysinen ympäristö. Kansalaissodan aikoina Itä- ja Pohjois- 
Suomen kivisille vaaroille oli vasta syntymässä talonomistajien luokka; he raivasivat 
tulevaisuutta. Jos kaskivaarojen tilalla olisivat olleet viljavat jokilaaksot ja tasangot, 
talollisten ekosysteemi olisi jo aikoja sitten levinnyt niin Savoon kuin Karjalaankin, ja 
työväenluokan vallankumous olisi Suomessakin saanut toisenlaiset mittasuhteet. 

Maatalouden ja koko maaseutukulttuurin delokaalistuminen alkoi toisen teollisen 
vallankumouksen murroksessa 1950-luvulla. Talon-poikaiskulttuuri hävisi kahdessa 
vuosikymmenessä. Uusi massateollisen ajan viljelyteknologia käyttää lähes yksinomaan 
ulkopuolista tekniikkaa ja energiaa. 1930- ja 1940-luvulla Suomessa oli 300 000 - 400 000 
hevosta; 1970- ja 1980-luvulla lähes jokaisen hevosen tilalle on ostettu traktori, melkein 
joka kolmannella tilalla oli leikkuupuimuri. Maanviljelyyn kuuluu yhä enemmän koneita, 
ruiskuja, paalaimia ja kuljettimia, jotka kaikki ovat välttämättömiä maanviljelijän sopeu- 
tuessa tieteellis-tekniseen tuotantojärjestelmään. 

Rakennemuutoksessa muuttui koko viljelyprosessi. Kun paikallistalouden aikana sato 
kulki omasta riihestä pellolle ja pellolta riiheen, niin kuin vuosisatoja oli tapahtunut, 
leikkuupuimuri katkaisi viljelyketjun, korvasi monia lenkkejä tai pani ne uuteen järjestyk- 
seen. Leikkuupuimuri hävitti erilliset puimakoneet, mutta myös riihet, koko aikaisemman 
kuivatus ja puintitekniikan; taloista loppuivat pitkät oljet, katosivat olkikatot, silopumyllyt ja 
jopa olkipatjat. Riihet on sahattu hirsiksi kaupunkilaisten kesämökkeihin tai ne lahoavat 
uuden teknoympäristön liepeillä vanhan tuotantoketjun muistomerkkeinä. 

Tieteellis-teknisessä tehomaataloudessa toimivat vain ulkopuoliseen teknologiaan 
sopeutetut ratkaisut. Uuteen teknosysteemiin kuuluu standardoitu siemen, joka soveltuu 
tehoviljelyyn ja tuottaa teollisuudelle kelpaavaa sakoluku-viljaa. Viljalajikkeiden tulee olla 
lyhytkorsisia ja lakoontumattomia, jotta sato voitaisiin leikkuupuimurilla korjata, tai 
viljelykasvien on muuten kestettävä tuotantotekniikan vaatima mekaaninen käsittely. Vilja 
kuivataan koneellisesti kuivaamoissa; siemen, joka ennen kuivui ja puhdistui riihen 
savussa, steriloidaan kemiallisesti; karjanlanta voidaan korvata keinolannoitteilla ja tilan 
omat rehut teollisesti tuotetuilla seoksilla. Omavaraisen talonpoikaistalouden sisäinen 
energiankierto on kokonaan katkennut. Massateollisuuden aika muutti joka ikisen 
viljelyketjun rakenteen. Mikään yksittäinen hevoskauden työväline tai menetelmä ei enää 
toimi uudessa järjestelmässä. Rakennemuutos on lopullinen; maanviljelijästä tuli tuottaja. 

Tieteellis-teknisen viljelyn tuotantomalli on liukuhihna, massatuotantoprosessi, jonka 
ekologinen turvallisuus perustuu ns. tuottavuuden jatkuvaan kasvuun. Koko 1960 ja 1970- 
luvun ajan tuottavuus mitattiin määrällisesti, niin kuin länsimaisen kulttuurin kehitys- 
tasokin. Maatalouden massatuotannossa viljelyä ohjaa kasvun pakko. Maasta, metsistä ja 
kotieläimistä on ulkopuolisin resurssipanoksin saatava irti yhä enemmän määrällistä 
tuotantoa. Mitä suurempi on tilan läpi kulkeva rahavirta, liikevaihto, sitä tehokkaampaa on 

maatalous. Meritokraattien valtajärjestelmässä talonpojan omavarainen ja itsenäinen 
maanviljely on takapajuisuutta, alikehitystä, kansallinen häpeä. 

Suomalainen maataloustuotanto saattoi kehittyä vain seuraamalla kansainvälisiä 
malleja ja kuluttamalla yhä enemmän ulkopuolista energiaa. Hevosteknologian aika- 
kaudella viljelymenot eli ulkopuoliset investoinnit olivat noin 25-30 % sadon arvosta, 
ulkomaisten raaka-aineiden ja tarvikkeiden osuus 5 %. Tilat tuottivat rehunsa, poltto- 
aineensa ja muun tarvitsemansa energian lähes kokonaan itse. Tieteellis-teknisen 
tehoviljelyn aikana delokaalisten panosten osuus oli noussut 80-90 %:iin, jopa suurem- 
maksikin. Ulkopuoliset resurssit: koneet, polttoaineet, rehut ja kemikaalit vievät siis lähes 
kaiken tilan tuotosta, vain 10 % sadon arvosta jää viljelijälle itselleen. Suomalainenkin 
maanviljelijä pyörittää delokaalista tuotantokoneistoa, yhä kasvavaa teknosysteemiä, 
jonka ylivalta on pystytetty tieteellis-teknisellä kasvu- ja kehitysilluusioilla. 


Tieteellis-tekninen maatalous 


Keskusjohtoista maanviljelyä hallitsee kansainvälisen sopeutumisen lait: keskittyminen ja 
jatkuvan kasvun pakko. Suomen maatalous on malliesimerkki koneuskosta, kehitysvallan 
ylivallasta, suomalaisten kulttuurikäyttäytymisen komplekseista. Maatalous on Suomessa 
pyrkinyt omaksumaan lähes kaikki se, minkä tieteellistekninen tutkimus tai agrobisnes 
tuottaa. Mutta samalla paikallinen maanviljelijä on joutunut oman alansa liukuhihnalle 
teollisen ravintotuotannon keskitetyssä valtakoneistossa. 

Suomalaista maataloutta ohjaa 3-4 keskusliikettä, jotka ostavat tilojen tuotteet ja 
toisaalta markkinoivat maatalousteknologian; osto ja myynti, sato ja koneet on keskus- 
liikkeiden ja tuottajan sopimuksissa kytketty yhteen. Maitotaloutta hallitsee yksi ainoa 
puolivirallinen monopoli, Keskusliike Valio. 1930-luvulla Suomessa toimi n. 600 meijeriä, 
oma meijeri oli lähes jokaisessa pitäjässä jopa suurimmissa kylissä. 1970-luvun lopulla 
meijereitä oli enää 180, vaikka maidon tuotanto on sodan jälkeen lähes viisin-kertaistunut. 
Maitotalouden keskittäminen jatkuu yhä. Maanviljelijöiden aikanaan perustamat paikalliset 
meijerit saneerautuivat yhä suurempien maitotehtaiden tieltä. Uusien suunnitelmien 
mukaan Suomessa riittäisi 20 meijeriä, sitten 10, lopulta yksi tai kaksi. Keskittyminen on 
maitomonopolin rakenteellinen ominaisuus. Delokaalistumisen jaloissa ovat hävinneet 
kylämyllyt, paikalliset pajat ja verstaat, kyläsahat - koko 1930-luvun kyläteollisuus. 

Maitotalous keskittyy ja kehittyy kuin öljyteollisuus. Viimeisin kustannusteknologinen 
uudistus Suomessa on tilatankki, joka korvaa erilliset maidonkuljetusastiat, tonkat. Maito 
lypsetään koneella suoraan tilatankkiin, josta tankkiauto kuljettaa sen meijeriin. Näin 
voidaan hallita yhä laajempia tuotantoalueita. Tilatankki ei kuitenkaan ole erillisuudistus, 
niin kuin eivät mitkään muutkaan uudet tekniset välineet. Uusi tilatankki vaatii useimmiten 
kokonaan uuden maitotalousjärjestelmän ja lopulta kokonaan uuden navetan. Tuottaja 
lokeroituu, maitolavat häviävät kylämaisemasta ja samalla viimeiset spontaanit kokoon- 
tumispaikat, joissa naapurit päivittäin tapasivat toisensa. Korvalappustereot ja lyhytaal- 
topuhelimet korvaavat henkilökohtaiset ihmissuhteet. 

Keskitetyissä tuotantojärjestelmässä ei viljelijällä eikä ihmisellä ylipäätään ole mahdolli- 
suutta päästä irti täydellisistä tieteellisteknisistä kahleistaan, sakoluku-viljoista, kemi- 
kaaleista, huippuunsa jalostetusta lehmästä, joilla keskitettyjen järjestelmien teknokraatit 
hallitsevat maataloustuotantoa. Teollinen maatalous tulee epäilemättä siirtymään myös 
uuteen tuotantoympäristöön. Navetta, sikala tai kanala muuttuu ulkonäöltään samanlai- 
seksi kuin taajamien pienteollisuushalli ja tulevaisuuden maatila alkaa yhä enemmän 
muistuttaa, pientä vilja- tai maitotehdasta. Vielä 1930-luvun maatila oli rakennettu ihmi- 
sille, lehmille ja hevosille; nykyaikaisen tuotantotilan rakennukset mitoitettiin traktoreille, 
kauhakuormaajille ja leikkuupuimurille. 

Kansainvälinen teknokratia suunnittelee suomalaistenkin maatilojen tuotantovälineet, 
teollisuusnavetat, sikalat ja kanalat. Teknokoneisto jalostaa täydellisen lypsylehmän ja 
juoksijahevosen. Tieteellistekninen sikatalous ja kananmunien tai broilereiden tuotanto 

ovat nekin ekologisia vastauksia keinotekoisen markkinaympäristön haasteisiin. Ihminen 
ja hänen eläimensä on pantu liukuhihnalle, koneistoon. 

Eläinjalostus tuottaa stressittömiä kone-eläimiä, lehmiä, sikoja ja kanoja, jotka sopeu- 
tuvat omalle liukuhihnalleen tuottamaan maksimaalisella teholla maitoa, lihaa tai munia. 
Viimeisiä kehityskultin ihmeitä sikatalouden alalla on porsaiden imetysajan supistaminen 
minimiinsä; näin emakot ehtivät elämänsä aikana synnyttää parisen-kymmentä porsasta 
enemmän. Uusi porsaanhoitotekniikka on kuin tilatankki, se vaatii tuotantoketjuun raken- 
nemuutoksen. Porsaiden tuottaminen siirtyy klinikka- tai keskos- kaappiteknologiaan, sen 
toimivuuden ehtoja ovat hygienia, tasainen lämpö, lääkkeet ja yhä tarkempi automaat- 
tinen ruokintaohjelma. Geeniteknologian käyttöönoton jälkeen eläimistä luodaan eläviä 
tuotantorobotteja, joilla ei ole häiritsevää aivotoimintaa, ei eläimellisiä haluja ei luonnollisia 
lajityypillisiä ominaisuuksia. Francis Baconin Uusi Atlantis on noussut jokaiseen suoma- 
laiseen maalaiskylään. 


Hyvin sopeutunut tuottaja 


Uudessa tieteellisteknisessä kulttuurijärjestelmässä maanviljelijästä on tullut viimeinen 
rengas keskitetyssä tuotantokoneistossa. Luonnosta elävä ihminenkään ei enää hallitse 
omaa ympäristöään eikä tekniikkaansa. Tuotantoprosessi suunnitellaan ulkopuolella: 
keskusorganisaatioissa, tutkimuslaitoksissa, koeasemilla tai teollisuuskonsernien tuoteke- 
hittelyosastoilla. Maanviljelijän yläpuolelle on kasvanut verkosto ammatillisia tai tuotan- 
nollisia järjestelmiä, joiden toimintaa ohjaa kansainvälistyminen, keskittyminen ja jatkuvan 
kasvun laki. Tullakseen toimeen huippumaanviljelijän on sopeuduttava kansainväliseen 
kehitykseen ja kansainvälisen kehityksen varassa toimiviin organisaatioihin. Hänen elin- 
ympäristöään ei enää ole paikallinen yhteisö eikä luonto, vaan maailmantalous, kansain- 
kehityksen kaupan hallitsema todellisuus. 

Järjestelmä pyörittää yhä kasvavan määrän liikevaihtoa, konekauppaa, kemianteol- 
lisuutta ja meritokraattisia hallintokoneistoja. Teolliseen maatalouteen ei enää kuulu 
viljelijöiden elinkeinoluokka, vaan monin kerroin laajempi ylärakenne, jonka tehtävänä on 
tuottaa ulkopuolista tietoa ja teknologiaa, jakaa maatalouden ekosysteemin tuotto ja 
kulutus. Maatalous on rakenteeltaan delokaalinen teollisuudenala, maksimaalisen 
tuotannon koneisto, jonka sisällä toimii tieteellis-tekninen maa- ja metsätaloustieto riip- 
pumatta siitä onko "nykyaikainen" tehoviljely ja metsäteknologia luonnon, ihmisen ja 
tulevaisuuden kannalta rationaalista vai ei. Delokaalisen järjestelmän teknologiset mallit 
etsitään ulkomailta, paikalliset ratkaisut eivät sovi valtarakenteisiin. Määrällisen pakkokas- 
vun koneisto tuottaa yhä suuremmilla kustannuksilla yhä enemmän ja enemmän teollista 
ravintoa, josta yhä suurempi osa jää kuluttamatta. Teollisuusmaiden maatalouden liika- 
tuotanto on todellista ylijäämää tai lisäarvoa, jonka ainoa tehtävä on ylläpitää järjes- 
telmää. 

Nykyaikainen tuotantomaanviljelijä on täysin riippuvainen ei-paikallisista yhteyksistään, 
omaehtoisuus on korkeintaan valinnanvapautta: viljelysopimuksista päättämistä tai kykyä 
hankkia omiin resursseihin parhaiten soveltuvaa uutta tekniikkaa. Maa- ja metsätalous 
kuuluu tietyille, monopoliasemassa oleville tuotantokoneistoille. Kehityssuunta on sama 
kuin kaikilla yhteiskunnan alueilla. Organisaatiot kasvavat ja keskittyvät, niissä on yhä vä- 
hemmän paikallisuutta tai edes suomalaisuutta. Tärkeintä on, että koneistot seuraavat 
kansainvälisiä malleja ja omina teknosysteemeinään sopeutuvat ylikansalliseen kulttuuri- 
ympäristöönsä. 

Näin syntyy maataloudenharjoittajien osakulttuuri, jossa tuotannon välineet ovat 
kansainvälistä teknologiaa: koneita, kemikaaleja ja synteettisiä materiaaleja. Maatilan 
rakennukset ja tilajärjestelyt seuraavat kansainvälisiä teollisia ratkaisuja, maatalouden 
tuotantoprosessi standardoituu aina viljalajikkeista viljelytekniikkaan, ja maaseudun 
kulttuurirakenteet yhdenmukaistuvat. Maanviljeliiän menestymisen ekosysteemissä 
määrää se, kuinka maksimaalisella teholla hän kykenee käyttämään omia tuotannon 

välineitään, maata, eläimiä, luontoa ja lisäämään kasvua ulkopuolisen tiedon, tekniikan ja 
energian varassa. 


Metsäkulttuurin viimeiset rakenteet 


Delokaalisessa teollisessa ekosysteemissä metsäluonnosta tuli "kansainvälinen" resurssi, 
ns. luonnonvara, jolla on arvoa vain ei-paikallisessa ekosysteemissä. Ihmisen suhde 
metsään muuttui jälleen kerran. Metsänkäytön rakennemuutoksissa kaskenkaataja päätyi 
metsätyömieheksi ja saneerautui 1970- ja 1980-luvulla monitoimikoneiden tieltä pois kult- 
tuuriekologisesta järjestelmästä. 

Puutavarateollisuuden laajentuessa Suomessa alkoi järjestelmällinen metsien hakkuu, 
1920-luvulle tultaessa metsätöiden painopiste oli siirtynyt Itä-Suomeen ja Lappiin, 
vuorossa olivat itäisen ja pohjoisen periferian viimeiset koskemattomat erämaat. Toiseen 
teolliseen vallankumoukseen asti Suomi on elänyt savottakautta. Niin kauan kuin metsä- 
työt tehtiin "pehmeällä" teknologialla - kirveellä ja pokasahalla - talviset metsätyöt sitoivat 
työvoimaa ja tarjosivat Itä- ja Pohjois-Suomen pikkutilalliselle ansaitsemismahdollisuuksia. 
Puutavara kuljetettiin hevosilla. Metsätyöt olivat osa pienviljelijän maataloutta, puolittain 
omavaraista ekosysteemiä, niin kuin kaskiviljelijälle metsästys ja kalastus. Itä- ja Pohjois- 
Suomessa lähes jokainen 1930-luvulla maaseudulla elänyt mies on ollut metsä- ja 
uittotöissä. 

Hakkuutyöt synnyttivät myös ammattimaisen metsätyömiesluokan, lento- ja kulkujätkät, 
jotka koko elämänsä kiertelivät talvisin savotoilla ja kesäisin uittotyömailla jokivarsilla ja 
järvillä. Kämppä on armeijan ohella ollut paikka, jossa suomalainen mies on oppinut 
sopeutumaan työyhteisöön ja teollisuuden organisaatioihin. Kämppäelämä on jättänyt 
jälkensä myös suomalaisen miehen ajatusmaailmaan, käsityksiin herroista, naisista ja 
seksistä. Savottalaiset olivat viimeisiä metsänkulkijoita, kaskenkaatajien perillisiä. He te- 
kivät työtä urakalla, yksilöinä omalla palstallaan, eivät vielä liukuhihnalla, ketjuuntuvissa 
teollisissa työorganisaatioissa. Oma palsta oli metsätyömiehille itsenäisyyden symboli, 
enemmän kuin pelkkä työpaikka. 

Maaseudulla metsätyömiehet ja tukkilaiset olivat ensimmäisiä teollisen yhteiskunnan 
edustajia, uudenlaisia ihmistyyppejä. Länsi- ja Etelä-Suomen talonpoikaisessa sääty- 
yhteiskunnassa kulkujätkä oli tilallisten halveksima, maattomien nuorten miesten ihan- 
noima ja kylän tyttöjen silmissä erilainen kuin paikkakunnan pojat. Suomalaisessa 
perinteessä jätkä ja tukkilainen ovat lukuisien kansanlaulujen ja -näytelmien romantisoima 
miestyyppi, jopa kansansankari. Vähitellen kämppäelämä alkoi muuttua arkiseksi. 
Savottalaiset olivat maaseudun pienviljelijöitä ja ammattimaisia metsätyömiehiä, jotka 
tekivät raskasta työtä huonoissa sosiaalisissa oloissa. 

Toinen teollinen vallankumous heijastui nopeasti myös metsätalouteen. Paperin kysyntä 
ja sen mukana myös tuotanto nousi suorastaan räjähdysmäisesti, läntinen maailma siirtyi 
koulutus-, informaatio- ja virkamiesyhteiskunnan aikakauteen, tieteellistekniseen paperi- 
kulttuuriin. 

Massateollisuuden vallankumouksessa 1950-luvulla metsätyöt alkoivat koneellistua. 
Talvikausina metsätöitä tehneen pienviljelijän syrjäytti ammattimainen metsätyömies, jota 
teknologian uuskielessä alettiin nimittää metsuriksi. Pokasaha, kirves ja kuorimarauta 
vaihtuivat moottorisahaan, hevosen tilalle tuli traktori. Palkkatyöväen yhteiskunnassa 
"ihmisarvoisen" elämän edellytyksenä katsottiin olevan säännöllinen työ, lomat, eläketurva 
ja muut sosiaaliedut. Kausityö ja kämppäelämä eivät vastanneet uusia käsityksiä ihmisen 
työympäristöstä, eivätkä sopineet uusiin tuotantorakenteisiin. Vähitellen metsätyöt 
muuttuivat "puun korjuuksi", joka hoidetaan raskailla metsätraktoreilla ja monitoimi- 
koneilla. Ne kaatavat, kuorivat ja käsittelevät puun ihmiskäden koskematta. Halvan öljyn 
aikana kuorma-autokuljetukset korvasivat uitot, puun kuljetuskin siirtyi koneille ja erikois- 
ammattimiehille. Paperipuita ei enää kuorita metsässä eikä keväisin laaneilla järvien 
rannoilla, uitto siirtyi laajoilla alueilla historiaan. Metsätyöt delokaalistuivat. 

Uusi teknologia ja uusi metsänhoito kulkevat rinnan. Tieteellis-tekniset laitokset loivat 
hakkuu- ja uudistusmenetelmiä, jotka soveltuivat keskitettyyn, delokaaliseen metsien- 
käsittelyyn; jopa metsien uudistuminenkin delokaalistettiin taimien tuotantoa myöten. 
Metsänkasvusta luotiin teknosysteemi, joka soveltui kansainvälisen paperiteollisuuden 
rakenteisiin. Keskitetty organisaatio torjuu luontaiset työmenetelmät, metsän luonnollisen 
uudistamisen, se eliminoi pois kansantiedon ja itsensä luonnonkin. Olennaista keskitet- 
tyjen metsäkoneistojenkin toiminnassa on ollut teknologian ja vallan siirtäminen pois pai- 
kallistasolta ja maanviljelijöiltä itseltään. 

Puutavarateollisuus ja sen tukena olevat tieteellis-tekniset koneistot ovat ottaneet 
haltuunsa metsäteknologian, metsätiedon ja metsäluonnon. Samalla tavoin kuin teolli- 
seen maatalouteen, myös teolliseen metsäviljelyyn on muodostunut pakkokasvun or- 
ganisaatioita, joiden toiminta ja tieteellis-tekninen valta perustuu ei-paikallisen ekosys- 
teemin luomiseen, omiin institutionaalisiin totuuksiin. 

Suomalaisessa metsäluonnossakin toimii kansainvälinen tuotantoteknologia. Moni- 
toimikoneet, metsätöiden automatisoiminen ja ihmistyön saneeraaminen pois tuotanto- 
ketjusta on systeemin täydellistä sopeutumista ylikansalliseen kehitysympäristöön. Metsä- 
teollisuuden rationaliteetti, kansainvälinen kilpailukyvyn laki, ei ole tuntenut muita kuin 
delokaalisia ratkaisuja. Kiihtyvä puutavarateollisuuden fuusioituminen on osa vähittäistä 
sulautumista maailmanteollisuuteen. Globaalissa järjestelmässä Suomi tulee olemaan 
ulkoa ohjattu metsäkoneisto, sillä ei ole omaa metsäluontoa eikä metsäkulttuuriaan 
enempää kuin taloudellista tai tuotantopoliittista päätös-valtaakaan. 

Automatisoituva metsäteollisuus on kulkemassa kohti kolmatta teollista vallankumousta. 

Eränkävijäin ja kaskiviljelijäin jälkeläiset ovat jo menettäneet paikkansa tuotantoko- 
neistossa ja luonto suljetaan urbaanistuneen ihmisen kokemuspiiristä. Teknosysteemi 
muuttaa koko metsäluonnon keinotekoiseksi, monoliittiseksi puupelloksi, kansainvälisiä 
vaatimuksia vastaavaksi tuotantoympäristöksi. Luonnon käy samoin kuin paikallisten 
kulttuurienkin, sen on sopeuduttava maailmankehitykseen. 


Kyläviljelystä teknokoneistoon 


Ilman taloudellista ja yhteisöllistä itsenäisyyttä ei kylien paikalliskulttuuria enää tule 
syntymään. Suomen kansan kulttuurin erilaiset piirteet muovautuivat ihmisen toimiessa 
omassa luonnonympäristössään. Karjalainen asutus on syntynyt kaskivaaroille, länsi- 
suomalainen kylä kasvoi tiiviinä taloryhmänä peltovainioittensa keskelle. Elämisen 
keskipisteenä olivat Karjalassa vaarat ja järvet, Länsi-Suomessa jokilaaksot ja tasangot. 
Ympäristö on määrännyt sen mikä elinolosuhteissa oli tärkeintä ja osaltaan muokannut 
paikallista elämänmuotoa työvälineistä rakennustapoihin. 

Menneinä vuosisatoina Länsi- ja Etelä-Suomen talonpojat rakensivat peltonsa 
kuljettamalla sinne talvikaudet karjanlantaa ja mutaa tai savea. Karjan kuivikkeena 
käytettiin kuusenhavuja ja olkia, talvisin hakattiin talojen hakotarhassa kuivikkeiksi suuret 
määrät kuusenhavuja, jotka aikanaan lahosivat pelloilla. Itä-Suomessa karjanrehuksi 
kerättiin runsaasti lehtipuiden oksia — lehdeksiä tai kerppoja, jotka nekin kulkeutuivat 
navetasta peltomaan ravinteiksi. Omaan ympäristöönsä sopeutunut agraarikulttuuri ylläpiti 
omavaraisesti myös viljelymaiden tasapainoa, energian kiertoa. Maanviljelyn oli toimittava 
omien resurssiensa varassa ja sopeuduttava paikalliseen luontoon. Pitäjillä, jopa kylillä on 
ollut viljelytekniikkansa, omassa pellossa menestyvä siemenensä ja ympäristötiedon 
järjestelmänsä. 

Paikalliskulttuurin kaudella lähes kaikki työvälineet valmistettiin itse. Teknologia oli 
sananmukaisesti paikallista. Ainoastaan vaikeimmat työt teetettiin ammattilaisilla, kuten 
rauta- ja puusepillä. Kaskia viljeltäessä työkalut kyettiin valmistamaan metsässä, mukana 
vietiin vain kirves tai hevosta käytettäessä kaskiaura. Savolaiskarjalainen kaskiviljelijä, 
kirves, tuli itsenäisesti toimeen kaikkialla omassa luonnonympäristössään. Hän tunsi 
kaskimaat ja kullekin paikalle sopivat viljelymenetelmät. 

Omavaraisuuden ajan tekniikka on vielä maaseudulla nähtävänä: se lahoaa pihapiirin 
laidoilla, vajojen ja latojen räystäiden alla. Uusien värikkäiden koneiden rinnalla ne häpeä- 
vät olemassaoloaan. Mutta paikalliskulttuurien historiassa vanhat omatekoiset työkalut 
niin kuin harmaat hirsirakennuksetkin ovat teknologisesti ja kulttuurisesti itsenäisen 
talonpojan viimeisiä muistomerkkejä. 

Suomalaisen yhteiskunnan keskittyessä kylät ovat menettäneet yhteisöllisyytensä. 
Kylien hajoaminen alkoi uusjaossa, 1800-1900-lukujen vaihteessa, jolloin talojen maat 
erotettiin yhtenäisiksi tiloiksi. Uudessa tuotantojärjestelmässä peltojensa keskellä sijaitsee 
yksityinen talo, ei enää kylä. Tiheään rakennettu talonpoikaiskylä muuttui maalaismaise- 
maksi. Lopullisesti kyläkulttuurit kuolivat 1950- ja 1960-luvulla, kun alkoi keskitetyn 
teollisen yhteiskunnan rakentaminen. Kylistä hävisivät oman yhteisön ulkonaiset tunto- 
merkit: kyläkoulut ja kyläkaupat, paikalliset myllyt ja meijerit, seurojentalosta tuli kenties 
yleinen tanssipaikka tai se jäi käyttämättömänä rappeutumaan. Maisemia halkoivat pi- 
katiet keskuksesta toiseen, elämä suuntautui kohti kaupunkeja ja taajamia. Kylät ovat 
jääneet tiepuoleen. 

Delokaalistuminen koskee koko suomalaista maaseutua, ihmisiä, eläimiä, maisemaa. 
Suomenhevonen oli kuin paikallinen ihminen, se kykeni kaikkiin maatalouden töihin, tuli 
toimeen luonnonympäristönsä ehdoilla, tarkeni talvipakkasessa tukkikämppien nurkilla 
yhtä vaatimattomissa oloissa kuin isäntänsäkin. Paikallisen hevosen on korvannut 
kansainvälinen juoksija, tieteellisteknisesti tuotettu suorittaja, joka sopeutuu delokaaliseen 
kilpailukoneistoon. Uudessa kulttuurijärjestelmässä Suomen raviurheilun kansallissankari 
on ulkomailta ostettu, ammattimaisesti trimmattu lämminverihevonen, joka kiertää 
menestyksekkäästi kansainvälisissä kilpailuissa. Sen tehtävänä on ylläpitää teknoko- 
neistoa. 

Häviämässä on suomenpystykorva, paikallisiin oloihin sopeutunut talonvahti ja metsäs- 
tyskoira, se kuului kyläkulttuuriin. Suomalaisen koiran ovat syrjäyttäneet mitä kummal- 
lisimmat ulkomaiset koirarodut, joita koira-alan kehitysteknokratia tuottaa urbaaneille 
ihmisille luonnon korvikkeeksi. Uudet koirarodut ovat näyttelyesineitä ja statussymboleita, 
omistajiensa näköisiä ja kaltaisia. Nykyaikainen kaupunkilaiskoira elää tasalämpöisessä 
lokerossa niin kuin isäntäväkensäkin, se saa täsmällisesti vitamiininsa, kivennäisensä ja 
puruluunsa, eikä näe nälkää niin kuin kehitysmaiden kulkukoirat. Länsimainen sivistys- 
järjestelmä on ottanut huostaansa rotukoiran elämän. Se on koulutettu yhteiskun- 
takelpoiseksi, kulkemaan hihnassa isäntänsä rinnalla, istumaan ja seisomaan, kun käske- 
tään, ja heiluttamaan häntäänsä. 

Kyläkulttuurin kukoistuskaudella 1800-luvulla Länsi- ja Etelä-Suomen nuoret pukeu- 
tuivat usein omaan paikallispukuunsa, vaateparsi erotti heidät muiden kylien ja pitäjien 
nuorista, kokoonnuttaessa pitäjänpyhille tai markkinoille. Nykyajan maalainen ilmentää 
minuuttaan muotivaatteilla, samanlaisilla farkuilla ja t-paidoilla, kuin sadat miljoonat 
ihmiset eri puolilla maapalloa. Maaseutunuorten esikuvat ovat samat kuin kaupungeissa, 
omaehtoiset paikalliset ihmiset kuolevat vähitellen sukupuuttoon niin kuin suomenkarja tai 
maatiaiskana. He eivät täytä kansainvälisiä massaihmisten vaatimuksia. 

Ensimmäinen teollinen tekniikka toi maaseudulle vain mekaanisia uudistuksia ja uusia 
hevosvetoisia työvälineitä. Vasta toinen teollinen vallankumous, fossiilisiin polttoaineisiin 
perustuva tuotantotapa sysäsi 1950-luvulla liikkeelle syvällisen rakennemuutoksen. 
Tulevina vuosikymmeninä Pohjoismaatkin siirtyvät tietokone- ja automaatioaikakauteen. 
Tapahtuu kolmas teollinen vallankumous. Uusi kulttuurisesti olennainen tieto ja taito on 
tietokonetietoa ja automaattiprosesseja. Ympäristö, yhä suuremmat keskitetyt järjestelmät 
hallitaan tietokoneilla, digitaalitekniikalla. Epäilemättä myös Suomen maatalous tullaan 
sitomaan tietokonejärjestelmiin ja automaatio-teknologiaan, vaikkei se oleellisesti lisäi- 
sikään maan kasvua. Tietokoneviljelijät ovat lopullisesti menettäneet tiedollisen itsenäi- 
syytensä, näin talonpoika on saatu lopullisesti keskitettyyn kontrolliin. Maanviljelijöiden 
lukumäärä laskee Suomessakin edelleen ja automaatti-koneistot tulevat yksityisen tuot- 
tajamaanviljelijän tilalle. Näin viljely- ja metsämaa saadaan yhtenäiseen tuotantoproses- 
siin, jota voidaan ohjata keskustietokoneella. Silloin ihminen, luonto ja ravinnontuotanto 
ovat koneiston täydellisessä hallinnassa. 

Keskitetty isänmaa 


Delokaalinen talouskasvu 


Toisen teollisen vallankumouksen aikana Suomikin on sopeutunut maailmanympäristöön, 
kansainvälisen talouden sanelemiin elinehtoihin. Suomen teollinen talous toimii ulko- 
puolisten, delokaalisten resurssien ennen kaikkea halvan öljyn — varassa. Kehitys- 
valtioiden tapaan Suomi delokaalistuu niin aineellisesti kuin henkisestikin. Itse asiassa 
Suomi on jo eräs maailman keskittyneimpiä valtioita ja keskittyy yhä kiihtyvällä vauhdilla. 
Lokaaliset rakenteet hautautuvat koneistoihin. Suomalaiset on sijoitettu organisaatioon, 
liukuhihnalle, valtajärjestelmään, jota ei enää paikallistasolta voida ohjata. Suomi on osa 
maailman yhteismarkkina-aluetta, jossa ostetaan ja myydään samankaltaista tekniikkaa, 
tietoa ja taitoa, samankaltaista muotia, musiikkia, samoja uutisia, tuotetaan samanlaisia 
palveluja ja kulttuuri-ympäristöjä. 

Teollistumisen alkukaudella, 1800-luvulla ja aikaisemminkin tehtaat etsiytyivät koskien 
partaalle, silloisille energian lähteille. Ne sopeutuivat suomalaisen luonnon tarjoamiin 
mahdollisuuksiin. Vielä toisenkin teollistumiskauden aikana II. maailmansotaan asti 
suurteollisuus toimi tehdaskylissä, joilla oli oma paikallinen leimansa. Tehdaskylä oli 
yhteisö. Vasta 1950-luvulla Suomen talous alkoi sopeutua yksinomaan maailman- 
kauppaan ja siirtyi lopullisesti delokaaliseen massatuotannon aikakauteen. Teollisuus 
alkoi keskittyä metropoleihin. 

Läntisten teollisuusmaiden joutuessa 1970-luvulla ensimmäiseen pysyvään kasvukriisiin 
alkoi Suomessakin pakkosopeutumisen kausi. Suomi vastaa kovenevan kansainvälisen 
ympäristön haasteisiin keskittämällä, fuusioimalla ja kansainvälistämällä silmittömästi 
talouttaan. Pakkosopeutumisen mekanismit ovat jo olemassa. Talouskasvu on keskitetylle 
tuotannolle välttämättömyys. Pakkokasvu vaatii jatkuvaa tuotannon tehostamista, 
rationalisointia, tuotantorakenteita, jotka yhä paremmin sopeutuvat kansainväliseen 
kilpailuun. 

Suuren rakennemuutoksen aikakautta on sanottu uusnomadien ajaksi. Kahdessa 
vuosikymmenessä suurin osa Suomen kansaa muutti asuinpaikkaa, etsi koulutustaan 
vastaavaa työtä, pakeni maalta kaupunkeihin tai muutti siirtolaisena Ruotsiin. Kulttuurin 
reuna-alueet kuten Pohjois-Karjala menettivät lähes kolmanneksen väestöstään. 
Helsingin ympäristöstä rakennettiin metropolialue; ennen uusnomadien vaellusta sekä 
Espoon että Vantaan kaupungit olivat vain maalaispitäjiä. Nykyisin lähes neljännes 
Suomen kansasta on asettunut asumaan Uudellemaalle. Helsingin suuralueelle on 
keskittynyt valtaosa teollisuutta, kauppaa ja hallintoa. 

Suuren yhteiskunnallisen muutoksen aikana delokaalistui myös Suomen kansan 
ammattirakenne. Vielä toisen maailmansodan jälkeen maa- ja metsätaloudesta sai 
toimeentulonsa lähes puolet Suomen kansasta. Suomi oli ns. alikehitysmaa, kuten 
teknokratia on tällaiset valtiot luokitellut. Kahdessa vuosikymmenessä maanviljelijäväestö 
supistui kolmannekseen siitä, mitä se oli vuonna 1950. Sitä mukaa kuin peruselinkeinoja 
harjoittava väestö on vähentynyt, ns. palvelutyötä tekevien määrä on lisääntynyt. 

Parissa vuosikymmenessä (vwv. 1950-1975) paikalliselinkeinoista eli maa- ja metsäta- 
loudesta »vapautui» yli miljoona henkeä, jäljelle jäi vajaa kolmannes. Teollisuustyövoima 
eli varsinainen työväenluokka kasvaa hitaasti ja automaatio tulee yhä enemmän viemään 
pois ihmistyötä juuri teollisilta tuotannon aloilta. Ketkä jäävät jäljelle? Palvelu- ja 
toimihenkilöt. Tähän luokkaan kuului 1980 jo yli puolet ammatissa toimivasta väestöstä; 
heistä yli kolmannes on valtion ja kuntien virkamiehiä. Uudellamaalla maa- ja metsä- 

taloudenharjoittajia on 1980-luvulla ollut enää 1-3 %, palveluelinkeinoissa toimivia lähes 
70 %. Metropoli-Suomi näyttää kehityksen suunnan. 


Kuvio 4 
Keskitetty paikallisuus 


Paikolliskalltuuai Kerkikh kulkuuzi 


Sosiaaliset näytelmä? 


Vafaki PYN, 
Videle uus 
a (KkIS haa! 
W lajien murtoeid; 7 


Sosiaalinen kanssaläyminen 


hleisössä eläminen  kokouttoiminta 
yläilyh ,. lounaat eavintolai lat 
yhteiset Jyöt Seminaaei 


Kultuueitieto 


kokemustieto fet-hkninen Hero 
yhteisöön Kasmminen  yhtenäitkoulutus 
kulkuueitead:hot Okganisatoeinen kasvatus 
henilstohtaiset — keskitetty tietoteollisuus 
yhteyslet (massameedat. 


viset Rakenteet 


kyläkoulu Keskuskoulu 
Vrrastokeskus 
Seu Ratalo kulliaaxi keskus 
kylökappeli kikkkokeskus 
kyläkauppa ostoskeskus 


kyläm €i/eKi veks las teollisuuskeskus 


KYLÄ JA KESKUSTAAJAMA 
Aina 1950-luvulle asti paikallisuus säilyi voimakkaana myös suomalaisessa kulttuurissa. 
Oma kylä oli taloudellisen ja sosiaalisen toiminnan keskipiste ja uudet instituutiot 
sopeutettiin kylätasolle. Jokainen kylä halusi oman kansakoulun, seurojentalon, meijerin, 
paikallisen teollisuuslaitoksen. Ihmiset toimivat omassa kylässään, se oli yhteinen viite- 
kehys. Kylän nuoret järjestivät omia iltamiaan ja nurkkatanssejaan, rakensivat omat 
urheilupaikkansa ja kyläkeinunsa. Kulttuuri tarkoitti osallistumista, kyläjuhlia, kanssa- 
käymistä ja yhteistoimintaa. 

Delokaalisen kulttuurikehityksen aikana metropoli-satelliitti-rakenteet ovat tunkeutuneet 
kaikkialle. Kylät on liitetty kuntakeskukseen, joka omassa ympäristössään on kuin 
pienoismetropoli. Jokainen taajama on kansainväliseen kehityskilpailuun sopeutunut 

talous-, hallinto- ja kulttuurikeskus. Sen toiminnot on koottu omiin koneistoihinsa, paikal- 
linen elämäkin on suunnattu erilaisiin palvelu- ja kulttuurikeskuksiin. Jokainen keskus 
autioittaa ympäristönsä. 


Rakennemuutos loi uutta työtä ja määrällistä kasvua, mutta samalla delokaalistui koko 
suomalainen yhteiskunta. Jos kovan teknologian voittokulku jatkuu, uudessa uljaassa 
teknologiayhteiskunnassa suurin osa työssä käyvistä ihmisistä tulee palvelemaan ns. 
asiakkaita tai tekemään erilaisia toimistotöitä, kokoamaan ja käsittelemään tietoa. 

Suomesta on tullut meritokratia, koulutusryhmien hallitsema virkayhteiskunta, jossa 
ruumiillinen työ korvataan teknologialla, roboteilla. Niin kauan kuin tieteellis-tekninen eliitti 
tulee hallitsemaan maailmaa, työtä ei enää tehdä käsillä. Ympäristön muokkaavat koneet 
ja toisinpäin: kulttuuriympäristö suunnitellaan ja rakennetaan teknologialle, ei luonnossa 
elävälle ihmiselle. Taloudellinen keskittyminen heijastuu kaukaisimpaankin periferiaan, 
jokaiseen kylään. Vanhat pienet kyläkaupat rakennettiin samantyylisiksi kuin kylien 
muutkin rakennukset. Kauppa toimi kyläläisten kohtauspaikkana, se oli posti- ja 
veikkaustoimisto ja tiedotuskeskus, jossa puhuttiin kylän asiat. Takaovesta kauppaan 
pääsi asioimaan myös iltaisin ja sunnuntaisin. Kyläkaupat toimivat joustavasti, niiden oli 
sopeuduttava paikallisyhteisöjen elämäntapoihin. Nykyisin suomalaista vähittäiskauppaa 
hallitsee neljä keskusliikettä, kyläkaupat ovat lähes kokonaan hävinneet. Keskitetty 
elintarviketeollisuus, yhdenmukaiset myymäläkalusteet ja ravintohygienian vaatimukset 
ovat tehneet maaseudunkin kaupoista supermarkettien jäljitelmiä. Kauppaa ohjaa 
liiketaloudellinen ja kunnallinen teknokratia, pitkälle viety teollinen rakentaminen ja 
viranomaisten yhdenmukaiset normit ja määräykset. Tekomodernit liikerakennukset ovat 
kaikkein kauimpana suomalaisesta rakennusperinteestä, ne edustavat ensimmäisen 
polven kauppatekniikoiden nykyaikaisuutta ja kuvitelmia kansainvälisestä kehityksestä. 

Taloudellinen rakennemuutos toi mukanaan uuden »kauppakulttuurin». Supermarketit 
eivät ole enää tapaamispaikkoja. Niissä toiminta on keskittynyt tavararituaaleihin, valin- 
toihin ja erikoistarjouksiin. Tavaroita valitseva ihminen ei enää ehdi seuranpitoon muiden 
ostajien kanssa, eivätkä supermarketit ole tarkoitetutkaan sosiaaliseen kanssakäymiseen. 
Ne palvelevat tehokkaasti vain kauppaa ja tavaroiden markkinointia. Valintamyymälöiden 
tavararivien toimintaidea on liukuhihna. 

Sitä mukaa kun yhteisöllisyys häviää, leviää mekaaninen palveluteknokratia yhä 
useammille elämänaloille. Kyläkauppojen kanssa kilpailevat myymäläautot, kyläkirjastojen 
sijasta kuntaorganisaatiot kehittävät kirjastoautoja, kyläkoulut vaihdetaan koulubusseihin. 
Keskittäminen ja tehokkuusajattelu tuottavat mekaanisesti toimivia palveluja, ne täyttävät 
kenties eri alojen kapea-alaiset tavoitteet, mutta jättävät kylät yhteisöinä kuolemaan. 
Periferiat tulevat yhä enemmän riippuvaisiksi keskitetyistä järjestelmistä, palvelukes- 
kuksista. Niistä keskitetty kulttuuri hallitsee reuna-alueitaan. Taloudellisesti ja yhteiskun- 
nallisesti Suomi on muuttunut satelliittirakenteeksi. 

Paikallisyhteisöt — kunnat ja kaupungit — pyrkivät luomaan oman keskuksensa, citynsä, 
jonka ympärille taloudellinen ja sosiaalinen toiminta suuntautuu. Jokainen kasvukeskus 
on pienemmän tai suuremman metropolin satelliitti, Suomessa keskuksien keskus on 
Helsingin alue. Metropolien, satelliittien ja paikallisten kasvupisteiden verkostoa yhdistävät 
moottori -ja pikatiet; niidenkin rakentaminen on perustunut delokaalisiin resursseihin. 
Suomalainen tuotantoympäristö ja yhdyskuntasuunnittelu sopeutuu maailmankulttuuriin. 
Delokaalisen keskittämisen ideologia näkyy kaikissa yhteiskunnan toimintamuodoissa. 
Kunnat luovat kasvukeskuksia, teollisuuskeskuksia ja kauppakeskuksia. Kulttuurinkin 
alalla rakennetaan kuntakeskuksia, kulttuurikeskuksia, kirkkokeskuksia ja urheilukes- 
kuksia; suurin osa kyläkouluista on »delokaalistettu» ja koulutoimi on keskitetty valtakun- 
nalliseen keskusvirastoon. Taloudellista ja yhteiskunnallista kehitystä ohjaavat kasvukes- 
kukset ja keskusorganisaatiot. Ne kuuluvat pakkokehityksen ja kovan kilpailuyhteiskunnan 
perusrakenteisiin. 

Taloudellisessa sopeutumisessa on ollut eri kausia. Kansainvälistymisen aikana 1960- 
luvulla rationalisoitiin paikallisteollisuutta nostamalla jalostusastetta. Niin kauan kuin 

maailmanmarkkinoilla oli tilaa, työvoimaakustannusten vähentämisellä ei vielä ollut suurta 
merkitystä. Ensimmäisen pysyvän ekokriisin kaudella - maailmanmarkkinoiden alkaessa 
ehtyä — sopeutumisstrategia on muuttunut markkinaosuuksien hankkimiseksi. Markkinoita 
ei enää voitu luoda ja kasvattaa, ne oli vallattava muilta yrityksiltä. 1970- ja 1980-luvun 
taloudellinen suurmeritokraatti oli johtaja, joka kykeni kansainvälistämään yhtiönsä, 
ostamaan markkinaosuuksia ulkomailta. Automaatioteknologian maailmankaudella 
kansainväliseen kilpailuun on sopeuduttava korvaamalla ihminen roboteilla, luomalla 
automaattisia tuotantolaitoksia. Se on delokaalisen kehityksen vääjäämätön päätepiste. 
Taloudellisen sopeutumisstrategian muotoja voidaan luokitella yksityiskohtaisemminkin. 
Olennaista on kuitenkin keskittyminen; talouskasvu on perustunut tuotannon, työn ja 
työvoiman keskittämiseen. 

Superteknologian kaudella fuusioituminen ja kansainvälistyminen ovat edelleen ainoita 
todellisia vaihtoehtoja. Jäljelle tulevat jäämään monopolit, kunkin tuotannonhaaran 
markkinoita hallitsevat suurkonsernit ja teknojärjestelmät. Vain kansainväliset suuryri- 
tykset kykenevät saavuttamaan sisäisen autonomian ja rakentamaan tieteellis-teknisesti 
täydellisiä tuotantolaitoksia, joissa automaattiset prosessit korvaavat lopulta ihmistyön ja 
tuotantokilpaa käyvät robotit. Huipputeknologiaan siirtyminen kiihdyttää suomalaisten 
tuotantorakenteiden sulautumista maailmanteollisuuteen. Tämä vaihe on Suomessa jo 
alkanut, sitä tukee uusi kansainvälinen pankki- ja finanssipolitiikka, maailmanpörssiin 
siirtyminen. Suomen kansantalous on muuttunut maailmantaloudeksi. 


Tasalämpöinen elintila 


Keskitettyyn kasvuun sopeutuessaan Suomi on rakentanut uudelleen kulttuuriympä- 
ristönsä. Talonpoikaiskylät ovat hävinneet. Toisen teollisen kulttuurikauden kirkonkylät ja 
tehdasyhteisöt ovat muuttuneet palveluskeskuksiksi. Teknokoneistot ovat ottaneet 
hallintaansa myös asuinympäristön. 

Paikalliskulttuurien aikakaudella rakentaminen sopeutui ympäröivään luontoon. 
Kyläihminen käytti hyväkseen oman asuinympäristönsä rakennusaineita, Suomessa 
puuta, ja hallitsi perinteisen rakennustekniikan. Ulkopuolisia ammattimiehiä tarvittiin 
vähän. Rakentaminenkin on ollut yhteisöllistä, monia työvaiheita on tehty talkoilla. Asu- 
minen noudatti paikallista elämänmuotoa, vastasi paikallisia vaatimuksia. 

Uudessa delokaalisessa järjestelmässä rakennusaineet tuotetaan teollisesti kansain- 
välisten standardien ja yleisten rakennusnormien muukaan. Tavallinen ihminen ei enää 
hallitse rakennustekniikkaa, ei oman asumiseensa vaikuttavaa tietoa eikä taitoa. 
Rakennustyylit ja asumismallit luodaan keskitetyissä tuotantojärjestelmissä paikallis- 
yhteisöjen ulkopuolella. Yhdenmukainen ammattiteknologia on tuottanut yhdenmukaisia 
kulttuuriympäristöjä, »moderneja» lähiö- ja palvelukeskuksia, jotka vastaavat kansain- 
välisiä vaatimuksia. Omaehtoinen arkkitehtuuri jää museokulttuuriksi. 

Mutta mikä on oikea asumisstandardi? Pyyntikulttuurien aikana ihminen eli luonnossa ja 
muutti asuinpaikkaa metsästys- ja kalastuskausien mukaan. Asuinsija tai koti oli silloin 
ehkä mielikuva tulen loisteesta liedessä tai suoja tuulta ja sadetta vastaan. Kaskikauden 
savupirttiä ja vielä talonpoikaistakin asuintupaa hallitsi suuri harmaakivinen uuni, jonka 
kupeessa oli avonainen takka ruoanlaittoa varten. Tulenloiste pimeässä tuvassa ja 
lämmin nukkumapaikka uunin päällä vastasivat tuon ajan käsityksiä ihmiselämän muka- 
vuuksista. Kaupungeissa ja 1930-luvulta lähtien maaseudulla alettiin rakentaa puolitoista- 
kerroksisia »omakotitaloja», joissa sydämenä oli palomuuri savupiippuineen. Huoneet 
sijoitettiin keskusmuurin ympärille ja jokaiseen huoneeseen voitiin muurata oma 
lämmitysuuni keskushormiston yhteyteen. Elämän ylellisyydeksi tuli kuiva, lämmin huone. 
Silloin siirryttiin asumaan keittiöön, olohuoneeseen ja makuukamareihin, se kuului 
välttämättömään asumistasoon. Halvan öljyn vuosikymmeninä lämmitys automatisoitui, 
ihmisen ei enää tarvinnut huolehtia hiilistä eikä polttopuista; uunit vaihtuivat keskus- 
lämmitykseen. Alkoi asumismukavuuksien ja nykyaikaisten vaatimusten aika. 

Talonpoikaistalo oli asuinympäristö ja työpaikka, tuvassa tehtiin töitä, jotka omava- 
raistaloudessa olivat tarpeen. Työ ja askareet olivat elämänmuoto. Kun paikallinen 
asuminen muuttui delokaaliseksi myös kotitalouden kaikki rakenteet muuttuivat, uuden 
funktionaalisuuden tuli palvella kuluttajaihmisen ulkoaohjattuja tarpeita. Urbaanin yksilön 
elämän on mukauduttava teollisen tuotannon rytmiin. Koti on vapaa-ajan viettopaikka, 
siellä työvoima elää kuluttamiselle tarkoitetun osan »aikabudjetistaan». Asumisesta 
pyritään supistamaan pois kaikki työ, joka luontoiskulttuureissa oli elämän sisältö, ja 
suoriutumaan »kotiaskareista» mahdollisimman vähällä vaivalla. Uuden talon ei enää 
tarvitse sopeutua suomalaiseen luontoon eikä kylään, ja yhä vähemmän sosiaaliseen 
kanssakäymiseen. Tärkeintä on, että se tarjoaa mukavuuksia ja vastaa kansainvälisiä 
elintasovaatimuksia. 

Delokaalisessa kulttuurissa asumismuodot ja elintasovaatimukset yhdenmukaistuvat 
kaikkialla maailmassa. Kodinkoneet, huonekalut, esineet ja jopa kansainvälinen teollinen 
ruoka kuuluvat organisaatioihmisen elämänmuotoon. Keittiöt, ruoanvalmistustavat ja 
vähitellen myös ruokatottumukset muuttuvat kansainvälisiksi. Tv, videot ja stereot vaativat 
ympärilleen samanlaisen olohuoneen nojatuoleineen ja sohvaryhmineen. Vaikka 
huonekaluteollisuus tuottaa tihenevään tahtiin uusia mallistoja, tyylisuuntia ja muoteja, 
koodinsisustus ja elämäntyyli muuttuvat rakenteellisesti yhä yhdenmukaisemmiksi. 
Erilaisuus ja persoonallisuus on luokka- tai kulutuskulttuuria, omien valintojen esillepanoa. 
Asumisen illuusiot ovat maailmanmuotia. Omassa lokerossaan suomalainen elintaso- 
ihminen elää tasaisessa mukavuuslämmössä automaattilaitteineen ja viihdevälineineen. 
Hänen keittiönsä on hygieeninen ja siisti kuin laboratorio, hänen olohuoneensa mukava 
vapaa-ajan tila istua ja ottaa vastaan informaatioyhteiskunnan vaikuttamista, ulkopuolista 
sivistystä, valmista elämisen ohjelmaa. 

Rakentamiseen on kasvanut omia keskitettyjä koneistoja, jotka sopeutuvat ylikan- 
salliseen kilpailuympäristöönsä. Arkkitehtien ammattikunta niin kuin muutkin organisaatiot 
luovat omat kulttipatsaansa ja kehitysrituaalinsa, jotka ylläpitävät heidän ekolokeroaan. 
Meritokraattisessa kehityskoneistossa on merkitystä vain kansainvälisillä monumenteilla. 
Rakennustaiteen valtahierarkia palkitsee kansainvälistä ammattitaitoa jäljittelevän arkki- 
tehdin, insinöörin tai muotoilijan. Suomalaista perinnettä tai kansanomaista rakentamista 
jatkava suunnittelija tuomitaan epäitsenäiseksi, ammattiluokkansa edustajana jopa 
naurettavaksi. Rakentamisessa, muotoilussa ja taiteessa Suomi on henkinen kehitys- 
periferia, jossa ekologinen voittaja on kansainvälisyyttään julistava taidemeritokraatti. 
Taiteen kehitysmyyteissä ylikansallisuus muuttuu suomalaiseksi kulttuuriksi. 

Lounaisen Suomen kyläalueilla lähes jokaisen keskiaikaisen kivikirkon läheisyyteen 
1950- ja 1960-luvun kirkollisteknokratia rakensi ns. modernin, tasakattoisen seurakun- 
takeskuksen. Sinne mukavuusajan uskovaiset kokoontuvat vastaanottamaan uskonto- 
palveluja. Tiiliset tasakattotalot ovat ei-paikallisen rakentamisen kehitysmonumentteja ja 
julistavat kirkollisen kansankulttuurin kuolinsanomaa. Kehitysuskoon kasvatetut maan- 
viljelijät, niin kuin taajamien työläiset ja toimihenkilötkin ostavat bungaloweja, tirolilaistaloja 
ja espanjalaisia patioita pylväskäytävineen ja kaari-ikkunoineen. Niin tekevät hyvinvoivat 
massakulttuurin ihmiset kaikkialla maailmassa. Yksityiset ja julkiset rakennuskoneistot 
ovat repineet alas omaehtoisuuden muistomerkit, kunnallisille pikkuteknokraateille se on 
ollut jopa ylpeyden aihe. Suomaalainen taajama on muuttunut amerikkalaiseksi city- 
centeriksi supermarketteineen, virastokeskuksineen ja liikenneympyröineen. Jokaisessa 
kehityskylässä on oltava kerrostalo, eritasoliittymä tai muu urbaanin rakennuskulttuurin 
kansainvälinen tunnusmerkki. Näin suomalainen kulttuuriympäristö niin kuin asuminen ja 
elämänmuotokin mukautuvat keskitettyjen teknokoneistojen hallitsemaan todellisuuteen. 

Tulevaisuuden postlokaalisessa kulttuurissa kansalaiset yksityistetään, privatisoidaan 
omaan asuinlokeroonsa, »luukkuunsa», ja luonto eliminoidaan pois ihmisen asuinympä- 
ristöstä. Luonto on teknistetty ideaalimaisema, jota katsotaan olohuoneen ikkunasta, 
televisiosta tai videosta. 

Luontaistalouden aikana asuin- ja ulkorakennukset rakennettiin erikseen, poikkeuksen 
muodosti vain itäinen karjalantalo, jossa asuinhuoneet ja karjasuoja olivat saman katon 
alla. Entisaikaan myös maaseudun virkamiestaloissa, jopa kaupungeissa ulkorakennuk- 

set sijaitsivat erikseen. Ulkona pihapiirissä kulkeminen sisältyi jokapäiväiseen elämään. 
Funktionaalisen tehokkuusajattelun kaudella ulkovarastot, sauna ja autotallit ruvettiin 
rakentamaan asuintilojen yhteyteen. Ihmisen ei enää tarvinnut mennä ulkoilmaan, ei 
työssä, työmatkalla eikä kotona. Ulkona käynti on erillinen »aktiviteetti» , kuntolenkki puru- 
radalla, tekninen suoritus, joka vaatii kansainväliset välineensä ja pelisääntönsä. 

Jos kehitys säilyttää suuntansa, tulevaisuuden rakennusteollisuus alkaa rakentaa ulko- 
ilmasta eristettyjä yhteisöjä, kenno- ja lokerolähiöitä, joissa kaikki palvelut ovat saaman 
katon alla. Uudet yhteiskunnat tai kaupunkilähiöt katetaan lasiseinillä ja ilmastoidaan. 
Urbaanin asumisyhteisön mallina on avaruussiirtokunta. Tasalämpöinen ulkotila tieteellis- 
teknisine puutarhoineen avautuu jokaisen solun panoraamaikkunoista. Ihminen alkaa 
elää ansarissa, muurahaispesien kulttuurissa. Luonnosta eristetty elinympäristö on 
luonnon-valloittajaihmisen lopullinen asuinparatiisi. Kennolähiössä jokaisella on oma 
yksilöllinen lokeronsa televisioineen, videoineen ja kotitietokoneineen. Työkin — jos joku 
haluaa sitä tehdä — voidaan johtaa hänen asumiskennoonsa. Ansariyhteisössä on tarjolla 
kaikki palvelut, mitä kennoihmiset tarvitsevat. Omaan kulttuurikeskukseen pääsee 
sisäovesta. Ihmisen ei enää koko elämänsä aikana tarvitse mennä villiin luontoon, 
raakaan säähän, valvomattomaan ympäristöön. Mukavuus saavuttaa lopullisen kehitys- 
pisteensä. 


Keskitetty kansanjuhla 


Keskitetyssä yhteiskunnassa paikalliset yhteisöjuhlat muuttuvat ulkoa ohjatuksi organi- 
saatiokulttuuriksi. Paikallisyhteisöjen aikakaudella kansanjuhlat tukivat paikallista kulttuuri- 
järjestelmää. Ne vahvistivat omaa elämänmuotoa, nostivat esille yhteisön jäsenet, heidän 
elämänvaiheensa ja merkkipäivänsä. Työvuoden juhlakalenteri sopeutui paikalliseen 
luonnonrytmiin, vuodenaikojen vaihteluun niin kuin koko elämäkin. Elinkeinojuhlat ja riitit 
noudattivat ja työjaksojen taitekohtia, kylvö- ja korjuuaikoja; ne sitoivat ihmisen ympä- 
röivään luontoon ja yhteisöön. Juhla yhdistyi arkielämään ja monet yhteiset tapahtumat 
toistuivat yhä uudelleen vuodesta toiseen. Traditioita ei tarvinnut rikkoa, ne mukautettiin 
uusiin olosuhteisiin. Juhlaperinne julisti sekin turvallista jatkuvuutta, kaiken uusiutumista. 
Keskitetty valta ottaa haltuunsa myös tapahtumisen. Juhlat ovat massojen hallintaa, 
vaikuttamista, kulttuurivaltaa. Delokaalisen juhlaperinteen keskipiste ei ole enää tavallinen 
ihminen, sukulainen tai kyläläinen, vaan johtaja ja suorittaja. Omaehtoinen yhteisö on 
muuttunut näyttämöksi. Kehitysyhteiskunnan juhlien on rituaalistettava kehitys, tarjottava 
uutta ja erilaista, juhlistettava loputtoman muutoksen sakraalia voittokulkua. 
Teollisessa yhteiskunnassa vuotuisjuhlien on pitänyt sopeutua tuotantotavan sanele- 
maan elämänjärjestykseen. Aika on sidottu tuotantoprosessiin, jonka tulisi pyöriä maksi- 
maalisella teholla vuodenajoista ja jopa vuorokausirytmistä riippumatta. Työjakson 
katkaisee vapaa-aika, se on omaa aikaa, jolloin ihminen voi harrastaa, kuluttaa palveluja 
tai osallistua. Silloin työvoima uudistaa itseään, pääsee hetkeksi pois koneistostaan. 
Vuotuisjuhlien paikan ovat ottaneet keskitettyjen järjestelmien informaatio- ja valtariitit, 
poliittiset ja ideologiset merkkipäivät. Kalenteri on yhteiskunnallinen vaikuttamisen väline. 
Kirkollisten juhlapyhien rinnalle maalliset järjestelmät ovat työntäneet omia riittipäiviään, 
kansallisia ja poliittisia vuotuisjuhlia, joissa vahvistetaan massaideologioita ja niiden 
johtajakultteja. Ulkoa ohjatut kansalaisjuhlat ovat välttämätön osa ohjelmoidun yhteis- 
kunnan järjestötoimintaa ja yhteiskunnallista vaikuttamista. Ne ovat vallan sosiodraamoja 
ja hierarkianäytelmiä, joissa juhlapuhujina ja ohjelmansuorittajina toimivat kulttuurijohtajat, 
esiintymisoikeutettu eliitti. Organisaatioyhteiskunnan näytelmissä meritokraatit ovat 
ottaneet pääroolit. Juhlissakin näkyy peruskaava: johtajat — toisella puolella kansa. 
Paikallisuus ei enää kuulu juhlatapoihin, kuten ei muuhunkaan keskitettyyn kulttuuriin. 
Juhlat ovat valtiokulttuuria, kansainvälistä kulttuurivaihtoa, turistiteollisuutta. Järjestöpe- 
rinteet ovat osa yhteiskunnallista kilpailua, omien päämäärien ja totuuksien vahvistamista, 
raja-aitojen luomista muihin eturyhmiin. Tapahtumat eivät kokoa yhteisöä, vaan etu- ja 

intressiryhmien jäseniä. Ne ovat poliittisia vallanjakoseremonioita ja ideologisia muisto- 
riittejä, jotka kiihtyvät ja hiljenevät vaali- tai toimikausien mukaan. Yhteisön tilalle on tullut 
järjestö ja vuotuisriittien tilalle organisatorinen määräaikaisperinne, jossa siirretään tai 
lujitetaan yhteiskunnallista valtaa, varmistetaan oman ekolookeron turvallisuus. 

Rakennemuutos paikallisuudesta keskitettyyn järjestelmään on tapahtunut jopa nuorten 
tavoissa. Uusimittaiset tanssilaulut ja pelimannimusiikki levisivät Suomeen 1600-luvulla. 
Ensimmäisiä tanssitilaisuuksia olivat häät; tanssimisesta tuli länsisuomalaisten kylähäiden 
tärkein ohjelmanumero. Mutta jo 1700-luvun lopulta lähtien kylien nuoriso alkoi järjestää 
omia seurustelutilaisuuksiaan. Nuoret pitivät illanistujaisia, käsityökisoja, kokoontuivat 
kyläkeinuille, tanssivat silloilla ja kokkokallioilla. 

Lukuisat uusmittaiset kansanlaulut ovat syntyneet nuorten yhdessäolotilaisuuksissa, eri 
paikkakunnilla oli myös omaa pelimanni perinnettä, omatyyliset soittajansa. Kylä orga- 
nisoi itse huvitilaisuutensa. Nurkkatansseihin pojat vuokrasivat tanssituvan ja hankkivat 
soittajan, tytöt toivat ruokatarpeita ja huolehtivat tarjoilusta. Vaikka kylätanssit ja 
illanistujaiset jäljittelivätkin paljolti säätyläisten seurustelutapoja, rakenteiltaan ne olivat 
nuorten omaa yhdessäoloperinnettä. 

Talonpoikaiskulttuurin väistyessä nuorison yhteistoimintaa alkoi ylläpitää paikkakunnan 
nuorisoseura. Kylätanssit muuttuivat iltamiksi, joissa nuoret esittivät ohjelmaa: laulua, 
lausuntaa ja näytelmiä, lopuksi oli tunti pari tanssia tai piirileikkiä. Illtamaaperinne jatkui 
aina 1940-luvulle, se kuului toisen teollisen kulttuurikauden rakenteisiin. 

Maaseudulle nuorisoseuraliike levisi 1880-luvun lopulta lähtien, ensin Pohjanmaalle ja 
muualle Länsi-Suomeen. Nuorisoseura oli jo järjestö, se pyrki tarjoamaan nuorille hyviä ja 
kehittäviä harrastuksia, tutustuttamaan maaseudun ihmiset kirjallisuuteen, teatteriin ja 
taiteisiin. Nuorisoseurat ja työväenyhdistykset ovat aloittaneet kansannäytelmien perin- 
teen ja seuranäyttämötoiminnan. Yhdistykset muuttivat käsityksen kulttuurista, se oli jotain 
korkeampaa kuin yhteisöelämä. Paikallisuus oli muuttumassa valtiokulttuuriksi, sivistys oli 
jotain isänmaallista ja kasvattavaa, se kitki pois huonoja tapoja ja kehitti sisäisesti ihmistä. 
Aatteelliset yhdistykset valistivat kansaa, taistelivat juoppoutta ja muita talonpoikais- 
yhteisön murrosilmiöitä vastaan, nuorisoseurat jopa korvasivat paritanssit laulutansseilla 
eli tanhuilla. Mutta yhä vielä kyläseurat puolustivat paikallisuutta, kotiseutuhenkeä, ja 
ylläpitivät omaehtoisuutta. 

Aina 1940-luvulle kaikkien aatteellisten yhdistysten toiminta noudatti samoja kaavoja. 
Ne pitivät opintotilaisuuksia eli kerhoiltoja, joissa jäseniin juurrutettiin yhdistyksen omaa 
ideologiaa; hankkivat rahaa toimintaansa varten järjestämällä ohjelmallisia iltamia, 
tansseja ja arpajaisia, tekivät seuramatkoja muille paikkakunnille maatalousnäyttelyihin tai 
urheilutilaisuuksiin. Jokaisen yhdistyksen suurin tavoite oli oman kokoontumispaikan 
rakentaminen talkoovoimin. Seurojentaloja nousi sadoittain — tuhansia, niitä rakennettiin 
kaikkiin suurimpiin kyliin ja taajamiin. Ensimmäisen teollisen kulttuurikauden aikana taide 
ja viihde tukivat vielä paikallisuutta, elämää omassa kylässä. 

Suuressa rakennemuutoksessa 1950- ja 1960-luvulla seuratoiminta sammui. Alkoi 
elokuvien, TV:n ja muun ulkoa tuotetun viihteen kausi. Ammattikulttuurin rinnalla paikalli- 
nen näytelmätoiminta, kansanmusiikki, koko kyläkulttuuri muuttui »amatöörimäiseksi» ja 
menetti mielenkiintonsa. Kylien seurojentalot ja työväentalot rappeutuivat tanssipaikoiksi, 
joissa soittivat ammattimuusikot, keikkayhtyeet. 

Sodan jälkeen 1950-luvulla kirkonkyliin ja muuallekin rakennettiin tanssilavoja — ei enää 
seurojentaloja. Jotkut niistä muodostuivat maakunnallisiksi tanssipaikoiksi, jonne nuoria 
kerääntyi monista pitäjistä. Elettiin kiihkeintä autokautta ja nuorten massakulttuurin 
syntyaikoja. Nuorisokulttuurin keskus oli tanssilava. 

— Autoistuneiden nuorten tanssit ovat muuttuneet yhtä ei-paikallisiksi kuin muukin viihde. 
Äänentoistolaitteiden kehittyessä voitiin järjestää yhä suurempia ja suurempia massa- 
tapahtumia. Nuoriso kokoontui musiikkifestivaaleille, jopa kansainvälisille suurjuhlille, 
joissa oli kymmeniä tuhansia osanottajia. Muodissa olivat massatapahtumat, rockjuhlat, 
suurkisat ja mammuttiolympialaiset. Musiikkifestivaalit ovat omaehtoisen nuorisokulttuurin 
päätepiste, kylätansseista oli tullut maailmanjuhlia, joissa esiintyivät kansainväliset tähdet, 
globaalit suorittajat. Uusi tekniikka synnytti uuden musiikin ja musiikkikulttuurin: rautalan- 

kapiisit, lavashow't, rockhitit, melodia muuttui desibeleiksi, tajunnan täyttäväksi rumpujen 
sykkeeksi. Kotistereoiden, TV:n ja videoiden yleistyessä nuoret ovat siirtyneet kansain- 
väliseen yhtenäiskulttuuriin. Paikallisradiot, kaapelitelevisiot ja taivaskanavat välittävät 
yötä ja päivää suomalaisiin koteihin kansainvälistä viihdettä, se on nuorten uusi kulttuu- 
riympäristö. Rock- ja popmusiikin mukana kaikkialle ovat levinneet samat nuorisomuodin 
virtaukset, pukeutumistyylit ja itseilmaisun muodot. Nuorisokulttuuri voidaan jo luokitella 
maailmanlaajuiseksi teknosysteemiksi. Hipit, rockarit, nahkapäät ja deenarit ovat kansain- 
välisiä, viihde- ja informaatioteollisuuden luomia nuorisotyyppejä. Nuorisokulttuurin raken- 
teet ovat jo postlokaalisia. 

Rakennemuutos kylätansseista iltamiin, iltamista lavatanssien kautta festivaaleihin ja 
lopulta uuteen tajuntatekniikkaan on johdonmukainen. Se on merkinnyt väistämätöntä 
siirtymistä paikalliskulttuurista maailmankulttuuriin. Samoin on käynyt nuorisoaatteille. 
Nuorisoseurat elvyttivät kylän perinteitä, musiikkifestivaalit palvelivat massaideologioita ja 
turistiteollisuutta, uusimmat nuorten vastakulttuurin muodot ovat muuttuneet nopeasti 
kaupalliseksi maailmanmuodiksi ja sulautuneet kansainvälisiin markkinoihin. Nuorten 
protesti, heidän hätähuutonsa tai yrityksensä luoda jotain omaa hukkuu tajuntateolli- 
suuden myyntiorganisaatioihin. 

Viihteen alalla kärjistyy omaehtoisuuden ja ammattimaisuuden ongelma. Amatöörien ja 
kyläpelimannien tilalle ovat tulleet suorittajayksilöt, huippumuusikot ja supertähdet. Viihde- 
musiikki tuotetaan kansainvälisissä koneistoissa - se on superteknologiaa. Rockkonsertti 
on jo esiintymisriitti, jossa yleisö kohtaa ihmisidolin; siellä kokija vaipuu hurmoksiin kuin 
jumalanpalveluksessa. Popmusiikki, viihde, on yhä enemmän ekstaattisten elämysten 
myymistä massoille, se tarjoaa nuorille pakoteitä koulusta, arkielämän »terrorista», loput- 
tomasta kilpailusta ja omista kasvukriiseistä. Keskitetyn yhteiskunnan nuoret tarvitsevat 
tajuntateollisuutta ja omia idolikultteja. Globaali viihde on paikattoman ihmisen todel- 
lisuutta. 


Virallinen kulttuuri 


Järjestäytyneessä länsimaisessa yhteiskunnassa kansankulttuuriksi käsitetään 
vapaaehtoinen harrastus- ja kansalaistoiminta. Kansankulttuuria on osallistuminen 
aatteelliseen järjestötyöhön tai opiskelu-, taide- ja urheiluharrastuksiin. Etujärjestöjen ja 
painostusryhmien aikakaudella yhdistystoimintaa on pidetty välttämättömänä, siitä syrjään 
vetäytyminen olisi vetäytymistä pois nykyaikaisen ihmisen yhteiskuntatietoisesta elä- 
mästä. Harrastamisella on Suomessa erityisasema. Väkilukuun verrattuna Suomessa on 
erilaisia yhdistyksiä ja järjestöjä enemmän kuin missään muussa maassa. Suomalaisille 
oloille on myös luonteenomaista, että yhdistykset ovat politisoituneet ja kilpailevat 
jäsenistä sekä paikallisyhdistyksinä että keskusjärjestöinä. Suomessa on kilpaillut keske- 
nään vasemmistolainen ja oikeistolainen osuuskauppaliike, kaksi urheilun keskus- 
järjestöä, kaksi eläkeläisjärjestöä ja sotaveteraaniliittoa... Poliittisilla puolueilla on omat 
paikallis- ja keskusjärjestönsä, nuoriso-, vanhus- ja opintopiirinsä. Suomalaiset on ope- 
tettu uskomaan organisaatioon, kokousriitteihin, kansanvalistukseen ja ylhäältä annet- 
tuihin ohjelmiin. 

Harrastustoimintaa ylläpitävät kirkko, uskonnolliset liikkeet, kunnat ja valtio. Pohjoismai- 
seen tapaan Suomessa on vapaita kansalaisia työväenopistoja, jotka tarjoavat 
mahdollisuuksia kouluttaa itseään ja harrastaa mitä moninaisimpia asioita, taiteita ja 
käsitöitä, kansanperinnettä. Kuntaorganisaatioilla on omat kulttuuripalvelunsa: kirjastot, 
ohjattua urheilu- ja nuorisotoimintaa, suurimmilla kunnilla omat orkesterinsa ja teatterinsa. 

Ennen toista maailmansotaa maaseudun elämää hallitsi kolme neljä järjestöä: nuoriso- 
seurat, maamiesseurat, työväenyhdistykset ja suojeluskunta. Niillä oli kuntakeskuksissa ja 
suurimmissa kylissäkin omat seurojentalonsa ja oma toimintakenttänsä. Seurat huoleh- 
tivat yhdessäoloperinteestä, niiden iltamissa esiintyi oma väki. Virkayhteiskunnan aikana 
kansalaisten harrastuksista on yhä selvemmin tullut valtion ja kuntien ylläpitämää virallista 

kulttuuria. Samalla spontaani kansankulttuuri on muuttunut virkamiestoiminnaksi tai 
ammattimaiseksi kulttuurituotannoksi. Kansa on ihmismateriaalia, jota tulee aktivoida ja 
ohjata, saada kuluttamaan yhä enemmän kulttuurituotteita ja käyttämään yhä enemmän 
kulttuuripalveluja. 

Organisoitu suomalainen kansalaiskulttuuri on osa keskitettyä yhteiskunnallista järjestel- 
mää ja toteuttaa kansainvälisen kulttuuriteknokratian tavoitteita. Kansankulttuuri on 
mahdollisimman korkeatasoisia kulttuuripalveluja, kansainvälisen taiteen, ideologisen 
luokkakulttuurin tai tieteellisteknisen kehityksen viemistä kaikkiin yhteisöihin. Omaksu- 
malla oikean käsityksen historiasta ja maailmankulttuurin menneisyydestä, seuraamalla 
taiteen suuria nimiä ja jäljittelemällä muotivirtauksia yksilö toteuttaa itseään, luovuuttaan 
ja rakentaa omaa persoonallisuuttaan. Kulttuurin tarkoituksena on kasvattaa modernia 
ihmistä, tuottaa kuluttajia. 

Kansankulttuuria ohjaavat tiedotusvälineet, TV, radio, yhä kasvava määrä vaikuttamis- 
lehtiä, jotka antavat ihmiselle valmiit kulutus-, käyttäytymis- ja ajatteluohjelmat. Tavoista 
on tullut kansainvälisiä pelisääntöjä, kokous- ja seminaaritoimintaa, toimisto- ja palvelu- 
rutiinia tai liikennekäyttäytymistä. Paikallisperinteellekin asetetaan kansainväliset vaati- 
mukset. Kyläkulttuurinkin tulisi olla hyvin ohjelmoitua ja suunniteltua järjestötoimintaa, jota 
yhteiskunta voi valvoa ja kirjata vuosikertomuksiin. Kansankulttuurin sisällön määrää 
kansainvälinen ammattitekniikka, ammattiajattelu ja kaikkialla yhteiset urbaanit vaati- 
mukset. 

Uudet organisaatiot ovat maaseudullakin olleet intressiryhmien valtakoneistoja. Ne 
lupaavat etuja tietyille väestöryhmille, vetoaavat yhteiskuntaluokkien yhteenkuuluvuuteen 
tai yhteisöllisyyteen. Paikallisuus on useinkin vain toimintakeino, perimmäinen tarkoitus on 
mobilisoida ihmisjoukot keskitettyyn järjestelmään ja yhdenmukaiseen, ylhäältä ohjattuun 
ajatteluun. 

Onko tulevaisuuden yhteisö organisaatioiden pelikenttä, jossa esiintyvät kanssapelurit ja 
vastapelurit, meidän ryhmä ja muut, asiakkaat, yleisö ja näyttelijät? Muuttuuko järjestö- 
yhteiskunnan sosiaalisissa näytelmissä yhteisö yleisöksi, katsojiksi ja kuuntelijoiksi, 
joukoiksi? Vastakkain ovat kulttuurin tuottajat ja kuluttajat, toisella puolella ammattimaiset 
kirjoittajat, soittajat ja tanssijat, toisella puolella kansa, äänestäjät, joilta odotetaan sosiaa- 
lisia palkintoja. Organisaatioihmisen maailma jakautuu kahtia: meidän järjestöömme ja 
ulkopuoliseen massaan, johon tulee vaikuttaa, jota pitää kehittää, kouluttaa ja kasvattaa. 
Kaikkialla vallitsee kaksijakoinen kulttuuri, me ja muut; johtajat ja massat. 

Onko enää olemassakaan kanssaeläjiä, lähimmäisiä - muuta kuin juhlapuheissa? Onko 
vain kilpailijoita, esimiehiä, alaisia, koulutettavaa ainesta, sosiaalitapauksia, asiakkaita, 
ostajia ja myyjiä? Keskitetyn yhteiskunnan kanssaihmisistä on tullut liian monenlaisen 
hyödyn-tavoittelun välikappaleita, taloudellisia, sosiaalisia ja poliittisia pelinappuloita. 
Heitä tarvitaan yhteiskunnan kohderyhminä, ei oman kulttuurinsa luojina. 


Ulkoatuotettu suomalainen 


Oma ja vieras elämänkaari 


Elämänkausien sarja on alkanut syntymästä ja nimenannosta, ne olivat ensimmäisiä 
siirtymäriittejä. Suvun ja kyläyhteisön naiset ovat kokoontuneet katsomaan vastasyn- 
tynyttä, viemään pikkulahjoja, ”varpaisia”, jakaneet äidin iloa ja naisten kokemuksia. 
Elämänsä aikana ihminen on siirtynyt ikäryhmästä toiseen ja saanut arvostusta yhteisön 
jäsenenä, sukulaisena tai naapurina. Lähes kaikissa luontoiskulttuureissa häät ja hauta- 
jaiset ovat olleet yhteisöjuhlia, usein myös nuorten aikuistuminen on seremoniallisesti 

julkistettu. Joissakin paikallisyhteisöissä nuorten aikuistumisriitteihin on ottanut osaa koko 
kylä. 

Paikalliset pienyhteisöt tarvitsivat siirtymäriittinsä. Initiaatio- ja puberteettimenot vahvis- 
tivat aikuisuutta, luonnollisia rajoja nuorten ja täysi-ikäisten välillä. Kosinta- ja hääme- 
noissa nuoret siirrettiin naimisissa olevien joukkoon, tuleviksi perheenäideiksi ja -isiksi, 
joilla oli itsenäinen asema sukunsa ja kyläyhteisönsä piirissä. Häämenot laillistivat 
avioliiton, uudet sukulaisuussuhteet, kokonaan uuden sukulaisuusjärjestelmän, joka avio- 
liittoa solmittaessa syntyi. Julkiset häämenot turvasivat myös tulevien lasten aseman ja 
oikeudet sukunsa perintöön. Osallistumalla häihin ja muihin siirtymäriitteihin yhteisö 
hyväksyi sosiaaliset muutokset, joiden seuraukset ulottuivat kauas tulevaisuuteen. 

Vanhat karjalaiset suku- ja lauluhäät olivat monijaksoinen siirtymäriitti, joka alkoi kosin- 
tatilaisuudesta. Kosintataloon kokoontui sukulaisia ja kyläläisiä; vanhan tavan mukaan 
nuoret saivat silloin tulla paikalle tanssimaan. Ennen läksiäispäivää suvut neuvottelivat 
monia kertoja. Läksiäisriitteihin kuului morsiussaunamenoja, kengitysiltoja, joissa kylän 
nuoret erosivat ikätovereistaan. Läksiäisissä morsian erosi kotiväestään ja sukulaisistaan, 
hänet puettiin nuorikoksi, nuoreksi aviovaimoksi; tuliaisissa hänet otettiin miniäksi sulha- 
sen suurperheeseen. 

Länsi-Suomen talonpoikaisyhteiskunnassa morsian piti ikätovereilleen käsityötalkoita ja 
erojaisia, häitä valmisteltiin kauan ja kihlapari oli erikoisasemassa, koko yhteisön huomion 
kohteena. Varakkaiden talollisten häät kestivät monta päivää ja niissä ruokittiin satoja 
vieraita. Kaikkine valmisteluineen kylähäät olivat tapahtuma, joka kokosi kyläläisiä niin 
häätalkoisiin kuin pitoihin ja tansseihinkin. Todellisuudessa tai vertauskuvallisesti kylä- 
kunta varusti nuoret elämän alkuun antamalla morsiusapua ja häälahjoja. Samoin kuin 
suvut, myös kylät ovat olleet kollektiivisesti vastuussa jäsenistään. 

Paikallisyhteisöjen hautajaismenoissa vainaja on yleensä pesty ja puettu kotona, häntä 
ovat kyläläiset käyneet katsomassa, vainajan luona on valvottu öisin, pidetty valvojaisia. 
Kuollut yhteisön jäsen, oli hän nuori tai vanha, hyvästeltiin ennen viimeistä matkaa. Suku- 
yhteisöissä kuten ortodoksisessa Karjalassa vainajaa on muisteltu tiettyinä päivinä 
kuoleman jälkeen. Ortodoksisessa kalenterissa on myös neljä yleistä vainajien päivää, jol- 
loin sukulaiset ovat käyneet haudoilla aterioimassa yhdessä omien vainajiensa kanssa. 
Arvossapidetyille vainajille, patriarkoille ja matriarkoille, on voitu pitää suuret muistajais- 
juhlat vuoden, parin päästä heidän kuolemastaan. Ne ovat yhdistäneet koko suvun muis- 
telemaan sellaisia suvun jäseniä, jotka elämällään ja työllään olivat hankkineet omiensa 
kunnioituksen. Kuoltuaan ihmisen tuli päästä omaan hautausmaahan. 

Hautajaisissa vainajia on muisteltu ja heidän elämänvaiheensa punnittu niin sukulaisten 
kuin naapurienkin keskuudessa. Monien kansojen vainajariitit ovat yksilön elämän päätös- 
näytelmä. Ne ovat voineet sisältää jopa symbolisen kuvaelman viimeisestä tuomiosta, 
jossa vainajien hyvät ja pahat teot on julkisesti punnittu. Kyläläisten osallistuminen hauta- 
jaisiin on ilmaissut vainajan aseman ja sen kunnioituksen, jota häntä kohtaan on tunnettu 
sukulaisten, naapurien ja muiden yhteisön jäsenten keskuudessa. Vainajaa lähtivät saat- 
tamaan niin omaiset kuin naapurit. Kaikkialla pienyhteisöissä omille vainajille on pidetty 
puheita, heistä on ajateltu hyvää. Vainajan muisto yhdisti sukulaisia ja naapureita, loi 
omalta osaltaan tietoisuutta inhimillisestä yhteydestä, joka vallitsi paikallisten ihmisten 
kesken. Jokaisella yhteisön jäsenellä oli oma kulttuurinen merkityksensä. 

Pienyhteisössä kunnioitettiin hyviä naapureita ja kyläläisiä, jotka jakoivat kulutusta, 
järjestivät suuria häitä ja hautajaisia, ylläpitivät kylätemppeliä ja osallistuivat yhteisiin 
riitteihin. Arvostettu perhe oli vieraanvarainen, auttoi sukuaan ja naapureitaan, uhrasi 
omastaan muille ihmisille. Sukujen ja kyläyhteisöjen on myös ollut pidettävä huolta 
omistaan, köyhistä, sairaista ja poikkeavista ihmisistä. Paikallisyhteisöissä jokaisella oli 
lähimmäinen keskuudessaan. 

Kyläyhteisöjen häät, hautajaiset tai initiaatioriitit säilyvät niin kauan kuin omaehtoinen 
paikalliskulttuurikin. Kun paikallisuus katkeaa jää jäljelle palvelukulttuuri. Ihmiselämän 
taitekohdat, niin kuin yksilölliset kriisitkin muutetaan palveluiksi, osaksi organisoitua 
ihmishuoltoa. Tieteellisteknisessä kehitysyhteiskunnassa koneistot ottavat haltuunsa 
ihmiselämän kaikki vaiheet lapsuudesta vanhuuteen, myös ihmisen kuoleman. 

Paikalliskulttuurin kuoltua kuluttajaihminen on vapautunut seremonioiden järjestämi- 
sestä ja hän voi keskittyä egosentriseen pienoismaailmaansa. Maaseudulla tuottaja- 
maanviljelijä ei enää järjestä kylähäitä tai -hautajaisia, ellei erityisesti halua. Hän investoi 
mieluummin koneisiin, omaan kulutukseensa ja elintasoonsa. Modernin kaupunki-ihmisen 
ei välttämättä tarvitse ottaa huomioon naapureitaan eikä yhteiselämän odotuksia, ei 
"hyviksi tavoiksi" nimitettyjä kyläyhteisön käyttäytymissääntöjä. 

Mutta nykyihmisen häillä tai kuolemalla ei myöskään ole yhteisöllistä merkitystä. Häät 
ovat usein vain kulutustapahtuma ravintolan palvelutiloissa ja niihin ottaa osaa se lähipiiri, 
jonka kanssa elintasoa halutaan jakaa. Seksuaalisen vapauden ja avosuhteiden aika- 
kaudella häillä ei enää ole sosiaalista sanomaa edes nuorille itselleen. Riittää, että 
kansalaisten avioliitot ja avioerot rekisteröidään ja tilastoidaan. 

Virallisesti ihminen saa kuolla tieteellisteknisen kuoleman suuren keskussairaalan teho- 
osastolla. Hautaamisesta huolehtii oma laitoksensa, viimeisen palvelun ja jäähyväismenot 
suorittaa rituaalivirasto, omaisten surun eliminoivat ammattiterapeutit. Kaikkialla ihmisen 
elämää säätelee ammattikoneisto. Elämänkausiriiteissä palveluvirkamiehet ovat ottaneet 
pääroolin. Yhteisöjä ja kanssaihmisiä ei enää tarvita, naapureilla ei enää ole osaa toisen 
ihmisen elämässä, yhä vähemmän myös sukulaisilla. Ihmissuhteita hoitavat niitäkin omat 
palvelulaitoksensa. 

Teollisuusyhteiskunnan huoltokoneistot saavat väistämättömästi samat sisäiset raken- 
teet kuin tuotantoprosessi, kulttuurijärjestelmän perusmalli on liukuhihna. Palveluko- 
neistoissa ihminen eristetään, tyhjennetään ja muutetaan materiaaliksi. City-ihmisen 
elämän syvällisempiä ilmaisuja ovat ”luukku” ja ”putki”. Kansalaisyksilö elää luukussaan 
tai kulkee koneistojen putkessa. Ihmisellä on arvoa vain materiaalina, tapauksena, 
potilaana, jonka palvelukoneisto saa työntää omaan putkeensa ja loppuun käsiteltynä 
sylkäistä ulos, takaisin ihmisvarastojen hyllyille. 

Paikallisen kansankulttuurin tilalle keskitetty järjestelmä nostaa täydellisen ihmisen 
siirtymäriitit. Valtio- ja puoluejohtajien virkaanastujaisissa massat voivat kokea yhteisen 
statusriitin, kuninkaallisissa häissä yhteisen avioliiton, viikkolehdissä ja elokuvissa yhtei- 
sen rakkauden. Johtajien merkkipäivä- ja hautajaisnäytelmät tunkeutuvat jokaiseen kotiin, 
TV:n katsojina ja viikkolehtien lukijoina niihin voi osallistua koko kansa. Informaatio- 
riiteissä tavalliset ihmiset voivat samaistua johtajien saavutuksiin, kokea heidän täydel- 
lisen elämänsä, kansakunnan historian. Ulkoa ohjattu kulttuuri voi tarjota idolinäytelmiä 
kaikille harrastus- ja kuluttajaryhmille; eliittiryhmien elämä korvaa kulttuurin jäsenten omat 
kokemukset. Voittajat edustavat kulttuuria. 

Meritokratiassa tavalliselta ihmiseltä otetaan pois hänen oma kulttuurinen merkityk- 
sensä ja hänen itse-eletyt kokemuksensa korvataan romaanihenkilöiden elämällä, TV- ja 
elokuvakokemuksilla, sijaissankareiden ympärillä pyörivillä tiedotusnäytelmillä. Ihmis- 
jumalat ja suorittajat näyttelevät massojen elämän. 

Voittajien yhteiskunnassa yksilölliset siirtymäriititkin ovat osa vallan hierarkiaa ja koneis- 
tokulttuuria. Siirtymäriittejä ovat rippikoulu- ja ylioppilasjuhlat, armeijan initiaatiotilaisuudet 
ja ammatilliset valmistumispäivät. Elämänkausiriiteistä ovat jääneet jäljelle statusriitit, 
siirtäminen yhteiskunnallisesta asemasta korkeampaan yhteiskunnalliseen asemaan. 
Merkkipäivätkin palvelevat kilpailuyhteiskunnan rakenteita. Yksilö huomataan vain 
suorittajana, tietyn yhteiskunnallisen aseman haltijana tai vaikuttajan roolissa omassa 
organisaatiossaan. Päivänsankari juhlii suorituksiaan, niiden mukaan määräytyy julkisuus 
ja rituaalinen kunnioitus. Läheisyys ympäröi ihmistä kenties silloin, kun hän jää eläkkeelle, 
poistuu kilpailuareenalta. Lähimmäisenä tai naapurina ihminen ei ansaitse juhlapuheita 
eikä muistokirjoituksia. 

Omassa tiedotusympäristössään tavallinen ihminen on kuriositeetti tai satunnaisotos, 
manipulaatiokoneistojen rekvisiittaa, jota saatetaan tarvita antamaan illuusioita ihmis- 
läheisyydestä, kansandemokratiasta. Radion lähetyksiin tavallinen ihminen voi osallistua 
ennalta ohjatuissa kontaktinäytöksissä, puhelintoivekonserteissa tai tulemalla poimituksi 
TV-reportterin katugallupiin, pääsemällä onnenpeleihin. Tiedotusteknokratia tarjoaa kuvi- 
telmia, että tulevaisuuden yhteiskunnassa vuorovaikutus on kaksipuolista, katselijat ja 
kuuntelijat voivat osallistua tiedon tai informaation tuottamiseen. Kulttuurin rakenteiden 


71 


kasvaessa paikallinen tietotekniikkakin tulee olemaan vain sijaistoimintoja ja massojen 
rauhoittamista. 

Todellinen Suomi on henkilökulttien ympärillä pyöriviä tiedotusriittejä, sensaatiokirjoja ja 
historiallisia selityksiä. Kaikki tapahtumat peilataan suurihmisten välityksellä. Suomen 
kansaa ei itse asiassa ole olemassakaan eikä suomalaisia tarvita muuta kuin äänestäjinä, 
vaikuttamisriittien katsojina ja koneistokulttuurin kuluttajina. Keskitetyn yhteiskunnan his- 
toria on suurihmisten historiaa, heidän aikakausiaan, heidän saavutuksiaan. Mitä häikäi- 
lemättömämpi poliittinen johtaja nousee näyttämölle, sitä suurempi lauma meritokratian 
kulttipappeja pyörii hänen ympärillään luomassa sosiodraamoja, antamassa selityksiä ja 
tulkintoja, rakentamassa muistopatsaita. Paikallisyhteisöjen ihmisiltä on otettu pois työ, 
sosiaalinen olemassaolo ja tulevaisuus. 


Yksilönvapaus ilman merkitystä 


Keskitetyn yhteiskunnan syntykauteen kuului Suomessakin kulttuurivallankumous. 
Teollisen kasvuyhteiskunnan henkiset rakentajat etsivät omaa merkitystään mitätöimällä 
menneisyyden ja ottamalla uusia esikuvia kansainvälisestä kehityksestä. Kulttuurijohtajat 
julistivat vapautta ja tasa-arvoa, joka saavutettaisiin hävittämällä menneisyyden rakenteet, 
paikalliset tavat ja yhteisökulttuuri. Kulttuurivallankumouksen aikana 1950- ja 1960-luvulla 
kukoisti kehitysmytologia. Luontoiskulttuurit — kehitysmaat eli alikehitysmaat — olivat 
täynnä feodaalirakenteita ja epäinhimillisiä tapoja. Perinteet olivat kehityksen este. 
Modernistumis- ja innovaatiotutkimus mustamaalasi paikallisyhteisöt, mittasi elintasoa ja 
tuotti ne nälkätilastoja ja koko sen kurjuusopin, joka vieläkin hallitsee kehitysteknokraat- 
tisia käsityksiä kolmannesta maailmasta. 

Kehitystutkijat, kirjailijat ja taiteilijat olivat mukana rakentamassa rajattoman kasvun ja 
kehityksen valtakuntaa; heidän osuutenaan oli tuottaa uusi yhteiskuntafilosofia ja eliitti- 
sivistys. Tuon ajan kehitysmytologiassa pienyhteisöt kahlitsivat yksilönvapauden ja ih- 
misen mahdollisuuden kasvaa omaehtoiseen elämään. Ihanteena oli kosmopoliitti, 
maailmankansalainen, joka viihtyi kansainvälisissä metropoleissa. Maailmankansalainen 
kuului koko maailmalle, hän hallitsi urbaanit pelisäännöt, kansainvälisen kielen ja pukeu- 
tumisen. Pienyhteisöjen moraalisäännöt eivät häntä koskeneet. Maailmankansalainen oli 
eksistentialisti, seksuaalivallankumouksellinen, hän uskoi yleiseen inhimillisyyteen ja 
itseään toteuttavaan ihmiseen. 

Tapojen vallankumous syntyi ja kehittyi kulttuuriekologisen rakennemuutoksen mukana. 
Uutta massaideologiaa tarvitsi urbaani ihminen, jonka koko kulttuuriympäristö oli muut- 
tunut. Yhteiskunnallinen tasa-arvo, miesten ja naisten yhdenvertaisuus, suvaitsevaisuus, 
jopa rakkauden julistaminen seksuaalisen käyttäytymisen perusnormiksi olivat uusia 
olemassaolon selityksiä, uskoa parempaan maailmaan, henkiseen hyvinvointiin. Teollinen 
kehitys oli rakentava aineellisen hyvinvoinnin, uusi kulttuuri loisi uudet instituutiot. Yhteis- 
kuntautopistit odottivat jo perheen häviämistä, hyvä ammattitaitoisten huoltajien ohjaama 
laitos olisi parempi kuin huono koti. Yksilö saisi vihdoinkin täydet aineelliset ja henkiset 
mahdollisuudet toteuttaa itseään. 

Miten on käynyt kehitysilluusioiden? Millaisia ovat vanhat ja uudet rakenteet? 

Luontoiskulttuurit ovat melkein poikkeuksetta arvostaneet vanhuutta, ikäjärjestystä. 
Lukuisten kansojen sukulaisuusnimistössä egoa vanhemmilla sukulaisilla on ollut eri 
nimitys kuin nuoremmilla; näin on ollut myös suomalais-ugrilaisilla kansoilla. Vanhempi 
veli tai sisar, vanhempi lanko tai käly ovat olleet eri asemassa kuin nuoremmat sisarukset 
tai aviosukulaiset. Vanhukset - patriarkat tai matriarkat — ovat olleet sukujen päämiehiä, 
kylä- ja heimoneuvostojen itseoikeutettuja jäseniä ja auktoriteetteja, joilla oli elämänko- 
kemuksen mukana tuomaa viisautta, tietoa ja taitoa. Agraarikylissä vanhempi ikäpolvi oli 
usein raivannut talon pellot, luonut keskinäiset avunannon ja vastavuoroisuuden 
verkostot. Vanhempi ikäpolvi tunsi paikalliset olosuhteet ja turvallisen viljelytekniikan, 

heillä oli tietoa säistä ja vuodentulon vaihteluista. Vanhat hallitsivat paikallisympäristönsä 
tiedon, perinteet ja ihmissuhteet. 

Kansainvälisissä kehitysvaltioissa suoritusyksilön tuottaminen aloitetaan jo synnytys- 
laitoksella ja lastenneuvolassa. Ennen kouluikää suomalainenkin lapsi on testattu ja 
luokiteltu 15-20 kertaa, kouluiästä lähtien nuoria seuraavat suoritusnumerot, oppi- ja 
kehitystodistukset. Työhön otettaessa suoritetaan soveltuvuuskokeita; kun ihminen 
vanhenee ja alkaa pudota tuotantokoneistosta, hänet tutkitaan ja testataan yhä uudelleen 
ja uudelleen. Tieteellis-tekniset koneistot mittaavat, luokittelevat ja karsinoivat yhteis- 
kunnan jäsenet, elämä on totaalista kilpailua olemassaolon arvoasteikossa. Kehitysvaltio 
on pystyttänyt kaikille elämänalueille kehityslaitoksia, jotka tuottavat suoritusyksilöitä, 
erikoisihmisiä; tavoitteena on maailman paras kilpailija, yli-.!hminen. Heissä toteutuu 
kehityskultin sanoma. 

Vanhuus on länsimaisessa yhteiskunnassa pikemminkin häpeällistä kuin arvokasta. Ikä 
ja harmaantuminen muistuttavat valioihmisiä vääjäämättömästä tulevaisuudesta, vanhe- 
neminen on terveysuskonnon ja kehonpalvonnan vastaista. Eläkeläiset on työnnetty 
omaan lokeroonsa, palvelukoneistoon, pois terveiden ja työkykyisten tehtäväkentiltä. 

Länsimainen kilpailuyhteiskunta on rikkonut vuosituhansien viisauden. Se on tehnyt 
tehokkuudesta johtajuuden ainoan perustan. Liike-elämän menestysoppien mukana 
suoritusideologia on levinnyt kaikkialle virkayhteiskunnan organisaatioihin. Ikähierarkia on 
menettänyt lähes täysin merkityksensä eikä työssä vanheneminen anna enää etumatkaa 
tehokkuuskoneistojen sisäisessä kilpajuoksussa. Vanhuudesta on tullut jopa pelottava. 
Ikä ja iän mukana saatu kokemus eivät enää ole ansioita, vaan pikemminkin syy ihmisen 
eliminoimiseen pois organisaatiokulttuurista. Kehitysmyyttien mukaan 50-vuotias ihminen 
on jo liian vanha ja kyvytön vastaamaan kehityksen vaatimuksiin. 

Nuoruuden ja tehokkuuden ihannointi ovat länsimaisen kehitysyhteiskunnan julmimpia 
ilmiöitä, amerikkalaisessa elämänpiirissä nuoruudenpalvonta on saanut jopa kultinomaisia 
piirteitä. Tieteellistekninen luonnonvalloittajien kulttuuri on murskannut kaikki paikallis- 
yhteisöjen luonnolliset rakenteet, sen henkisen turvan, joka vanhenevalla ihmisellä on 
pehmeämmissä yhteisöissä ollut. Ihmisen uhraamisesta koneistojen kasvulle on tehty 
historiallinen välttämättömyys. 

Keskitetyn kulttuurin sopeutuessa kansainväliseen kilpailuympäristöönsä suoritusra- 
kenteet ovat ruvenneet hallitsemaan kaikkia ihmiselämän alueita. Yhteiskunta on jakau- 
tunut mitä erilaisimpiin tehokkuusammatteihin, erikoisaloihin ja suorituslokeroihin. 
Suomessa on jo lähes kymmenen tuhatta ammattinimikettä, ne ovat paikannimiä liuku- 
hihnalla, työpöydännimiä virastotaloissa tai asemia kilpailukoneistoissa. Kaikilla amma- 
teilla on omat koulutus- ja kompetenssivaatimuksensa, toimenkuvansa ja tehtäväkent- 
tänsä. Työpaikalla ihminen on lokeroitu, aidattu karsinaansa, sijoitettu elinikäiseen 
kilpajuoksuun, tuottamaan suorituksia. 

Kilpailijana ihminen on lopultakin aina yksin. Kehitysyhteiskunta on privatisoinut 
ihmisen, tehnyt hänestä yksittäistaistelijan, jolla ei ole ympärillään toisia ihmisiä, vain 
kilpailijoita ja arvostelijoita, voitettuja ja voittajia. Ilmissuhteet on yhä tarkemmin luokiteltu, 
etäisyydet ylempiin ja alempiin määritelty tieteellisellä tarkkuudella. Jokaisen elämän- 
annos on punnittu hänen kykyjensä mukaan. Kehitysyhteiskunnan ekosysteemi alkaa 
muistuttaa viidakkoa, jossa vain pisimmät puut ylettyvät aurinkoon. 

Perheyhteyden ja sukulaisuuden hajotessa ihmisen henkinen yksinäistäminen alkaa jo 
varhaislapsuudesta. Ihmisen kasvu on tilapäissuhteita lastentarhoissa ja hiekkalaatikoilla, 
kouluissa ja työpaikoilla. Pysyviä leikkitovereita on yhä vähemmän, uusi moderneja 
tehokkuusoppeja toteuttava koululaitos on hajottanut jopa luokkayhteisöt. Keskittäminen, 
erikoistuminen ja tehostaminen pirstovat yhteiskuntakoneistot kilpakentiksi, jossa 
yksilöiden on selviydyttävä omin voimin. Teknologiset korjausmekanismit käyvät yhä vält- 
tämättömimmiksi. Tuotantoelämä tarvitsee yhä enemmän ihmissuhdekoulutusta, viihty- 
vyyskoulutusta, ryhmähengen kasvatusta, meidän firmaidentiteettiä. Ihmisen paranta- 
minen, sopeuttaminen ja pelastaminen tulevat olemaan kasvava tuotannonala. 

Kovassa kilpailuyhteiskunnassa sortuva ihminen käynnistää palvelukoneiston; se ottaa 
hänet haltuunsa, tutkii ja luokittelee, riisuu alastomaksi ja pukee uudestaan. Missään ei 

ihmistä tyhjennetä henkisesti ja fyysisesti niin avuttomaksi kuin sopeuttamis- ja huoltoko- 
neistoissa. Tulevaisuuden tieteellistekniset auttamislaitokset ovat valmiit ratkaisemaan 
ihmisen kaikki ongelmat ja palauttamaan epäonnistuneet takaisin tuotantoelämään, 
omaan lokeroonsa. 


Kuvio 5. 
Ihminen jätevesikulttuurin työvoimana 


MASSATEOLLISUUSKULTTUURIN 
GLOBAALI PROSESSI 


indi X x E i 


jätevesiprosessi 


KOKONAISVALTAINEN KULTTUURIPROSESSI 

Delokaalisen kulttuurin ympäristönä ei enää ole luonto vaan kasvava tuotantoprosessi. 
Valtiot, liikeyritykset ja yksityiset ihmiset sopeutuvat tuotannon ehtoihin, maailman- 
kauppaan. Kilpailuympäristö kovenee ja sopeuttamislaitokset lisääntyvät. Länsimaiset 
valtiokulttuurit ovat muuttumassa totaalisiksi huoltokoneistoiksi, joissa yksilö syntymästä 
lähtien sopeutetaan tuotantokilpailuun. Koneistosta pudonnut sosiaalinen jätevesi palau- 
tetaan tuotantoon, se puhdistetaan korjausteknologialla, kuten muutkin saasteet. Kulttuu- 
rin ja sen laitosten tärkein tehtävä on sopeuttaa, puhdistaa ja pitää massat rauhallisina. 


Kuitenkin yhä useammat palveluyhteiskunnan jäsenet kuolevat yksin, jopa vailla suku- 
laisia. Poikkeavat yksilöt saavat jäädä koneistojen haltuun. Kerrostaloissa naapuri 
huomataan, kun tapahtuu häiriöitä tai kun hän on jo kenties ollut kuukausia kuolleena 
omassa lokerossaan; kun naapureita alkaa kiusata kuolleen haju. Missä ovat silloin ne 
kehitysidealistit, jotka ansaitsivat kaunokirjallista huomiota kuvailemalla pienyhteisöjen ah- 
dasmielisyyttä ja yksilön elämään puuttumista, juoruja ja panettelua. Onko kaupunki- 
ihminen onnellisempi omassa lokerossaan? Elääkö hän yksilöllisemmin tai persoo- 
nallisemmin vailla naapureita? Yhä useammat ihmiset kohtaavat toisensa vain kapa- 
kassa. 

Ihmisen kulttuurinen merkitys on keskitetyn yhteiskunnan peruskysymyksiä. Suomen 
kaltaisessa palveluvaltiossa ihmistä voi ympäröidä paljon enemmän ammattimaisia 
auttajia kuin mitä paikallisyhteisöissä on ollut naapureita tai sukulaisia. Koulussa, sosiaa- 
livirastoissa, vanhustentaloissa ja sairaaloissa kansalaisista huolehtii yhä kasvava joukko 
kansainvälisen koulutuksen saaneita palveluvirkamiehiä. He ovat omistautuneet ihmisen 
auttamiseen, työ on heidän elämänsä sisältö, elämänura. Palveluvaltion jäseniä ympäröi 
humaanisuuden verkko, tiede ja tekniikka keksivät yhä täydellisempiä ratkaisuja ihmisen 
ongelmiin. Kulttuurista putoavaan ihmiseen kiinnitetään yhä enemmän teknistä huomiota, 
häntä autetaan, sopeutetaan, koulutetaan. Kansalaisyksilö oppii rakentamaan itse itsen- 
sä, harjoittamaan itsehoitoa, itseuskontoa ja itserakkautta. Mutta mitä se hyödyttää, jos 
ihmisellä ei enää ole todellista kulttuurista merkitystä. 


Suomalainen tajunnanvaihto 


Suomen maaseudulla elää yhä paikallisia ihmisiä, jotka ovat kiinnostuneita pitäjänsä 
asioista. He lukevat tarkkaan paikallislehdet, seuraavat syntymäpäiviä ja kuolinilmoituksia 
ja ovat ehkä pitkän elämänsä varrella oppineet tuntemaan suuren osan paikkakuntansa 
asukkaista. Pienyhteisöjen aikana ihmisen virikeympäristöön kuului oma elinpiiri. 
Tarinoiden ja kaskujen juoni on kansankertomuksissa usein kiinnitetty lähiympäristöön, 
tuttuihin paikkoihin ja henkilöihin. Suullinen perinne paikallistettiin. Yhteisön jäsenet kas- 
voivat omassa henkisessä maaperässään ja juurtuivat yhteisönsä elämysmaailmaan, se 
oli heidän todellisuuttaan. 

Paikallisia ihmisiä on yhä vähemmän, he ovat häviävä ihmislaji. Teollisessa yhteiskun- 
nassa virikeympäristökin on delokaalistunut. Tajuntaan tulvii antilokaalinen ulkopuolisuus, 
valtakunnan uutiset ja maailmantapahtumat. Tiedontuotannon rakenteet, tekniikka ja 
sisältö ovat Suomessa jo samanlaisia kuin kaikkialla muuallakin maailmassa. Kulttuurinen 
tietoisuus on kansainvälistynyt. Lapsuudesta lähtien suomalaisetkin elävät ulkopuolisen 
tiedon ja ulkopuolisten tapahtumien virrassa. Tiedotustapahtumista on tullut uutta kansan- 
perinnettä, folklorea. Televisio-ohjelmista puhutaan työpaikoilla ja lähiökapakassa, ne 
kerrataan yhdessäolotilaisuuksissa, niitä käytetään viesteinä niin kuin kansanperinnettä. 
Ihmisiä yhdistävät tiedotustapahtumat. Mielenkiinto ei enää kohdistu naapureihin, vaan 
maailmanympäristöön; TV-henkilöt tunnetaan paremmin kuin lähiympäristön ihmiset, tai 
kuten on pilkallisesti sanottu, paremmin kuin omat lapset ja perheenjäsenet. Ihmissuh- 
teiden korvikkeiksi ovat tulleet julkkikset, televisio-, elokuva- ja äänilevyidolit, heidän 
kanssaan voi elää unelmissa ja paeta omasta kulttuurisesta tarpeettomuudestaan. 

Suomalaistenkin olennaiset kulttuurikokemukset välittyvät joukkoviestimistä, sanoma- ja 
viikkolehdistö niihin mukaan lukien. Tavallinen ihminen on sananmukaisesti vain tele- 
visiopääte, joka ei luo todellista omaa yhteisökulttuuriaan, vaan ottaa vastaan ylhäältä 
ohjattua vaikuttamista, ulkopuolella tuotettuja elämyksiä ja maailmankuvia. TV ja nykyisin 
myös video ovat jo kiinteä osa arkielämää niin maalla kuin kaupungissakin. Useimmissa 
suomalaisissa kodeissa radio on aina auki päivisin ja kun TV-ohjelmat alkavat, aukaistaan 
televisio — katsottiinpa sitä tai ei. Erilaiset "rockradiot" jollaisiksi ns. paikallisradiot ovat 
muodostuneet, ovat taustahälyä sekä kotona että usein myös työpaikoilla. Ilman jatkuvasti 
soivaa maailmanmusiikkia nuoriso tuntee joutuvansa jonkinlaiseen tyhjyyteen, jopa 
hermostollisesti kestämättömään tilaan. 

Suomessakin lapset ja nuoret elävät jo kansainvälisessä tiedotus- ja tavaramaailmassa. 
Heillä on tuskin käsitystä suomalaisesta kansankulttuurista, omista perinteistä, eikä 
heidän elämäntapansa poikkea muiden maiden koululaisten tai nuorten elämäntavasta. 
Suomalaisista lapsista tuotetaan työvoimaa, joka selviää kansainvälisissä tuotantokoneis- 
toissa. Heavy ja rock ovat jo liittäneet maailman nuorison yhteen. Supermusiikki, taivaska- 
navat ja citylehdistö ovat tuottaneet yhdenmukaisen nuorisokulttuurin, yhteisen anglo- 
amerikkalaisen viestintäkielen, yhteiset eleet, ilmeet, yhteiset symbolit ja idolit. Nuoriso- 

ryhmät, niiden tunnukset, jopa kuviteltu oma muoti ja vastakulttuuri ovat ylikansallista jäljit- 
telemistä, maailmanmallien omaksumista. 

Lasten ja nuorten persoonallisuus tuotetaan kansainvälisen tieto- ja tajuntateollisuuden 
liukuhihnoilla. Muutaman sukupolven kuluttua suomalainen ei enää ole ihmistyyppi, jonka 
erottaisi eurooppalaisesta tai amerikkalaisesta. Yhdenmukainen kulttuuriympäristö ja 
yhteiset lapsuudenkokemukset muokkaavat kansainvälisen persoonallisuuden, jolla on 
kaikkialla sama olemus, samat arvostukset ja elämänkäsitykset. Suomalaisuus ei ole 
mitään sellaista, joka periytyisi geneettisesti sukupolvelta toiselle. Oma etninen perintö on 
aina siirrettävä, jokaisen sukupolven on kasvettava omaan paikalliseen kulttuuriinsa. 
Mutta mitä suomalaista tai paikallista oppivat nykyiset tai tulevat ikäpolvet, joiden 
elinympäristö on muutettu kansainväliseksi kehitykseksi. Silloin kun suomalaista kansan- 
kulttuuria ei ole olemassakaan. Tulevaisuudessa suomalaiset kasvatetaan kukin omaan 
globaaliin teknokoneistoonsa ja sen sisäiseen kulttuuriin, IBM-yhteisöön, Nokia- 
kansalaiseksi. 


Pohjoinen Pikku-Amerikka 


Suomalaisen teknovaltion esikuva on "amerikkalaisuus", läntisen maailman kaupungit, 
moottoritiet, liikekeskukset, angloamerikkalainen tekniikka, tiede, taide ja tiedonvälitys. 
Ihmiskunnan siirtymistä avaruuskulttuuriin ohjaavat ennen kaikkea läntisten suurvaltojen 
tekninen ylivalta. Suomi on yhä selvemmin vain maailmankeskusten satelliitti, se pyörii 
emäkulttuuriensa ympärillä ja on yhä riippuvaisempi aineellisista ja henkisistä siteistään. 
Kansakuntana Suomi ei enää harjoita yhteistyötä muiden kansallisten valtioiden kanssa, 
vaan sopeutuu universaaliin kulttuuriympäristöön. Riippuvuussuhde käy yhä yksipuo- 
lisemmaksi. Suomi on akkulturoituva, häviävä osapuoli, joka sopeutuessaan menettää 
yhä enemmän omaansa, itsenäisyyttään ja kulttuurista merkitystään. 

Rakenteellisesti Suomi on jo nyt Pikku-Amerikka tai mikä hyvänsä massakulttuurimaa, 
joka kahdessa kolmessa vuosikymmenessä on hävittänyt melkein kaiken omaleimaisesta 
paikalliskulttuuristaan, vuosisatojen historiallisen perintönsä. Suomalainen tietoteollisuus 
on jo rakenteiltaan kansainvälistä yhteiskulttuuria. Angloamerikkalainen vaikutus on 
tunkeutunut kaikkialle suomalaiseen elämänmuotoon, liike-elämän kieleen, nuoriso- ja 
juppikulttuuriin, oppineiston arvomaailmaan. Sopeutumismekanismeista on tullut oma 
automaattinsa. Talouselämän, tieteen ja taiteen eliittiryhmät ovat itse asiassa ryhtyneet 
kilpailemaan kansainvälisyydellä, maailmankulttuuria ympäröi Suomessakin kehityskultin 
koko mytologia. Suomalaiset meritokraatit ovat asettuneet nöyrästi matkimisasentoon. 

Englannin kieli on jo nyt Suomen sakraalikieli, jolla ilmaistaan olennaisimmat, arvok- 
kaimmat ja rakkaimmat asiat. Englannin kieli on uuden ammatillisen sanaston perusta, ja 
sillä nimitetään yhä useammin veneet, kesämökit, lemmikkieläimet — asiat, joilla on 
omistajilleen erityistä tunnearvoa. Liikemaailmassa tuotteet, ravintolat, ideat tai kaupalliset 
unelmat on jo kauan markkinoitu vierailla nimillä ja iskusanoilla. Kansalliset nimet ovat 
vaihtuneet kansainvälisiin TV-nimiin. Suomen kieli on jonkinlainen profaani rahvaan kieli, 
jolla on yhä vähäisempi asema kulttuurisesti merkityksellisen ympäristön jäsentämisessä. 


Kuvio 6 
Viestinnän rakennemuutos 

VIESTINNÄN RAKENNEMUUTOS 

Paikallinen omasta yhteisöstään kiinnostunut ihmislaji on kuolemassa sukupuuttoon. 
Delokaalisessa järjestelmässä tilalle ovat astuneet järjestöihmiset ja ammatilliset suorit- 
tajat, jotka hallitsevat oman kapean ekolokeronsa sisäisen ja ulkoisen viestinnän. 
Tulevaisuuden valtalaji on kansainvälinen suorittaja, oman globaalin teknokoneistonsa 
strategisen tiedon ja taidon haltuun ottaja. Kulttuurin keskittyessä omaehtoisen ihmisen 
paikan valtaavat suorittajat, yhteiskunta alkaa yhä selvemmin jakaantua kulttuurin tuot- 
tajiin ja vastaanottajiin. 

Ylikansallisen tiedonvälityksen ja kulttuuriteollisuuden paineessa ei enää ole kysymys 
kyläyhteisöjen omaehtoisuudesta, vaakalaudalla ovat kansalliset instituutiot, kuten 
kotimainen radio, TV ja kirjallisuus. Postlokaalisessa kulttuurissa ihminen voidaan täydel- 
lisesti yksityistää omaan asuinkennoonsa, jossa hänellä ei ole muuta todellista koke- 
musmaailmaa kuin kansainvälinen viestintäverkko. 


Angloamerikkalaisuus on paljon muutakin kuin yksittäisiä sanoja ja käsitteitä. Jokaisen 
ilmaisun taustalla on uusi ajatusrakenne, tapa tiedostaa ympäristö ja kokea olemassa 
oleva todellisuus. Suomessa lähetettävistä televisio-ohjelmista yhä pienempi osa on 

suomalaista tuotantoa ja sekin "tarjonta", mikä Suomessa valmistetaan, on rakenteiltaan 
kansainvälistä massaviestintää. Suomalainen kulttuuriteollisuus sopeutuu kuviteltuihin 
kansainvälisiin vaatimuksiin ja alkaa kilpailla samanlaisuudella. Tiedotusympäristö on 
Suomessa jo nyt valtaosaltaan kansainvälistä, ja vähitellen myös viihdeteollisuus, 
televisio-ohjelmat ja rockmusiikki muuttuvat lähes kokonaan vieraskielisiksi. 

Mitä tapahtuu, kun kaikki 200 tai 2000 taivaskanavaa syöttävät suomalaisiin koteihin 
yötä päivää kaupallista ja ideologista maailmankulttuuria? Onko kysymys suomalaisen 
kokemusmaailman avartumisesta vai alistumisesta kulttuuri-imperialismiin? 

Maailmanlaajuisessa tiedotusverkostossa suomen kielellä tuskin on todellista merki- 
tystä. Kansainväliset ATK-järjestelmät, satelliittiviestintä ja massakulttuurin tuotan- 
tokoneistot eivät toimi suomen kielellä. Ylikansallisessa televisioverkostossa suoma- 
laisuus on samassa asemassa kuin saamelaisuus tänä päivänä tai paikalliskulttuurit, 
vähemmistökielet ja murteet kehityseliitin luodessa keskitettyä valtiokulttuuria. Kolmen - 
viiden sukupolven kuluessa Suomi assimiloituu rakenne rakenteelta kiinteäksi osaksi 
globaalia kulttuuria. Tulevaisuuden avaruusaikakaudella Suomi ei ehkä enää ole itse- 
näinen yhteiskunta, vaan perifeerinen markkina-alue, joka ei itse määrää taloudellisesta, 
sosiaalisesta eikä kulttuurisesta kehityksestään. 

Kulttuurihistorioitsijat voivat sanoa, että kaikkien rakennemuutosten aikana suomen 
kieleen on tulvahtanut uuden elinkeinomuodon tarvitsemia vierasperäisiä sanoja. 
Tekniikka — vaikkapa auraviljely — on aina ollut tietyllä tavalla yleismaailmallista, samoin 
henkinen kansanperinne, folklore. Ja onhan Suomella vankempi omakielinen kirjallisuu- 
tensa kuin koskaan aikaisemmin! Paikallisissa ekosysteemeissä ulkoa tulleet vaikutteet 
sopeutettiin paikalliseen luonnonympäristöön ja omiin historiallisiin elinehtoihin. Nykypäi- 
vänä kansainvälistä teknologiaa, tiedettä ja taidetta ei sopeuteta suomalaiseen ympä- 
ristöön, vaan Suomea sopeutetaan yleismaailmalliseen kehitykseen. Luontoistaloudessa 
ihminen eli itse oma kulttuuriaan, postlokaalisessa avaruusyhteiskunnassa kulttuuri on jo 
täysin ulkoa ohjattua vaikuttamista, tajuntateollisuutta. 

Historia osoittaa, että suomalainen eliitti on ennekin jäljitellyt kansainvälistä kehitystä ja 
ollut valmis vaihtamaan kielensä ruotsiksi, latinaksi tai venäjäksi. Jos Suomen kansaa, 
paikallisyhteisössään elänyttä rahvasta ei olisi ollut, suomen kieli olisi jo hävinnyt ns. 
sivistyskielten joukosta. Mutta keskitettyjen järjestelmien aikakaudella muutos ulottuu 
jokaiseen kylään, eikä enää ole kansaa, joka ikään kuin piilossa säilyttäisi suomalaisuu- 
tensa. Kansa on työnnetty kulttuuria luovan järjestelmän ulkopuolelle. 

Suomessa niin kuin kaikissa pienissä, epäitsenäisiksi muuttuvissa kulttuureissa alkaa jo 
olla liian paljon kehitysjohtajia ja eliittiryhmiä, joiden valta perustuu angloamerikkalaisen 
kulttuurin markkinoimiseen. Globaalin tieteellisteknisen kehityksen haltuunotto kuuluu jo 
uuden ekosysteemin valtapeliin. Se on vakiinnuttanut Suomeenkin arvojärjestyksen, jossa 
suomalaisuus jää kansainvälisen kehityksen jalkoihin. Suomalaiselle tiedemiehelle ja tai- 
teilijalle kansainvälisen kehityksen seuraaminen takaa johtopaikan alansa keskitetyssä 
koneistossa. Kansainväliset kulttuurimallit nostavat esiin yhä kasvavat joukot kehi- 
tysvirkamiehiä, suunnittelijoita ja poliitikkoja. Omistamalla itselleen kansainvälisen aat- 
teen, esikuvan tai opinkappaleen, voi suomalaisen älymystön edustaja nousta koneis- 
tonsa arvoasteikossa ja ohittaa kilpailijansa. Tajuntateollisuuden markkinoiminen on 
luonut Suomeen massakulttuurin eliittiryhmiä, jotka tuntevat paremmin kansainväliset hi- 
ttilistat, elokuvien taustat ja taidevirtaukset kuin suomalaisen kulttuurin. Suomalainen 
viihdejuppi kerskailee ulkomaisilla esikuvilla, hän tuntee kansainväliset tajuntaidolit, TV- 
tähdet ja rocksamaanit ja välittää heiltä suomalaisille massoille viestejä kuin taivaan - 
jumalilta. Yhä useampi tiedotusalan työntekijä on jo nyt postlokaalisen kulttuurin ekolo- 
ginen esitaistelija, hänen asemansa perustuu angloamerikkalaisen kulttuuriteollisuuden 
ylivaltaan. 

Kapenevassa todellisuudessa suomalaiset suurmieskuttit ja poliittiset valtanäytelmät 
käyvät irvokkaiksi. Suomea hallitsee kansainvälinen sopeutumisen laki, kehityskultin 
ensimmäinen ja viimeinen käsky. Suomen huuhtoutuminen pois kulttuurien joukosta on 
vain juppibisnestä, kansainvälistä markkinataloutta ja pikkuteknokraattien suuruuden- 

unelmia. Näinkö siis Suomi lopulta saavuttaa "kansainvälisen tason", finaalipaikan 
kulttuuri-imperiumin kehityskilpailussa? 


IV. MATKALLA TULEVAISUUTEEN 


Pakkokasvun koneisto 


Keskitetyt mammutit 


Länsimainen ihminen on kuin venäläinen talonpoika Leo Tolstoin tataarilaiskerto- 
muksessa "Paljonko ihminen tarvitsee maata?" Rannattomilta aroiltaan tataarit myivät 
uudisasukkaille maata niin paljon kuin ostaja ehti päivässä kiertää, mutta ehtona oli, että 
hänen oli palattava takaisin lähtöpaikkaansa ennen auringonlaskua. Maata janoava 
talonpoika juoksi aamuvarhaisesta arolla, kiersi jokivarsia ja hyviä karjalaitumia; ehkä tuon 
ja tuon maakappaleen vielä ehtisi saada omistukseensa. Illalla hän palasi ryömien 
viimeisillä voimillaan viimeisten auringonsäteiden valaistessa kumpua, jolta hän oli 
aamulla lähtenyt. Perille päästyään talonpoika vaipui kuolleena maahan. Hän oli saanut 
kylliksi maata. 

Venäläinen talonpoika oli länsimaisen omistamiskulttuurin edustaja. Samalla ahneudella 
valkoinen eurooppalainen on vallannut maata niin idästä kuin lännestä: intiaaneilta, 
afrikkalaisilta, kokonaisten maanosien alkuperäiskansoilta, jotka eivät vielä ymmärtäneet, 
että yksityinen ihminen voi ottaa maan omakseen ja että valkoisen miehen kulttuurissa 
omistaminen, ympäristön muuttaminen ja luonnon hävittäminen on ihmisen arvon mitta. 
Kolonialismin jälkeen on seurannut uuskolonialismi. Läntiset teollisuusmaat ovat koonneet 
käyttöönsä raaka-aineet, öljyn, kaiken mikä on maasta ollut otettavissa irti, ja rakentaneet 
maailmanlaajuisen kehityskulttuurin, teollisen ahneuden valtakunnan, jonka kasvu ei voi 
koskaan pysähtyä. Länsimaissa elää muinaisten imperiumien perintö. Venäläistä 
talonpoikaa pilkanneet tataarit eivät vielä tienneet, että uudisasukkaan yhteiskunta oli 
lopulta alistava heidät ja valtaava koko rannattoman aron. Lukuisat maailman kansat ovat 
liian myöhään huomanneet, että länsimaisuus on kulttuurijärjestelmä, joka panee ihmisen 
juoksemaan. 

Länsimaisessa yhteiskunnassa korkeinta kehitystä edustaa ihmisen rakentama 
maailma. Kaupunki, urbaani ympäristö ja koko se teknologia, jolla ihmisen katsotaan 
hallitsevan luontoa. Metropoleihin keskittyy rakentaminen ja kulttuurin välineiden tuotanto. 
Jokainen keskus imee ympäristöönsä resursseja tuottaakseen tavaroita, palveluja, 
kaikkea sitä ihmistekoista, joka teollisessa kulttuurijärjestelmässä mitataan korkeimmaksi 
sivistykseksi. 


Vas) 


Kaupunki on rakennettu tuottamaan, kasvamaan ja laajenemaan. Metropolien kasva- 
essa myös resurssiverkostojen on jatkuvasti kasvettava. Kulutus ei enää ole suhteessa 
väestön lisääntymiseen vaan metropolien omaan kehitykseen. Talouspoliittiset ratkaisut 
tehdään metropoleja varten ja kiihtyvän tuotannon ylläpitämiseksi. Teollinen metropoli, 
jokainen suomalainen taajama ja palvelukeskus autioittaa ympäristönsä, muuttaa 
maaseudun teknomaisemaksi. Metropoleja varten kaivetaan ylös joka ikinen luonnonvara, 
muutetaan metsät puupelloiksi, automatisoidaan maatalous ja hävitetään viimeisetkin 
pienyhteisöt, koska kukaan ei tiedä, mikä on kylliksi paljon kehitystä. 

Ekologit ovat yhä uudestaan ja uudestaan osoittaneet, kuinka kaupunki rikkoo luonnon 
energiajärjestelmät, mm. ravinteiden ekologisen kiertokulun, ja tuhlaa uudistumattomia 
luonnonvaroja. Kaupunkien jätteet hävitetään tai puhdistetaan yhä kalliimmiksi käyvillä 
mekaanisilla menetelmillä sen sijaan että ne palautettaisiin luonnontalouteen tai otettaisiin 
talteen. Kaupunkimainen yhteiskunta on tottunut ratkaisemaan ongelmansa mekaanisesti, 
puhdistuslaitoksilla ja vastateknologialla. Länsimainen mukavuusyhteiskunta on jäh- 
mettynyt halvan öljyn aikakauteen ikään kuin samat luonnonvarat ja energian lähteet 
olisivat ikuisesti käytettävissä. 

Suurin osa maapallon ihmisistä on jo siirtynyt asumaan kaupunkeihin. Kehitys on 
metropolien ja tuotantomonopolien ongelma. Pohjimmiltaan on kysymys siitä, kuinka 
kasvavat suurkaupungit ja keskittyvä suurtuotanto saadaan toimimaan maapallon 
luonnonvarojen niukentuessa tai kuluessa loppuun ja kuinka ihminen sopeutetaan 
urbaanien muurahaisten maailmaan. 

Teolliset tuotantometropolit kuluttavat suunnattomasti energiaa ja luonnonvaroja 
verrattuna paikallisyhteisöihin, jollaisia esimerkiksi kehitysmaiden kylät yhä ovat. Toi- 
miakseen maailmankaupan hallitsemassa ympäristössään teollinen kulutuskulttuuri 
tarvitsee jopa 50 kertaa enemmän luonnonvaroja henkeä kohti kuin paikalliskulttuurit. 
Öljyn ja muiden resurssien suhteen tilanne on samanlainen, jo ruoan tuottamiseen 
kuluttavat teollisuusmaat monikymmenkertaisesti öljyä ja muuta energiaa verrattuna 
pehmeän teknologian kyläviljelijöihin. 

Global 2000 Technical Reportin mukaan teollistuneet maat käyttävät öljystä n. 90 % ja 
muu maailma eli kehitysmaat n. 10 %, puhtaat luontoiskulttuurit 1,74 %. Puolet (55 %) 
kaikesta jalostetusta öljystä kulutetaan USA:ssa. Jokainen Yhdysvaltain asukas kuluttaa 
tynnyrin raakaöljyä loppuun joka kuudes päivä. Metallien kulutuserot ovat samanlaiset. 
Terästä, alumiinia ja kuparia — päämetalleja — aasialaiset ja afrikkalaiset kehitysmaat ovat 
käyttäneet vain 5-6 % siitä mitä Yhdysvalloissa; sähköä rikkaiden teollisuusmaiden 
kotitalouksissa kulutetaan yli 150 kertaa enemmän kuin ns. kolmannen maailman maissa. 

Aasialainen riisikylä ei kuluta juuri ollenkaan ulkopuolista energiaa. Jos länsimaat 
olisivat tyytyneet elämään samanlaisten kulutustottumusten mukaan, olisi raaka-aine- 
varoja varastossa vielä tuhansien vuosien ajaksi. Länsimaiset yhteiskunnat, kapitalistiset 
ja sosialistiset teollisuusmaat ovat mammuttikulttuurinsa rakentamiseksi tyhjentämässä 
maapalloa. Ne ovat ehkä jo tuhonneet toiveet tasapainoisesta kehityksestä ja samalla 
tulevien sukupolvien elinmahdollisuudet. 

Delokaalisten kulttuurijärjestelmien kilpajuoksu jatkuu. Teknomaailman sadat miljoonat 
autot tarvitsevat polttoainetta, eikä monikaan teollistuneiden maiden mukavuuksiin, me 
vaadimme -henkeen ja kehitysuskoon kasvanut kansalainen tule vapaaehtoisesti luopu- 
maan elämäntyylistään. Teollistuneiden maiden keskitetyt järjestelmät katsovat maapalloa 
ja avaruutta kuin uudisasukkaat Villiä Länttä. 

Kilpailu avaruuden valloituksesta on tulevaisuuden ympäristön haltuunottoa. Ekologinen 
olemassaolon hierarkia ulotetaan uudelle tasolle. Kuitenkin kansojen välinen tasapai- 
noton kehitys johtaa väkivaltaan yhtä vääjäämättömästi kuin kansakuntien sisäiset luokka- 
vastakohdat, yhteiskunnalliset ristiriidat. 

Eurooppalaisen kulttuurin ylivalta alkoi kauppakolonialismista ja jatkuu teollisuus- 
maiden kulttuuri-imperialismina, kauppaporvarien ja uudisasukkaiden tilalle ovat tulleet 
massateollisuuden meritokraatit. Delokaalisen järjestelmän kasvu ei ole rajoittunut oman 
maan periferioiden hyväksikäyttöön. Teollisuusmaista on kokonaisuudessaan tullut maail- 
man metropoleja, joiden kasvu nojaa maapallon teollisten resurssien ja ihmisvoimien 

keskittämiseen. Delokaalisessa järjestelmässä teollisuusmaiden työläisetkin ovat jo 
kansainvälistä eliittikerrostumaa ja tulevat ilmeisesti eturyhminä tai joukkoina käyttäyty- 
mään samoin kuin etuoikeutetut luokat yhteiskuntien historiassa. Hyvinvoinnista on tullut 
saavutettu olotila, siitä ei enää luovuta. Teollisuusmaiden yhteiskuntakoneistot tuottavat 
kyllä selityksiä, ideologioita tai oppeja, joilla olemassa oleva ekologinen järjestys voidaan 
siunata tai peittää näkymättömiin. 

Kasvukoneistoissaan ihminen ei milloinkaan saa tarpeeksi maata, tavaroita, energiaa, ei 
kyllikseen kehitystä, ei kunniaa eikä huumeita. Onko siis niin, että valkoinen mies on 
luonut kehitysjohtajien, yhteiskunnan, jossa luonnon riisto, hävittäminen ja muuttaminen 
kätkee lopullisen tuhon siemenen? Jatkaako järjestelmä kasvuaan kuten kiihtyvä 
asevarustelu, eikö mikään muu kuin ulkoinen pakko, ekokatastrofi tai sota voi muuttaa 
kehityskulttuurin pyhiä arvoja, sen todellista uskontoa? Entäpä jos teknologian mammutti 
ei enää kestä ympäristönsä muutoksia? 


Uusi yhteiskunta vai ekokatastrofi 


Toinen teollinen vallankumous päätyi 1970-luvun alussa öljykriisiin. Samoihin aikoihin 
Rooman klubi julkaisi tunnetun raporttinsa, jossa ennustettiin, että maailmantalouden 
kasvu sellaisena kuin se tuolloin tapahtui, johtaisi väistämättä ekokatastrofiin jo 2000- 
luvun ensimmäisinä vuosikymmeninä. Raportti oli isku kehitysteknokratialle, se kajosi 
kasvuyhteiskunnan pyhimpään asiaan: kehityskulttiin. Raportin pessimistisessä lopputu- 
loksessa todettiin, että kasvu tulee pysähtymään kaikkein suotuisimmissakin olosuh- 
teissa. Maailmantalous johtaisi ekokatastrofiin, vaikka siirryttäisiin ydinenergian käyttöön, 
jalostettaisiin kaikki raaka-aineet uudelleen, louhittaisiin uusia luonnonvaroja etäisim- 
mistäkin lähteistä, estettäisiin mahdollisimman tehokkaasti saastumista, viljeltäisiin peltoja 
äärimmäisen tuottavasti ja väestönkasvu rajoitettaisiin minimiin. Jatkuva taloudellinen 
kasvu olisi mahdotonta. 

Ekokatastrofin ennuste kohdistui kaikkein kipeimmin energiateknologian ylläpitämään 
optimismiin, että tehokas superteollinen yhteiskunta selviää tulevaisuudesta, kunhan 
energiaongelmat ratkaistaan. Oljykriisin vuosikymmen, 1970-luku tuotti paljon taloudel- 
lisen kehityksen kritiikkiä. Läntisiin teollisuusmaihin nousi vaihtoehtoliikkeitä, pehmeän 
teknologian kannattajia, pieni-on-kaunista -ihmisiä, jotka kaipasivat takaisin paikallis- 
yhteisöihin. Miltä sitten näyttää kasvuyhteiskunnan tulevaisuus? 

Jo Rooman klubin raporttiin sisältyi arvioita eräiden teollisuudelle tärkeiden raaka- 
aineiden loppumisesta. Oljyn katsottiin silloisten tietojen perusteella riittävän n. 30 vuo- 
deksi, jos kulutus säilyisi ennallaan. Jos kulutus olisi kasvanut siihenastista vauhtia, olisi 
öljyn aikakausi kestänyt enää 20 vuotta tai korkeintaan 50 vuotta edellyttäen, että vielä 
löydettäisiin uusia lähteitä viisi kertaa enemmän kuin silloin oli tiedossa. Monet metallit 
kulutettaisiin loppuun yhtä lyhyessä ajassa. Pohjanmeren öljyesiintymiä ei tuolloin vielä 
oltu otettu käyttöön, mutta myöhemmät arviot eivät ole oleellisesti muuttuneet. Esim. 
USA:n hallituksen teettämässä virallisessa muistiossa The Global 2000 Report'ssa 
(1978, 1979) päädytään lähes samanlaisiin ennusteisiin, muutamien vuosikymmenien 
eroilla ei ole merkitystä. 

Hiukan optimistisempi on kansainvälisenä yhteistyönä tehty ns. IIASA:n raportti (Energy 
in a Finite World 1981). Siinä on pyritty kartoittamaan kaikki mahdolliset energianlähteet, 
jopa sellaiset, joita maapallolla saattaa kaiken kaikkiaan olla, vaikkei niitä ole vielä löydet- 
tykään. Raportissa on myös tarkasteltu vaihtoehtoisia energiamuotoja ja taloudellisia ja 
yhteiskunnallisia seurauksia. 

Nykyisten energianlähteiden, fossiilisten polttoaineiden ja uraanin riittävyydestä IIASA:n 
raportti antaa samanlaisen kuvan kuin aikaisemmatkin. Maapallon öljyvarat ehtyvät 
peruuttamattomasti 2000-luvun alussa, joskin hiilivarat riittäisivät ainakin 2100-luvulle, jos 
kulutuksen kasvu pysähtyy. Vaikka erilaisia tekoöljyjä voitaisiinkin tuottaa, kulutusta ei ole 
enää mahdollista lisätä. Oljyn tuotantohinnat tulevat jatkuvasti kohoamaan jouduttaessa 

siirtymään yhä vaikeampipääsyisille öljykentille. Maailman maakaasuvarat ovat hiukan 
suuremmat kuin öljyreservit, mutta nekään eivät pelasta massatuotantoyhteiskuntia. 

Tänään energiakriisistä ei enää juuri puhuta, ongelma on haudattu myös uusimmassa 
maailmankomission raportissa Our Common Future (suom. Yhteinen tulevaisuutemme 
1988). Mutta se on olemassa. Fossiilisia polttoaineita kuluttavan teollisuusteknologian 
aika alkaa olla peruuttamattomasti lopussa ja länsimaisia elintasoyhteiskuntia odottaa 
paluu rajalliselle maankamaralle tai ainakin sopeutuminen uusiin energiamuotoihin. 

Energiakriisin vuosikymmenellä ei vielä tiedetty, että 1980-luvulla ns. tietotekniikka 
muuttaisi jälleen kehityskulttuurin kaikki rakenteet. Tietokoneesta, prosessoritekniikasta, 
tuli kehitysuskon uusi kulmakivi, pelastusväline, joka kykenisi luomaan energian-säästö- 
kulttuurin. Tietoliikenne korvaisi autoliikenteen, palauttaisi työn takaisin kotiin ja herättäisi 
eloon paikallisyhteisöt. Ihmisellä olisi uusi vapaus, hän voisi muuttaa takaisin kyläänsä ja 
olla yhteydessä koko maailmaan. Toistaiseksi prosessoritekniikkaa on käytetty vanhojen 
tuotantorakenteiden tehostamiseen ja tavara-automatiikkaan, yhä suurempien keskitetty- 
jen koneistojen luomiseen. 

Teollisen superkehityksen vuosikymmeninä teknologit tottuivat ratkaisemaan teolli- 
suuden ongelmat mekaanisesti ja katsovat vieläkin, ettei ekokatastrofin uhkaa ole 
olemassa. Kehittyvä teknologia löytää uuden vaihtoehtoisen ja ehtymättömän energian 
lähteen; metallit voidaan korvata tekoaineilla tai ihmiskunta alkaa hyödyntää muita 
taivaankappaleita. Vaikeutena ovat vain uusien energiamuotojen kalleus ja muutoksen 
ohjailu. 

Delokaalisiin resursseihin kytkeytyy tavalla tai toisella koko nykyinen maailmankauppa 
ja kansainvälinen politiikka, maailmanlaajuinen taloudellinen ja ideologinen kilpailu. 
Ulkopuolisen energian varassa kasvaa ylikansallinen öljy-, auto- ja terästeollisuus, koko 
teollinen maataloustuotanto, eikä mikään näytä muuttavan maailmankaupan nykyra- 
kenteita. IIASA:n raportissa katsotaan, että uudet energialähteet ovat jo tiedossa. Niitä 
ovat suora aurinkoenergia, maan terminen lämpö, vuorovesi, tuuli, biomassan ja jätteiden 
käyttö jne. Uudistuvien luonnonvarojen käyttöön suhtaudutaan raportissa pessimistisesti. 
Niitä pidetään paikalliseen "keräilytalouteen" johtavina energiamuotoina, joita ei voida 
edes tuottaa riittävästi teollistuneen metropoliyhteiskunnan kasvaviin tarpeisiin; mm. 
biomassan käyttöönotossa todetaan, että nykyistä kulutusta varten tarvittaisiin kaikki vilje- 
lykelpoinen maa. 

Teknisesti ongelma on siinä, että nykyinen pääasiallisin energian käyttömuoto on neste- 
mäinen öljy, sen varassa pyörivät pyörät, autoa varten suunniteltu yhteiskunta. Korvaavaa 
nestemäistä polttoainetta ei ole löydetty. Uusien energiamuotojen olisi sovelluttava 
maailmankauppaan, delokaaliseen talouteen. Oljyteknologia etsii ratkaisuja, joiden avulla 
kriisiä voitaisiin lykätä ja kiihtyvää tavaratuotantoa jatkaa mahdollisimman kauan. Energia- 
kysymys tulisi ratkaista keskitettyjä valtarakenteita muuttamatta. 

Keskitetyn yhteiskunnan tulevaisuuden pelastaisi uusi polttoneste. Silloin nykyiset 
tuotantorakenteet ja elintavat voisivat säilyä ennallaan eikä syvällisiä muutoksia olisi 
edessä. Kehitysmeritokratian 'tulevaisuusskenaariot' seuraavat tätä linjaa, se olisi 
maailmankaupan ja -politiikan kannalta turvallisin ratkaisu. Ennustukset kuvastavat 
meritokraattisen palveluyhteiskunnan ajattelutapaa. Ihmiskunta siirtyy kaupunkeihin, joihin 
keskitetyt verkostot syöttävät elämänvoimaa: ravintoa, lämpöä, sähköä, tietoa, viihdettä 
lokeroihmisen mukavuuksia varten, kuluttajien ulkoa ohjatun elämänmuodon ylläpi- 
tämiseksi. Kukaan ei enää näy uskovan, että paikallinen ihminen ja taajamienkin asukas 
voisi itse tuottaa energiaansa, käyttää yhä enemmän pienimuotoisia, paikallisia voima- 
varoja, säästää, muuttaa elintapojaan, lakata kuluttamasta suurteknologian palveluksia. 
Laskelmilla ja suunnitelmilla on pohjimmaltaan, joko tietoisesti tai itsestään selvyytenä 
ylläpidetty delokaalisen kulttuurijärjestelmän perusasetelmia. Keskitetty megaboli- ja 
avaruusteknologia olisi tulevaisuudessa yhtä välttämätöntä kuin nykyisinkin. 

Kapitalismi ja sosialismi ovat vakuuttavasti opettaneet, että keskittäminen on 
länsimaisen kulttuurikehityksen todellinen voima, sen ylivoimaisuuden ja tehokkuuden 
perusta. Keskittämisen varjossa jatkuu kehitys ja kilpajuoksu maapallon herruudesta. 
Teollistuneiden superkulttuurien tuotantokoneisto voi jatkaa toimintaansa vain keskit- 

tymällä atomivoimaan. Ydinenergia voi tarjota pelastuksen siihen asti, kunnes ehtymätön 
suutvoima löydetään ja sen kuljetusongelmat ratkaistaan. Uudistuvat luonnonvarat ovat 
lokaalisia, käyttäjien itsensä kokoamaa polttoainetta, ne kuuluvat toisenlaiseen yhteis- 
kuntaan kuin öljyteollisuuden varaan rakennettu metropolikulttuuri. 

Sitä paitsi kuka ohjaa kehitystä? Nykyisessä kansainvälisessä taloudessa — delokaa- 
lisessa ekosysteemissä — valtioilta ja yhteisöiltä puuttuvat mahdollisuudet kontrolloida 
teknologiaa. Suomi automatisoituu ja "atomisoituu" kovan kansainvälisen talousjär- 
jestelmän paineessa ja tuhoutuu sen mukana. Elintasokilpailussa "kansainvälisen 
kehityksen" valta- ja voimajärjestelmät ovat nousseet yläpuolelle yhteiskuntien. Pakko- 
kasvun koneistot ovat yhä selvemmin alkaneet elää sisäisen rakenteensa ja käyttövoi- 
mansa (inertiansa) varassa. Delokaalisissa järjestelmissä kilpaillaan kehitysjohtajuudesta, 
ei enää inhimillisestä kehityksestä. 

Tulevaisuuden ratkaisuissa on ennen kaikkea kysymys siitä, pystyvätkö ei-paikalliset 
järjestelmät mukautumaan toisenlaisiin kehitystavoitteisiin kuin rajattoman kasvun 
aikakaudella. Voidaanko keskitettyjä rakenteita enää purkaa, vaikka kansojen enemmistö 
niin haluaisikin. Onko meritokratia kasvanut demokratian ylitse? Ihmiskunta on tarrautunut 
tieteellistekniseen pelastususkoon. 

Luonnonvarojen loppuminen tulee olemaan keskitetyn kulttuurin kohtalonkysymys. 
Pessimistisimmät ennusteet pitävät varmana, että hillittömän kasvun talous päätyy 
ennemmin tai myöhemmin ekokatastrofiin. Luonnonvaraennusteilla ei kuitenkaan ole ollut 
suurtakaan vaikutusta enempää sosialististen kuin kapitalististenkaan tehokkuus- 
järjestelmien toimintaan. Keskitetty kulttuuri näyttää etenevän suoraviivaisesti teollistu- 
misen vaiheesta toiseen. Kolmas teollinen vallankumous - automaatio — ei tuo kehi- 
tyslinjaan suunnanmuutoksia. Automatiikka merkitsee vain lisääntyvää tuotannon kasvua 
(tuottavuutta) ja kiihtyvää keskittymistä, siirtymistä teollisuusrobottien käymään globaaliin 
tuotantokilpaan. Ihmistyö korvautuu lopullisesti ulkopuolisella energialla ja ihminen itse 
joutuu yhä mitättömämmäksi, ulkoa ohjatuksi pelinappulaksi tietokoneverkostoihin. 
Kilpailu luonnonvaroista kiihtyy. Siihenkö loppuu tulevaisuus? 

Kehitys on yhä enemmän kilpailua sopeutumisesta. Ekologinen voittaja on se, joka 
sopeutuu nopeimmin ja saneeraa ihmisen kokonaan pois tuotantokoneistosta. Kilpailun 
päätepiste on automaattinen tuotantolaitos, se edustaa täydellisyyttä, teknologisen 
kehityksen yli-inhimillistä saavutusta. Kun sopeutumismekanismit ovat jo valmiina, ei 
kehitystä pysäytä enää muu kuin ekokatastrofi tai sellainen maailmankaupan järkkyminen, 
joka tekee automaation taloudellisen hyödyn merkityksettömäksi. Automaattisesti tavaraa 
sylkevä tuotantolaitos, lopullinen konejumala saattaa hävittää tavaralta sen sosiaalisen 
arvon. Tavarasta tulee samanlaista arvotonta massaa kuin ihmisistäkin; kasvu saavuttaa 
kyllästymispisteensä. 


Kasvukulttuurin ydinvoimat 


Niin kauan kuin luonnonympäristön, ihmisen ja eläinten maksimaalinen hyödyntäminen 
ylläpitävät kuvitelmia ekologisesta turvallisuudesta, taloudelliset rakenteet jatkavat 
kasvuaan, keskittyvät ja monimutkaistuvat kohti globaalisen hallinnan tilaa. Ekoviljely, 
paikallinen omavaraisuus, koko paikallinen kulttuuri, ovat keskitetyn ekosysteemin 
antirakenteita eivätkä toimi ennen kuin ympäristö jälleen muuttuu. Paikallistalous edellyt- 
täisi taloudellisten ja poliittisten kasvukoneistojen purkamista. Maatalous- ja teollisuus- 
monopolit, poliittiset puoluekoneistot, ammattiyhdistykset ja keskusvirastot, keskitetyn val- 
tapelin kaikki osapuolet pitäisi saada sopeutumaan paikalliseen elinympäristöön, 
pienuuden filosofiaan. 

Kun yksityinen maanomistus toteutettiin Euroopan agraariyhteisöissä, tavallisesta 
ihmisestä tuli yksityinen elämänkilpailija. Suurperhe ja suku menettivät vähitellen 
merkityksensä, kollektiivista turvallisuutta tärkeämmäksi tuli resurssien omistaminen. 
Samalla katosi se lempeä, rauhallinen ihmislaji, joka eli kaskikauden suurperheissä tai 


83 


eräkauden pienissä pyyntiyhteisöissä. Luontoiskulttuurien kadotessa kulttuurin luojiksi 
nousivat taistelijat: sotapäälliköt, keisarit ja diktaattorit, jotka alistivat paikalliset ihmiset ja 
ottivat käsiinsä organisaation. Sivistys on nojannut organisatoriseen väkivaltaan, yksilö- 
suorituksiin ja toisen ihmisen alistamiseen. Ihmislajin ekologisen kilpailun pelisäännöt ovat 
johdonmukaiset: teknisesti ja organisatorisesti voimakkaampi järjestelmä alistaa muut, 
ottaa käsiinsä uudet resurssit, metsästäjien, kaskenkaatajien ja maanviljelijöiden ympä- 
ristön. 

Sotapäälliköiden rinnalle ovat tulleet taloudelliset valloittajat. Turkiskauppiaat, huhta- 
kuninkaat ja teolliset tuottajaviljelijät ovat olleet aikansa ekologisia voittajia, joiden 
menestys perustui oman kulttuurin tuhoamiseen. Paikalliskulttuurin hävittämisellä on 
hankkinut asemansa myös meritokratian eliitti, valtakunnan ns. älymystö ja kansalliset 
kehitysjohtajat. Tulevaisuudessa on kansallisten kulttuurien vuoro. Pikkuvaltioiden valta- 
kunnankulttuuri jää maailmankulttuurin esitaistelijoiden jalkoihin. Ekologisia voittajia ovat 
ne, jotka kykenevät keskittämään vielä enemmän, vaihtamaan kansalliset rakenteet 
maailmankulttuurin rakenteisiin. 

Keskitetyssä talousjärjestelmässä koneistoteknokraatti on tullut kapitalistin tilalle ja 
alkanut huolehtia tuotannon kasvusta vielä kovemmin ottein kuin teollisuuspatruuna. 
Tämän päivän Suomessa kansainvälistäjä ja automatisoija on kansallissankari, samoja 
menettelytapoja käyttänyt kapitalisti oli kansan vihollinen ja riistäjä. Pakkokasvun 
mekanismi toimii niin kapitalistisessa kuin sosialistisessakin taloudessa. Ympäristön, 
elintilan valloitus on muuttunut kansainväliseksi yhdentymiseksi. Se on tulevaisuuden 
alistamista. 

Kansainvälisen yhdentymisen vaatimus on kasvanut kulttuuridominanssiksi. Kaikkialla 
kehityskultin fundamentalistit ja suurmeritokraatit luovat maailmantaloutta, johtavat 
teknologista yhdentymistä, rakentavat ylikansallisia tuotantolaitoksia, kasvattavat 
euroihmistä. Maailmantalouden suunnittelu tuottaa uusia johtajakultteja, kehitysjuma- 
luuksia. Se joka kykenee luomaan Euroopan Yhdysvallat tai maailman talousimperiumin 
on uusi messias, napoleon, suuri viktoria. Teknologinen kehitys on jo riistäytynyt ihmisen 
käsistä, niin kuin asevarustelu. Taloudellisesta yhdentymisestä on tulossa oma auto- 
maattinsa. 

Pyyntiyhteisöjen käsityksen mukaan ihmisellä oli vain oma osansa siitä, mitä luonto 
antoi ja siitäkin oli maksettava takaisin niille voimille, jotka ylläpitivät saaliseläinten elämää 
ja luonnon kiertokulkua. Karhukultti niin kuin saaliinjakosäännötkin tukivat yhteistä 
säilymistä, se on vuosituhansia ollut yhteisöihmisen elämänfilosofia. Länsimainen 
kehityskulttuuri on kaikkialla ollut kuin pahan kosketus. Uusi ympäristökäsitys on hajotta- 
nut paikallisyhteisöt ja tehnyt kyläläisistä ulkopuolisten koneistojen pelinappuloita. Länsi- 
mainen kulttuuri on tehnyt narsistisesta yksilöstä kulttuurin toteuttajan, meritokraattisen 
historian sankarin. Postlokaaliseen yhteiskuntaan siirryttäessä itsekäs yksilö tulee 
olemaan lopulta viimeinen ekologinen voittaja ainakin siinä osassa maailmaa, jota nimi- 
tetään perinteiseksi eurooppalaiseksi tai länsimaiseksi kulttuuripiiriksi. 

Paikallisuuden tuhoaminen on ollut viimeisten vuosikymmenien suuria "sosiodraamoja", 
se on vaatinut uhreikseen miljoonia ja miljoonia ihmisiä, Euroopan kansallinen or- 
ganisoituminen on huipentunut maailmansotiin. Keskitettyjä koneistoja vastaan ovat olleet 
voimattomia afrikkalaiset, intiaanikansat ja kamputsealaiset riisikylät. Keskitetyt 
valtiokoneistot, kansalliset armeijat ja totalitaariset puolueet ovat kaikkialla maailmassa 
keskittäneet inhimillisen kulttuurin, luoneet valtiolliset kulttipatsaansa ja kansalliset 
valtariittinsä. 

Kaikkialla kulttuuri on otettu perimmäisen vallan välineeksi. Delokaalisessa maailmassa 
mikä hyvänsä keskitetty poliittinen, sotilaallinen tai taloudellinen koneisto on voinut alistaa 
paikalliset pienyhteisöt. Organisaatioiden edessä paikallisyhteisö on voimaton. Etnisten 
kansanryhmien puolustautuminen on kaikkialla voitu tulkita "valtiopetokseksi" tai 
"rikolliseksi kansallista yhtenäisyyttä vastaan". Suurin osa maailman maista, etenkin 
kehitysmaista tarvitsee armeijaa vain paikallisen ihmisen alistamiseen. Etnisten 
vähemmistöjen vastarinta on koko toisen maailmansodan jälkeisen ajan ollut suurin 

levottomuuksien syy, etenkin Aasiassa ja Afrikassa, jossa paikallisissa kulttuureilla ja 
väestöryhmillä on vuosituhansia ollut keskeinen asema. 

Tuhotessaan kulttuuriensa moninaisuuden keskitetyt valtiot ovat tarvinneet yhä 
voimakkaampaa "kansallista puolustusta", muita kansoja vastaan suunnattua ulkopo- 
litikkaa. Kaikkialla delokaalinen kehitys on palkinnut uudet eliittiluokkansa, kansalliset 
suurjohtajansa, kansallisen sivistyneistönsä ja taiteilijansa, heidän tehtävänään on ollut 
selittää uuden kulttuurijärjestelmän ylemmyys. 

Valtiokulttuurin jälkeen on vuorossa maailmankulttuuri. Paikallisten ja kansallisten 
kulttuurien kansainvälistyminen etenee väistämättömästi globaalien järjestelmien 
hallitsemassa teollisessa maailmassa. Superkulttuuria ylläpitävät kansainvälisen tuo- 
tannon ja kaupan rakenteet, kulutuksenohjailun ja massamyynnin organisaatiot, yhden- 
mukaiset, aineelliseen kasvuun tarrautuneet poliittiset kehitysideologiat ja kansainväliset 
tieteellis-tekniset tiedon instituutiot. Kansainvälinen meritokratia tuottaa yhä kasvavan 
määrän kansainvälisiä selityksiä, suunnitelmia, yhdenmukaisia kehityksen ja kasvun 
vertailulukuja. 

Tiedolliseen yhdenmukaistumiseen johtavat myös yhdenmukaiset luonnontieteellisen ja 
teknologisen koulutuksen tavoitteet, kansainvälisten ammattien yhdenmukainen tieto- ja 
taitoteknokratia, ammattikieli ja ammattiajattelu, koko kansainvälinen kulttuurituotanto. 
Yhdenmukainen länsimaisuus hallitsee myös keskittyvää uutis- ja tiedonvälitystä, 
sanoma- ja aikakauslehdistöä. Organisoitu tavoitteellisuus, kehityksen palvonta, kulutuk- 
sen ja harrasteiden piilevä tai julkinen ohjailu luo nykyajan elämänarvot. Globaalia 
kehitystä, yhdenmukaista kulttuurievoluutiota tukee yhdenmukaistuva teknologia ja 
kulttuurisiirron koko järjestelmä. Delokaaliseen kulttuurikauteen asti yhteisöihmisillä on 
ollut oma paikkansa, he ovat voineet paeta kyliinsä tai vetäytyä metsiin, aavikoille, vuoris- 
toihin. Paikallisen kulttuurijärjestelmän kadotessa jäljelle jäävät vain koneistoihmiset. 


Tulevaisuus - kuinka koittaa täydellisyys 


Mikä on uusi ympäristö? 


Kulttuuriekologisen näkemykseni mukaan ihminen toimii kunkin aikakauden ympäristössä 
ja tulevaisuutta voidaan ennustaa, jos tiedetään, minkälainen on se ympäristö, johon 
seuraava kulttuurijärjestelmä sopeutuu. Jos tulevaisuuden ympäristö on maailmankehitys, 
jatkuu keskittyminen ja yhdenmukaistuminen. Suunnanmuutoksen voi aiheuttaa vain 
ekokatastrofi, delokaalisten resurssien loppuminen tai ekologinen sota maailman viimei- 
sistä uudistumattomista luonnonvaroista. 

Korkeauskontojen jälkeen, ensimmäisen teollisen kulttuurikauden aikana lopullisia 
vastauksia antoivat poliittiset uskonnot, kansallisuusaate, natsismi ja kommunismi. Mutta 
mikä on se ideologia, joka postlokaalisessa maailmassa selittää uusien eliittiryhmien 
ylemmyyden ja vallankäytön oikeutuksen. Maallisella kehitysuskonnolla ei ole merkitystä, 
jollei se tarjoa aseita kilpailijoiden, kerettiläisten tai revisionistien eliminoimiseen, ellei 
toisinajattelijoita voida dehumaanistaa, julistaa kansanvihollisiksi ja työntää keskitys- 
leireille, koneiston ulkopuolelle. Ideologioiden rakennemuutoksissa voittajia ovat olleet 
kehityssuunnat, jotka ovat rakentaneet valtakunnan, yhdenmukaistettujen massojen 
maanpäällisen paratiisin. 

Voiko postlokaalisen kulttuurin uskonto olla enää kehityskultti, vai tarvitaanko jotain 
lisää? Toteuttaako tieteellis-tekninen valvonta sen, mikä poliittisilta uskonnoilta on jäänyt 
puolitiehen, ja yhdistää kaikki maailman ihmiset samaan ajattelujärjestelmään? Ja kuinka 
globaali teknologiauskonto eliminoi kerettiläisensä? Ehkä keskiaikaisen kirkon ja 

kommunistisen diktatuurin haltuunottokoneistot ovat vain esimakua tieteellis-teknisesti 
täydelliselle valvontakulttuurille. Saattaa myös olla, että ihmiselämän hallinnan perusra- 
kenteetkin tulevat muuttumaan. Systeemin vihollisia ei enää tarvitse tuhota niin kuin pri- 
mitiivisten uskontojen aikakaudella, vaan heidät suljetaan kulttuurin sisälle, viihdytys- ja 
palvelulaitoksiin. Uusi järjestelmä ottaa haltuunsa ihmismielen ja muuttaa niin kulttuurin 
kuin kulttuurikapinankin vain hallituiksi psyyken kokemuksiksi. 

Paikalliskulttuurien aikana ympäristönä on ollut luonto. Delokaaliset ekosysteemit ovat 
sopeutuneet tieteellis-tekniseen kehitykseen, tulevaisuuden maailmankulttuurin vaikuttava 
ympäristö, Umwelt, on todennäköisesti valvonta. Kulttuurisesti olennaisinta tulee olemaan 
täydellisen koneiston ja sen toimintaolosuhteiden turvaaminen. 

Teollisen yhteiskunnan syntyessä ekologisia voittajia ovat olleet ihmiset ja ihmisyhteisöt, 
jotka häikäilemättömimmin tuhosivat oman paikallisuutensa ja seurasivat delokaalista 
kehitystä. Voittajat sopeutuivat maailmanmarkkinoihin kansainvälisen kilpailun ehdoilla, 
omaksuivat tieteellistekniset keksinnöt ja yhdenmukaiset massaideologiat, kehitysjoh- 
tajien käsitykset edistyksestä. Valta oli kasvukoneisto. 

Postlokaalissa maailmassa voimallisin ideologia ei enää ole kehitys, vaan kontrolli. 
Ihmiskunnan on alistuttava jatkuvasti kasvaviin valvontajärjestelmiin, jotka säätelevät 
globaalia järjestelmää, tuotantoa, luonnonvarojen kulutusta ja maanosien välistä tasa- 
painoa. Tulevaisuuden maailmassa globaalit teknokoneistot kilpailevat kaikkien 
resurssien totaalisesta hallinnasta, myös tietojärjestelmistä ja manipulaatiokoneistoista. 
Todellisen ympäristön muodostavat hupenevat luonnonvarat ja jatkuvasti kovenevat 
järjestelmät, joiden toiminta ei kestä häiriöitä eikä yksilöllisiä tai paikallisia poikkeuksia. 

Ympäristön vaatimukset rajoittavat kaikkea olemassaoloa. Kun lokaalisen kulttuurin 
perusyksikkö oli paikallisyhteisö, delokaalisessa järjestelmässä organisaatio, tule- 
vaisuuden maailmanrakenne on autonominen teknokoneisto, "teknovalta". Globaalit 
teknovallat syrjäyttävät kansallisuusvaltiot ja niiden sisäisesti keskittyneet kasvu- ja 
kehityskoneistot. Vain automatisoitu, robottitekniikkaa käyttävä teknovalta kykenee 
kilpailemaan maailmanympäristössä, monopolisoimaan toiminta-alueensa ja luomaan 
oman sisäisen kulttuurinsa. Uudet olemassaolon perusrakenteet murentavat kansalliset 
järjestelmät niin kuin valtiollinen keskittyminen hävitti paikallisuuden, kylä- tai heimo- 
kulttuurit. 

Jokaisessa kulttuurijärjestelmässä on omat ekotyyppinsä, parhaiten sopeutuneet yksilöt 
ja ihmisryhmät. Luontoiskulttuureissa ekologinen voittaja oli ihminen, joka tuli toimeen 
luonnossa ja paikallisessa ihmisyhteisössään. Lokaalinen ihmistyyppi oli fyysinen 
suorittaja, eränkävijä tai maan raivaaja, hänen ympäristössään ihmisen tuli selvitä käsil- 
lään, omin avuin ja ajattelemalla omin aivoin. Tieteellis-teknisessä kehityskulttuurissa 
ekologinen voittaja on ihmistyyppi, joka tehokkaimmin omaksuu ulkopuoliset mallit ja 
keskitettyjen rakenteiden henkiset vaatimukset. Meritokraattien valtajärjestelmässä ns. 
henkinen työ on voittanut itsenäisen ruumiillisen työn; vain fyysisillä erikoissuorituksilla, 
kuten urheilulla on kulttuurista merkitystä. Keskitetty organisaatio ja massatuotanto ovat 
kaventaneet ihmisen henkisen liikkumavaran. Yksityisen ihmisen lokero on rajautunut 
paikaksi liukuhihnalla. Työ on ollut yhä erikoistuneempia ja monotonisempia mekaanisia 
vaihesuorituksia tai yhä kapeampaa organisatorista tietoa. Vaihetyö ja ammattitieto ovat 
osa ulkoa ohjatun olemassaolon hierarkiaa, jossa ihmisen on ollut identifioiduttava omaan 
lokeroonsa. Mikä sitten on tulevaisuuden ekologinen voittaja? 

Avaruuskulttuurissa voittajia ovat tieteellis-tekniset eliittiryhmät. Ensimmäisen kerran 
kulttuurihistoriassa teknologi ottaa lopullisen vallan. Mutta minkälainen teknologi? Enää ei 
järjestelmässä nouse tiedemies tai insinööri, joka uhraa elämänsä omalle kapealle 
erikoisalalleen ja uskoo luovansa jotain merkittävää lisätessään tietoa luonnosta tai ihmi- 
sestä. Postlokaalissa maailmassa tieto on kontrollin väline. Voittaja on se joka hallitsee 
tietoverkostoja, teknokulttuuria, avaruusvälineillä toimivaa informaatiota. Tietoa ei enää 
tuota kukaan yksityinen ihminen, eikä uutta tietoa ole enää todellisuudessa olemas- 
sakaan. Postlokaali tieto on yhä selvemmin olemassa olevan hallintatiedon kokoamista ja 
toimivien valvontajärjestelmien luomista. Uusi ekologinen voittaja on ehkä ohjelma- 

meritokraatti tai tietoteknologi, joka kykenee monopolisoimaan reaaliajassa vaikuttavia 
tietovirtoja yhä keskittyvän vallankäytön tarpeisiin. 


Kuvio 7 
Kulttuurien elinehdot 

KULTTUURIEN ELINEHDOT 

Filosofisesti kulttuurin perimmäinen rationaliteetti määräytyy sen mukaan, mikä on 
vaikuttava ympäristö, Umwelt. Se on ajattelevan ja toimivan ihmisen todellisuus, olemas- 
sa oleva kaikkeus. Toisinpäin ilmaistuna, jos ihmisyhteisöt haluavat vaikuttaa tulevai- 
suuteensa, niiden olisi kyettävä muuttamaan ympäristöään. Paikalliskulttuuria syntyy vain 
paikallisessa ympäristössä. Jos ihminen haluaa takaisin omaehtoiseen, itse elettyyn 
kulttuuriinsa, olemassaolon keskipisteenä tulee olla paikallinen ympäristö. Silloin yhteis- 
kuntien on purettava globaalit taloudelliset ja tieteellis-tekniset kasvukoneistonsa, palat- 
tava elämään omien ekologisesti pysyvien luonnonvarojensa turvin. 

Yksityisen ihmisen kannalta tulevaisuuden perimmäisiä kysymyksiä on, voiko ihminen 
elää kahdessa ympäristössä ja kahdenlaisessa ekosysteemissä, toisaalta omaa paikal- 
lista mikroelämäänsä ja toisaalta osana globaaleja teknokoneistoja. Oman pienmaailman 
tai etnoympäristön rakentaminen voi jäädä pakopaikaksi postlokaalista todellisuudesta 
eikä sillä ole sen enempää kulttuurista merkitystä kuin muillakaan sijaistoiminnoilla. Uuden 
itsenäisyyden ehto on yhä tulevaisuudessakin, että tavallinen ihminen voi hallita omaa 
fyysistä pienympäristöään ja kokea olevansa kulttuurisesti tarpeellinen yhteisön jäsen. 
Sisintä kulttuurista merkitystä ei tavalliselle ihmiselle voi antaa ulkoa manipuloitu kulttuu- 
ripalvelu, ei maailman täydellisin taidetuotanto eikä narsistisinkaan tajuntateollisuuden 


elämys. 

Uusi ympäristö määrittelee myös tiedon ja viestintäkielen rakenteen. Globaalissa jär- 
jestelmässä toimii yhteinen tietokoneiden teknologiakieli; ja kielen mukana myös ihmisen 
ajattelu, hänen henkinen rakenteensa yhdenmukaistuu kaikkialla, missä globaali tekno- 
systeemi hallitsee. 

Mikä on se kulttuurijärjestelmä, joka syntyy kontrolliympäristössä ja sellaisessa maail- 
massa, jossa olemassaolon yllä leijuu ekokatastrofin uhka? Voidaanko työstä vapautetut 
massat eloonjäämisoppien varjolla sopeuttaa minkälaiseen keskitettyyn järjestelmään 
tahansa? Jos näin käy, kolmas ihmislajin kulttuurihistorian kausi olisi silloin täydellinen 
postlokaalinen maailmanjärjestelmä, tieteellis-teknisen sivilisaation päätepiste. Sellainen 
tulevaisuus on tulossa kuin painajainen, sen rakenteet tunkeutuvat jo kaikkialla suoma- 
laiseenkin todellisuuteen. 


Teknovaltojen maailma 


Postlokaalisessa maailmassa jää tekniikan, tieteen ja taiteen kehityksestä jäljelle vain 
sellainen, joka palvelee keskitettyjä teknovaltoja, maapallon valvontaa ja yhdenmukaisia 
suuruuskultteja. Ihmistä ei enää alisteta isänmaalle, vaan teknokoneistolle. Jos kehitys 
jatkuu tähänastiseen suuntaan, kolmatta teollista kulttuurikautta ohjaavat automatiikka ja 
avaruusteknologia. Kun tuotantokoneistot ovat tyhjentäneet maapallon, ne siirtyvät val- 
loittamaan avaruutta. Uuden kulttuurijärjestelmän rakenteita ovat suurtietokoneet, auto- 
maattiset tuotantolaitokset ja satelliittiteknologia. Kulttuuri sopeutuu maapallonlaajuisiin 
tietoverkostoihin, avaruuden valloituksesta tulee ihmiskunnan uusi pelastusoppi. Ole- 
massaolon hierarkia ulottuu ulkoavaruuteen. 

Mitä hyvänsä ihmiskunnan uudet saavutukset ovatkin, superteknologiaa ei rakenneta 
paikalliskulttuureita eikä paikallista ihmistä varten. Globaalit tietojenkäsittelyjärjestelmät, 
TV-satelliitit ja avaruuslaivat kuuluvat uuden yhtenäiskulttuurin perusrakenteisiin. Uusi 
teknologia sanelee, millainen on tulevaisuuden kulttuuriympäristö, siihen on myös ihmisen 
sopeuduttava. Avaruusajan teknojärjestelmät tulevat ilmeisesti elämään sisäisten sääte- 
lymekanismiensa varassa, niin kuin hillittömästi kasvava sotateknologia, ja sopeutuvat 
oman kilpailuympäristönsä alati kasvaviin vaatimuksiin. Suurtuotanto keskittyy edelleen ja 
jakautuu kenties maanosien kesken. Muutama automaattinen mammuttitehdas kykenee 
tuottamaan maailman massoille tarpeelliset perustuotteet ja arkitiedon, kotitaloustuotteet 
ja viestintävälineet; käsillä tehtävä ihmistyö menettäisi kokonaan merkityksensä. Post- 
industriaalinen kulttuuri olisi todellinen informaatioyhteiskunta, jossa suurin osa ihmisistä 
tuottaisi, käsittelisi ja kuluttaisi tietotuotteita, viestejä. 

Uuden kulttuurijärjestelmän tiedonvälitys keskittyy satelliitti- ja kaapeliverkostoihin, joita 
hallitsevat suurinstituutiot, muutama globaali tietovalta. Nykyisissä supervalloissa avaruu- 
den valtaaminen katsotaan jo historiallisesti välttämättömäksi. Avaruuslaboratorioita ja 
-siirtokuntia tulevat tarvitsemaan geeniteknologia ja valvontatieteet, jotka kontrolloivat 
maapallon luontoa ja ihmisen toimintaa. Satelliittiteknologian uskotaan myös pelastavan 
läntiset teollisuusmaat ja auttavan niitä säilyttämään kulttuuri-imperiuminsa muiden 
maanosien kasvavia kehitysmahteja vastaan. 

Maailmankulttuuri alkaa kansainvälisen talouden lopullisesta yhdentymisestä. Kansal- 
lisia valtioita tarvitaan vielä tietynlaisina alueyksikköinä, talousvyöhykkeiden tietokone- 
keskuksina. Rajoilla ei kuitenkaan ole enää kansallista merkitystä. Hallinnollisesti talous- 
alue voi tarkoittaa vain informaatiojärjestelmää, joka erillisenä yksikkönä liitetään maail- 
manverkostoon. Valtio, jos sellaisia vielä jäisi jäljelle, olisi sekin paikallinen tietokone- 
verkosto. 

Suurjärjestelmien rakenteet heijastuvat kaikkialle yhteiskuntaan. Uudessa ekosys- 
teemissä jatkuu kulttuurin keskittyminen. Kaikille yhteiskunnan alueille syntyy maapal- 
lonlaajuisia tehokkuuskoneistoja, suljettuja teknovaltoja, jotka valvovat alansa toimintaa, 
tietoa ja sen uusintamista. Ihmisenä olemisen ehtona on täydellinen alistuminen koneis- 
tolle, teknovallan edun asettaminen kaiken paikallisen tai kansallisen edun yläpuolelle. 

Jos avaruusajan teollinen tuotanto vielä nojaa jatkuvan kasvun ideologiaan, tuot- 
tavuudesta on tullut elämän ja kuoleman kysymys. Teknologisessa superkulttuurissa 
maan, metsän, koko luonnon, on tuotettava yhä enemmän ja enemmän. Ihminen ja 
hänen eläimensä, lehmänsä, sikansa ja koiransa alistetaan täydelliselle kehitykselle 
lopulliseen kohtalonyhteyteen, kunnes kaikki elollinen menettää kulttuurisen arvonsa. 

Tulevaisuuden meritokratiassa lisääntyvät myös palvelu- ja valvontajärjestelmät. Ihmi- 
sen jokaista ongelmaa ja tarvetta varten perustetaan teknokoneisto, joka monopolisoi 
alansa palvelut ja toteuttaa loppuun suunnitellun kehityksen. Palveluyhteiskunnan kaikki 
toiminnot ovat maailmantasoa, ikuista on vain kehitys ja kehitysrituaalit. Kun automaatio 
on ratkaissut maailmantuotannon ongelmat ja ihminen korvattu robotilla, voidaan ryhtyä 
kehittämään täydellistä palveluyhteiskuntaa. Siellä tulee vallitsemaan maailman täydellisin 
palvelu. 

Uusi kulttuuri toteuttaa palvelumeritokratian utopian. Elämän keskellä on suorittaja, 
maailman suurin palvelija, joka ruokkii ihmismassoja, työntää avoimiin kitoihin kasvua ja 
mukavuutta. Mitä suuremmaksi aukeaa me vaadimme -ihmisen suu, sitä suurempia 
palasia messias taittaa leivästään, mitä lähemmäksi massat työntyvät johtajaa, sitä 
useammin heitä ruokitaan. Kun koko kulttuurituotanto on automatisoitu, häviää 
epätäydellisyys ja ihmiskunta pääsee kehitysuskon paratiisiin. Globaalissa valvonta- ja 
kilpailuympäristössään teknovallat voivat sopeutua vain suojautumalla, eliminoimalla 
eettiset ongelmat ja korvaamalla ihmisen tekniikalla. Kehitystä hallitsee koneisto, ei 
ihminen. Uudessa ympäristössä kaiken kulttuurin on oltava teknisesti täydellistä, raken- 
teellisesti loppuun suunniteltua fyysistä ja psyykkistä suorittamista, maailmanmitat 
täyttävää osaamista. Samoin kuin teollinen tuotanto myös kulttuuri tarvitsee yhä 
enemmän ja enemmän ekologisia voimavaroja, miljardi-investointeja, sitä pystyvät 
tuottamaan vain globaalit teknovallat. Kulttuurin tuotantokin on maailmanfuusioita, 
kansainvälistä rajattomuutta. Kulttuurijärjestelmä on rakenteellinen kokonaisuus. 


Tietokoneyhteiskunta 


Teknologisella kehityksellä on ollut vain yksi todellinen suunta: se on tuottanut välineitä, 
joilla voidaan hallita yhä suurempia taloudellisia, yhteiskunnallisia ja kulttuurisia 
kokonaisuuksia, vaikuttaa yhä suurempiin joukkoihin. Kehityksen lopputuloksena ei voi 
olla muu kuin globaali kulttuurijärjestelmä. Sitä hallitaan tietokoneella, satelliiteilla ja 
teletekniikalla. Tietokone on mahtavin kontrolliväline, minkä ihmiskunta on luonut. Sen 
maailmanhistoriallinen tehtävä on maailmankulttuurin toteuttaminen. Uusi tietokone- 
teknologia, satelliittiverkostot ja tajuntavälineet lopettavat vihdoin ne ongelmat, joita 
hallintatekniikka tai ihmisen paikallisuus aiheuttavat suurkoneistoille. Mikään ei enää voi 
rajoittaa teknovaltojen kasvua. 

Uusi maailmanlaajuinen kontrollivaltio voi syntyä yhteisestä sopimuksesta, näennäisde- 
mokraattisen pakkokehityksen tuloksena. Ympäristön saastuminen ja luonnonvarojen 
ehtyminen pakottaa ihmiskunnan hyväksymään yhä tiukemmat valvonta- ja ohjaus- 
järjestelmät. Suurjohtajien kasvuyhteiskunnassa on jaettava yhä niukemmaksi käyvä 
luonto ja yhä kapeampi elämän todellisuus. Lisääntyvän terrorismin ja rikollisuuden 
pelossa ihmiskunta alistuu kaikkialle ulottuviin turvapalveluihin. Ne ovat välttämättömiä 
maailmantalouden jatkuvuudelle. Yhtenäisessä taloudessa rahakin muuttuu viesteiksi 
tietokoneverkostossa eikä valuuttajärjestelmä voi toimia ilman monimutkaista, yhä 
kasvavaa valvontatekniikkaa. Valvonta alkaa ihmisestä, muovikorttien ja pankkiautomaat- 
tien käyttäjästä. 

Palveluautomaattien ja tietoverkostojen käyttäjien henkilöllisyys on voitava varmistaa 
kaikkialla maailmassa. Kansalaisten identifiointi ei ole tekninen ongelma. Jottei kukaan 
pääsisi väärentämään henkilötunnustaan, se kirjoitetaan, kuten kontrolliteknikot ovat 
ehdottaneetkin, erikoismenetelmällä jokaisen uuden kansalaisen otsaan jo syn- 
nytyslaitoksella. Henkilönumero voidaan vaikkapa kaivertaa näkymättömiin ihmisten 

kalloon ja aktivoida toimimaan yhdessä henkilökohtaisen palvelukortin kanssa. Valvonta- 
järjestelmä on jo syntymässä. Tavaroilla on olemassa kansainväliset numerokoodinsa, 
monissa valtioissa kansalaisillekin on annettu oma henkilönumeronsa. Valvontatieteistä 
tulee yhteiskunnan tärkein tutkimusala. 

Globaali talousjärjestelmä tarvitsee tietoja kansalaisten luotettavuus- ja riskiominai- 
suuksista, jopa heidän tulevaisuudestaan. Tietokonerahaan siirtyminen tekee mahdol- 
liseksi valvoa kaikkia taloudellisia tapahtumia, jopa yksityisten ihmisten rahankäyttöä. 
Mutta tietokonevaluutta merkitsisi ennen kaikkea sitä, ettei kukaan saisi jäädä systeemin 
ulkopuolelle, vaihto- tai luontoistalouteen. Kaikkien ihmisten niin kuin koko kansan- 
taloudenkin on oltava globaalissa järjestelmässä mukana. Ulkopuolelle jäävät olisivat jär- 
jestäytyneen maailmanyhteisön vihollisia, heidät olisi dehumaanistettava ja eliminoitava. 

Yhä kasvavissa koneistoissa tieteellis-tekninen valvonta nousee olemassaolon perim- 
mäiseksi filosofiaksi. Jokainen, joka ei ota otsaansa järjestelmän tunnusta, olisi eristettävä 
yhteiskunnasta. Kenelläkään ei saisi olla oikeutta elää ilman kontrollia, ei oikeutta käyttää 
valvomatta yhä niukkenevia yhteisiä luonnonvaroja. Elää saisivat ne, jotka ottaisivat 
otsaansa pedon merkin. Näin Ilmestyskirjan ennustus lopunaikojen maailmanvalta- 
kunnasta käy painajaismaisella tavalla todeksi. Tieteellis-tekninen kontrolli saavuttaa 
lopullisen päätepisteensä. 

Globaalissa yhteiskunnassa on jaettava yhä niukemmaksi käyvä työ, yhä kapeampi 
elämän todellisuus. Työttömyyden ajan hysteeriset massat voidaan ajaa millaiseen 
tieteellis-tekniseen järjestelmään tahansa. Tietokoneistojen tarvitsee vain luoda uudet 
yhteiskunnalliset illuusiot, lopunajan tieteellis-tekninen pelastussanoma. Keskitetyt 
järjestelmät tulevat tarjoamaan yhä paremmat mahdollisuudet myös väkivallalle, jolle ei 
enää löydy vastavoimia, eikä vertailukohtia ihmisen historiassa. 


Kuvio 8 
Viestinnän hallinta 
Kommunikaatiovälineiden historia 


3300 eKr. kuvakirjoitus (Sumeri) 

800 aakkoset (Foinikia) 

450 jKr. leimasinpaino (Aasia) 
1456 kirjapaino (Gutenberg) 
1621 sanomalehti (Amsterdam) 
1731 viikkolehti (Lontoo) 

1839 valokuva 

1844 lennätin (Morse) 

1876 puhelin (Bell) 

1877 fonografi (Edison) 

1886 linotype 

1891 elokuva (Lumiere - Edison) 
1895 langaton lähetin (Marconi) 
1906 ääniradio 

1920 radiolähetykset (Pittsburgh) 
1923 kuvalähetys 

1927 äänielokuva 

1930 televisiolähetykset 

1935 FM-radio 

1946 elektroninen tietokone 
1954 väritelevisiolähetykset 
1957 tekokuu 


1960- kaapelitelevisio 

1970- kotivideot 

1980- kotitietokoneet 

1990- ns. ajatteleva tietokone, tekoäly 

2000- globaalit tiedostot 

2010- maailmanlaajuinen kontrollijärjestelmä 
2020- yhtenäinen teknologiakieli 

2030- kontrollikoneistot siirtyvät ulkoavaruuteen 
2050- tietokone syrjäyttää ihmisajattelun 

2100- maailmanaivot ohjaavat kulttuuria 

2200- universaali tietoisuus 


VIESTINNÄN HALLINTA 

Länsimaisen sivistyksen kehitys on perustunut välineisiin, joiden avulla on voitu hallita yhä 
laajempia kokonaisuuksia. Korkeampi kulttuuri kykenee yhdistämään, manipuloimaan ja 
marssittamaan suurempia kansanjoukkoja kuin alempi kulttuuri. Inhimillisen sivistyksen 
tieteellis-teknisesti korkein aste saavutetaan maailmantietokoneen ja satelliitti-infor- 
maation avulla ehkä jo 2100-luvulla. Ihmislajin elämänmuotojen yhdenmukaistuessa 
kaikki kulttuurisesti merkitsevä tieto voidaan hallita keskustietokoneella, joka kykenee 
ennakoimaan ja kontrolloimaan myös kehityksen. Globaalit tiedostot ja satelliittiteknologia 
vapauttavat ihmiset kulttuurirasitteista, kuten tiedon muistamisesta ja lopulta omasta 
ajattelusta. Globaalissa kulttuurijärjestelmässä ihmisen tieto, informaatiokokemukset ja 
tajunnan tila ovat samanlaisia kaikkialla koko tietoverkostossa ja ihmiskunta saavuttaa 
sisäisen yhdenvertaisuuden, maailmantajunnan. 


Superteknologian aikakaudella ei tuota mitään vaikeuksia luoda seuranta- ja kontrol- 
lilaitteita, joilla numeroitua ihmistä valvotaan jokapäiväisessä elämässä virastojen ja 
supermyymälöiden asiakasluukuilla, turvallisuus- ja raja-asemilla, työpaikoilla. Numeroitu 
ihminen on täydellisesti systeemin orja, hänet voidaan eliminoida pyyhkimällä hänen 
identiteettinumeronsa pois keskustietokoneesta. Ihmisen kuolemalle voidaan antaa uusi 
määritelmä. 

Tulevaisuudessa ATK-tiedostot korvaavat suurelta osalta kirjatiedon ja painettuun 
sanaan perustuvan sivistyksen. Oikea tieto on saatavissa vain tarkoin kontrolloiduista 
globaaleista tiedostoista. Kirjatieto jää vaarattomaksi perinteentutkijain harrasteeksi niin 
kuin menneiden aikojen kansankulttuuri. Uuden sivistyksen esitaistelija on globaalin atk- 
tiedon erikoistuntija, tiedostomeritokraatti. Hän hävittää ympäristöstään paikallisen taka- 
pajuisuuden niin kuin kirjakieltä puhunut kansakoulunopettaja sata vuotta sitten. Uudel- 
leen jäsennelty tieto luo myös uuden olemassaolon hierarkian, määrittelee asioiden 
tärkeysjärjestyksen ja ne kansainväliset koulutus-, kulutus- tai sosiaaliluokat, joihin kaikki 
maailman ihmiset jaetaan. 

Keskittyvä maailmankulttuuri voi toimia vain yhdenmukaistamalla ja suojaamalla 
koneistonsa. Globaali talous- ja hallintojärjestelmä standardisoi tiedon, viestinnän ja 
teknologian yhä yhdenmukaisemmaksi massakulttuuriksi, myös ihminen ja hänen 
elämänkaarensa on yhdenmukaistettava. Tulevaisuuden globaalia informaatioyhteis- 
kuntaa ohjataan yhä kovemmiilla ja kovemmilla pakkokoulutuskoneistoilla, ottamalla kaikki 
tieto oikeiden instituutioiden hallintaan. On itse asiassa äärimmäisen naiivia kuvitella, että 
teknologia vapauttaa ihmisen ja antaa hänelle mahdollisuuksia omaehtoisuuteen ja 
luovuuteen. Postlokaalisessa teknokulttuurissa yksilö tulee olemaan yhä mitättömämpi 
osa koneistoa. 

Maailmanlaajuinen kehityskulttuuri ei voi ratkaista luonto- ja saasteongelmiaan muuten 
kuin rakentamalla yhä laajempia kansainvälisiä järjestelmiä. Maailmantaloudessa toimii 
ilmeisesti edelleenkin vain yksi kehitysmalli: keskittäminen, yhä suurempien ja suu- 
rempien tuotanto-, hallinto- ja kulttuurikoneistojen luominen. Tieteellis-teknisessä todel- 
lisuudessa suurtietokoneet, automaattiprosessorit ja satelliittiverkostot ovat välttämät- 
tömiä, niillä hallitaan maailmanympäristö ja uusi ihminen. 

Tietokoneaikana toteutuu länsimaisen tehokkuusyhteiskunnan korkein päämäärä. 
Silloin voidaan luoda kulttuuri, jossa ihminen ja luonto ovat teknokoneiston täydellisessä 
valvonnassa. Viestintä ja tietotekniikka "vapauttavat" ihmisen ajasta ja paikasta. 
Kulttuurijärjestelmästä puuttuu kokonaan yksi ulottuvuus, paikallisuus, siteet, johonkin 
maantieteelliseen tilaan ja sen historiaan. Todellista merkitystä on vain yleismaailmallisilla 
rakenteilla. Kulttuuria ovat globaalit sosiodraamat, maailmanjohtajien ympärillä pyörivät 
informaatioriitit ja täydelliset suoritusnäytelmät. Globaalissa tietokulttuurissa ihmiskunta 
sykkii samassa tahdissa. Todellisuus on ohjelmoitu maailmantiedostoihin. Ihmiskunta 
saavuttaa lopullisen ykseyden, sillä on yksi usko, yksi persoona ja lopullinen käsitys 
korkeimpana olentona olemisesta. 


Postlokaalinen ihminen 


Uudessa tiedon hierarkiassa ihmisen idoli on robotti, koneaivo. Ihminenhän on aina ollut 
tekniikkansa kaltainen. Tulevaisuuden ihmisenkin persoonallisuuden luo hänen tek- 
nologiansa. Ekologisia voittajia, ihmiskunnan uusia valtalajeja ovat ne, jotka sopeutuvat 
tietokonekulttuuriin, yhä kapeampaan ja kapeampaan fyysiseen todellisuuteen. Uusi 
ihmisheeros on tietoteknologi. Hän kamppailee ihmisaivojen suorituskyvyn äärirajoilla, 
rakentaa suurtietokoneita, automaattiprosesseja, valvontateknologiaa. Voittajat mukau- 
tuvat globaaleihin tiedostoihin, automaattisiin kontrollijärjestelmiin, täydellisyysrituaaleihin. 
He tottelevat elektronisia signaaleja, heidät voidaan yhä uudelleen ja uudelleen kouluttaa, 
ohjelmoida ja muokata järjestelmään. 

Tietokonekieli ja kuvallinen viestintä tulevat muuttamaan ihmisen samalla tavoin kuin 
kirjoituskieleen siirtyminen vuosisatoja sitten. Tuleva tietokoneyhteiskunta kenties suosii 
koodiajattelijoita, jotka reagoivat nopeimmin opastesignaaleihin ja valvontapaneelien 
näyttöpäätteisiin, oppivat tietokonekielen eri vivahteet ja nauttivat koodimerkkien rytmii- 
kasta. Maailma jäsennetään atk-ohjelmilla ja koodikielellä. Kulttuuri on hallintakoodeja, 
kooditaidetta, koodimusiikkia, videoviihdettä ja tietokonesimulaatiota. Tavallisten ihmisten 
uusi arkikieli on kenties kuva-, visio- ja simulaatioviestintää. Kuvakieli ei tunne paikallisia 
rajoja, ihmisen tietoisuus on keinoääniä ja tajuntakuvia. 

Ehkä uuden ihmistyypin romantiikkakin on globaaleja unelmia. Hän uneksii sulau- 
tumisesta tietokoneistoon, hän identifioituu maailmanjohtajaan, ehkä hän ei hyväksy 
mitään kontrolloimatonta, erilaista. Hän on täydellisesti sisäistänyt kansainvälisen kehitys- 
uskon korkeimman sanoman, uskon yhteen teknologiaan, yhteen päämäärään ja yhteen 
auktoriteettiin. 

Keskitetty tehokkuusyhteiskunta tulee kehittämään täydellisyyteen myös pakkokoulutus- 
koneistot. Koulutus on muuttunut totaaliseksi, ilman koulutusta ihminen ei ole kulttuuri- 
sesti olemassa. Kontrolliyhteiskunnassa ihminen ei saa valvomatta suorittaa edes elämän 
perustoimintoja: ei synnyttää eikä kasvattaa omaa lastaan, ei osallistua kansalaisvies- 
tintään. Kulttuurin kehittäminen on toisaalta massaihmisten kasvattamista, toisaalta 
suoritusyksilöiden tuottamista, täydellisen ihmisen luomista. Massat koulutetaan koneis- 
tojen valvontaan, ottamaan vastaan suoritusihmisten täydellisiä suorituksia. 

Globaali kulttuurijärjestelmä tulee jakamaan ihmiset yhä selvemmin kahteen luokaan: 
suorittajiin ja toisaalta kuluttajiin, joiden yhteiskunnallisena velvollisuutena on pitää järjes- 
telmä pystyssä kuluttamalla kulttuuria ja ottamalla vastaan palveluja. Kulttuurijärjestelmä 
ei tarvitse tavallisia ihmisiä muuta kuin ammattipalvelujen kohderyhmiksi, materiaaliksi, 
suurriittien katsojiksi. Ihmisellä on joko suorittajan tai kokijan identiteetti. 

Postlokaalisessa maailmassa olemassaolo polarisoituu ja jäljelle jää kenties vain kaksi 
ihmisen päätyyppiä: tarveihminen ja suoritusihminen. Tarveihminen tarvitsee loputtomasti 
palveluja, hoitoa ja huoltoa, hän voi kuluttaa väsymättä elämyksiä ja teknisiä leluja. 
Tarveihminen ei enää lopulta tule toimeen ilman ulkoa annettua elämänohjelmaa ja 
tieteellis-teknisiä ylläpitokoneistoja. 

Suoritusihminen on täydellisesti samastunut omaan teknokoneistoonsa eikä hänellä ole 
muuta utopiaa, kuin minkä koneisto tuottaa. Teknokoneisto omistaa hänet, muokkaa 
hänen tajuntansa, antaa olemassaolon selitykset ja ratkaisee hänen puolestaan myös 
eettiset ongelmat. Tällaisen ihmisen tahto on täydellisesti suunnattu oman teknovallan 
päämääriin, hän tuntee solidaarisuutta ja henkistä yhteyttä vain niiden kanssa, jotka 
kuuluvat samaan teknovaltaan. Ja ehkä käy niin, että todellinen koneistoihminen kykenee 
lopulta kommunikoimaan tai käymään diskurssia vain oman koneistonsa ihmisten kanssa. 

Riippuvuus omasta ekolokerosta tulee ilmeisesti suuremmaksi kuin mitä ihminen on 
kokenut paikallisyhteisöissä tai toisen teollisen ajan tuotantoyhteiskunnassa. Luontois- 
kulttuurien ihmisen turvana on ollut oma suku tai yhteisö, teollisessa yhteiskunnassa 
ammattiyhdistykset, puolueet ja sosiaalisen avun ideologia. Oman ekolokeron ulko- 
puolella postlokaalisella ihmisellä ei ehkä ole enää vastavoimia, ei elämää eikä kanssa- 
veljiä, vain vieraita teknokoneistoja ja kasvotonta ihmismassaa. Ihminen on menettänyt 
uudet pyynti- ja kaski-maansa, hänellä ei ole vaihtoehtoja eikä pakopaikkaa. 

Omassa lokerossaan elävä tietoyhteiskunnan vastaanottopääte, tavallinen tarveihmi- 
nen, saa kaiken kokemuksensa henkilökohtaisista tajuntavälineistään: televisiosta, 
videoista, stereoista tai näppäilemällä kotitietokoneensa palveluvalintoja. Tällaisen 
ihmisen kontaktitkin ovat välineellisiä, puhumista näköpuhelimien ja monitorien ihmis- 
kuville. Hän ottaa vastaan kunakin päivänä syötetyn elämänvoiman, oikean informaation, 
päivän käskyt ja päivän uskomukset. Ihminen, joka ei sopeudu järjestelmään, ei alistu 
koulutus- ja informaatiokoneistoon, pudotetaan pois yhteiskunnasta. Sellaiset ovat 
vastaihmisiä, epähenkilöitä, primitiiviluokkaa. 

Postlokaalisella ihmisellä ei enää ole omaa yhteisöllistä elämänkaarta puberteetti- 
riitteineen, häineen ja hautajaisineen. Hänet siirretään koneistosta toiseen koneistoon. 
Hän kuuluu kulttuuriin, joka jo täydellisesti tuottaa jäsenensä ja jossa ihmisen jokaisesta 
elämänvaiheesta vastaa tieteellis-teknisesti loppuun toteutettu teknokoneisto. Postlokaa- 
lisen ihmisen lapsuus kuuluu lapsuuskoneistolle, nuoruus koulukoneistolle, hänen aikui- 
suudestaan ja vanhuudestaan huolehtivat omat palvelulaitoksensa. Täydelliset teknovallat 
tuottavat ihmiselämän sisällön, lastenkulttuurin, nuortenkulttuurin, isien ja äitien kulttuurin. 
Ne omistavat ihmisen henkisen kehityksen, hänen sairautensa, ilonsa ja surunsa. 
Postlokaalinen ihminen ei enää elä luonnossa eikä yhteisössä, hänellä ei ole kulttuuri- 
perintöä niin kuin ei paikallisuuttakaan. Hänen koneistonsa toimii kaikkialla maailmassa. 
Tietokoneisto muokkaa tarve- ja suoritusihmisen. Tarveihminen ei kykene elämään ilman 
teknokoneiston palveluja eikä koneistoihminen ilman koneistoaan. 


Postlokaalinen kulttuuri 


Maailmantalouden rakenteet 


Postlokaalisessa maailmassa valtioiden tilalla ovat autonomiset teknovallat. Sitä mukaan 
kuin erot kansojen ja valtiokulttuurien välillä pienenevät, kasvaa teknovaltojen itsenäisyys. 
Suurkoneistojen pelastus on oma superteknologia ja oman toiminta-alueen täydellinen 
haltuunotto. Tuottavuus ja rationaliteetti saavuttavat nekin täydellisyyden. Tavaratuotanto 
keskitetään automaattisiin mammuttitehtaisiin. Kaikki olennainen, vaikuttava tieto on 
avaruustietokoneissa ja globaaleissa viestintäverkostoissa. Suurtietokoneet kykenevät 
hallitsemaan maailman todellisuutta, luonnonvarojen käyttöä, tuotannon ja kulutuksen 
suhteita, ihmismassoja. Länsimaat pelastaa taloudellinen ja poliittinen yhdistyminen, 
Euroopan Yhdysvallat, jotka Pohjois-Amerikan Yhdysvaltojen kanssa kykenevät 
puolustautumaan Aasiaa ja Etelä-Amerikkaa vastaan. Tavarakulttuurin painopiste siirtyy 

ehkä Itä- ja Kaakkois-Aasiaan, mutta Yhdistyneet Länsimaat pitävät kenties yhä hallus- 
saan kulttuuriteollisuutta, avaruustekniikkaa ja asejärjestelmiä. 

Postlokaalin kulttuurin alkuvaiheessa maailmaa ohjataan tiedonvälitys tekniikalla. 
Globaalien tiedostojen ja markkinamekanismien haltuunotto on vielä pitkään tärkein ase 
ylikansallisten tuotantoketjujen luodessa valtarakenteitaan. Kansallisuusvaltiot menettävät 
vähitellen merkityksensä, ensimmäisenä Suomen kaltaiset taloudellisesti ja kulttuurisesti 
epäitsenäiset pikkuvaltiot. Tuotannon yleismaailmallistuessa yhteiskuntajärjestelmästä 
katoaa lopullisesti paikallisuus. Työvoima muutetaan kansainväliseksi, euroinsinööreiksi, 
maailmanteknikoiksi. Yhä harvalukuisemmat teknovallat hallitsevat ihmisen ekosysteemiä 
ja sen eri alueita: ravinnontuotantoa, viljelytekniikkaa, raaka-aineiden käyttöönottoa ja 
kulttuuriteollisuutta. Tietokoneistojen - avaruusviestimien toiminta on kansallisvaltioiden 
ulottumattomissa. Globaalit tuotantojärjestelmät itsenäistyvät ja saavat omat sisäiset 
rakenteensa, muuttuvat kulttuureiksi. 

Toisessa postlokaalisessa kehitysvaiheessa teknologinen eliitti siirtyy avaruuteen. 
Tieteen ja tekniikan suurkoneistot alkavat rakentaa avaruussiirtokuntia ja satelliittiajan 
kontrolliverkostoja. Avaruuteen valvontateknologi voi rakentaa pienoisympäristön, jossa 
materian ja elämän säätely on tieteellis-teknisesti täydellistä. Avaruuseliitin ei milloinkaan 
enää tarvitse laskeutua massojen tasolle, epätäydelliseen maailmaan. 

Tavallisen ihmisen elämässä maailmanmeren saarekkeita tulevat olemaan itsenäiset 
teknovallat. Niillä on oma yrityskulttuurinsa, ne ovat ottaneet haltuunsa työntekijänsä koko 
olemassaolon. Vain pääsemällä sisälle johonkin maailmanlaajuiseen teknojärjestelmään 
yksilö voi saada paikan suorittajien, A-ihmisten joukossa. Mutta eloonjääminen edellyttää 
täydellistä luopumista paikallisista tai kansallisista siteistä. Suuret teknokoneistot voivat 
tuottaa tai hankkia jäsenilleen kaikki ne kulttuuripalvelut, joita postlokaalinen ihminen 
tarvitsee. Omassa teknoympäristössään hän voi identifioitua ryhmäänsä ja koneistonsa 
suuriin päämääriin. Suorittajille teknovaltojen maailman-laajuiset tehtäväkentät tarjoavat 
loputtomasti haasteita ja sen tyydytyksen, jonka avaruustason saavuttaminen ihmiselle 
antaa. Tekno-kulttuurit voivat välittömästi ja joustavasti palkita suoritusyksilönsä, voittajat. 
Ne kykenevät tarjoamaan jäsenilleen itsenäisyyden ja ekologisen turvallisuuden. Ihminen 
voi säilyä voittajana vain voitokkaan teknokoneiston jäsenenä. 

Postlokaalisen kulttuurin ideologia nojaa tieteellis-teknisen valvonnan välttämättö- 
myyteen. Massoja ohjataan täydellisillä vaikuttamiskoneistoilla, joiden taikasanoja ovat 
ihmiskunnan yhteys, rajattomuus, globaali kehitystaso ja universaalit vaatimukset. Kont- 
rollitiede ja valvontatekniikka tulevat merkitsemään ainoaa pelastusta, oljenkortta, johon 
koko ihmiskunnan on tartuttava. Teknovallat julistautuvat ihmiskunnan ekologisiksi pelas- 
tajiksi, ne lupaavat poistaa valtioiden ja kansojen väliset sodat, valvoa luonnon tasapai- 
noa ja hyödyntää tasapuolisesti aurinkokunnan kaikki resurssit. 

Taloudellisten, sosiaalisten ja kulttuuristen valvontakoneistojen valta on uskonnollistettu, 
niiden taustalla kohoaa kansainvälinen pelastusoppi uusine myytteineen ja riitteineen. 
Maailmankehitys on auktorisoitu hävittämällä paikallinen menneisyys ja pystyttämällä 
kaikkialle yhdenmukainen tieteellistekninen tulevaisuus. Sen peruskiviä ovat jatkuvan 
valvonnan välttämättömyys ja universaalit kasvuilluusiot. 


Suorituskoneistot 


Postlokaalisen kulttuurijärjestelmän toiminta keskittyy suoritusyksilöiden tuottamiseen ja 
ekosysteemin valvontaan. Teknovalta pyörii suoritusten ja ihmisjumalien ympärillä. 
Kulttuurin päämääränä on inhimillinen täydellisyys ja sivilisaatio, joka viimeistä luonnon- 
lakia myöten hallitsee maapalloa, ihmislajia ja lopulta koko universumia. Kaikkialla 
yhteiskunnan instituutiot yhdenmukaistuvat ja sopeutuvat maailmanympäristön vaati- 
muksiin. Tieteellis-tekniset koulutuslaitokset tuottavat maailmantason suorittajia: infor- 
maatikkoja, tutkijoita, taiteilijoita ja urheilijoita. 

Yhteiskunnan koneistot muuttuvat kilpa-areenoiksi, jotka karsivat esille maailmantason 

suorittajat ja erottavat tavalliset kansalaiset erilaisiin kulutusryhmiin ja turvalokeroihin. 
Olemassaolon kannalta on tärkeintä, että teknokoneistot kykenevät vastaamaan 
globaaliin kilpailuun ja tuottamaan yhä suorituskykyisempiä valioyksilöitä. Maailman- 
kulttuurin luominen vaatii suunnitelmallista yli-ihmisen tuottamista ja massojen karsi- 
noimista. Suoritusyksilöiden aseman ja turvallisuuden kykenevät takaamaan vain yhä 
suljetummat tiedon ja tekniikan järjestelmät, yhä tehokkaammat kontrollikoneistot ja 
kulttuurilaitokset. 

Suorittajat ottavat haltuunsa kaikki yhteiskunnan alueet. Eliittiluokka monopolisoi myös 
kehityskultin ja julistautuu ihmiskunnan perimmäiseksi ylläpitäjäksi. Tieteellisteknisestä 
kehityksestä muodostuu lopullisesti maailmanuskonto, jonka ulkopuolella ei ole olemassa 
ihmisarvoa eikä ihmisarvoista elämää. 

Teknokoneistot ylläpitävät valtaansa monimutkaistamalla keinotekoisesti ympäristön, 
luomalla yhä monimutkaisempia tietojärjestelmiä, hallintanormeja, kompetenssivaa- 
timuksia ja yhteiskunnallisia sopimuksia. Kulttuuri ei enää voi toimia yksinkertaisten 
ratkaisujen varassa. Jokainen koneisto rajaa oman teknoreviirinsä ja mystisoi järjes- 
telmänsä todellisuuden yläpuolelle. Todellisuus muutetaan hallussa-pitokoodeiksi. 

Globaalissa ekosysteemissä teknovaltojen sisäkulttuuri alkaa muistuttaa eksklusiivisten 
salaseurojen toimintaa initiaatiomenoineen ja riittipappeineen. Kaikille tuotannon, tieteen 
ja taiteen alueille muodostuu oma skolastinen salakielensä, tietoverkkonsa ja koodi- 
systeeminsä, jolla oma ekolokero suljetaan ulkopuolisilta. Tiedon ja kulttuurin haltuunotto 
saa yhä kovempia muotoja. A-luokan jäsenyys merkitsee ehdotonta identifioitumista 
oman ekolokeron sisäkulttuuriin, yksilön on kahlehdittava itsensä rattaaseen ja pyörittävä 
maailmankoneensa mukana. Muuttamalla tiedon ja tekniikan sisäkulttuuriksi yhteiskunnan 
eliittiluokka voi ottaa teknojärjestelmät kokonaan hallintaansa. Uusi kehitys, geeni- 
teknologia, mikroprosessorit, tietokoneohjelmat voidaan suojata pois massojen ulottuvilta, 
niin kuin atomivoimalat ja asevarustelu. 

Keskittyvässä maailmankulttuurissa »hajasijoitus», hallinnon hajauttaminen, luonnon- 
mukainen tai »pehmeä teknologia», kansalaistyö tai mikä hyvänsä käytännönjärkeen 
perustuva ratkaisu muuttuu antikehitykseksi. Takapajuisuutta ei enää ole lokaalinen, vaan 
myös jokainen delokaalinen rakenne, joka jarruttaa autonomisten maailmankoneistojen 
kasvua ja globaalin eliittiryhmän valta-asemaa. Valtiollinen tai maakunnallinen omava- 
raisuus, ekologinen itsenäisyys niin kuin kansalliset rajatkin muuttuvat kehityksen esteiksi, 
barriereiksi, jotka jarruttavat uutta ajattelua ja modernin maailman syntymistä. 

Globaalit koneistot tulevat ottamaan haltuunsa maailmantapahtumat, tiedon todelli 
suudesta. Kulttuurisesti merkittävän informaation välittävät keskitetyt järjestelmät, 
tiedonvälityksen mekanismit yhdenmukaistuvat kaikissa maailman kolkissa. Sanoma- ja 
aikakauslehtien, television tai muiden meedioiden rakenteet ovat jo nykyisin samanlaisia 
kaikissa ns. sivistysvaltioissa. Globaali informaatiokoneisto yhdenmukaistaa lopullisesti 
myös tiedontuotannon sisällön ja audiovisuaaliset tehokeinot. Taloudellisten, sosiaalisten 
ja kulttuuristen rakenteiden samanlaistuessa ja keskittyessä yhdenmukaistuu kieli, 
ajattelu ja ympäristön kokeminen. 

Tietoympäristö saa kaikkialla yhdenmukaisen arvojärjestyksen. Merkittävää ei enää ole 
paikallinen tieto, eivät nykyajan kansalliset tapahtumat vaan universaali avaruusinfor- 
maatio, jota syöttävät erilaiset satelliitit ja kaapeliverkostot. Tiedon ja kulttuurin arvo 
mitataan maailmankulutuksen indekseillä. Ekosysteemin ravintoketjussa luokkajako 
muuttuu informaatiohierarkiaksi. Jokaisen suorittajan paikka määräytyy hänen informaa- 
tioarvonsa mukaan; kuinka paljon hänestä saadaan irti tietotuotteiden markkinoilla. 
Globaali tietotuotanto tarvitsee yhä kovempaa tajuntatekniikkaa, suurihmiskultteja ja 
kehitysmyyttejä. Todellisen tiedon pyhittää ihmisjumala. 

Koneistokulttuuri luo korjausteknologiaa kaikille elämänaloille, joilla ilmenee inhimillisiä 
häiriöitä. Korjauskoneistot suuntautuvat yhä enemmän B-ihmisten kurissa pitämiseen, 
rauhoittamiseen ja heidän aiheuttamiensa ongelmien peittämiseen. Yhä kapeampi 
suorittajien luokka tarvitsee turvapalveluja ja tieteellis-teknisiä selityksiä, jotka perustelevat 
ekosysteemin järjestyksen. Toisaalta yhä useampi huoltovalta tarvitsee asiakkaita 
tunteakseen itsensä merkitykselliseksi ja selviytyäkseen ammatillisessa lokerotaistelussa. 

Yhteiskunta on ongelmallistettava, problematisoitava, tavallisesta kansasta on erotet- 
tava yhä enemmän erilaisia paarialuokkia, joita jokin erikoistunut huolto- ja koulutus- 
koneisto ryhtyy »palvelemaan». Menestyäkseen palvelukoneistojen on löydettävä yhä 
enemmän palveluja, joita he voivat ottaa tehtäväkseen, ja palveltavia kansalaisryhmiä, 
joille voidaan asettaa velvollisuus ottaa vastaan palveluja, koulutusta ja huoltoa. Keskitetty 
yhteiskunta ei voi jättää mitään mahdollista palvelualaa ilman organisaatiota, haltuun- 
ottokoneistoa. Sekä palvelijoille että palveltaville asetetaan yhä enemmän pätevyys- 
vaatimuksia, koulutustarpeita ja valmiusehtoja. Kansalaiset on koulutettava elämään, 
ilman haltuunottoa kulttuurin jäsenet ovat järjestelmälle vaarallisia, arvaamattomia. 
Yhteiskunnan tulee kaikessa voida ennakoida kansalaistensa käyttäytyminen. 

Ottamalla haltuunsa koulutus- ja korjauskoneistot, eliittiluokat voivat valvoa toisen 
luokan kansankerroksia ja toteuttaa loppuun kehitetyn palveluyhteiskunnan. Kaikki ne 
jotka eivät täytä henkilökohtaisia kehitysnormeja, voidaan turvallisesti kasvattaa palvelu- 
jen kuluttajiksi, tarveihmisiksi. Heille voidaan luoda massaidentiteetti. 

Tieteellis-tekniset koneistot ottavat haltuunsa myös ihmisen ahdistuksen. Koneisto 
selittää viihtyvyyshäiriöt, massojen mielenterveyden ongelmat ja lupaa luoda korjaustek- 
niikan, kehittää parantavat lääkkeet ja teerapiaopit. Yhä mahtavampi lääkintävalta on 
keskeinen osa huumekulttuuria ja massojen sopeuttamista järjestelmään. Kulttuurinsa 
kadottaneille ihmisille perustetaan viihdytys- ja hoitoasemia, klinikoita ja virallisia unoh- 
duslaitoksia, joissa tekniikka eliminoi sosiaalisen jätevesiongelman. Levottomille 
ihmisjoukoille syötetään kasvavia annoksia tajuntaviihdettä, terapiaa, lääkehoitoa ja 
lopulta, kun mikään ei auta, meritokratian eliitti suojautuu pakkolaitosten saaristoon. 
Ongelma laitostetaan ja muutetaan tilastoiksi. 


Suomen viimeinen sopeutuminen 


Suomessakin ekologisia voittajia tulevat olemaan ne, jotka sopeutuvat eurokulttuuriin ja 
käyttävät hyväksi globaalin järjestelmän mahdollisuudet. Eurokulttuurista ja myöhemmin 
universaalista yleiskulttuurista kohoaa Suomen ylle uusi taivasnäky, johon kaikkea ns. 
kehitystä verrataan. Se määrää uuden olemassaolon hierarkian, ekologisen pyramidin. 
Kansantalouden, tieteen ja taiteen kehityksessä merkitystä tulee olemaan sellaisilla 
rakenteilla, jotka toimivat eurokulttuurissa, sosiaalista kilpailua käydään maailmanke- 
hityksen jäljittelemisestä. Uuden eliitin valta perustuu kansallisten rakenteiden hävittä- 
miseen. Suomea alkavat johtaa maailmanmeritokraatit, jotka ovat nostaneet itsensä 
universaalin kehityksen asiantuntijoiksi. He keskittävät, fuusioivat ja täyttävät maan 
supertekniikalla, euroviihteellä ja universaaleilla kulttipatsailla. Postlokaalisen Suomen 
kansallissankareita ovat globaalien teknovaltojen suurjuoksijat. 

Maailmankehityksen rakenteet ohjaavat jo kaikkialla Suomen kansallista kehitystä. 
Kaupallinen todellisuus tulee suomalaisessakin markkinaperiferiassa vaihtumaan yhä 
nopeammin, tuotantoketjujen välinen kilpailu kulloisistakin ekologisista resursseista 
kiihtyy. Suomen luonnonvarojen käyttää ohjataan yhä kauempaa, yhä säälimättömämmin 
ja yhä kovemmin kansan taloudellisin perustein. 

Postlokaalisen talouden suurella nousukaudella Suomi sopeutetaan suurkehitykseen ja 
sulautetaan yleismaailmalliseen tuotanto-järjestelmään. Suomi rationalisoituu, sanee- 
rautuu ja fuusioituu universaalille tasolle. Talouden hallinnossa Suomi liitetään aluksi 
Pohjoismaihin, myöhemmin Euroopan Yhdysvaltoihin. Vain yhdessä Skandinavian maat 
kykenevät luomaan oman piilaaksonsa ja saamaan vähäksi aikaa haltuunsa jonkin 
markkinaraon globaalissa tuotannossa. Pohjoismaissa ei tule menestymään kuin yksi 
metsäraaka-aineen käyttöön keskittynyt tuotantokorporaatio, yksi kulutustavaroiden 
jakeluketju, yksi ravintotuotannon teknokoneisto. Seuraava askel on kulttuurinen yhden- 
tyminen, yhteispohjoismaiset satelliitit, yhteinen kulttuuriteollisuus ja yhteinen hallinto. 
Suurjohtajille Suomi on käynyt liian pieneksi. 

Täydellisen tuottavuuden vallitessa Suomen maatalous on kansainvälisesti tarpeet- 

tomana lopetettu. Se mikä on jäänyt jäljelle on siirtynyt keskitettyjen tuotantokoneistojen 
haltuun. Tuotantotekniikka on täysin automatisoitu, maanviljelijöiden luokka on hävinnyt ja 
tilalle ovat tulleet geeniteknologit ja luonnonvarainsinöörit. Geeniteknologia on jalostanut 
täydelliset ravintokasvit ja valkuaisteollisuuden tuotantoeläimet. Ihminen, eläimet ja 
suomalainen luonto on sopeutettu suurkoneistoon. Suomessa viljellään muutamia arktisia 
erikoiskasveja, suurin osa viljelymaista on muutettu puupelloiksi, Itä- ja Pohjois-Suomi on 
kokonaan varattu puuraaka-aineen viljelyalueiksi. 

Jäljellä oleva väestö on keskitetty muutamalle metropolialueelle, pääosin Helsingin 
seudulle. Suomen maa- ja metsätalousperiferiassa toimivat teknosysteemit, automaat- 
tiset viljely- ja korjuukoneistot. Metsätaloustutkimus on lopullisesti sopeutettu kansainvä- 
lisen metsäkoneiston vaatimuksiin, puut niin kuin eläimetkin on alistettu täydellisyyteen. 
Robottien suorittama viljan- ja puun korjuu edellyttää luonnon muuttamista hallituksi 
teknoympäristöksi, kuljetusverkostoiksi ja ilmasilloiksi. Agroteollisuuden alueelle ei taval- 
lista ihmistä voida turvallisuussyistä enää päästää. Luonto kuuluu koneistoille. 

Suomen kehitys saavuttaa maailmantason, ympäristö voidaan suunnitella täydelliseksi, 
vastaamaan universaaleja vaatimuksia. Kulttuurin välineet ja kulttuurin sisältö ovat 
Suomessa samat kuin muuallakin maailmassa, paikallinen takapajuisuus on lopullisesti 
hävitetty. Suomessa elää maailmanihminen, Homo Tellarius. Hän asuu ansarilähiössä, 
omassa asuinkennossaan. Ansarilähiössä vallitsee maailmanilmasto, kansalaisia ympäröi 
rajattoman kehityksen olotila. Siellä ihmisen jokaisen tarpeen tyydyttää maailmantason 
koneisto. Ansariympäristöön on istutettu maapallon kasvit, kansainvälinen maailman- 
luonto. Jokaisessa lähiössä on oma universaali kulttipaikka. Siellä kulttisuorittajat voivat 
laskea seppeleitä ja rukoilla universumin isää, päämiestä, avaruusheeroksia ja huippu- 
urheilijoita. Kaikkialla hymisee lakkaamaton kehitysliturgia. Oikean tiedon ja taidon 
tuottavat maailmankoneistot, kulttuurin suunnan osoittavat maailmanjohtajat; heidän 
kanssaan suomalaiset suurkehittäjät suunnittelevat maailmantaloutta, tilastoivat maail- 
manvolyymeja ja järjestelevät globaaleja kehitysseminaareja. 

Suurkoneistojen kehitysteknokraatit ja heitä säestävät suomalaiset uuden maailman- 
yhteiskunnan suunnittelijat tulevat vakuuttamaan, että geenipalvelu ja robottitekniikka 
eliminoivat kaikki ne ongelmat, joita 1900-luvun teollisuuskulttuureissa on syntynyt. 


Maailmankulttuurin elämä 


Ihmiskehityksen päätepiste 


Tietoyhteiskunnan ekorakenteet tarvitsevat ihmislajin, joka henkisesti selviää totaalisella 
kilpailuareenalla tai sen ulkopuolella. Postlokaalisen ihmislajin on oltava puhtaaksiviljelty 
minäihminen, joka niin suorittajana kuin vastaanottajanakin peilaa koko olemassaolonsa 
omaan itseensä. Maailman keskipiste on yksilö itse, muuten globaali kansalainen tuskin 
tulee henkisesti selviämään omassa ympäristössään. Postlokaalinen ihminen on sosia- 
listisen ja kapitalistisen ideologian, koko länsimaisen sivistyksen historiallinen perillinen, 
omille tarpeilleen elävä proteaaninen narsisti. Hänessä yhdistyy me vaadimme -työläinen, 
kaunainen intellektuelli ja kaiken haltuunottava meritokraatti. 

Informaatio- ja viihtymisyhteiskunta tulee olemaan täynnä turhautuneita minäihmisiä, 
jotka taistelevat tehdäkseen itsensä kulttuurisesti merkityksellisiksi. Poliittisena vaikutta- 
jana proteaaninen suursuorittaja yhdistää kehitysuskon ja markkinointikulttuurin. Hän on 
ikuisesti tyytymättömien massojen tulkki, itsekkääseen julkisuuskulttuuriin sulautunut 
näyttelijä. Hän elää yleisönsä hetkellisten tunteiden varassa, etsii muoti-filosofioita ja 
kehitysoppeja, joilla voi hankkia omaa merkitystään, kuuluisuutta, paikan tiedotusko- 

neistoissa. Uutta ihmistä voidaan kutsua myös individualistiksi sanan uudessa 
merkityksessä. Järjestöihmisenä hän ei tunne todellista solidaarisuutta toisia ihmisiä, 
aateveljiä tai puoluetta kohtaan. Yhteinen organisaatio on hänelle vain esiintymispaikka, 
suoritusnäyttämö, ja veljeys alamaisuutta omalle teknokoneistolle; vain se voi antaa 
suorittajalle pysyvän paikan ekologisessa pyramidissa. 

Narsismi tulee olemaan myös kulttuurinkuluttajien henkinen suojamuuri. Tarveihmisellä 
ei enää ole muuta päämäärää kuin täydellinen nautinto, elämysten loputon varioiminen. 
Postlokaalinen kulttuuri antaa palveltaville luokille yhä vähemmän mahdollisuuksia 
toteuttaa itseään muuten kuin kuluttamalla kulttuuria. Tavallisen ihmisen on identifi- 
oiduttava eksistentiaalisen kokijan hetkellisiin elämyksiin. Ehkä kilpailusta pudonnut 
ihminen ei enää jaksa elääkään todellista elämäänsä, vaan tulee pakonomaisesti 
samastumaan ulkopuolisiin idoleihin, sammuttamaan oman tietoisuutensa, luopumaan 
omasta persoonastaan. 

Postlokaalinen kuluttaja voi kokonaan omistautua itselleen. Hän kehittyy, omaehtoistuu 
ja jalostuu ottaessaan vastaan maailmantason kulttuuripalveluja. Joka päivä hän voi etsiä 
ihmiskunnan yhteisiä minuuksia ja tajunnan tiloja, kokeilla uusia kansainvälisiä tunteita ja 
yleisinhimillisiä elämyksiä. Hän voi vaihtaa persoonallisuutta kuin muotivaatteita, etsiä 
vastauksia yliluonnollisilta voimilta ja vapauttaa henkensä aineellisesta todellisuudesta. 
Hän saa nauttia kasvavia annoksia kehitysilluusioita, tajuntasokkeja ja avaruuselämyksiä. 

Vain hetkellinen proteusihminen kykenee sopeutumaan teknokoneistojen ristiriitaiseen 
valtakuntaan. Postlokaalisen ihmisen ympäristö, kieli ja persoonallisuus ovat muuttu- 
massa kaksiulotteisiksi, binaarisiksi. On olemassa oma teknokoneisto ja sen vastako- 
neistot, suorittajat ja antisuorittajat, voittajat ja häviäjät. Tietoteollisuuden kuluttajana 
ihminen voi avata yhteytensä kaikkialle maailmaan tai sulkeutua omaan itseensä ja 
vetäytyä visiomaailmaan, epätodellisuuteen. Proteusihminen kykenee sulkeutumaan 
omaan lokeroonsa, mikromaailmaansa ja elämään yhdessä koko ihmiskunnan kanssa. 
Hän voi olla nautintoja etsivä cityihminen yhtä hyvin kuin askeettinen kehonrakentaja, hän 
voi suorittaa ja kuluttaa, kääntää itsensä auki tai kiinni. Postlokaalinen ihminen joutuu 
alituisesti etsimään selviämisreittejä, rakentamaan oman elämänsä ja yhä useammin 
todellisuuden korvikkeista, laitostamaan persoonallisuutensa. 

Postlokaalisen kulttuurin kansalainen, tavallinen ihminen, mukautuu sukupolvi sukupol- 
velta vastaamaan täydellisen vaikuttamisyhteiskunnan vaatimuksia. Tiedotusyhteiskunta 
tuottaa oman ihmisihanteensa. Postlokaalinen tarveihminen on kuin peili, joka heijastaa 
takaisin suurkoneistojen vaikutusvallan. Hän vastaa kun kysytään, vaatijoiden kanssa hän 
vaatii kehitystä, päivähoitoa, yöviihdettä. Hänen turvakseen rakennetaan valvonta- 
koneistot, tietorekisterit ja suoja-alueet. Kehityspoliitikot voivat alati käyttää hyväkseen 
hänen loputonta itsekkyyttään. Palveluihminen kuluttaa kaiken, mitä tuotetaan, hän uskoo 
kehitysihmeisiin, suurmiehiin ja maailmanlaajuiseen olemassaoloon. Postlokaalinen 
ihminen on maailmankulttuurin toteutumisen väline. Hänen varassaan jatkuu loputon 
kasvu, luonnon tuhoaminen ja teknologian valta. Hän ylläpitää kasvavat teknovallat ja 
kontrollikoneistot, häntä varten syntyy täydellinen mukavuuskulttuuri. 


Suursuorittajat 


Postlokaalisen maailmankulttuurin ekologinen voittaja on suursuorittaja, joka kykenee 
pitämään käynnissä ylikansalliset teknosysteemit ja tietokoneistot. Suursuorittajat ovat 
tieteellis-teknisesti täydellisiä ihmisiä, jotka seulotaan, kloonataan ja muokataan erikois- 
laitoksissa. Maailmantason koneistoihmiset tuottavat kulttuurin, tieteen, taiteen ja viihteen. 
Valiosuorittajat johtavat maailman tapahtumat, tuotantoprosessit, eliminoivat ongelmat. 
He ottavat vastuun maailmankaupasta, luonnonvarojen valvonnasta ja maailman- 
järjestelmän vastustajien eliminoimisesta. Maailman korkeimmin koulutetut tiedemiehet 
tutkivat ja suunnittelevat täydellisen elämän. Suorittajat kirjoittavat ja ohjaavat maailman 
katselluimmat videofilmit, soittavat ja tanssivat TV-festivaaleissa, joita seuraavat miljardit 

kansalaisyksilöt. He voittavat olympiakisat ja tietokoneottelut. Postlokaalisessa maail- 
massa suorittajat palvelevat kuluttajia. He hallitsevat palvelutiedon, geeniteknologian, 
tietokoneohjelmat ja valvontaverkostot. 

Suurmeritokraatti istuu sisällä kaikissa keskitetyissä teknosysteemeissä. Hän organisoi 
suorituksia, mittaa, luokittelee ja lajittelee lapsia, koululaisia, opiskelijoita, työvoimaa, 
eläviä ja kuolleita. Hän tuottaa suurihmisiä, huippu-urheilijoita ja länsimaisia elämän- 
kilpailun voittajia. Suurmeritokraatti pystyttää tehokkuusorganisaatioita, kulttuurikeskuksia 
ja kehityspalatseja, suunnittelee maapallonlaajuisia toimintastrategioita ja tiedotusiskuja, 
johtaa informaatiosotaa. Ekologinen voittaja saneeraa, keskittää ja fuusioi, hän luo maail- 
manmarkkinoita ja globaaleja talousalueita, rakentaa kaapeliverkostoja, satelliitteja, 
taivaskanavia ja kuuohjelmia. 

Globaalin kulttuurin suurihminen on nostanut itsensä universaalille tasolle, maailman- 
kehityksen esitaistelijaksi. Kehitysjohtajana hän puhuu massoille, maailmanlaajuisen 
asiantuntemuksen edustajana, joka on huolissaan koko ihmiskunnan kehityksestä. Suur- 
meritokraatin kehityspatsaat nousevat avaruuteen. Hän vaatii kansainvälisiä kehitys- 
ohjelmia, globaaleja suunnitelmia, maailmanhallintoa; hän kehittää maailmanhuoltoa ja 
tyydyttää maailmanmassojen kehitystarpeita. Suurjohtaja ei hyväksy kansallista takapa- 
juisuutta, hän eliminoi ympäriltään kaiken, mikä ei täytä globaaleja kehitysvaatimuksia. 
Maailmantason suurihminen on ottanut vastuun massojen elämästä ja kuolemasta, hän 
on valtuuttanut itsensä suunnittelemaan uuden maailman ja täydellisen tulevaisuuden. 

Postlokaalisessa yhteiskunnassa ekologista koneistoa pyörittää länsimaisen sivilisaation 
perimmäinen ihmisidoli, elämänkilpailun voittaja, joka on lyönyt maahan kaikki lähim- 
mäisensä. Globaalista kilpailukulttuurista loppuu ihmisten välinen syvällisempi yhteys ja 
kanssakäyminen. Sosiaaliset siteet ovat vain hiekkalaatikkosuhteita, yhä tilapäisempiä 
kertakäyttökontakteja, hyötysolidaarisuutta, satunnaista puheterapiaa tai seksuaalista 
vaihtelua. Tehokkuuskoneistot tuottavat systemaattisesti vain yksittäistaistelijoita, joilla ei 
ole paikallisia tai yhteisöllisiä siteitä. Työpaikan elämänpiiri on sekin vain kilpailuareena, 
jonka päässä häämöttää globaali ura ja yhä laajemmat tulevaisuuden illuusiot. Suoritus- 
ihminen ei milloinkaan enää voi pysähtyä johonkin »paikallistasolle». 

Ekologisia voittajia ovat ne, jotka yhä häikäilemättömämmin nousevat suoritusko- 
neistoissa, osaavat vaikuttaa, myydä, pelata ja alistaa massat oman teknosysteeminsä 
valtapiiriin. Tulevaisuuden kulttuurissa eivät ole vastakkain yhteiskuntaluokat, vaan eri 
alojen keskitetyt koneistot, jotka käyvät valtataistelua globaalin kulttuuri ympäristön 
resursseista, yhä harvemmiksi käyvistä vaikutuspaikoista ja suoritusasemista. 

Teknokulttuurin ihmistuotannossa on väistämättä otettava käyttöön kaikki tieteellis- 
tekniset hallintakeinot, geenimanipulaatio, ruumiin ja psyyken lääkkeet. Globaalit kilpailu- 
koneistot eivät tunne eettisiä ongelmia, pakkosopeutuminen sanelee käytännön ratkaisut 
ja eliminoi moraaliset ongelmat. Suurjärjestelmissä yksityisellä ihmisellä ei enää ole 
todellista vastuuta mistään, ei naapureistaan eikä perheestään, ei yhteiskunnasta eikä 
isänmaasta. Ekosysteemi ei suosi ihmistyyppiä, joka yhä elää paikalliskulttuurien eettisten 
normien mukaan tai on henkisesti kiinni lokaalisen yhteisön sosiaalisissa rakenteissa. 
Myös B-ihmiset on eristettävä omiin asuinsoluihinsa, hallittavalla massalla ei saa olla 
käsitystä muusta ympäristöstä kuin siitä, minkä tajuntavälineet tuottavat. 

Postlokaalin tietoyhteiskunnan vaikuttajat luovat elämysteollisuuden henkilökultteja. 
Tiedonvälittäjä on ottanut haltuunsa aatteen ja johtajan; hän välittää johtajan sanoman 
massoille ja tulkitsee kulttien pyhimmän merkityksen. Tiedotusmeritokraatti rituaalistaa 
tajuntakultin ja suoritusidolien palvonnan, täyttää globaalin tietoisuuden kuvitelmilla, 
rakentaa totaalisia kehityskuvia, loitsuaa maailmanuutisia. Informaatiosokkien ja tiedotus 
rituaalien tulee niidenkin kaikkialla saavuttaa maailmantaso. Suurin tiedonvälittäjä on 
tajuntasamaani, joka lumoaa yhä suurempia ja suurempia katsojamääriä. Tiedotustek- 
niikka seuraa yhä johdonmukaisemmin totalitarismin jalanjälkiä. Se tukee globaalia 
yhtenäisyyttä ja keskitettyä kulttuurijärjestelmää. Suomikin tulee elämään kansainvälisen 
uutisteollisuuden sykkeessä. Kaikkialla ihmisen ympäristö on maailmantapahtumia, 
maailmanmuotia, globaalia tietoisuutta. 

Avaruusajan informaatiokoneistossa nousevat uudet suoritus- ja tiedostomeritokraatit, 

informaatiotähdet, TV -johtajat, satelliittilumalat, rocksamaanit ja maailmannäyttämöiden 
suoritusidolit. Uusien kulttuurityyppien perusmallit löytyvät jo nyt maailman televisio- 
lähetysten ihmisgalleriasta. Taloudellisten, poliittisten ja uskonnollisten johtajien tulee 
ensisijaisesti olla visiovaikuttajia, vastata massojen globaaleja mielikuvia oikeista 
universaaleista roolipersoonallisuuksista. Delokaalisella kulttuurikaudella vaikuttajia olivat 
kansalliset kehitysihmiset ja isänmaahahmot, joissa kiteytettiin kansakunnan historia. 
Maailmankulttuurin johtajia ovat ne, joihin samastetaan globaali rajattomuus ja kansojen 
ykseys. 


Tajuntatodellisuus 


Kovan teknologian ja keskitetyn kontrollin vastapainoksi B-ihmisille luodaan sijais- 
toimintoja, epätodellisuuskulttuuria ja pehmeää narsismia. Tulevaisuuden kulttuurissa yhä 
keskeisimmäksi käy tajuntakultti, ihmismielen haltuunotto. Tajuntakultin riittikoneistot 
luovat illuusioita ja elämyksiä. Ne ohjaavat, mitä ihmismassat kulloinkin ajattelevat, mikä 
on oikeaa tietoa, elämänfilosofiaa tai maailmantason taidetta; mikä on televisiotapahtuma, 
jonka jokaisen maailmankansalaisen täytyy nähdä. Kuluttavat joukot voidaan pitää 
rauhallisina tajuntateollisuuden, huumeiden ja kaikille elämänaloille ulottuvien palvelu- 
koneistojen avulla. 

Uudessa maailmassa kulttuuri on arkitodellisuuden hävittämistä, vetäytymistä visio- 
maailmaan. Kulttuurin tehtävänä on toimia vallan välineenä, sitä tarvitaan suorittajien 
suurtekojen mytologistamiseen ja ympäristöstään vieraantuneen B-luokan kansalaisen 
eliminoimiseen, unohtamiseen. Kulttuuririiteilä sammutetaan tarveihmisen tajunta, 
ohjataan hänet epätodellisuuteen, elämään ulkopuolista visioelämää. Kulttuurilla on sama 
tehtävä kuin huumeilla. 

Tulevaisuuden ihmisen virikeympäristö kanavoituu enää kahteen suuntaan: läsnäoloon 
ja poissaoloon. Läsnäoloinformaation avulla kuluttajille syötetään tieto siitä, mitä ulko- 
puolisessa ympäristössä tapahtuu, poissaoloinformaatiota tarvitaan olemassaolosta 
katoamiseen, oman ympäristön unohtamiseen. Maailmanviestinnästä yhä suurempi osa 
tulee olemaan uutisia ja viihdettä. Tavallisen ihmisen ympäristössä kaikuvat herkeämättä 
informaatioriitit ja tajunta teollisuuden folklore, todellisuus ja epätodellisuus. Tiedotus- 
välineet ovat kuin sampo, joka ei milloinkaan tyhjene, sen ympärillä loitsuavat tietäjät ja 
laulavat samaanit. Ehtymätön tietosampo täyttää massojen tajunnan ja tarjoaa loputto- 
masti matkoja tämänpuoleiseen ja tuonpuoleiseen olotilaan. 

Totaalisessa maailmankulttuurissa huumekauppa on kokonaisuudessaan laillistettava ja 
otettava viralliseen valvontaan kuten viina tai psyyken lääkkeet. Huumeteollisuus täyden- 
tää kulttuuriteollisuutta. 

Tajuntakultissa yhdistetään tieteellis-tekninen maailmankehitys ja informaatiotekno- 
logian vaikutusmahdollisuudet ihmislajin uskonnollisiin tarpeisiin. Uusi kultti korostaa 
meritokratian evolutionistisia perusmyyttejä ulkoa ohjatun ihmisen henkisestä kasvusta ja 
minän rakentamisesta. Tajuntateollisuuden aineksista kuluttava ihminen luo omaa 
persoonallisuuttaan ja etsii yksilöllistä minuuttaan. Tajuntakultti tulee korostamaan ihmis- 
lajin yhteistä perintöä, ihmiskunnan samuutta ja ihmismielen rajattomuutta. Sakraaleja 
symboleita ovat universaalius, kosminen tietoisuus, jakamaton maailmanolemus. 
Ahtaiden etnisten uskontojen tilalle masinoidaan jumalaykseys, joka yhdistää kaikki 
kansat ja erilaiset uskonnolliset ajattelutavat. Myös uskonnon täytyy sopeutua globaaliin 
kulttuuriympäristöön ja tarjota elämysten kuluttajalle uskottavia selityksiä ihmisen yksi- 
löllisen olemassaolon merkityksestä. Tajuntakultin on ylläpidettävä ehdotonta uskoa 
yhtenäiseen tieteellis-tekniseen maailmankehitykseen, mutta toisaalta annettava yhden- 
mukaisessa maailmankulttuurissa elävälle ihmiselle oma yksilöllinen merkityksensä, 
perimmäinen arvonsa. 

Universaalisuuden vaatimus pakottaa suulattamaan yhteen nykyiset ns. korkea- 
uskonnot. Maailmankansalainen ei enää voi uskoa, että mikään nykyisistä uskonnoista ja 

kirkoista omistaisi maailmankaikkeuden jumaluuden. Toisaalta yksityisen ihmisen 
uskonnollinen palkitseminen käy yhä vaikeammaksi. Menestyäkseen maailmanuskonnon 
on tarjottava ihmiselle yhä voimakkaampia yksilöllisiä elämyksiä ja tajunnan tiloja. 
Tajuntavälineet ovat jo olemassa, on vain muutettava selityksiä paratiisista. Tieteellis- 
tekninen huumekaulttuuri tulee postlokaalisessa maailmassa niin psyykkisesti kuin uskon- 
nollisestikin välttämättömäksi. Postlokaalista kulttuurijärjestelmää ei voida pitää pystyssä 
ilman kaikenkattavaa tajuntakulttia. 

Tajuntakultti ja kulttuurihuume leviävät kaikkiin postlokaalisen kulttuurin rakenteisiin. 
Massaihmisille tullaan markkinoimaan elämysteollisuuden rajaton vapaus ja tajunnan 
kertakäyttökokemukset. Maailmannäyttämölle ilmestyvät uudet tieteellis-tekniset 
samaanit. Tajuntateollisuuden koneistoissa psyyken insinöörit luovat ihmiskunnalle 
kokonaan uusia mielen ulottuvuuksia ja sielunmatkan kokemuksia. Uudella riittitekniikalla 
ihmissielutkin voidaan ottaa kokonaan maailmanuskonnon haltuun. Nykyiset korkea- 
uskonnot ja niiden ihanteet menettävät uskottavuutensa. Lähimmäisiä ei ihmisellä enää 
ole, tajuntateollisuus ja psyyken lääkkeet voivat korvata paratiisikuvat. Tajuntakultin 
varjossa kalpenevat paikallisen ihmisen sosiaaliset ja uskonnolliset arvot, käsitykset 
onnesta ja iankaikkisuudesta. 

Tieteellinen ihmissielun käsittely, uusi transsitekniikka, antaa tajuntakultin samaaneille 
uskonnollisen vallan niin kuin keskiajan kirkolle. Tajuntateollisuus on instituutio, jota ilman 
suurin osa ihmiskuntaa ei enää tänä päivänä voi elää. Kulttuurihuumeen annoksia on 
jatkuvasti lisättävä ja erilaisia mielenriittien muotoja voimistettava; muuten ihmisen tekemä 
taivas lakkaa kiinnostamasta. Tajuntakultti tulee kenties lopullisesti hävittämään kirjoituk- 
sen ja kirjallisen vaikuttamisen. Ihminen opetetaan kokemaan kuvilla ja audiovisuaalisilla 
elämyksillä. Teknoäänistä, visioista ja tajuntamusiikista tulee uusi äidinkieli, universaali 
kommunikaation muoto, jota ymmärretään kaikkialla avaruuskulttuurin imperiumissa. 


Haltuun otettu elämä 


Keskitetyssä maailmankulttuurissa ihmiselämä otetaan kokonaan järjestelmän haltuun. 
Kaikille lapsille annetaan sama maailmantason peruskoulutus ja kansalaiskasvatus. 
Kaikkialla toimii sama tieto ja tekniikka, yhteinen tekniikan ja massaviestinnän kieli. 
Koulutuskoneistot ovat kehittyneet maailmantasolle. Lapset testataan, lajitellaan ja 
luokitellaan tieteellis-teknisellä tarkkuudella jo syntymästä lähtien, jokaiselle kansalaiselle 
suunnitellaan ja ohjelmoidaan turvallinen elämänkaari lapsuudesta vanhuuteen. Kasvu- 
kykyiset lapset liitetään ihmiskuntaan ja heille annetaan oma identiteettinumero. Lasta 
ympäröi täydellinen kasvatus- ja terveyshuolto; hänen kehityskykynsä otetaan järjes- 
telmän käyttöön. 

Tieteellis-teknisesti täydelliset tuotantolaitokset tuottavat maailmantason suorittajat, 
johtajat, taiteilijat ja urheilijat. Lasten jokaista kykyä varten perustetaan kehityskoneisto. 
Kansalaisen ei enää anneta elää alikehityksen tilassa. Hän ei saa kuluttaa ilman tarve- 
koulutusta, ei katsoa TV:tä ilman viestintäkasvatusta, ei kulkea luonnossa ilman tutkintoa 
ja kansainvälisiä valmiuksia. Jokainen asetetaan oikealle paikalleen globaalissa 
hierarkiassa. Puberteettikriisejä ei enää ole, tuskalliset valintatilanteet on ihmiselämästä 
poistettu. Yhteiskunnassa ei enää ole tyytymättömyyttä, kateutta eikä väkivaltaa. Ihmis- 
tuotanto ei voi enää epäonnistua. 

Maailmantason koulutuskeskuksissa kokemaan omistautuville kansankerroksille 
opetetaan yhä vaativampia nautintoja, heidän elämyskykynsä harjaannutetaan ottamaan 
vastaan ulkoa tuotetun kulttuurin kaikki vivahteet. Palveltava kansa luokitellaan erilaisiin 
kuluttajaryhmiin, kaikille kulttuurituotannon aloille koulutetaan riittävästi vastaanottajia. 
Näin kulutuksen ohjailu saadaan tieteellisteknisesti täydelliseen kontrolliin. Suorittajien ja 
vastaanottajien kasvattaminen tulee olemaan tietoyhteiskunnan vaativimpia tehtäviä. 
Postlokaalisessa kulttuurissa se työllistää enemmän teknokoneistoja kuin mikään muu 
tuotannonala. Tieteellis-teknisesti täydellisten erottelu-, ttimmaus- ja valvontakoneistojen 

rakentaminen antaa suursuorittajille yhä uusia ja uusia haasteita, päämääriä, elämän- 
tehtäviä. Kolmannessa teknologisessa vallankumouksessa on luotava jälleen uudet 
kulttuurikoneistot. 

Postlokaalin kulttuurin ihminen sulautuu lapsesta lähtien ulkopuoliseen universumiin. 
Hän elää mukana maailmantapahtumissa, tiedotusriiteissä ja kampanjoissa, oppii otta- 
maan vastaan päivän elämykset. Lapsi leimautuu television, stereoiden ja tietokoneiden 
välittämään todellisuuteen. Hän kokee ympäristönsä yhdessä kulttuurinsuorittajien 
kanssa, kuuntelee muotimusiikkia, jota on tuotettu kaikkia maailman lapsia varten, seuraa 
mukana ihmiskunnan omien videosankarien seikkailuissa, samastuu yhteisiin idoleihin ja 
omaksuu universaalit symbolit. Hänen lapsuudenkokemuksensa yhdistyvät maailman 
kaikkien lasten kokemuksiin. 

Kuinka elää postlokaalisen kulttuurin tavallinen ihminen? Aikuisena palveluyhteiskunnan 
kansalainen asuu ansarilähiössä, omassa kotimoduulissaan visiovälineineen ja kotitieto- 
koneineen. Asuntokennoja tuottavat robottitehtaat, jotka aikaisemmin valmistivat autoja. 
Kotimoduuli ei ole suuri, sillä tietoyhteiskunnassa ihminen ei enää tarvitse huonekaluja. 
Elintasoksi riittävät huipputekniset tajuntavälineet ja manipulaatiotuoli, josta voi hallita 
näppäimistöt. Ergonomisesti oikein suunnitellun tuolin saa tarvittaessa vuoteeksi, palve- 
luihmisen nukkuessa seuraa informaatiota hänen kotitietokoneensa. Omassa kotiso- 
lussaan kansalaisyksilö käsittelee palvelutietoa. Hän valitsee perus-, valinnais- ja erikois- 
palveluja, joita eri alojen teknokoneistot tuottavat, ohjelmoi elämänsä eteenpäin, tallettaa 
itsestään kokemus tietoa oman tietokoneensa muistiin. 

Maailmankansalainen valitsee kulttuurikokemuksensa henkilökohtaisista kulttiväli- 
neistään. Hän ajattelee kansainvälisellä koodikielellä ja videokuvilla. Tajuntavälineillään 
hän simuloi kotimoduulinsa seinille neliulotteisen visiotodellisuuden. Omassa visio- 
maailmassaan hän voi seurata ihmiskunnan tärkeimmät tapahtumat ja tiedotusrituaalit, 
tehdä matkoja avaruuteen ja retkiä koskemattomaan luontoon. Maailman suurimmat 
muusikot soittavat hänet uneen ja maailman korkeatasoisimmat tiedemiehet ajattelevat 
ajatuksia hänen puolestaan. Informaatiomaailmassaan hän voi samastua omaan visio- 
sankariin, äänestää omaa huippupoliitikkoa ja omistaa oman huippu-urheilijan. 

Joka päivä kuljetusrobotti tuo palvelukansalaisen kotimoduuliin huoltokapselin, jonka 
sisällön hän on tietokoneellaan suunnitellut ja tilannut. Se sisältää päivän materiaali- 
palvelut, ravitsemuskeskuksen terveysannoksen itseruokintaa varten. Videovalinta- 
oppaista hän voi tilata joka päivä uuden lookin ja uuden pillerin. Kulttuuripalveluista hän 
löytää ennen kokemattomia elämyksiä ja samanistisia ulottuvuuksia. Hänen koke- 
muksensa sulautuvat suursuorittajien elämään. Hän iloitsee sankarien mukana ja itkee, 
kun maailman ihmisjumala haudataan. 

Itseään kehittävälle ihmiselle luodaan tajuntatiedettä, elämys tekniikkaa ja kuvittelu- 
oppaita. Kulttuuriteollisuus tuottaa kasvavat määrät metatodellisuutta eritasoisille kulut- 
tajaryhmille, tajunnanvirtakirjallisuutta niille, jotka vielä lukevat, visiomyyttejä ja kuulo- 
elämyksiä, seksi ja kauhukokemuksia. Kaikki ihmisen tarpeet tutkitaan ja tyydytetään. 
Olemassaolon selittää elämysfilosofia. 

Satelliittiajan ihminen tulee nauttimaan maailman korkeimmasta taiteesta, maailman 
suurimmista yhteiskunnallisista valtariiteistä ja valioyksilöiden suoritusnäytelmistä, 
inhimillisen suorituskyvyn olympialaisista, jotka säännöllisin väliajoin pysähdyttävät koko 
ihmiskunnan. Elämysteollisuudella ei ole mitään rajoja. Visiomaailmassaan palvelu- 
yhteiskunnan jäsenet voivat kokea kaiken astumatta ulos lokerostaan. Todellista luontoa 
tai erilaisia vieraita kansoja ei ole olemassakaan. Maailman yhdenmukaistuessa tajunta- 
teollisuus korvaa todellisuuden, sitä mitä ei enää ole, ei ihminen tarvitse. 

Postlokaalisessa yhteiskunnassa vastaanottajat vapautetaan oman kulttuurinsa taa- 
kasta. Heidän ei tarvitse enää osallistua eikä elää yhdessä naapuriensa kanssa, ei 
järjestää häitä tai omaistensa hautajaisia, ei ylläpitää yhteisöllisyyttä niin kuin paikallis- 
kulttuurien aikakaudella. Tavallisen ihmisen elämänkaari tai hänen työnsä ei enää ole 
kulttuuria. Paikallisten tapahtumien tilalla ovat täydelliset suoritusnäytelmät. Tavallinen 
kansalainen voi osallistua maailmanmestarin elämänkausiriitteihin, suurihmisen virkaan- 
astujaisiin. Maailmantason sankaripaarin häissä hän voi kokea täydellisen rakkauden, 

maailmanjohtajan hautajaisissa täydellisen ihmisen elämäntyön. Suorittajat ottavat suorit- 
taakseen ihmisenä olemisen velvollisuudet. 

Haltuun otettu ihminen voi elää täydellisesti vieraan elämän. Palvelukansalainen ei 
kuluta luontoa, ei käytä valvomattomasti ruokavaroja eikä tuhlaa energiaa. Hän ei lakkoile 
tehtailla eikä marssi kaduilla. Kun kehityskulttuurin ihminen on kuluttanut kaiken, mikä 
hänelle on sallittu, hänen henkilökohtainen koodinumeronsa poistetaan suurtieto- 
koneesta. 


Loppusanat 


Rakennemuutos tulevaisuuteen 


Rakennemuutos tulevaisuuteen on jo käynnistynyt. Selityksiä antavat kansainväliset 
euroteknikot ja EEC- poliitikot, pohjoismaiset robottitehtailijat, taivaskanavien toimitus- 
johtajat. Monikansalliset mammutit ovat saaneet rinnalleen ylikansalliset suurorga- 
nisaatiot, jotka rakentavat Euroopan Yhdysvaltoja, mannermaisia teknokeskuksia ja 
hallituspalatseja. Suomalainen elämänmuoto yhdennetään naapurimaiden elämän- 
muotoon. Suomi on kasvukoneisto, kansainvälistä kulutuskysyntää, tuonnin ja viennin 
volyymeja. Suomi on kaupparekisteri ja valtionkalenteri, vilkamiesorganisaatio, ketju 
maailmantason palvelukeskuksia, city-centereitä. Suomi on kehityspoliitikkojen vaali- 
näytelmä, presidentti. Maan erottaa muista maista presidentin nimi ja TV-imago. 

Yhdistynyt, fuusioitunut ja monikansallinen Suomi on eurosuomalaisten avaruusasema, 
kansainvälinen hoitokoti. Siellä jokainen suomalainen saa ikiomaksi täsmälleen saman- 
laisen hittilistan, stereon; aurinkolasit ja farkkuhousut. Saman syntymän, samat läksyt, 
yhteisen toimenkuvan, maailmanihmisen elämänohjelman. Suomalainen meikki, afrokam- 
paus ja naistenlehti saavuttavat kansainvälisen tason. Suomalainen äiti, isä ja koko 
lapsiperhe pääsevät yhteiseen ihmiskuntaan. Heidän sieluunsa puhalletaan yksi henki, 
yksi usko ja yksi tietoisuus olemassa olevasta todellisuudesta. Suomalainen luonto 
muutetaan vastaamaan kansainvälisiä kehitysvaatimuksia. Se mikä ei muutu, hävitetään. 
Se mikä ei kasva eikä kehity täydelliseksi, poistetaan tulevaisuudesta. Edessä on täydel- 
lisen ihmisen aika. 

Rakennemuutoksen laki on yksinkertainen. Kun kaikki kansat ja valtiot sopeutuvat 
samaan ympäristöön, niiden kulttuurin kaikki rakenteet muuttuvat samanlaisiksi. Maail- 
mankulttuurin rakenteet toimivat vain maailmankulttuurissa. Ihmisen historiassa on tullut 
aika, jolloin pikkuvaltiot hävittävät kilpaa oman tulevaisuutensa ja olemassaolonsa 
perustan. Sopeutumisesta, yhdenmukaistumisesta ja maailmankulttuurin matkimisesta on 
tullut sankariteko, suuruuden automatiikkaa. Niin suuressa kulttuurissa ei enää voi olla 
pieniä ihmisiä, pieniä kansoja eikä tarpeettomia valtioita. Ja yksinomaan sen vuoksi, että 
länsimaisessa kulttuurissa on aina ollut tärkeintä ja pysyvintä kaikki se, mikä pitää yllä 
voittajien hierarkiaa, ekologista pyramidia. 

Kulttuurin menneisyys on lyhyt. Omaehtoinen kulttuuri, suomalaisuus tai karjalaisuus ei 
periydy, se on siirrettävä tuleville polville. Mutta mitä omaa kulttuuria siirtää yhteiskunta, 
joka kyllä uskaltaa alistaa luonnon, muttei kykene valvomaan teknistä kehitystä. 
Siirretäänkö tuleville sukupolville kansainväliset tavarat, eliittiluokkien kansainväliset 
selitykset, kuuohjelmat? Suomalaisuus on institutionaalistettu kulttuurimyytiksi, jonka tulisi 
elää postlokaalisissa koneistoissa, jatkuvan kasvun ja loputtoman kehityksen maail- 
massa. 

Peltoviljely-yhteiskunta synnytti luontoa hallitsevan ihmisen, jonka ekologinen turval- 
lisuus perustui ympäristön pysyvään muuttamiseen, yhä tehokkaampaan ja raskaampaan 

työhön, tulevaisuuden rakentamiseen, organisaatioon ja järjestykseen. Uusi delokaalinen 
yhteiskunta tarvitsi talonpoikaista puritanismia ja orastavaa dehumaanistamisen oppia, 
porvarillista sivistyskäsitystä. Talonpoikaisyhteiskunnasta lähtien sopeutumattomat ja 
yhteisönsisäiset vastustajat, syntiset, epäpuhtaat, väärin ajattelevat voitiin sysätä syrjään. 
Alkavissa organisaatioyhteiskunnissa sosiaalinen, poliittinen ja kulttuurinen vastaihmisten 
luominen oli välttämättömyys. Poliittisten uskontojen aikana syntyivät kuriorganisaatiot, 
yhtä jalkaa marssivat armeijat, keskitysleirit ja poliittiset jumalat. Usko yhteen järjestel- 
mään. 

Tänä päivänä totalitaarisia poliittisia liikkeitä pidetään menneisyytenä. Mutta voiko 
omasta perinnöstään vapautua yhteiskunta, jossa vallitsee täydellinen tieteellis-tekninen 
rationaliteetti ja täydellinen luonnonhallinta, jota ohjaavat globaalit markkinavoimat ja 
maailman täydellisimmät ihmiset. Voisiko länsimainen kulttuuri irrottautua imperiumien 
perinnöstä? Kasvava maailmankulttuuri tulee toimimaan vain yhdenmukaistamalla, 
alistamalla ja valvomalla ihmistä, koko olemassaoloa, ja eliminoimalla järjestelmään 
sopeutumattomat niin kovilla kuin pehmeillä menetelmillä. Onko muuta vaihtoehtoa? 

Muutaman vuosikymmenen kuluttua Suomen rakenteet toimivat vain Euroopan 
Yhdysvalloissa. Maata hallitsee kansainvälinen eliitti, joka ei ole koskaan kuullutkaan 
suomalaisesta kulttuurista, jolle suomen kieli on yhtä säälittävä kuin saame, savo tai eesti. 
Superihmisissä suomalainen menneisyys voi herättää myötätuntoa, historiallista kaihoaja 
kauniita sanoja. Mutta kuolleita rakenteita ei herätetä eloon eikä kuollutta kulttuuria siirretä 
tuleville polville. 

Keskitettyjen valtiokulttuurien synty on historian väkivaltaisin ajanjakso. Poliittiset 
kehitysuskonnot ovat rakentaneet diktatuureja, joissa tavallisen ihmisen elämä on otettu 
järjestelmän haltuun. Delokaalinen rakennemuutos etenee nykyisissä kehitysmaissa, 
suurinta osaa kolmannen maailman maita hallitsevat sotilaat tai totalitaaristen organi- 
saatioiden yksinvaltiaat. Voisivatko ylikansalliset teknovallat rikkoa keskitetyt valtiojär- 
jestelmät, niiden sotakoneistot, poliittiset vankilat ja valtiokultit? Tekisikö kaupan vapaus 
ja ylikansallisuus lopun siitä hyödystä, josta kansallinen elintilaoppi on kasvanut? 
Kävisivätkö valloitus sodat ja rajariidat hyödyttömiksi, jos kaikilla valtioilla olisi yhteinen 
talous ja yhteinen kulttuuri? Eikö väkivaltaoppeja enää tarvittaisi? Silloin maailmankult- 
tuurista voisi syntyä uusi utopia. 

Mutta mikä voi estää, etteikö uusi maailmankulttuuri toista delokaalistuneiden kansalli- 
suusvaltioiden historiaa ja päädy lopulta samanlaisiin kaikenhallitseviin järjestelmiin kuin 
kansallissosialismi tai kommunismi. Kovenevassa teknoympäristössä katoaa lopullisesti 
pienyhteisöjen inhimillinen perintö. Sosiaalisuus on sekin ollut lokaalista, vastuuta 
ihmisistä, jotka elivät samassa kylässä tai kansallisuusvaltiossa. Teknovalloilla ei enää ole 
paikallista vastuuta, ne käyvät kilpailua ilman rajoja. Oman teknovallan ulkopuolella maail- 
manihminen ei kenties enää löydäkään ammattitovereita eikä koe työtätekevien soli- 
daarisuutta. Markkinatalouden etiikka ja huumekaupan moraali tunkeutuvat myös 
ihmistenvälisiin suhteisiin. Suorittajia voivat yhdistää vain suurteknologia ja valvontajär- 
jestelmät. Kulttuuri erottaa voittajat ja voitetut, maanomistajat ja maattomat. 

Kansallisen fasisminjalanjäljille syntyy tehokkaiden ihmisten elintilaoppi. Rajallisessa 
maailmassa vain voittajilla on oikeuksia. Luonnonvarojen ehtyessä ihmislajin säännöstely 
tulee moraalisesti hyväksytyksi, mitään ei enää voida jättää valvonnan ulkopuolelle. 
Ekologinen fasismi on jo olemassa, tarvitaan vain johtaja, jonka ympärille voittajat kerään- 
tyvät. 

Suorittajien kulttuurijärjestelmässä joudutaan kysymään, kuinka paljon todella tarvitaan 
kuluttavia massoja ja suurriittien katsojia. Väkiluvulla ei enää ole samaa merkitystä kuin 
kansallisuusvaltioissa. Miljoonilla ei ole käyttöä. Mitä teknovallat tekevät vanhuksilla, 
sairailla ja liiketaloudellisesti hyödyttömillä väestöryhmillä? Mitä ylipäätään tehdään 
ihmisellä, joka muuttuu teknisesti, sotilaallisesti ja tiedollisesti tarpeettomaksi? 

Ympäristön saastuminen, ravinto-ongelmat, aids-taudit ja huumeet tarjoavat uusille 
rotuopeille moraalisen kasvualustan. Mitä tehokkaammin luontoa saastutetaan, sitä 
väistämättömämmin keskitetyt teknokoneistot ottavat haltuunsa myös ympäristöongelmat. 
Teknokulttuuri ruokkii itse itseään, ylläpitää korjausmekanismejaan ja lopulta ottaa 

haltuunsa koko ekosysteemin. Näin syntyy lopullinen pelastusoppi. Hyödyttömien ihmis- 
ryhmien luonnonkulutus on minimoitava ja ihmiskunnalle elintärkeiden teknovaltojen 
turvallisuus maksimoitava. 


Epätäydellinen tulevaisuus 


Kaikki yhteiskunnat, jotka ovat eläneet yli oman maantieteellisen alueensa resurssien, 
ovat rappeutuneet ja tuhoutuneet idän kauppadynastioista muinaisen Rooman impe- 
riumiin. Omavaraistaloutta eläneet paikalliskulttuurit ovat jääneet jäljelle. Samalla 
tavallako siis päättyisi länsimaisen kehityskulttuurin hybris? 

Kulttuuriekologian näkökulmasta omaehtoinen kulttuuri on yhteiskuntien ekologista 
itsenäisyyttä. Sopeutumalla ulkopuoliseen teknoympäristöön ja delokaalisiin resursseihin 
Suomikin sulautuu rakenne rakenteelta maailmanjärjestelmään. Hämäläisyys, savolai- 
suus ja karjalaisuus eivät synny uudestaan. Mutta mikä voi muuttaa sopeutumisen 
suunnan? Meritokratia toteuttaa länsimaisen sivistyksen vuosisataista ajatusta loppuun 
suunnitellusta, täydellisestä kulttuurista, globaalista kulttuuri-imperiumista, jossa ihminen 
ja luonto on järjestelmän valvonnassa. Täydellinen kulttuuri tullaan toteuttamaan, ellei 
maapallolta uhkaa loppua energia, öljy ja muut luonnonvarat. Siinäkö on paikallisen 
ihmisen toivo. 

Maapallolla tapahtuu ekokatastrofi! Vaihtoehtoisen tulevaisuuden voisi silloin kuvitella 
tällaiseksi. Öljyn loputtua maailmantalous pirstoutuu ja yhteiskunnat alkavat elää 
ekologisesti kestävää paikallistaloutta omien resurssiensa varassa. Paikalliset yhteisöt ja 
talousmaakunnat kehittävät itsenäisiä teknisiä ratkaisujaan, jotka toimivat heidän 
elinalueillaan, sopeuttavat elämänmuotonsa ympäröivään luontoon. Uudet paikallis- 
yhteisöt luovat oman tiedon järjestelmänsä, ihmiset alkavat jälleen puhua toinen toisilleen 
omaa kieltä. Maailmaan palaa luonnon ja kulttuurien moninaisuus. Ihmisten olemassaolon 
arvojärjestys rajoittuu paikallistasolle. 

Alkaisiko ekokatastrofista rakennemuutos takaisin pienyhteisöihin? Automatiikka ja 
elektroniikka pystyvät vapauttamaan ihmisen pakkotahtisista suorituksista ja siirtämään 
työn jälleen paikallistalouksiin. Voidaan kuvitella, että tulevaisuudessa tehdas on kuin 
tiheään rakennettu omaehtoinen ryhmäkylä, jossa ihmiset asuvat ja tekevät työtä 
»verstaissaan» tai toimistossa omassa kodissaan. Työrytminsä jokainen voi määrätä itse. 
Vaikka jokainen tekee tai valvoo vain osaa jostakin suuremmasta kokonaisuudesta, 
sisäinen tiedotusjärjestelmä koordinoi työt ilman liukuhihnoja. Vanha keskitetyn tuotan- 
tolaitoksen malli häviää, mammuttimaiset energiaa tuhlaavat teollisuuskompleksit revitään 
alas ja muutetaan yhteisöiksi omaehtoisia ihmisiä, ei maksimaalista tuotantoa varten. 
Yhteiskunnat tuottavat itse suurimman osan siitä, mitä ne arkielämässään tarvitsevat. 
Massatyönä tehty tavara menettää sosiaalisen ja taloudellisen arvonsa. 

Vaikka luottaisimmekin siihen, että teknologia ratkaisee energiakysymykset ja käyttöön 
voidaan ottaa pysyviä voimanlähteitä, niin tuskin mikään uusista energiamuodoista voi 
ylläpitää autoyhteiskuntaa, joka syntyi fossiilisten polttonesteiden kaudella. Yhteiskuntien 
on sopeuduttava enemmän paikoilleen, toisenlaiseen kulttuurijärjestelmään kuin teollisen 
vallankumouksen ensimmäisessä ja toisessa vaiheessa. Uuden paikallisen yhteiskunnan 
rakentaminen toisi työtä ja vapauttaisi ihmisen keskitetyistä koneistoistaan. Ja päinvastoin 
kuin delokaalisessa yhteiskunnassa, kulttuurisesti toisarvoista olisi sellainen, mitä paikal- 
lisyhteisö ei pystyisi itse tuottamaan. 

Yhteiskunnallisesti siirtyminen energiansäästökulttuuriin voi onnistua. Teollisuusmaissa 
ryhdyttäisiin rakentamaan ekologiayhteiskuntaa. Tieto- ja taitoteknokratia saisi loputto- 
masti uusia tehtäviä suunnitellessaan paikallisia aalto- ja tuulivoimaloita, purjelaivoja, 
ekotaloja, säästöohjelmia ja -teknologiaa. Ihmisen elinympäristö rakennettaisiin jälleen 
kerran uudestaan. Ihmisellä olisi uusia päämääriä, luotaisiin uutta informaatiota, 
paikallista kulttuuria. 

Keskitetyt järjestelmät ja teknokoneistot tuhoutuisivat, metropolit hajoaisivat. Uusi 

Atlantis vaipuisi lopullisesti mereen. Kansainvälinen kehityskultti romahtaisi ja pakko- 
kasvun rituaalit jäisivät historiaan. Elintasokilpailu menettäisi merkityksensä, maailman- 
kisat lopetettaisiin ja ihminen vapautettaisiin tajuntakultin orjuudesta. Yhteisöt uskal- 
taisivat ottaa tekniikan valvontaansa, omiin käsiinsä. 

Ihminen yhteisönsä jäsenenä saisi takaisin kulttuurisen merkityksensä. Yhteisön 
jäsenet — tavalliset ihmiset — alkaisivat jälleen hallita ympäristöään ja omaa elämäänsä. 
He voisivat omaksua ne tiedot ja taidot, jotka pienimuotoisessa elämänpiirissä ovat 
tarpeen. Ihmisestä tulisi jälleen naapuri ja lähimmäinen. Näin syntyisi epätäydellinen 
tulevaisuus. 

Epätäydellisissä paikallisyhteisöissä lapset eivät saa enää tieteellis-teknisesti loppuun 
kehitettyä kasvatusta eikä yhteiskunta tarvitse täydellistä ihmistä. Lapsi kasvaa per- 
heessä, jossa isä ja äiti ovat kotona ja heidän lisäkseen kenties isovanhemmat tai muita 
sukulaisia. Hän kasvaa kiinni ihmisiin, luo pysyviä siteitä läheisiinsä, leikkitovereihin, 
ikäisiinsä yhteisön jäseniin. Hän elää mukana, vanhempiensa kanssa. Keskitetyt koulu- 
laitokset ovat tarpeettomia. Jokainen nuori kasvaa aikuisten mukana myös tekemään 
työtä. Opetus annetaan kotona, sitä vartenhan ovat olemassa tiedonhankintavälineet, 
kotitietokoneet. Yhteistä tietoa ei mikään ammattiryhmä saa monopolisoida; pääsykokeita, 
koulutuskiintiöitä, karsintoja, uraputkia ja tiedon valtahierarkioita ei tarvita. Lapsi suojataan 
ihmistrimmaukselta, alistuskoneistoilta, kansainvälisiltä massaideologioilta ja ihmispal- 
vonnalta. Uudet sukupolvet viivat yhä useammin jatkaa perheensä työtä. Kokemusta ja 
paikalliseen kulttuuriin kasvamista arvostetaan jälleen niin kuin ihmisyhteisöissä on 
vuosituhansia tehty. 

Yhteisössä vallitsee tiedon ja kulttuurin demokratia. Luonto ja ihminen saavat elää 
luonnollisen elämän, kehityskultti hävitetään. Kulttuuri olisi olemassa ihmistä, ei kehitys- 
koneistoja varten. Ihminen voi jälleen kasvaa yhteisöönsä. Kun lapsi saa ensimmäisen 
hampaansa, pidetään juhlat kaikille naapurin lapsille; kun hän menee naimisiin ja pitää 
häät, sinne tulee koko yhteisö. Ihminen nousee elämänkaarensa luonnollisia portaita, 
vanhanakin hänellä on oma paikkansa yhteisön jäsenenä. Persoonallisuutena ihminen 
merkitsee jotain toiselle ihmiselle, naapureille. Kulttuuria on yhteisön jäsenten oma elämä, 
heidän työnsä, juhlansa ja murheensa. Ihminen alkaa jälleen elää omaa kulttuuriaan. 
Kaikkihan voisi olla vain utopiaa, mielikuvitusta, ellei suomen kieltä ja suomalaista 
kansankulttuuria, tuhansia paikallisia elämänmuotoja olisi kerran ollut olemassa. 
Vihreän vallankumouksen tekee epätäydellinen ihminen. 

